id
stringlengths 36
36
| title
stringlengths 8
2.31k
| content
stringlengths 4
21.7k
| datetime
stringdate 1478-01-28 12:00:00+0700
2025-05-08 14:01:23+0700
| domain
stringclasses 9
values | url
stringlengths 31
236
|
|---|---|---|---|---|---|
0fdf5b52-0db9-40d6-9456-5754dde8ff22
|
ក្រសួងសុខាភិបាលណែនាំឲ្យពលរដ្ឋប្រយ័ត្នចំពោះជំងឺឆ្កែឆ្កួត
|
ក្រសួងសុខាភិបាល និងអង្គការសុខភាពពិភពលោក (WHO) ណែនាំអោយពលរដ្ឋទូទៅ យកចិត្តទុកដាក់ចូលរួមលុបបំបាត់ជំងឺឆ្កែឆ្កួត។ សេចក្ដីប្រកាសព័ត៌មានរួមរបស់នាយកដ្ឋានប្រយុទ្ធនឹងជំងឺឆ្លង របស់ក្រសួងសុខាភិបាល និងអង្គការសុខភាពពិភពលោក ផ្សព្វផ្សាយនៅថ្ងៃទី២៦ ខែកញ្ញា អោយដឹងថា នៅកម្ពុជា ជំងឺឆ្កែឆ្កួតកំពុងគំរាមកំហែងអាយុជីវិតពលរដ្ឋ។ ស្ថាប័នទាំងពីរបញ្ជាក់ថា មានតែការចាក់ថ្នាំបង្ការ ឬវ៉ាក់សាំងទេ ទើបអាចលុបបំបាត់ជំងឺនេះបាន។ លោកវេជ្ជបណ្ឌិត លី សុវណ្ណ អនុប្រធាននាយកដ្ឋានប្រយុទ្ធនឹងជំងឺឆ្លង លើកឡើងថា ជំងឺឆ្កែឆ្កួតនៅតែគំរាមកំហែងធ្ងន់ធ្ងរដល់សុខភាពពលរដ្ឋកម្ពុជា ហើយភាគច្រើនបណ្ដាលអោយស្លាប់ ដ្បិតពុំមានថ្នាំព្យាបាលទេនៅពេលជំងឺនេះចេញរោគសញ្ញា។ លោកណែនាំអោយពលរដ្ឋចាក់ថ្នាំបង្ការជំងឺនេះ ដែលអាចធ្វើបានទាំងមុន និងក្រោយត្រូវសត្វខាំ។ លើសពីនេះ គឺត្រូវចាក់ថ្នាំបង្ការជំងឺនេះទៅលើសត្វឆ្កែ ដែលជាវិធានការមានប្រសិទ្ធភាពមួយ។ សេចក្ដីណែនាំនេះ ធ្វើឡើងស្របពេលដែលកម្ពុជា នឹងប្រារព្ធទិវាពិភពលោក លុបបំបាត់ជំងឺឆ្កែឆ្កួតនៅថ្ងៃទី២៨ ខែកញ្ញា។ ការស្រាវជ្រាវកាលពីឆ្នាំ២០០៧ អោយដឹងថា មានពលរដ្ឋចំនួន ៨០០នាក់បានស្លាប់ដោយសារជំងឺឆ្កែឆ្កួត។ របាយការណ៍របស់អង្គការសុខភាពពិភពលោក រកឃើញថា ជំងឺឆ្កែឆ្កួតបានសម្លាប់មនុស្ស ៥ម៉ឺន ៥ពាន់នាក់។ ក្នុងនោះ ៩០ភាគរយជាអ្នករស់នៅក្នុងនៅទ្វីបអាស៊ី និងអាហ្វ្រិក៕
|
2014-09-27T19:17:00+07:00
|
rfa.org
|
https://www.rfa.org/khmer/news/health/Mad-dog-disease-09272014081628.html
|
d4938e02-57b2-4411-ad22-26954a08ea92
|
លោក ហ៊ុន សែន ប្រកាសថាលោកផ្ដាច់ឈប់ជក់បារីជាស្ថាពរបន្ទាប់ព្យាយាមជាង១៤ឆ្នាំ
|
លោកនាយករដ្ឋមន្ត្រី ហ៊ុន សែន ប្រកាសជាសាធារណៈកាលពីថ្ងៃព្រហស្បតិ៍ ទី២៥ កញ្ញា ថា លោកបានផ្តាច់ឈប់ជក់បារីហើយ បន្ទាប់ពីលោកបានព្យាយាមអស់រយៈពេលជាង ១៤ឆ្នាំមក។ មន្ត្រីអង្គការសង្គមស៊ីវិល ធ្វើការប្រយុទ្ធប្រឆាំងនឹងថ្នាំជក់ បានស្វាគមន៍ លោក ហ៊ុន សែន ហើយអះអាងថា ទង្វើរបស់ លោក ហ៊ុន សែន អាចជួយជំរុញឲ្យអត្រាអ្នកជក់បារីនៅកម្ពុជា អាចធ្លាក់ចុះ។ លោកនាយករដ្ឋមន្ត្រី ហ៊ុន សែន អះអាងថា កាដូថ្មីសម្រាប់រដ្ឋាភិបាលអាណត្តិទី៥ និងក្រុមគ្រួសារលោក គឺលោកបានជោគជ័យឈប់ជក់បារី។ លោកថា ទោះបីលោកធ្លាប់សន្យាឈប់ជក់បារីតាំងពីជាង ១៤ឆ្នាំមុនក៏ដោយ តែលោកទើបអាចឈប់ជក់បារីក្នុងរយៈពេល ៨ខែចុងក្រោយនេះ៖ ។ មន្ត្រីអង្គការសង្គមស៊ីវិល សាទរស្វាគមន៍ លោក ហ៊ុន សែន។ សង្គមស៊ីវិលបញ្ជាក់ថា ដំណឹងល្អនេះអាចជំរុញឲ្យសេចក្តីព្រាងច្បាប់គ្រប់គ្រងថ្នាំជក់ ដែលបានអូសបន្លាយតាំងពីឆ្នាំ២០០៣ មក អាចត្រូវបញ្ជូនទៅសភាធ្វើការអនុម័ត។ លោក ហ៊ុន សែន ក្នុងពិធីចែកបរិញ្ញាបត្រនៅមជ្ឈមណ្ឌលកោះពេជ្រ រាជធានីភ្នំពេញ បញ្ជាក់ថា ដោយសារការជក់បារីរបស់លោកនេះហើយ ទើបបង្កជាឧបសគ្គក្នុងការបំបាត់ការជក់បារីក្នុងកន្លែងធ្វើការរបស់រដ្ឋ។ កាលពីខែកុម្ភៈ ឆ្នាំ២០១៤ ក្រសួងសុខាភិបាល បានចេញសារាចរហាមឃាត់ការជក់បារីនៅទីសាធារណៈ និងកន្លែងធ្វើការងារ៖ «សំឡេង»។ លោកវេជ្ជបណ្ឌិត មុំ គង់ ប្រធានចលនាដើម្បីសុខភាពកម្ពុជា មានប្រសាសន៍ថា សាររបស់ លោក ហ៊ុន សែន ជាគំរូមួយសម្រាប់ពលរដ្ឋខ្មែរឲ្យធ្វើតាម ដើម្បីសុខភាពផ្ទាល់ និងសង្គមផង៖ «សំឡេង»។ លោកបន្តថា ក្នុងរយៈពេលដែល លោក ហ៊ុន សែន ប្រើប្រាស់បារីនោះ សេចក្តីព្រាងច្បាប់គ្រប់គ្រងបារី ធ្លាប់ជួបឧបសគ្គជាច្រើនមិនអាចឲ្យរដ្ឋសភាធ្វើការអនុម័ត។ លោកសង្ឃឹមថា ពេលនេះរដ្ឋសភានឹងអនុម័តច្បាប់នេះនៅពេលខាងមុខ៖ «សំឡេង»។ របាយការណ៍អង្គការសុខភាពពិភពលោក (WHO) បង្ហាញថា យ៉ាងហោចណាស់ក៏មានពលរដ្ឋខ្មែរ ១ម៉ឺននាក់ ស្លាប់ក្នុងមួយឆ្នាំ ដោយសារការជក់បារី គឺមានចំនួន ៣០នាក់ក្នុងមួយថ្ងៃ។ ការស្រាវជ្រាវរបស់អង្គការមួយនៅសហរដ្ឋអាមេរិក ឲ្យដឹងថា ការស្លាប់មុនអាយុប្រមាណ ៧% នៅកម្ពុជា បណ្ដាលមកពីការជក់បារី ហើយសម្រាប់រយៈពេលពីចន្លោះ ៣០ ទៅ ៥០ឆ្នាំខាងមុខ និងមានពលរដ្ឋប្រមាណ ១លាន ២សែននាក់ស្លាប់។ នេះមិនមែនជាលើកទីមួយទេដែល លោក ហ៊ុន សែន ប្រកាសថាឈប់ជក់បារី។ លោកធ្លាប់សន្យាប្រមាណ ១០លើករួចមកហើយ ប៉ុន្តែមិនអាចឈប់ជក់បាន។ លោក ហ៊ុន សែន ដែលចូលចិត្តពិសារបារីម៉ាក ៥៥៥ ក៏ធ្លាប់ជក់បារីនៅតាមទីសាធារណៈ ហើយពេលខ្លះ ទូរទស្សន៍ថតរូបលោកជក់បារីបញ្ចាំងតាមទូរទស្សន៍ផងដែរ។ ទោះបី លោក ហ៊ុន សែន ប្រកាសថា លោកជោគជ័យឈប់ជក់បារីក៏ដោយ ប៉ុន្តែមន្ត្រីរដ្ឋាភិបាល និងមេទ័ពមួយចំនួន មិនទាន់អាចធ្វើគំរូល្អដល់ពលរដ្ឋបាននៅឡើយទេ។ ក្នុងពិធីចែកបរិញ្ញាបត្រនៅមជ្ឈមណ្ឌលកោះពេជ្រ រាជធានីភ្នំពេញ លោក ហ៊ុន សែន បានសួរ លោក ប៉ុល សារឿន អគ្គមេបញ្ជាការនៃកងយោធពលខេមរភូមិន្ទ ថាតើលោកឈប់បារីឬនៅ? លោក ប៉ុល សារឿន ឆ្លើយតបថា លោកមិនទាន់អាចឈប់ជក់បានទេ៕
|
2014-09-26T11:00:00+07:00
|
rfa.org
|
https://www.rfa.org/khmer/news/health/pm-hun-sen-says-quits-smoke-cigarets-09272014004330.html
|
da99ec64-d98f-47aa-a897-45b4060a2bc4
|
ក្រុមគ្រួសារសពនៅកំពង់ចាមគ្រោងប្ដឹងមន្ទីរពេទ្យកាល់ម៉ែតថាទុកឲ្យអ្នកជំងឺស្លាប់
|
ពលរដ្ឋនៅខេត្តកំពង់ចាម ម្នាក់ បានស្លាប់នៅក្នុងមន្ទីរពេទ្យកាល់ម៉ែត បន្ទាប់ពីបានបញ្ជូនដល់ទៅបន្ទប់សង្គ្រោះបន្ទាន់ និងព្យាបាលនៅទីនោះរយៈពេលមួយថ្ងៃ។ ការស្លាប់នោះ ធ្វើឱ្យក្រុមគ្រួសារសពនៅតែមិនអស់ចិត្ត ដោយអះអាងថា ស្ថានភាពអ្នកជំងឺមិនគួរស្លាប់នោះទេ ប៉ុន្តែ គឺដោយសារការមិនយកចិត្តទុកដាក់ចំពោះអ្នកជំងឺពីសំណាក់គ្រូពេទ្យនៅទីនោះ បន្ទាប់ពីគ្រួសារអ្នកជំងឺប្រាប់ថា គ្មានថវិកាគ្រប់គ្រាន់សម្រាប់បង់ឱ្យ។ ក្រុមគ្រួសារសព គ្រោងនឹងប្ដឹងមន្ទីរពេទ្យមួយនេះ ចំពោះការស្លាប់របស់សមាជិកគ្រួសារខ្លួន។ ការចោទប្រកាន់នេះ កើតឡើងបន្ទាប់ពីគ្រួសារអ្នកជំងឺម្នាក់ រស់នៅឃុំរអាង ស្រុកកំពង់សៀម ខេត្តកំពង់ចាម បានបញ្ជូនសមាជិករបស់ខ្លួន គឺអ្នកស្រី រុន គឹមស្រេន ទៅព្យាបាលនៅមន្ទីរពេទ្យកាល់ម៉ែត កាលពីថ្ងៃទី១៤ ខែកញ្ញា ហើយត្រូវបានស្លាប់នៅទីនោះនៅថ្ងៃដដែល។ និយាយសម្ដីម៉ឺងម៉ាត់ ទឹកមុខស្រងូតស្រងាត់ ចងបូកាន់ទុក្ខនៅជាប់នឹងសក់ កញ្ញា រុន គឹមស្រឿន ដែលត្រូវជាប្អូន អ្នកស្រី រុន គឹមស្រេន បានរៀបរាប់ថា ជំងឺបងកញ្ញា គឺមិនសមនឹងស្លាប់ឡើយ ព្រោះអាការៈអ្នកជំងឺមិនមានអ្វីធ្ងន់ធ្ងរទេ អាចដើរដោយខ្លួនឯងបាននៅពេលបញ្ជូនពីមន្ទីរខេត្តកំពង់ចាម នោះ។ កញ្ញាបន្តថា ពេលបញ្ជូនទៅដល់មន្ទីរពេទ្យកាល់ម៉ែត ដំបូង គឺគេតម្រូវឱ្យបង់ថ្លៃសេវាចំនួនជាង ៦០ដុល្លារ ហើយក៏យកអ្នកជំងឺទៅពិនិត្យនៅកន្លែងមានឧបករណ៍ទំនើបៗ ដែលទំនងជាគិតថាគ្រួសារកញ្ញាជាគ្រួសារធូរធារ។ កញ្ញា រុន គឹមស្រឿន៖ ។ ប្រភពដដែលបន្ថែមថា ពីដំបូង មានគ្រូពេទ្យជាច្រើនបាននាំគ្នាយកចិត្តទុកដាក់ចំពោះអ្នកជំងឺជាខ្លាំង រហូតធ្វើឱ្យអាការៈអ្នកជំងឺប្រែជាស្រស់ស្រាយភ្លាមៗ ដែលធ្វើឱ្យកញ្ញា និងក្រុមគ្រួសារ សង្ឃឹមថានឹងបានត្រឡប់មកផ្ទះវិញក្នុងពេលឆាប់ៗ។ ប៉ុន្តែ ក្តីសង្ឃឹមនោះប្រែជារលាយវិញ បន្ទាប់ពីកញ្ញាប្រាប់គ្រូពេទ្យនៅទីនោះថា គ្រួសារកញ្ញាមិនមានលទ្ធភាពបង់ថ្លៃព្យាបាលនោះទេ។ ក្រោយពីប្រាប់ដូច្នេះរួច គេក៏ចេញលិខិតព្យាបាលជំងឺដោយឥតគិតថ្លៃ ប៉ុន្តែប្រហែលមានតែលិខិតទេ ព្រោះគ្រូពេទ្យក៏លែងយកចិត្តទុកដាក់ចំពោះអ្នកជំងឺ ក្រៅតែពីមកដើម្បីសួរឈ្មោះប៉ុណ្ណោះ។ ខុសប្លែកពីបងស្រីកញ្ញាដែលគ្មានប្រាក់សម្រាប់បង់ រីឯអ្នកជំងឺផ្សេងៗដែលមានប្រាក់គ្រប់គ្រាន់សម្រាប់មើល គ្រូពេទ្យមកសួរនាំឥតឈប់ឈរ ធ្វើឱ្យគ្រួសារកញ្ញាគិតថា ទាល់តែមានលុយទៅបង់ឱ្យគេខ្លះ ទើបមានការមើលថែដិតដល់ដូចគេ។ ក្រោយមក ក៏សម្រេចរ៉ៃលុយគ្នាបានប្រមាណជា ៧០០ដុល្លារឱ្យពេទ្យ ប៉ុន្តែត្រូវបានខាងពេទ្យបញ្ជាក់ថា បងកញ្ញាបានបង់រួចហើយ គឺសំអាងទៅលើលិខិតឥតបង់ប្រាក់ដែលមន្ទីរពេទ្យចេញឱ្យនោះ។ ទីបំផុតទៅ បងកញ្ញាក៏បានស្លាប់នៅម៉ោងជាង ១១អាធ្រាត្រនៅថ្ងៃទី១៤ កញ្ញា។ កញ្ញា រុន គឹមស្រឿន៖ ។ ការស្លាប់របស់ អ្នកស្រី រុន គឹមស្រេន ជាស្ត្រីមេម៉ាយដែលមានអាយុ ៣២ឆ្នាំនោះ បានបន្សល់ទុកនូវកូនតូចៗចំនួនពីរនាក់ រស់នៅជាមួយជីដូន និងបន្សល់ទុកនូវភាពមិនអស់ចិត្ត ពីព្រោះជំងឺអ្នកស្រី គឺកើតឡើងបានតែមួយសប្ដាហ៍ប៉ុណ្ណោះ។ ចំណែក កញ្ញា រុន គឹមស្រឿន វិញយល់ថា ពេទ្យនេះមើលឃើញតែលុយ និងសម្រាប់តែអ្នកមាន៖ ។ កញ្ញា គឹមស្រឿន ចង់ឱ្យគ្រប់មន្ទីរពេទ្យ និងគ្រូពេទ្យទាំងអស់ គប្បីមិនត្រូវគិតតែប្រាក់នោះទេ ពោល គឺត្រូវគិតរឿងអាយុជីវិតមនុស្សជាសំខាន់។ បន្ថែមពីនេះទៀត កញ្ញាស្នើឱ្យស្ថាប័នពាក់ព័ន្ធ ពិសេសស្ថាប័នអំពើពុករលួយ គប្បីពិនិត្យមន្ទីរពេទ្យនេះ ពីព្រោះមានអ្នកជំងឺក្រីក្រជាច្រើនត្រូវការយុត្តិធម៌។ វិទ្យុអាស៊ីសេរី បានព្យាយាមទាក់ទងទៅប្រធានមន្ទីរពេទ្យកាល់ម៉ែត លោក ឈៀង រ៉ា និងប្រធានផ្នែករដ្ឋបាលជាច្រើនលើកច្រើនសា នៅតែគ្មានការឆ្លើយតបនៅថ្ងៃទី១៨ កញ្ញា។ ប៉ុន្តែ បុគ្គលិកផ្នែករដ្ឋបាលក្នុងមន្ទីរពេទ្យនេះ សុំមិនឱ្យបញ្ចេញឈ្មោះឱ្យដឹងថា ក្នុងមន្ទីរពេទ្យកាល់ម៉ែត មិនប្រកាន់អ្នកមាន ឬអ្នកក្រទេ។ ចំពោះអ្នកបង់ប្រាក់ និងអ្នកមិនបង់ប្រាក់ គឺព្យាបាលដូចគ្នា ពោល គឺគ្រូពេទ្យយកចិត្តទុកដាក់ដូចគ្នា ពីព្រោះសុទ្ធតែជាខ្មែរ។ បុគ្គលិកដដែលបន្តថា ករណីខ្លះអាចមានស្លាប់ ដោយសារតែជំងឺនោះមានសភាពធ្ងន់ធ្ងរទៅហើយ ប៉ុន្តែក្រុមគ្រួសារមិនដឹងពីស្ថានភាពក្នុងខ្លួនរបស់អ្នកជំងឺ ឃើញតែសភាពខាងក្រៅថាប្រសើរ ដល់ពេលអ្នកជំងឺស្លាប់ ក៏មិនសប្បាយចិត្តចំពោះគ្រូពេទ្យ៖ ។ ប្រភពដដែលបន្ថែមថា គ្មានមន្ទីរពេទ្យណា ឬគ្រូពេទ្យណាចង់ឱ្យអ្នកជំងឺរបស់ខ្លួនស្លាប់ឡើយ ហើយកន្លងមក ក៏មិនដែលមានការចោទប្រកាន់ដូចនេះទេ។ ចំណែកការចោទប្រកាន់ណាមួយនោះ គឺវាជារឿងមិនត្រឹមត្រូវ និងគ្មានភស្តុតាងច្បាស់លាស់ ព្រោះគ្រូពេទ្យទាំងអស់គោរពតាមក្រមសីលធម៌វិជ្ជាជីវៈរបស់ខ្លួន ដោយមិនចង់បានអ្វីក្រៅពីជួយជីវិតអ្នកជំងឺឡើយ៖ ។ ប្រសិនបើមានអ្នកជំងឺស្លាប់ក្នុងមន្ទីរពេទ្យនេះ គេតែងចេញនូវលិខិតមរណភាពឱ្យ ដោយក្នុងលិខិតមរណៈនោះ គឺមានបញ្ជាក់ពីអាការៈអ្នកស្លាប់ ព្រោះបើគ្មានលិខិតនេះទេ គឺគេមិនអាចយកសពទៅបូជា ឬបញ្ចុះបានឡើយ ប៉ុន្តែខាងគ្រួសារសព អ្នកស្រី រុន គឹមស្រេន អះអាងថា ខាងមន្ទីរពេទ្យមិនបានចេញលិខិតមរណៈនោះឱ្យឡើយ វាហាក់មានចេតនាបិទបាំងចំពោះការស្លាប់នេះ។ យ៉ាងណាក៏ដោយ បុគ្គលិកផ្នែករដ្ឋបាលរូបនោះ នឹងសាកសួរទៅខាងបច្ចេកទេសបន្ថែមទៀត ជុំវិញករណីនេះ។ ទាក់ទងបញ្ហានេះដែរ មន្ត្រីសម្របសម្រួលនៃសមាគមការពារសិទ្ធិមនុស្សអាដហុក (ADHOC) នៅខេត្តកំពង់ចាម លោក នាង សុវ៉ាត មានប្រសាសន៍ថា កន្លងមក គឺមានការត្អូញត្អែរចំពោះមន្ទីរពេទ្យមួយនេះពីសំណាក់ពលរដ្ឋ ពាក់ព័ន្ធនឹងបញ្ហាប្រាក់ រួមទាំងគ្រួសារលោកផង។ លោកបន្តថា កន្លងមក មន្ទីរពេទ្យនេះហាក់គិតរឿងប្រាក់ច្រើនជាងរឿងជីវិត ដែលវាធ្វើឱ្យខុសពីក្រមសីលធម៌វិជ្ជាជីវៈរបស់គ្រូពេទ្យ ពីព្រោះគ្រូពេទ្យ គឺជាឪពុកម្ដាយទីពីររបស់មនុស្ស តែបើឪពុកម្ដាយគិតតែប្រាក់ហើយនោះ ជីវិតមនុស្សនឹងត្រូវរលាយ។ លើសនេះ ការមិនយកចិត្តទុកដាក់ចំពោះអ្នកជំងឺដែលក្រីក្រ គឺជារឿងរំលោភសិទ្ធិមនុស្សយ៉ាងធ្ងន់ធ្ងរ។ លោក នាង សុវ៉ាត៖ ។ លោកបន្ថែមថា បញ្ហានេះហើយបានធ្វើឱ្យអ្នកជំងឺនៅស្រុកខ្មែរមួយភាគធំ តែងតែទៅមើលជំងឺរបស់ខ្លួននៅប្រទេសក្រៅ ជាជាងជឿលើប្រព័ន្ធសុខាភិបាលក្នុងស្រុករបស់រដ្ឋ ដែលតែងតែមានអំពើពុករលួយ រួមនិងការរិះគន់ថាមិនបានយកចិត្តទុកដាក់ និងប្រើសម្ដីមិនសមរម្យចំពោះអ្នកជំងឺ ជាដើម។ លោកបញ្ជាក់ថា ក្នុងច្បាប់បានចែងថា ប្រជាពលរដ្ឋអាចប្ដឹងទៅអង្គការរដ្ឋ ឬអង្គការសង្គម ឬបុគ្គលិកនៃអង្គការទាំងនោះបាន។ ដូច្នេះ ខាងគ្រួសារសពក៏អាចប្ដឹងទៅមន្ទីរពេទ្យនេះ ដើម្បីទាមទារសំណង និងឱ្យទទួលខុសត្រូវចំពោះការស្លាប់នោះ៕
|
2014-09-19T16:33:00+07:00
|
rfa.org
|
https://www.rfa.org/khmer/news/health/Villager-in-Kompong-Cham-accused-Calmete-Hospital-of-misconduct-09192014051803.html
|
207b9a1e-abd9-40f9-ab59-44871e8ae455
|
ក្រុមអ្នកប្រឆាំងការជក់បារីទាមទារឲ្យរដ្ឋាភិបាលបង្កើនពន្ធលើផលិតផលថ្នាំជក់
|
អ្នកធ្វើការប្រឆាំងនឹងថ្នាំជក់នៅកម្ពុជា និងអង្គការសុខភាពពិភពលោក កំពុងខិតខំតស៊ូមតិ ដើម្បីឱ្យរដ្ឋាភិបាលកម្ពុជា ដំឡើងពន្ធលើថ្នាំជក់ឱ្យបានខ្ពស់ ក្នុងទិសដៅលើកកម្ពស់សុខភាពសាធារណៈដល់ពលរដ្ឋកម្ពុជា ឱ្យបានល្អប្រសើរ។ ការតស៊ូមតិ ដើម្បីឱ្យរដ្ឋាភិបាលកម្ពុជា ដំឡើងពន្ធលើថ្នាំជក់នេះ គឺក្នុងពេលដែលសេចក្ដីព្រាងច្បាប់គ្រប់គ្រងថ្នាំជក់មិនទាន់មាននៅឡើយ។ អ្នកធ្វើការប្រឆាំងនឹងថ្នាំជក់ ដើម្បីលើកកម្ពស់សុខភាព រួមទាំងអង្គការសុខភាពពិភពលោកផង នៅតែព្រួយបារម្ភអំពីផលប៉ះពាល់សុខភាពដោយសារការប្រើប្រាស់ផលិតផលថ្នាំជក់នៅកម្ពុជា។ នាយកប្រតិបត្តិនៃអង្គការចលនា ដើម្បីសុខភាពកម្ពុជា លោកវេជ្ជបណ្ឌិត មុំ គង់ មានប្រសាសន៍ថា តាមស្ថិតិអង្គការសុខភាពពិភពលោក មានពលរដ្ឋកម្ពុជា ស្លាប់ប្រមាណ ៣០នាក់ក្នុងមួយថ្ងៃៗ ដោយសារការប្រើប្រាស់ផលិតផលថ្នាំជក់ ដែលតួលេខមួយខ្ពស់៖ ។ ផ្នែកមួយនៃកិច្ចខិតខំតស៊ូមតិប្រឆាំងនឹងការប្រើប្រាស់ថ្នាំជក់នៅកម្ពុជា អង្គការចលនា ដើម្បីសុខភាពកម្ពុជា នៅថ្ងៃទី១០ កញ្ញា បានស្វែងរកការគាំទ្រពីគណៈកម្មការទី៨នៃរដ្ឋសភា ដើម្បីឱ្យស្ថាប័ននេះ ជួយជំរុញឱ្យមានច្បាប់ស្របតាមអនុសញ្ញាអន្តរជាតិ និងជំរុញឱ្យមានការដំឡើងពន្ធខ្ពស់លើថ្នាំជក់ មុនពេលអនុម័តសេចក្ដីព្រាងច្បាប់។ នៅក្នុងជំនួបជាមួយគណៈកម្មការទី៨នៃរដ្ឋសភា លោកវេជ្ជបណ្ឌិត មុំ គង់ ថ្លែងថា លទ្ធផលនៃការស្ទង់មតិយុវជនស្ដីពីវិធានការត្រួតពិនិត្យថ្នាំជក់ ដែលធ្វើដោយសាកលវិទ្យាល័យភូមិន្ទភ្នំពេញ នៅចុងឆ្នាំ២០១៣ នេះ បង្ហាញថា ភាគច្រើនបំផុតនៃយុវជននៅក្នុងចំណោមពលរដ្ឋជាងពីរពាន់នាក់ ដែលមានអាយុពី ១៥ ទៅ ៣៥ឆ្នាំ គាំទ្រឱ្យមានការដំឡើងពន្ធខ្ពស់លើផលិតផលថ្នាំជក់៖ ។ លោកបង្ហាញទៀតថា នៅពេលណាបារីមានពន្ធខ្ពស់ អ្នកជក់បារីចំនួន ៤៣% នឹងឈប់ជក់ ៣១% នឹងជក់តិចជាងមុន។ ដោយឡែកអ្នកជក់បារី ២០% ផ្សេងទៀត មិនអាចឈប់ជក់បានទេ៖ ។ លោកវេជ្ជបណ្ឌិត មុំ គង់ បញ្ជាក់ថា ការដំឡើងពន្ធខ្ពស់លើថ្នាំជក់ គឺជាវិធានការមានប្រសិទ្ធភាពមួយនៃអនុសញ្ញាអន្តរជាតិ ដែលអាចកាត់បន្ថយការជក់បារី និងគ្រោះថ្នាក់សុខភាពពីថ្នាំជក់បាន ជាពិសេស ការដំឡើងពន្ធខ្ពស់ក៏ជាវិធានការបង្ការយុវជនមិនឱ្យជក់បារី៖ ។ ទាក់ទងនឹងការយកពន្ធនៅពេលបច្ចុប្បន្ននេះ លោកវេជ្ជបណ្ឌិត មុំ គង់ បង្ហាញការសិក្សាថា នៅក្នុងចំណោមបណ្ដាប្រទេសអាស៊ាន ប្រទេសកម្ពុជា យកពន្ធលើថ្នាំជក់ ជាពិសេសបារីត្រឹមកម្រិត ២២% ទៅ ២៨% ប៉ុណ្ណោះ។ អត្រាពន្ធនេះ គឺខ្ពស់ជាងតែប្រទេសឡាវ មួយប៉ុណ្ណោះ។ លោកវេជ្ជបណ្ឌិត មុំ គង់ មានប្រសាសន៍ថា អនុសញ្ញាអន្តរជាតិស្ដីពីការត្រួតពិនិត្យថ្នាំជក់ តម្រូវឱ្យរដ្ឋជាភាគី ចាត់វិធានការ ៤យ៉ាង ដើម្បីកាត់បន្ថយការប្រើប្រាស់ថ្នាំផលិតផលថ្នាំជក់។ ក្នុងនោះ ទីមួយ គឺវិធានការដំឡើងពន្ធតាមអត្រាធនាគារ និងអង្គការសុខភាពពិភពលោក។ វិធានការទីពីរ គឺហាមឃាត់ការផ្សាយពាណិជ្ជកម្មបារី។ ទីបី គឺការអប់រំអំពីគ្រោះថ្នាក់ដោយដាក់រូបភាពលើកញ្ចប់បារី និងវិធានការទីបួន គឺការការពារអ្នកមិនជក់បារីពីការស្រូបផ្សែងពីគេ។ លទ្ធផលមួយនៃការស្ទង់មតិយុវជន ស្ដីពីវិធានការត្រួតពិនិត្យថ្នាំជក់ ដែលធ្វើដោយសាកលវិទ្យាល័យភូមិន្ទភ្នំពេញ បង្ហាញថា យុវជនកម្ពុជា សឹងតែមួយរយភាគរយ (៩៩%) ចង់ឱ្យកម្ពុជា អនុម័តច្បាប់ស្ដីពីការត្រួតពិនិត្យថ្នាំជក់ឱ្យបានឆាប់ ដើម្បីបង្ការមនុស្សជំនាន់បច្ចុប្បន្ន និងជំនាន់ក្រោយ ឱ្យគេចផុតពីមហន្តរាយដល់សុខភាព សេដ្ឋកិច្ច និងបរិស្ថាន ដែលបណ្ដាលមកពីការប្រើប្រាស់ថ្នាំជក់។ កម្ពុជា ជាប្រទេសក្នុងតំបន់អាស៊ានតែមួយគត់ ដែលមិនទាន់មានច្បាប់ស្ដីពីការត្រួតពិនិត្យថ្នាំជក់។ លោកវេជ្ជបណ្ឌិត មុំ គង់ បញ្ជាក់បន្ថែមថា នៅប្រទេសណាដែលមានច្បាប់គ្រប់គ្រងថ្នាំជក់ ហើយអនុវត្តតឹងរ៉ឹង ប្រទេសនោះមានអត្រាជក់បារីទាប។ ឧទាហរណ៍ដូចជា ហុងកុង និងប្រទេសសិង្ហបុរី ជាដើម។ លោកថា នៅក្នុងចំណោមបណ្ដាប្រទេសអាស៊ាន ប្រទេសកម្ពុជា អត្រាជក់បារី គឺនៅកម្រិតកណ្ដាល។ លោកវេជ្ជបណ្ឌិត មុំ គង់ ឱ្យដឹងទៀតថា សេចក្ដីព្រាងច្បាប់ស្ដីពីការត្រួតពិនិត្យថ្នាំជក់នៅកម្ពុជា ដែលធ្វើតាំងពីឆ្នាំ២០០៣ បានបញ្ចប់ការពិភាក្សាដោយគណៈកម្មការជំនាញហើយ។ ក៏ប៉ុន្តែ ក្នុងពេលដែលមិនទាន់មានច្បាប់ រាជរដ្ឋាភិបាលបានចេញអនុក្រឹត្យស្ដីពីការហាមផ្សព្វផ្សាយផលិតផលថ្នាំជក់ និងវិធានការទណ្ឌកម្មមួយចំនួនផង៖ ។ ទោះជាយ៉ាងនេះក្ដី លោកថាការអនុវត្តនៅតែមានភាពចន្លោះប្រហោង។ ដោយឡែកគណៈកម្មការទី៨នៃរដ្ឋសភា បង្ហាញការគាំទ្រមតិពលរដ្ឋ ដែលចង់ឱ្យមានច្បាប់សម្រាប់គ្រប់គ្រងថ្នាំជក់នៅកម្ពុជា។ ប្រធានគណៈកម្មការទី៨ អ្នកស្រី កែ សុវណ្ណរតន៍ មានប្រសាសន៍ថា គណៈកម្មការរង់ចាំឱ្យសេចក្ដីព្រាងច្បាប់ស្ដីពីការត្រួតពិនិត្យថ្នាំជក់នោះមកដល់ដៃសិន៕
|
2014-09-18T12:28:00+07:00
|
rfa.org
|
https://www.rfa.org/khmer/program/health/Tobacco-fighters-urge-govt-to-raise-high-tax-09182014012429.html
|
13077003-7edd-4518-be1b-86d60a007460
|
ក្រសួងពីរធ្វើសិក្ខាសាលាស្ដីពីរោគឆ្លងពីសត្វមកមនុស្ស
|
ក្រសួងសុខាភិបាលនិងកសិកម្មធ្វើសិក្ខាសាលារយៈពេលពីរថ្ងៃ ចាប់ពីថ្ងៃទី១៥ កញ្ញា នេះទៅ នៅសណ្ឋាគារភ្នំពេញ។ មន្ត្រីសុខាភិបាល លោកវេជ្ជបណ្ឌិត យី សេងឌឿន ឲ្យដឹងថា សិក្ខាសាលានេះធ្វើឡើងស្របពេលសិក្ខាកាមចំនួន ១០នាក់ មកពីទូទាំងប្រទេសបញ្ចប់វគ្គសិក្សារយៈពេល ៦ខែ ស្ដីពីការស្រាវជ្រាវនិងគ្រប់គ្រងនៃការផ្ទះជំងឺឆ្លងពីសត្វមកមនុស្ស៕
|
2014-09-15T11:10:00+07:00
|
rfa.org
|
https://www.rfa.org/khmer/news/health/workshop-09142014220018.html
|
5a9daf9b-d2b7-41e1-9078-053c5f088742
|
ក្រសួងប្រកាសរំសាយតំបន់ជំងឺផ្ដាសាយបក្សី៣កន្លែងអាចចិញ្ចឹមបក្សីដូចធម្មតា
|
ក្រសួងកសិកម្ម រុក្ខាប្រមាញ់ និងនេសាទ ប្រកាសរំសាយតំបន់ ជំងឺផ្ដាសាយបក្សី ចំនួន ៣ខេត្តគឺខេត្តកំពង់ស្ពឺ កំពង់ចាម និងកំពត ដែលអនុញ្ញាតអោយមានការចិញ្ចឹមបក្សីគ្រប់ប្រភេទឡើងវិញក្នុងតំបន់ទាំងនោះ បន្ទាប់ពីត្រូវហាមឃាត់តាំងពីពាក់កណ្ដាលខែមីនា។ តំបន់ដែលត្រូវកាត់រំសាយជាកន្លែងគ្មានជំងឺផ្ដាសាយបក្សីមាន៣កន្លែង ទី១ នៅភូមិពាមល្វា ឃុំត្រពាំងជោ ស្រុកឱរ៉ាល់ ខេត្តកំពង់ស្ពឺ ទី២ នៅភូមិស្វាយព្រៃ ឃុំសណ្តែក ស្រុកបាធាយ ខេត្តកំពង់ចាម និងទី៣ នៅភូមិកណ្ដាល ឃុំវត្តអង្គខាងត្បូង ស្រុកបន្ទាយមាស ខេត្តកំពត។ ជំងឺផ្ដាសាយបក្សីបានឆ្លងរាលដាលនៅកម្ពុជាតាំងពីឆ្នាំ ២០០៥ បានបណ្ដាលឲ្យមនុស្ស៣៧នាក់ស្លាប់ លើ៥៦ករណី កើតលើកុមារអាយុក្រោម១៤ឆ្នាំ ចំនួន៤៤ករណី គិតត្រឹមខែខែមិនា ឆ្នាំ២០១៤៕
|
2014-09-12T16:38:00+07:00
|
rfa.org
|
https://www.rfa.org/khmer/news/health/MoA-disperse-flu-09122014053830.html
|
31960232-7577-4f1d-8ee0-808cf82675bd
|
ប្រធានមណ្ឌលសុខភាពមួយនៅស្វាយរៀងរងការចោទថាធ្វើការប្រកាន់បក្ខពួកនិយម
|
ប្រធានមណ្ឌលសុខភាពមួយនៅស្រុករមាសហែក ខេត្តស្វាយរៀង រងការចោទប្រកាន់ថា ដឹកនាំការងារដោយបក្ខពួកនិយម ហើយបិទសិទ្ធិបុគ្គលិកក្របខ័ណ្ឌក្រោមបង្គាប់ មិនឲ្យបញ្ចេញមតិតវ៉ាក្នុងអង្គភាព និងបណ្ដោយឲ្យអ្នកគ្មានជំនាញ រក្សាអ្នកជំងឺដោយប្រថុយប្រថាន។ ប៉ុន្តែប្រធានមណ្ឌលសុខភាព បដិសេធចំពោះការចោទប្រកាន់នេះ។ គ្រូពេទ្យក្របខ័ណ្ឌ ដែលអះអាងថាត្រូវប្រធានមណ្ឌលសុខភាពបំបិទសិទ្ធិ សម្ដែងការមិនពេញចិត្តចំពោះសកម្មភាពរបស់ថ្នាក់ដឹកនាំក្នុងអង្គភាព ហើយអំពាវនាវឲ្យមន្ទីរសុខាភិបាលខេត្តស្វាយរៀង និងមន្ត្រីពាក់ព័ន្ធ ត្រួតពិនិត្យការងារក្នុងមណ្ឌលសុខភាពជាបន្ទាន់ ពីព្រោះបើបណ្ដែតបណ្ដោយ អាចគ្រោះថ្នាក់ដល់ប្រជាពលរដ្ឋនៅតំបន់នោះ។ អ្នកគ្រូពេទ្យម្នាក់ គឺអ្នកស្រី អ៊ុក សាមី ឲ្យដឹងនៅថ្ងៃទី១១ កញ្ញា ថា ប្រធានមណ្ឌលសុខភាពមុខដា ស្រុករមាសហែក ខេត្តស្វាយរៀង បែងចែកការងារប្រកាន់បក្ខពួកនិយមទៅលើមន្ត្រីសែស្រឡាយរបស់ខ្លួន ដោយមិនគិតគូរពីសុខទុក្ខរបស់មន្ត្រីក្របខ័ណ្ឌក្រោមបង្គាប់ទេ ហើយបណ្ដោយឲ្យមនុស្សដែលមិនមានជំនាញផ្នែកពេទ្យព្យាបាលអ្នកជំងឺ។ អ្នកស្រីបន្តថា បញ្ហានេះបានតវ៉ាឲ្យដាក់មន្ត្រីក្របខ័ណ្ឌមានជំនាញព្យាបាលអ្នកជំងឺជាច្រើនលើកមកហើយ ប៉ុន្តែពុំទទួលបានលទ្ធផលទេ៖ ។ ឆ្លើយតបនឹងបញ្ហានេះ ប្រធានមណ្ឌលសុខភាពមុខដា អ្នកស្រី ដូង វ៉ាន់ស៊ី បដិសេធចំពោះការចោទប្រកាន់ ដែលថាអ្នកស្រីដឹកនាំការងារប្រកាន់បក្ខពួកនោះ ជារឿងមិនពិតឡើយ។ ទោះជាយ៉ាងនេះ អ្នកស្រីបញ្ជាក់ថា ហេតុដែលប្រគល់ភារកិច្ចទៅឲ្យមន្ត្រីពេទ្យបណ្ដែតនោះ ដោយសារមើលឃើញថា ពួកគេមានសមត្ថភាព និងបទពិសោធន៍គ្រប់គ្រាន់ក្នុងការព្យាបាលអ្នកជំងឺ គឺពុំមែនចេះតែបណ្ដោយឲ្យព្យាបាលតាមអំពើចិត្តនោះទេ៖ ។ ទាក់ទងនឹងបញ្ហានេះ មន្ត្រីសម្របសម្រួលអង្គការលីកាដូ (Licadho) ប្រចាំខេត្តស្វាយរៀង លោក នុត ប៊ូពិនណារ័ត្ន មានប្រសាសន៍ថា ការលើកឡើងរបស់ប្រធានមណ្ឌលសុខភាព គ្រាន់ជាលេសមួយដើម្បីដោះបន្ទុកពីការទទួលខុសត្រូវរបស់ខ្លួនប៉ុណ្ណោះ។ លោកបញ្ជាក់ថា មន្ត្រីពេទ្យបណ្ដែតដែលគ្មានជំនាញច្បាស់លាស់ ព្យាបាលអ្នកជំងឺបង្កគ្រោះថ្នាក់ដល់អាយុជីវិតរបស់មនុស្ស ពីព្រោះបញ្ហាបែបនេះធ្លាប់មានរួចមកហើយ ហើយប្រសិនបើមន្ត្រីពាក់ព័ន្ធមិនបានទប់ស្កាត់ទាន់ពេលទេ អាចនឹងមានគ្រោះថ្នាក់ដល់អាយុជីវិតរបស់ប្រជាពលរដ្ឋនៅថ្ងៃខាងមុខទៀត៖ ។ កាលពីឆ្នាំ២០១៣ នៅខេត្តស្វាយរៀង ធ្លាប់មានករណីមនុស្សស្លាប់ខណៈសម្រាលកូន ក្នុងមណ្ឌលសុខភាពក្រសាំង ស្រុករមាសហែក ម្ដងរួចមកហើយ ដែលកាលណោះកើតឡើងដោយសារការធ្វេសប្រហែសរបស់គ្រូពេទ្យ និងការព្យាបាលអ្នកជំងឺគ្មានបច្ចេកទេស៕
|
2014-09-11T20:00:00+07:00
|
rfa.org
|
https://www.rfa.org/khmer/news/health/health-chief-in-svayrieng-accused-discrimination-staff-09112014085835.html
|
a6347e05-d6e8-41b7-aa7a-0dca31f95a5c
|
ជំងឺពងបែកដែលងាយឆ្លងហើយច្រើនកើតនៅលើបបូរមាត់និងប្រដាប់ភេទ
|
ជំងឺពងបែកមាត់ យើងតែងសង្កេតឃើញកើតមានជាញឹកញាប់លើមនុស្សគ្រប់គ្នា។ គ្រូពេទ្យឱ្យដឹងថា ជំងឺនេះ គឺជាជំងឺកាមរោគមួយប្រភេទ ដែលងាយឆ្លងបំផុត ហើយមិនទាន់មានថ្នាំបង្ការ។ តើជំងឺនេះមានស្ថានភាពដូចម្ដេចខ្លះ? ជំងឺពងបែកមួយប្រភេទដែលភាសាអង់គ្លេសហៅថា ហ៊ើភិស ឬហ៊ើភិស ស៊ីមផ្លិក្ស (Herpes Simplex) គឺជាជំងឺម្យ៉ាងដែលគ្រូពេទ្យឧស្សាហ៍ជួបជាញឹកញាប់ ក្នុងចំណោមជំងឺដទៃជាច្រើនទៀត។ ជំងឺពងបែកនេះ ច្រើននៅលើបបូរមាត់ និងប្រដាប់ភេទ។ ប្រធានគ្លីនិករ៉ាក់ (RHAC) នៅផ្សារដេប៉ូ រាជធានីភ្នំពេញ គឺអ្នកស្រីវេជ្ជបណ្ឌិត កែវ ម៉ៅ មាន ប្រសាសន៍ថា ជំងឺនេះជាជំងឺពងបែកកាមរោគមួយប្រភេទ ដែលគ្រូពេទ្យច្រើននិយមហៅទៅតាមភាសាអង់គ្លេស៖ ។ អ្នកស្រីវេជ្ជបណ្ឌិត កែវ ម៉ៅ ពន្យល់ថា ជំងឺពងបែក ហ៊ើភិស ស៊ីមផ្លិក្ស នេះ បង្កឡើងដោយមេរោគវីរុស (Virus) ពីរប្រភេទ ហើយនៅទីតាំងខុសគ្នា៖ ។ ទោះជាយ៉ាងនេះក្ដី មេរោគវីរុស ហ៊ើភិស ស៊ីមផ្លិក្ស អាចឆ្លងទៅកន្លែងផ្សេងទៀតរហូតដល់ខួរក្បាលផងក៏មាន។ រោគសញ្ញារបស់ជំងឺពងបែក ហ៊ើភិស ស៊ីមផ្លិក្ស គឺចាប់ផ្ដើមឡើងដោយពងទឹកថ្លានៅស្បែកបបូរមាត់ និងប្រដាប់បន្តពូជ៖ ។ ឯកសាររបស់មជ្ឈមណ្ឌលគ្រប់គ្រង និងបង្ការជំងឺនៃសហរដ្ឋអាមេរិក (Centers for Disease Control and Prevention) សរសេរថា អ្នកដែលកើតជំងឺនេះលើកដំបូង គឺមានអាការៈក្ដៅខ្លួនដូចគ្រុនផ្ដាសាយ ឈឺខ្លួន និងហើមក្រពេញកូនកណ្ដុរ។ ជំងឺពងបែក ហ៊ើភិស ស៊ីមផ្លិក្ស គឺច្រើនឆ្លងចំពោះអ្នកសកម្មក្នុងការរួមភេទ។ មនុស្សភាគច្រើនមិនដឹងថាខ្លួនឯងមានផ្ទុកមេរោគជំងឺនេះទេ ព្រោះគ្មានរោគសញ្ញាបង្ហាញ។ ពងទឹកថ្លានៅលើស្បែកប្រដាប់ភេទ និងមាត់ គឺងាយឆ្លង ព្រោះងាយបែក។ ប៉ុន្តែជំងឺនេះនៅតែអាចឆ្លងទៅដៃគូរួមភេទ បើទោះជាគ្មានរោគសញ្ញាក៏ដោយ ព្រោះមេរោគ ហ៊ើភិស ស៊ីមផ្លិក្ស អាចសម្ងំនៅក្នុងខ្លួនយើងអស់មួយជីវិត។ អ្នកស្រីវេជ្ជបណ្ឌិត កែវ ម៉ៅ ឱ្យដឹងថា មេរោគ ហ៊ើភិស ស៊ីមផ្លិក្ស អាចឆ្លងតាមរបៀបសំខាន់ៗពីរយ៉ាង៖ ។ ទាក់ទងនឹងការព្យាបាលវិញ អ្នកស្រីវេជ្ជបណ្ឌិត កែវ ម៉ៅ ប្រធានគ្លីនិក រ៉ាក់ នៅផ្សារដេប៉ូ រាជធានីភ្នំពេញ ពន្យល់ថា ជាទូទៅជំងឺទាំងឡាយណាដែលបង្កឡើងដោយមេរោគវីរុស គឺមិនមានថ្នាំព្យាបាលឱ្យជាសះស្បើយដាច់ទេ។ ដូចគ្នាដែរ ជំងឺពងបែកនៅលើបបូរមាត់ និងលើប្រដាប់ភេទនេះ ក៏មិនមានថ្នាំព្យាបាលជាដាច់ដែរ៖ ។ អ្នកស្រីវេជ្ជបណ្ឌិតបញ្ជាក់បន្ថែមថា នៅក្នុងពេលព្យាបាល ក្រៅពីការផ្ដល់ថ្នាំសម្រាប់ជួយបន្ថយការកើតចេញជារោគសញ្ញាញឹកញាប់ឡើងវិញ គ្រូពេទ្យក៏នឹងផ្ដល់ថ្នាំសម្រាប់ជួយបន្ថយការឈឺចាប់ដែរ៖ ។ ទាក់ទងនឹងជំងឺពងបែកនៅមាត់វិញ អ្នកស្រីវេជ្ជបណ្ឌិត កែវ ម៉ៅ ថ្លែងមានថ្នាំដូចគ្នា៖ ។ អ្នកស្រីវេជ្ជបណ្ឌិតឱ្យដឹងថា រហូតមកដល់ពេលនេះ មិនទាន់មានថ្នាំសម្រាប់ចាក់បង្ការជំងឺពងបែក ហ៊ើភិស ស៊ីមផ្លិក្ស ទេ នៅប្រទេសកម្ពុជា។ អ្នកស្រីវេជ្ជបណ្ឌិតណែនាំដល់លោកអ្នកជំងឺទាំងឡាយណា ដែលមានជំងឺពងបែកនេះ ឱ្យប្រញាប់ជួបពិគ្រោះព្យាបាលជាមួយគ្រូពេទ្យ យកដៃគូរួមភេទមកព្យាបាលផង។ ធ្វើដូច្នេះ ដើម្បីកុំឱ្យជំងឺពងបែកនេះ កើតឡើងវិញញឹកញាប់៖ ។ ឯកសាររបស់មជ្ឈមណ្ឌលគ្រប់គ្រង និងបង្ការជំងឺនៃសហរដ្ឋអាមេរិក (Centers for Disease Control and Prevention) ណែនាំស្ត្រីមានផ្ទៃពោះ គប្បីឱ្យគ្រូពេទ្យពិនិត្យរករោគសញ្ញាជំងឺ ហ៊ើភិស ស៊ីមផ្លិក្ស នេះ ពីព្រោះជួនកាលវាអាចឆ្លងទៅកូនក្នុងផ្ទៃ ហើយធ្វើឱ្យកូនរលូត ឬធ្វើឱ្យស្លាប់ ឬកើតមុនខែ។ ដោយសារតែមេរោគវីរុស ហ៊ើភិស ស៊ីមផ្លិក្ស នេះនៅក្នុងខ្លួនមនុស្សយើងអស់មួយជីវិត ជាហេតុធ្វើឱ្យយើងកើតបាត់ៗ។ ជាពិសេសកើតឡើងញឹកញាប់ចំពោះអ្នកដែលមានប្រព័ន្ធភាពស៊ាំចុះខ្សោយ ដូចជាអ្នកជំងឺអេដស៍ និងអ្នកជំងឺមហារីក ទាក់ទងនឹងប្រព័ន្ធភាពស៊ាំ។ គ្រូពេទ្យឱ្យដឹងថា នៅក្នុងទឹកពងបែកនោះ គឺមានមេរោគវីរុស ហ៊ើភិស ស៊ីមផ្លិក្ស ហើយអាចឆ្លងទៅផ្នែកផ្សេងទៀតនៃរាងកាយរបស់យើង ដូចជា ភ្នែក ជាដើម។ ដូច្នេះ ដើម្បីបង្ការការឆ្លង សូមកុំប៉ះពាល់ពងបែកនោះ ហើយត្រូវលាងដៃភ្លាមៗឱ្យបានស្អាត ប្រសិនបើប៉ះពាល់។ ប្រើស្រោមអនាម័យពេលរួមភេទ ដើម្បីកាត់បន្ថយការឆ្លង។ ក៏ប៉ុន្តែគ្រូពេទ្យបញ្ជាក់ថា មិនអាចការពារបានទាំងស្រុងទេ៕
|
2014-09-10T17:50:00+07:00
|
rfa.org
|
https://www.rfa.org/khmer/program/health/Herpes-Simplex-09102014061852.html
|
ad4907bf-89bc-4757-9518-01a9958ed51e
|
អាវុធហត្ថខេត្តកំពតដុតបំផ្លាញដំណាំកញ្ឆាដែលដាំលើភ្នំជាដីរបស់រដ្ឋ
|
កញ្ឆាជាគ្រឿងញៀនដែលច្បាប់ហាមឃាត់មិនឲ្យដាំ និងជួញដូរទេ។ ប្រជាពលរដ្ឋបានប្រទះឃើញមានការលួចដាំកញ្ឆាចំនួនជាង ៥០០ដើមនៅលើកំពូលភ្នំអូរក្រួច ស្រុកទឹកឈូ ខេត្តកំពត ដែលជាដីរបស់រដ្ឋ។ ប្រជាពលរដ្ឋបានរាយការណ៍ជូនអាជ្ញាធរមានសមត្ថកិច្ច។ កងកម្លាំងអាវុធហត្ថស្រុកទឹកឈូ កាលពីថ្ងៃសុក្រ ទី២៩ បានចុះទៅដុតដំណាំកញ្ឆានៅចំណុចភ្នំអូរក្រួច ភូមិត្រពាំងកក់ ឃុំស្ទឹងកែវ ស្រុកទឹកឈូ ខេត្តកំពត ដែលដាំដុះនៅលើដីកំពូលភ្នំរបស់រដ្ឋ។ មេបញ្ជាការរង និងជាប្រធានមន្ទីរព័ត៌មានកងកម្លាំងអាវុធហត្ថ ដែលបានដឹកនាំកម្លាំងទៅដុតកញ្ឆា លោកវរសេនីយ៍ឯក សែម សឿន បានប្រាប់អោយដឹងថា ចម្ការដំណាំកញ្ឆានោះត្រូវបានប្រទះឃើញចៃដន្យដោយអ្នកបោចវល្លិ ដែលឡើងទៅលើភ្នំនោះ។ លោកបានបន្ថែមទៀតថា លោកមិនបានឃើញជនល្មើសនៅកន្លែងកើតហេតុនោះទេ នៅពេលទៅដល់ទីនោះ ជាហេតុធ្វើឱ្យពិបាកស្រាវជ្រាវរកអ្នកដាំ៖ ។ មកដល់ថ្ងៃនេះ ខាងអធិការដ្ឋានស្រុក មិនទាន់មានតម្រុយណាមួយ ដើម្បីឈានដល់ការចាប់ខ្លួនជនល្មើសនោះទេ។ ប៉ុន្តែលោកវរសេនីយ៍ឯក សែម សឿន បានបញ្ជាក់ថា នឹងតាមស្រាវជ្រាវរកមុខសញ្ញាឱ្យឃើញយកមកផ្ដន្ទាទោស៖ ។ តាមច្បាប់ស្ដីពីការត្រួតពិនិត្យគ្រឿងញៀន មាត្រា៣១ថ្មីបានចែងថា ជនណាដាំដុះរុក្ខជាតិញៀនក្នុងគោលបំណងចែកចាយ ផលិត ឬធ្វើពាណិជ្ជកម្ម ដែលបណ្ដាលឱ្យមានគ្រោះថ្នាក់ធ្ងន់ធ្ងរ ត្រូវផ្ដន្ទាទោសដាក់ពន្ធនាគារពី ២ឆ្នាំ ដល់ ៥ឆ្នាំ និងពិន័យជាប្រាក់ពី ៤លានរៀល ដល់ ១០លានរៀល៕
|
2014-09-02T11:45:00+07:00
|
rfa.org
|
https://www.rfa.org/khmer/news/health/militrary-police-destroy-mountaintop-marijuana-farms-in-kampot-09022014003743.html
|
fe14fd0c-6d15-46a4-b58c-a4206f46445c
|
សន្និសីទចែករំលែកព័ត៌មាននៃលទ្ធផលស្រាវជ្រាវអំពីសារធាតុគីមីក្នុងចំណីអាហារ
|
សមាគមគីមីកម្ពុជា និងរាជបណ្ឌិត្យសភាកម្ពុជា រៀបចំសន្និសីទរយៈពេល ២ថ្ងៃ ស្ដីពី “គីមី និងជីវិត” ដោយចាប់ផ្ដើមពីថ្ងៃទី២៨ ខែសីហា ដើម្បីចែករំលែកព័ត៌មានថ្មីៗនៃលទ្ធផលសិក្សាស្រាវជ្រាវ អំពីសារធាតុគីមីនៅក្នុងចំណីអាហារ និងក្នុងទឹក។ សន្និសីទនេះមានបំណងប្រមូលផ្តុំអ្នកវិទ្យាសាស្ត្រមានវិជ្ជាជីវៈគីមី ទាំងស្ថាប័នរដ្ឋ និងឯកជន ដើម្បីជជែកពិភាក្សាលើការស្រាវជ្រាវអភិវឌ្ឍវិទ្យាសាស្ត្រ ក្នុងពេលដែលប្រទេសកម្ពុជា កំពុងតែដុះដាលខ្លាំងនៃការអភិវឌ្ឍហេដ្ឋារចនាសម្ព័ន្ធលំនៅឋាន បុរី ផ្លូវសាធារណៈ និងចំណីអាហារ ជាដើម។ អ្នកជំនាញផ្នែកស្រាវជ្រាវគីមីជាតិ និងអន្តរជាតិ ប្រមាណ ២៥០នាក់ ប្រជុំគ្នានៅក្នុងសន្និសីទស្ដីពី “គីមី និងជីវិត” ពីការរកឃើញថ្មីៗនូវសារធាតុគីមីក្នុងចំណីអាហារ ដែលផ្សារភ្ជាប់នឹងជីវិត។ ប្រធានរាជបណ្ឌិត្យសភាកម្ពុជា អ្នកស្រីបណ្ឌិត ខ្លូត ធីតា ថ្លែងនៅក្នុងសន្និសីទស្ដីពី "គីមី និងជីវិត" ថា បញ្ហា បរិស្ថាន សុខភាព សុវត្ថិភាព និងអនាម័យ ជាពិសេសកាកសំណល់រឹង និងរាវ និងបណ្ដាសារធាតុគីមីដែលមានគ្រោះថ្នាក់ និងប៉ះពាល់សុខភាពសាធារណៈ ស្ថិតជាបញ្ហាចម្បងដែលត្រូវរកវិធីការពារ។ ប្រការនេះ ទាមទារឲ្យអ្នកវិទ្យាសាស្ត្រស្រាវជ្រាវឥតឈប់ឈរ និងច្បាស់លាស់ ដើម្បីត្រួតពិនិត្យ និងគ្រប់គ្រងបញ្ហាបរិស្ថាន ធានានូវបរិយាកាសមួយដែលមានសុវត្ថិភាព និងអនាម័យដល់ជីវិតមនុស្ស សត្វ និងរុក្ខជាតិ ដែលរស់នៅលើផែនដី៖ ។ អនុប្រធានវិទ្យាស្ថានវិទ្យាសាស្ត្រ និងបច្ចេកវិទ្យា នៃរាជបណ្ឌិត្យសភាកម្ពុជា អ្នកស្រីបណ្ឌិត សៀង ហ៊ុយ ប្រាប់ក្រុមអ្នកសារព័ត៌មាននៅថ្ងៃទី២៨ ខែសីហា ថា ថ្វីត្បិតតែថ្មីៗនេះមានព័ត៌មានផ្សាយពីទឹកស៊ុប ផលិតរួចច្រកកាន ដឹកពីប្រទេសវៀតណាម មកលក់ឲ្យហាងគុយទាវនានាក្នុងប្រទេសកម្ពុជា ក៏សមាគមគីមីកម្ពុជា មិនមានសិទ្ធិក្នុងការពិសោធដែរ វាជាកាតព្វកិច្ចរបស់ក្រសួងពាណិជ្ជកម្ម និងកាំកុងត្រូល។ អ្នកស្រីកត់សម្គាល់ថា សារធាតុគីមីដាក់ឲ្យសណ្តែកបណ្តុះពន្លឿនការរីកធំ គឺវាឆាប់រលួយ មិនអាចទុកបានយូរថ្ងៃ ដោយសារតែគីមីបំប៉ន៖ ។ ពាក់ព័ន្ធការប្រើប្រាស់សារធាតុគីមីក្នុងចំណីអាហារនេះដែរ និស្សិតសាកលវិទ្យាល័យភូមិន្ទភ្នំពេញ ឈ្មោះ ប៉ែន បញ្ញា បង្ហាញអំពីការរកឃើញបរិមាណប៉ូលីក្លរួប៊ីផេនីល (Polychlorinated Biphenyls = PCB) និង ឌីក្លរួឌីផេនីលទ្រីក្លរួអេតាន (Dichlorodiphenyltrichloroethane = DDT) មាននៅក្នុងដីល្បប់បឹងកប់ស្រូវ ដែលកើតចេញពីការបង្ហូរទឹកស្អុយមានសារធាតុគីមី និងការបោះចោលគ្រឿងបន្លាស់អគ្គិសនីទៅក្នុងទឹកបឹង ដែលប៉ះពាល់ដល់អ្នករស់នៅទីនោះ បង្កឲ្យកើតជំងឺផ្សេងៗ៖ ។ ក្រៅពីនោះ កញ្ញា ឆាយ គន្ធា និស្សិតសាកលវិទ្យាល័យភូមិន្ទភ្នំពេញ ដែរ បង្ហាញថា មានលោហៈធ្ងន់ ដូចជា ដែក ស័ង្កសី និងទង់ដែង ស្ថិតនៅក្នុងផ្ទៃទឹកបឹងជើងឯក និងបឹងកប់ស្រូវ ដែលពលរដ្ឋប្រើប្រាស់ទឹកនោះទៅអាចឲ្យកើតជំងឺថ្លើម ក្រពះ ពោះវៀន ឬក៏ឈានទៅរកមហារីក៖ ។ អនុរដ្ឋលេខាធិការក្រសួងអប់រំ យុវជន និងកីឡា លោក ឡៅ ឈីវអ៊ាវ ថ្លែងថា ដោយសារការរស់នៅអាស្រ័យលើគីមី ទាំងវិស័យកសិកម្ម និងបរិស្ថាន ទើបក្រសួងអប់រំ រៀបចំគ្រូឲ្យបង្រៀនសិស្សដែលនឹងត្រូវប្រឡងសញ្ញាបត្រទុតិយភូមិលើកទី២ ឆ្នាំ២០១៤ នេះ ឲ្យចេះស្ទាត់វិធីបំបែកអង្គធាតុគីមី។ សន្និសីទស្ដីពី “គីមី និងជីវិត” ប្រារព្ធនៅឆ្នាំទី៥ហើយ ដើម្បីស្វែងរកសារធាតុគីមីដែលដាក់លើសការកំណត់របស់អង្គការសុខភាពពិភពលោក ទៅក្នុងចំណីអាហារ។ សន្និសីទនោះ នឹងប្រកាសលទ្ធផលដែលរកឃើញសារធាតុគីមីក្នុងចំណីអាហារ ក្រោយពីការប្រជុំពីរថ្ងៃ គឺថ្ងៃទី២៨ និងថ្ងៃទី២៩ ខែសីហា នៃក្រុមអ្នកស្រាវជ្រាវគីមី៕
|
2014-08-28T18:15:00+07:00
|
rfa.org
|
https://www.rfa.org/khmer/news/health/CHEMISTRY-and-Life-08282014070143.html
|
6eb34364-7917-4c53-9134-0e4d8684d7ad
|
ស្ថាប័នជំនាញបារម្ភពីការឆ្លងមេរោគអេដស៍ទៅលើក្រុមអ្នកស្រលាញ់ភេទដូចគ្នា
|
ស្ថាប័នជាតិ ប្រយុទ្ធនឹងជំងឺអេដស៍ កំពុងសំដែងការព្រួយបារម្ភទៅលើក្រុមអ្នកស្រឡាញ់ភេទដូចគ្នាថា គឺជាគោលដៅនៃការប្រឈមមុខឆ្លងមេរោគ អេច្ឆ.អាយ.វី (HIV) ខ្ពស់ជាងប្រជាពលរដ្ឋទូទៅនៅក្នុងសង្គម។ នៅប្រទេសកម្ពុជា គ្មានច្បាប់ទទួលស្គាល់សកម្មភាពស្រឡាញ់ភេទដូចគ្នាទេ ប៉ុន្តែក៏គ្មានការហាមឃាត់ជាផ្លូវការណាមួយដែរ។ អាជ្ញាធរជាតិប្រយុទ្ធនឹងជំងឺអេដស៍ឱ្យដឹងថា គេកំពុងប្រឹងប្រែងបញ្ជ្រាបចំណេះដឹងជាច្រើនទៅដល់ក្រុមមនុស្សដែលស្រឡាញ់ភេទដូចគ្នា ដើម្បីបង្ការឱ្យជៀសផុតពីការឆ្លងមេរោគអេដស៍ដែលពិភពលោកទាំងមូលកំពុងព្រួយបារម្ភ។ ការប្រឹងប្រែងបញ្ជ្រាបការយល់ដឹងផ្នែកសុខភាពនេះ គឺនៅស្របពេលដែលគេរកឃើញថា បច្ចុប្បន្នក្រុមមនុស្សប្រុសរួមភេទជាមួយប្រុស និងមនុស្សស្រីរួមភេទជាមួយស្រី គឺមានការប្រឈមមុខនឹងការឆ្លងមេរោគ អេច្ឆ.អាយ.វី ខ្ពស់ជាងប្រជាពលរដ្ឋទូទៅនៅកម្ពុជា។ មន្ត្រីកម្មវិធីប្រឆាំងមេរោគអេដស៍របស់អាជ្ញាធរជាតិប្រយុទ្ធនឹងជំងឺអេដស៍ គឺលោកវេជ្ជបណ្ឌិត ហួត សេរីរដ្ឋ។ លោកមានប្រសាសន៍ក្នុងសិក្ខាសាលានៅខេត្តសៀមរាប ជាមួយក្រុមអ្នកសារព័ត៌មានស្ដីពីមេរោគអេដស៍ និងការកាត់បន្ថយការរើសអើងទៅលើអ្នកស្រឡាញ់ភេទដូចគ្នា កាលពីព្រឹកថ្ងៃអង្គារ ទី២៦ ខែសីហា ថា បច្ចុប្បន្ន អាជ្ញាធរជាតិកំពុងព្រួយបារម្ភទៅលើក្រុមអ្នកដែលស្រឡាញ់ និងរួមភេទដូចគ្នា ដោយសារតែក្រុមនេះមិនទាន់យល់ផលវិបាកនៃការរួមភេទដូចគ្នា ហើយមិនបានប្រើស្រោមការពារ ១០០% នៅឡើយ។ លោកវេជ្ជបណ្ឌិត ហួត សេរីរដ្ឋ មានប្រសាសន៍ទៀតថា បច្ចុប្បន្នអត្រានៃការចម្លងមេរោគ អេច្ឆ.អាយ.វី នៅក្នុងចំណោមអ្នករួមភេទដូចគ្នា គឺមានប្រហែល ២%៖ ។ មន្ត្រីអង្គការសុខភាពខាណា (Khana) លោក ម៉ី សុវណ្ណារ៉ា ឱ្យដឹងថា បច្ចុប្បន្ននៅប្រទេសកម្ពុជា គឺមានក្រុមមនុស្សស្រឡាញ់ភេទដូចគ្នាប្រមាណ ២ម៉ឺននាក់។ ក្រុមមនុស្សស្រឡាញ់ភេទដូចគ្នាទាំងនោះ កំពុងទាមទារឱ្យរដ្ឋាភិបាលជួយការពារ ព្រមទាំងអន្តរាគមន៍ទៅសង្គមឱ្យបញ្ឈប់ការរើសអើងចំពោះពួកគេ។ បុរសម្នាក់ក្នុងចំណោមអ្នកស្រឡាញ់ភេទដូចគ្នាជាច្រើនទៀត បង្ហាញថា សព្វថ្ងៃនេះ ដោយសារធម្មជាតិបង្កើតមកឱ្យពួកគេស្រឡាញ់ភេទដូចគ្នា គឺមានការរើសអើងជាខ្លាំង ទាំងនៅក្នុងគ្រួសារខ្លួនឯង ព្រមទាំងនៅក្នុងសង្គមផង៖ ។ មន្ត្រីរបស់មជ្ឈមណ្ឌលសិទ្ធិមនុស្សកម្ពុជា ថ្លែងថា បច្ចុប្បន្ន ក្រុមមនុស្សស្រឡាញ់ភេទដូចគ្នាក៏ជាអ្នកដែលបានរួមចំណែកក្នុងសង្គមយ៉ាងខ្លាំងដែរ ដូច្នេះ ក្រុមអង្គការក្រៅរដ្ឋាភិបាលមួយចំនួន កំពុងប្រឹងប្រែងជំរុញទៅរដ្ឋាភិបាលឱ្យបង្កើតច្បាប់ ផ្ដល់សិទ្ធិឱ្យពួកគេបានរៀបការដូចមនុស្សទូទៅ ព្រមទាំងការពារពួកគេឱ្យរួចផុតពីការរើសអើងក្នុងសង្គមទៀតផង៕
|
2014-08-26T16:50:00+07:00
|
rfa.org
|
https://www.rfa.org/khmer/news/health/HIV-prevention-08262014053341.html
|
9462ee5c-0c9f-4cfd-b006-ba0db1d009a5
|
អាមេរិកជំរុញឲ្យកម្ពុជាយកចិត្តទុកដាក់ក្នុងការផ្ដល់អាហារូបត្ថម្ភដល់កុមារ
|
អ្នកការទូតសហរដ្ឋអាមេរិក ជំរុញឲ្យរដ្ឋាភិបាលកម្ពុជា យកចិត្តទុកដាក់ក្នុងការផ្ដល់អាហារូបត្ថម្ភដល់កុមារ។ ឯកអគ្គរដ្ឋទូតសហរដ្ឋអាមេរិកប្រចាំនៅកម្ពុជា លោក វីល្លៀម ថត (William E. Todd) លើកឡើងក្នុងខ្ទង់សារព័ត៌មានប្រចាំសប្ដាហ៍របស់លោកថា ការងារចាំបាច់បំផុតបន្ទាប់ពីការកែទម្រង់គុណភាពអប់រំនោះ គឺជាការរិះរកមធ្យោបាយផ្ដល់អាហារូបត្ថម្ភដល់កុមារ។ ក្រសួងសុខាភិបាល និងវិទ្យាស្ថានជាតិស្ថិតិកម្ពុជា ស្រាវជ្រាវរកឃើញថា ៤០% នៃកុមារកម្ពុជា ដែលមានអាយុក្រោម ៥ឆ្នាំ ខ្វះអាហារូបត្ថម្ភ។ ផ្អែកតាមរបាយការណ៍នេះ ឯកអគ្គរដ្ឋទូតសហរដ្ឋអាមេរិកប្រចាំនៅកម្ពុជា លោក វីល្លៀម ថត ចាត់ទុកថា វាជារឿងគួរឲ្យអាសូរណាស់។ លោកសរសេរថា ខ្ញុំមានការអាសូរណាស់ចំពោះអារម្មណ៍អស់សង្ឃឹមរបស់ឪពុកម្តាយកុមារកម្ពុជា នៅពេលដែលពួកគេរកអាហារមានជីវជាតិគ្រប់គ្រាន់ឲ្យកូនញ៉ាំមិនបាន។ លោកបន្តថា ភាពអត់ឃ្លាន និងកង្វះអាហារូបត្ថម្ភ អាចមានផលប៉ះពាល់ខ្លាំង ពិសេសទៅលើកុមារ ហើយការដោះស្រាយបញ្ចប់ភាពអត់ឃ្លានរបស់កុមារ គួរតែជាអាទិភាពកំពូល។ កង្វះអាហារូបត្ថម្ភនេះជាហេតុផលចម្បងមួយនៃការស្លាប់របស់កុមារកម្ពុជា។ លោកបញ្ជាក់ថា ការលើកកម្ពស់ការផ្ដល់អាហារូបត្ថម្ភ និងសន្តិសុខស្បៀង នឹងជួយធានាឲ្យកុមារកម្ពុជា ធំឡើងដោយសុខភាពល្អ រាងកាយមាំមួន ឆ្លាតវៃ នាំឲ្យពួកគេអាចជំរុញកំណើនលូតលាស់នៃសេដ្ឋកិច្ច និងសង្គមកម្ពុជា។ ទាក់ទងនឹងបញ្ហានេះ លោកនាយករដ្ឋមន្ត្រី ហ៊ុន សែន មានប្រសាសន៍កាលពីថ្ងៃទី១៨ ខែសីហា ថា កង្វះអាហារូបត្ថម្ភនិងសន្តិសុខស្បៀង ជាបញ្ហាប្រឈមយ៉ាងធ្ងន់ធ្ងរសម្រាប់ការអភិវឌ្ឍនៅកម្ពុជា។លោកក៏បានអំពាវនាវឲ្យអាជ្ញាធរថ្នាក់ជាតិនិងថ្នាក់ខេត្តដោះស្រាយបញ្ហាប្រឈមដែលនាំឲ្យពលរដ្ឋខ្វះអាហារូបត្ថម្ភ ដូចជាការដោះស្រាយបញ្ហាទំនាស់ដីធ្លីជាដើម។ អ្នកជំនាញស្រាវជ្រាវការអភិវឌ្ឍសង្គម លោក កែម ឡី ឲ្យដឹងថា មានមូលហេតុសំខាន់មួយចំនួនដែលនាំឲ្យកុមារកម្ពុជា រាប់លាននាក់ខ្វះអាហារូបត្ថម្ភ។ មូលហេតុទាំងនោះរួមមាន ភាពក្រីក្ររបស់ម្ដាយឪពុក កង្វះសេវាសុខាភិបាលប្រកបដោយប្រសិទ្ធភាព ការបំបៅកូនដោយទឹកដោះម្ដាយមិនគ្រប់គ្រាន់ និងកង្វះការប្រើប្រាស់បង្គន់អនាម័យទឹកស្អាតជាដើម។ លោកបន្តថា ដើម្បីដោះស្រាយបញ្ហានេះ កម្ពុជាត្រូវរៀបចំផែនការអភិវឌ្ឍគ្រួសារក្រីក្រទៅដល់ថ្នាក់មូលដ្ឋាន រាប់ទាំងការផ្ដល់ទឹកស្អាត សេវាសុខាភិបាលតាមមណ្ឌលសុខភាព។ លោកបញ្ជាក់ថា កន្លងទៅគម្រោងផ្គត់ផ្គង់អាហារូបត្ថម្ភមានច្រើន តែមិនសូវមានប្រសិទ្ធភាពឡើយ៖ ។ ទោះជាបែបណាក្តី រាជរដ្ឋាភិបាលកម្ពុជា ក៏បានរៀបចំចងក្រងយុទ្ធសាស្ត្រ ៥ឆ្នាំថ្មីក្នុងការពង្រឹងសន្តិសុខស្បៀងនិងអាហារូបត្ថម្ភដែរ។ ផ្អែកតាមរបាយការណ៍សិក្សាស្រាវជ្រាវរបស់មន្ត្រីការទូតអាមេរិកបង្ហាញថា ពលរដ្ឋកម្ពុជា ២៥% ឬប្រមាណជាង ៣លាននាក់ខ្វះអាហារូបត្ថម្ភ ឬមានស្បៀងអាហារមានជីវជាតិមិនគ្រប់គ្រាន់។ ម្យ៉ាងទៀត ពលរដ្ឋកម្ពុជាភាគច្រើនត្រូវពឹងផ្អែកលើវិស័យវាយនភណ្ឌ ឬកាត់ដេរ និងវិស័យកសិកម្ម។ ប៉ុន្តែប្រាក់ខែកម្មករកាត់ដេរចាយមិនគ្រប់គ្រាន់ឡើយ ចំណែកឯកផ្ទៃដីកសិកម្មកម្ពុជា ជាងពាក់កណ្ដាលត្រូវប្រវាស់មេឃនៅឡើយ ហើយបច្ចេកទេសកសិកម្មក៏រឹតតែយ៉ាប់ទៅទៀត៕
|
2014-08-25T09:20:00+07:00
|
rfa.org
|
https://www.rfa.org/khmer/news/health/children-and-food-08242014221225.html
|
f08669b1-3e26-47fb-99ee-a1648b887c94
|
លោក ហ៊ុន សែន៖ ជំងឺអេបូឡាមិនមាននៅក្នុងប្រទេសកម្ពុជាទេ
|
លោកនាយករដ្ឋមន្ត្រី ហ៊ុន សែន ថ្លែងនៅថ្ងៃទី ២១ សីហាថាមិនមានជំងឺគ្រុនឈាម អេបូឡាទេ នៅប្រទេសកម្ពុជា។ ការថ្លែងរបស់លោកនាយករដ្ឋមន្ត្រី ហ៊ុន សែន គឺជាបញ្ជាក់បន្ថែមទៀត លើការបញ្ជាក់របស់នាយកដ្ឋានប្រយុទ្ធនឹងជំងឺឆ្លង នៃក្រសួងសុខាភិបាល និងអង្គការសុខភាពពិភពលោកក្នុងពេលថ្មីៗ នេះ។ សំឡេង៖ ។ ជំងឺគ្រុនឈាមអេបូឡា ដែលកំពុងឆ្លងរាលដាលនៅទ្វីបអាហ្វ្រិក បង្កឱ្យមានព័ត៌មានសង្ស័យច្រើននៅប្រទេសកម្ពុជា និងប្រទេសជិតខាង។ រហូតមកដល់ថ្ងៃទី ២០ សីហា ប្រធាននាយកដ្ឋានប្រយុទ្ធនឹងជំងឺឆ្លង នៃក្រសួងសុខាភិបាលកម្ពុជា លោកវេជ្ជបណ្ឌិត លី សូវ៉ាន់ បញ្ជាក់ថា ព័ត៌មានជុំវិញករណីជំងឺ អេបូឡា នៅតំបន់អាស៊ី ដូចជានៅប្រទេសវៀតណាម និងប្រទេសមីយ៉ាន់ម៉ា ឬភូមា គ្រាន់តែជាការសង្ស័យនៅឡើយ៕
|
2014-08-21T15:25:00+07:00
|
rfa.org
|
https://www.rfa.org/khmer/news/health/no-Ebola-in-Cambodia-08212014042119.html
|
1e2966d2-4919-4076-88e2-4b2fd6525481
|
ករណីឆ្លងជំងឺគ្រុនឈាម អេបូឡា នៅតែបន្តកើនឡើងនៅទ្វីបអាហ្វ្រិក
|
សេចក្ដីប្រកាសព័ត៌មានរបស់អង្គការសុខភាពពិភពលោក (WHO) ចេញផ្សាយនៅថ្ងៃទី១៩ សីហា បង្ហាញតួលេខថា ចាប់តាំងពីថ្ងៃទី១៤ ដល់ថ្ងៃទី១៦ សីហា មានករណីឆ្លងជំងឺគ្រុនឈាម អេបូឡា (Ebola Virus Disease) ថ្មី ចំនួន ១១៣នាក់។ ក្នុងរយៈពេល ៣ថ្ងៃនោះ មានសេចក្ដីរាយការណ៍ពីប្រទេសហ្គីណេ (Guinea) លីបេរីយ៉ា (Liberia) នីហ្សេរីយ៉ា (Nigeria) និងសេរ៉ាឡេអូន (Sierra Leone) នៅទ្វីបអាហ្វ្រិក (Africa) ថា មានមនុស្សចំនួន ៨៤នាក់ស្លាប់ ដោយសារជំងឺគ្រុនឈាម អេបូឡា នេះ។ ជំងឺគ្រុនឈាម អេបូឡា កំពុងរាតត្បាតនៅទ្វីបអាហ្វ្រិក ដោយឆ្លងពីសត្វព្រៃដែលមានផ្ទុកមេរោគ ដូចជា សត្វជ្រឹង សត្វស្វា សត្វឈ្លូស និងសត្វកាំប្រមា មកមនុស្ស។ របៀបឆ្លងរបស់មេរោគវីរុសអេបូឡា គឺតាមការប៉ះពាល់ឈាម ឬទឹកសរីរាង្គ ឬទឹករងៃសត្វព្រៃ និងមនុស្ស ដែលផ្ទុកមេរោគ។ រោគសញ្ញារបស់ជំងឺគ្រុនឈាម អេបូឡា គឺចាប់ផ្ដើមដោយគ្រុនក្ដៅភ្លាមៗ ឈឺក្បាល មានក្រហមភ្នែក មានក្អួត រាក ឈឺបំពង់ក អស់កម្លាំង ឈឺសាច់ដុំ និងចេញស្នាមកន្ទួលក្រហមនៅលើស្បែក។ គ្រូពេទ្យណែនាំដល់អ្នកដែលមកពីតំបន់អាហ្វ្រិក ហើយមានរោគសញ្ញាទាំងនេះ ប្រញាប់ទៅជួបគ្រូពេទ្យ។ ចាប់តាំងពីដើមឆ្នាំរហូតមកដល់ពាក់កណ្ដាលខែសីហា នេះ តួលេខករណីអ្នកឆ្លងមេរោគវីរុស អេបូឡា បានកើនឡើងដល់ជាង ១.២០០នាក់ហើយ៕
|
2014-08-19T18:55:00+07:00
|
rfa.org
|
https://www.rfa.org/khmer/program/health/ebola-in-africa-08192014075504.html
|
146cf9a7-a906-4d81-a6e7-30350681bda9
|
តើជំងឺថ្មីអេបូឡាមានរោគសញ្ញានិងរបៀបឆ្លងដូចម្ដេចខ្លះ?
|
ក្រសួងសុខាភិបាល និងអង្គការសុខភាពពិភពលោក ប្រចាំកម្ពុជា ចេញសេចក្ដីប្រកាសព័ត៌មានរួម ណែនាំឱ្យពលរដ្ឋកម្ពុជា លើកកម្ពស់វិធានការប្រុងប្រយ័ត្នចំពោះជំងឺថ្មីឈ្មោះ អេបូឡា (Ebola)។ អង្គការសុខភាពពិភពលោក កំពុងប្រកាសអាសន្នប្រទេស៤ នៅទ្វីបអាហ្វ្រិក ដែលមានជំងឺ អេបូឡា នេះ គឺប្រទេសហ្គីណេ លីបេរីយ៉ា សេរ៉ាឡេអូន និងប្រទេសនីហ្សេរីយ៉ា។ ជំងឺ អេបូឡា ដែលពីមុនមកគេស្គាល់នៅទ្វីបអាហ្វ្រិក ថាជាជំងឺគ្រុនឈាម អេបូឡា (Ebola Haemorrhagic Fever) នោះ គឺជាជំងឺកម្រមួយ ប៉ុន្តែវាអាចធ្វើបណ្ដាលឱ្យមានករណីធ្ងន់ធ្ងរ ហើយជាញឹកញយ ធ្វើឱ្យអ្នកជំងឺស្លាប់។ អង្គការសុខភាពពិភពលោក បង្ហាញតួលេខថា អ្នកកើតជំងឺ អេបូឡា ៩០% បានស្លាប់។ អ្នកជំនាញខាងជំងឺឆ្លង ឱ្យដឹងថា ជំងឺគ្រុនឈាម អេបូឡា ច្រើនកើត និងរាលដាលនៅតំបន់អាហ្វ្រិក។ ប្រធាននាយកដ្ឋានប្រយុទ្ធនឹងជំងឺឆ្លង លោកវេជ្ជបណ្ឌិត លី សូវ៉ាន់ មានប្រសាសន៍ថា មេរោគ អេបូឡា (Ebola) គឺជាមេរោគវីរុសមួយប្រភេទ ដែលបង្កជំងឺដូចគ្នានឹងជំងឺគ្រុនឈាមដែរ ប៉ុន្តែមេរោគគ្រុនឈាមនៅប្រទេសកម្ពុជា ឆ្លងតាមសត្វមូស រីឯមេរោគគ្រុនឈាម អេបូឡា ឆ្លងតាមរយៈសត្វជ្រឹង និងសត្វស្វា ហើយឆ្លងមកមនុស្ស៖ «សំឡេង»។ ទោះជាដូច្នេះក្ដី លោកវេជ្ជបណ្ឌិតបញ្ជាក់ប្រវត្តិថា មេរោគ អេបូឡា ធ្លាប់រាតត្បាតជាច្រើនលើកនៅទ្វីបអាហ្វ្រិក បន្ទាប់ពីការបង្ហាញខ្លួនដំបូងកាលពីឆ្នាំ១៩៧៦។ យូរៗ ជំងឺគ្រុនឈាម អេបូឡា ផ្ទុះឡើងម្ដង ហើយនៅឆ្នាំ២០១៤ នេះ ករណីជំងឺ អេបូឡា កើតមានលើកដំបូងនៅក្នុងទ្វីបអាហ្វ្រិក កាលពីចុងខែមីនា៖ «សំឡេង»។ ក្រសួងសុខាភិបាល វាយតម្លៃថា ការបង្កហានិភ័យដល់សុខភាពសាធារណៈរបស់ជំងឺ អេបូឡា ចំពោះប្រទេសកម្ពុជា នៅមានកម្រិតទាបនៅឡើយ ដោយសារតែការចម្លងរបស់ជំងឺនេះពីមនុស្សម្នាក់ទៅមនុស្សម្នាក់ទៀត ឆ្លងតាមការប៉ះពាល់ជាមួយឈាម ឬវត្ថុរាវនៃរាងកាយអ្នកដែលឆ្លងមេរោគ។ ម្យ៉ាងទៀត ការធ្វើដំណើរទៅទ្វីបអាហ្វ្រិក ដែលជាកន្លែងផ្ទុះជំងឺ អេបូឡា នេះ ក៏មានតិចនៅឡើយក្នុងពេលបច្ចុប្បន្ននេះ។ លោកវេជ្ជបណ្ឌិតបញ្ជាក់ថា សត្វនៅអាស៊ីខ្លះមានផ្ទុកមេរោគ អេបូឡា នេះដែរ ប៉ុន្តែមិនទាន់មានការបញ្ជាក់ថាឆ្លងមេរោគនេះមកមនុស្សទេ។ លោកវេជ្ជបណ្ឌិត លី សូវ៉ាន់ ពន្យល់ថា របៀបឆ្លងរបស់មេរោគវីរុស អេបូឡា ពីមនុស្សម្នាក់ទៅមនុស្សម្នាក់បាន គឺតាមរយៈការប៉ះពាល់ឈាម ទឹករងៃ ឬវត្ថុរាវពីរាងកាយរបស់អ្នកជំងឺ។ លោកវេជ្ជបណ្ឌិតមានប្រសាសន៍ថា ករណីជាច្រើនទៀតឆ្លងនៅពេលធ្វើបុណ្យសព ពេលដែលប៉ះពាល់ ឬថើបសពអ្នកជំងឺ។ ក៏ប៉ុន្តែលោកបញ្ជាក់ថា មេរោគគ្រុនឈាម អេបូឡា មិនឆ្លងតាមខ្យល់ដោយការក្អក ឬតាមចំណីអាហារ និងទឹកទេ។ លោកវេជ្ជបណ្ឌិត លី សូវ៉ាន់ មានប្រសាសន៍ទៀតថា ដោយសារនៅអាហ្វ្រិក គេហៅថា ជំងឺគ្រុនឈាម អេបូឡា។ ដូច្នេះ រោគសញ្ញាសំខាន់របស់ជំងឺនេះ ស្រដៀងគ្នាទៅនឹងរោគសញ្ញារបស់ជំងឺគ្រុនឈាមដែរ៖ ។ លោកវេជ្ជបណ្ឌិតមានប្រសាសន៍ថា ជំងឺនេះត្រូវគេសង្ស័យថាមានប្រភពចម្លងមកពីសត្វជ្រឹង និងសត្វស្វា នៅតំបន់អាហ្វ្រិក។ ដោយឡែក នៅតំបន់អាស៊ី មានការបញ្ជាក់ថា មានសត្វជ្រឹងដែលផ្ទុកមេរោគនេះដែរ ក៏ប៉ុន្តែ មិនមានការរកឃើញច្បាស់លាស់ថា ឆ្លងបន្តមកមនុស្សនៅឡើយទេ។ ទាក់ទងនឹងការព្យាបាលវិញ លោកវេជ្ជបណ្ឌិតមានប្រសាសន៍ថា រហូតមកដល់ពេលនេះ នៅមិនទាន់មានថ្នាំជាក់លាក់ណាមួយសម្រាប់ព្យាបាលសម្លាប់មេរោគនេះនៅឡើយទេ។ ដូច្នេះ ការព្យាបាល គឺបំពេញទៅតាមអ្វីដែលអ្នកជំងឺបាត់បង់។ ក្រសួងសុខាភិបាល និងអង្គការសុខភាពពិភពលោក កំណត់វិធានការថា សម្រាប់រាល់អ្នកដំណើរត្រឡប់មកពីទ្វីបអាហ្វ្រិក វិញ ដែលមានរោគសញ្ញាគ្រុនក្ដៅភ្លាមៗ ទន់ខ្សោយ ឈឺសាច់ដុំ ឈឺសន្លាក់ ឈឺក្បាល និងឈឺបំពង់ក នឹងត្រូវដាក់ព្យាបាលឱ្យដាច់ដោយឡែកពីអ្នកជំងឺដទៃ។ លោកវេជ្ជបណ្ឌិត លី សូវ៉ាន់ ថ្លែងថា រហូតមកដល់ពេលនេះ នៅមិនទាន់មានថ្នាំវ៉ាក់សាំងសម្រាប់ចាក់បង្ការជំងឺនេះទេ។ វិធីដែលអាចជួយបង្ការបាន គឺការរក្សាអនាម័យផ្ទាល់ខ្លួនឱ្យបានល្អ។ ដើម្បីបង្ការ ឬកាត់បន្ថយការឆ្លងមេរោគ។ លោកវេជ្ជបណ្ឌិតណែនាំឱ្យជៀសវាងការប៉ះពាល់ឈាម ទឹករំអិល ឬសារធាតុរាវរបស់អ្នកជំងឺគ្រុនឈាម អេបូឡា និងចៀសវាងការប៉ះពាល់សត្វព្រៃ រួមទាំងសត្វប្រជៀវ ឬជ្រឹង និងស្វាគ្រប់ប្រភេទ ទោះជារស់ ឬស្លាប់។ គប្បីឧស្សាហ៍លាងដៃជាមួយសាប៊ូ និងទឹកឱ្យបានញឹកញាប់៕
|
2014-08-14T12:12:00+07:00
|
rfa.org
|
https://www.rfa.org/khmer/program/health/Concern-of-Ebola-outbreak-08142014005937.html
|
f6c0d561-cd75-447d-8b18-a6f704787780
|
អ្នកភូមិនិងអាជ្ញាធរនៅគិរីវង់ប្ដឹងឲ្យជនជាតិវៀតណាមដែលស្លជ័រអាគុយចេញពីភូមិ
|
អ្នកភូមិ និងអាជ្ញាធរនៅក្នុងស្រុកគិរីវង់ ខេត្តតាកែវ បានសុំឲ្យជនជាតិវៀតណាម ផលិតអាគុយ និងស្លជ័រធុងអាគុយចេញពីភូមិរបស់ពួកគេ ព្រោះតែបំពុលក្លិនស្អុយនៃការចំហុយគ្រឿងជ័រជាង ១០ម៉ោងក្នុង១ថ្ងៃ និងចាក់ទឹកអាស៊ីត ធ្វើឲ្យខូចទឹក និងខូចសុខភាពអ្នកភូមិ។ អាជ្ញាធរ និងប្រជាពលរដ្ឋឃុំព្រៃអំពក ស្រុកគិរីវង់ ខេត្តតាកែវ ផ្ដិតមេដៃលើញត្តិប្ដឹងទៅស្ថាប័នពាក់ព័ន្ធ សុំឲ្យបណ្ដេញជនជាតិវៀតណាម ដែលរកស៊ីកែច្នៃអាគុយចាស់ៗ និងចំហុយជ័រ ជះក្លិនអសោច និងចាក់ទឹកអាស៊ីតធ្វើឲ្យខូចទឹកប្រើប្រាស់ និងបរិស្ថាននៅតំបន់នោះ។ មេភូមិឈើទាលភ្លោះ ឃុំព្រៃអំពក លោក នាក់ ទូច ថ្លែងថា ដោយសារអ្នកភូមិដកដង្ហើមស្រូបយកតែក្លិនអសោច នៃផ្សែងហុយទាំងយប់ទាំងថ្ងៃ ដែលជនជាតិវៀតណាម ចំហុយជ័រ និងបន្ទះអាគុយចាស់ជាង ១០ម៉ោងក្នុង១ថ្ងៃៗ ធ្វើឲ្យអ្នកនៅជិតខាងសម្រាកមិនបាន ដកដង្ហើមមិនរួច ទើបនាំគ្នាផ្ដិតមេដៃប្ដឹងសុំឲ្យអាជ្ញាធរស្រុក និងខេត្ត ដកចេញពួកឈ្មួញវៀតណាម នោះ៖ ។ ការកែច្នៃអាគុយចាស់ៗរបស់ជនជាតិវៀតណាម នេះ ធ្វើឲ្យប៉ះពាល់ការរស់នៅរបស់ប្រជាពលរដ្ឋខ្មែរស្ទើរគ្រប់ខេត្តនៅជាប់ព្រំដែនកម្ពុជាវៀតណាម ដូចជាខេត្តកំពង់ចាម កណ្ដាល តាកែវ ជាដើម។ ស្ត្រីវ័យចំណាស់នៅភូមិឈើទាលភ្លោះ ឃុំព្រៃអំពក និយាយទាំងក្អកខ្លាំងៗឲ្យដឹងថា ២០ថ្ងៃហើយដែលគាត់រងនូវក្លិនស្អុយពីការស្លជ័រអាគុយ និងមិនអាចប្រើទឹកអណ្ដូងបាន ដោយសារតែវៀតណាម ចាក់ទឹកអាស៊ីតពីអាគុយចូលទៅក្នុងទឹក ហើយជ្រាបចូលទឹកអណ្ដូង។ ស្ត្រីនោះបន្តថា ពីកន្លែងវៀតណាម ធ្វើអាជីវកម្មអាគុយមកផ្ទះគាត់ចម្ងាយប្រមាណ ៣០ម៉ែត្រ ម្ល៉ោះហើយក្លិនស្អុយនៃការស្លអាគុយផ្សែងជះមកលើផ្ទះគាត់ ធ្វើឲ្យមនុស្សក្នុងផ្ទះឈឺទាំងអស់។ គាត់សុំឲ្យអាជ្ញាធរ ជួយបណ្ដេញពួកវៀតណាម ចេញពីភូមិនេះផង ឬឲ្យពួកនោះប្ដូរមុខរបរ៖ ។ កុមារា និងកុមារី សាលាបឋមសិក្សាតាមូង ឲ្យដឹងថា ពួកគេពិបាកណាស់ក្នុងការរស់នៅ ខណៈវៀតណាម ចំហុយជ័រអាគុយស្ទើរពេញ ២៤ម៉ោង។ ពួកគេមិនអាចទទួលទានអាហារបានស្រួល និងមិនអាចដកដង្ហើមនៅពេលយប់ទេ ព្រោះផ្សែងចំហុយជ័រដែលវៀតណាម ដុត គឺ១យប់រហូតភ្លឺ៖ ។ មេប៉ុស្តិ៍រដ្ឋបាលឃុំព្រៃអំពក លោក ងាង សង់ ឲ្យដឹងថា អាជ្ញាធរឃុំបានប្រជុំនៅថ្ងៃទី១២ ខែសីហា ជាមួយអាជ្ញាធរស្រុក ប៉ុន្តែអភិបាលស្រុកគិរីវង់ ទើបចូលកាន់តំណែងឈ្មោះ លោក កៅ វគ្គសែល ប្រកាសប្រាប់អាជ្ញាធរឃុំ និងពលរដ្ឋថា វៀតណាម ចូលរកស៊ីអាជីវកម្មស្លអាគុយមានច្បាប់។ វិទ្យុអាស៊ីសេរី មិនអាចសុំការបំភ្លឺពីជនជាតិវៀតណាម នៅឃុំព្រៃអំពក ក៏ដូចអ្នកនាំពាក្យស្ថានទូតវៀតណាម ប្រចាំកម្ពុជា បានទេ នៅថ្ងៃទី១២ ខែសីហា។ ពាក់ព័ន្ធបញ្ហាបង្ខូចបរិស្ថាន និងសុខភាពប្រជាពលរដ្ឋនៅឃុំព្រៃអំពក ដោយអាជីវកម្មស្លអាគុយ ដើម្បីកែច្នៃជាថ្មីរបស់ក្រុមជនជាតិវៀតណាម នេះ អ្នកនាំពាក្យក្រសួងបរិស្ថាន លោក សៅ សុភាព ថ្លែងថា ក្រសួងមិនបណ្តោយឲ្យអាជីវកម្មនោះពង្រីកការបំពុលទាំងសុខភាព និងបរិស្ថាន បានតទៅទៀតទេ៖ ។ អាជ្ញាធរ និងប្រជាពលរដ្ឋខេត្តតាកែវ ឲ្យដឹងថា អាជីវកម្មកែច្នៃអាគុយដោយក្រុមជនជាតិវៀតណាម នេះ បានប្ដូរទីតាំងច្រើនលើកមកហើយ។ កាលពីខែមុន ពួកនោះបានបំផ្លាញសុខភាពអ្នកភូមិនៅស្រុកកោះអណ្ដែត ហើយទើបប្ដូរមកលួចលាក់រកស៊ីនៅស្រុកគិរីវង់៕
|
2014-08-12T18:55:00+07:00
|
rfa.org
|
https://www.rfa.org/khmer/news/health/villager-in-kirivong-complain-about-bad-smell-from-battery-08122014075452.html
|
0d77ef23-d0fb-4e63-a04c-25de3e7e6846
|
ប៉ូលិសសម្រេចមិនចោទប្រកាន់គ្រូពេទ្យធំករណីជួញដូរក្រលៀន
|
នគរបាលរាជធានីភ្នំពេញ បញ្ជាក់ថាមានករណីជួញដូរក្រលៀនមនុស្ស ចំនួន១០គូនៅកម្ពុជា ប៉ុន្តែជាការស្ម័គ្រចិត្តបរិច្ចាគក្រលៀនរបស់សាមីខ្លួន ទៅឲ្យអ្នកជំងឺដោយគ្មានការបង្ខិតបង្ខំ ឬបោកបញ្ឆោតណាមួយឡើយ។ ម្យ៉ាងការវះកាត់ផ្លាស់ប្ដូរប្រលៀននេះ គឺគ្រូពេទ្យចិនធ្វើឡើង ក្នុងនាមជាមនុស្សធម៌ និងជាការអភិវឌ្ឍន៍បច្ចេកទេសវិទ្យាសាស្ត្រ ជូនដល់គ្រូពេទ្យនៅមន្ទីរពេទ្យព្រះកេតុមាលា ឬហៅថាពេទ្យធំ ដើម្បីឲ្យគ្រូពេទ្យខ្មែរ មានជំនាញវះកាត់ក្រលៀនទៅថ្ងៃអនាគត។ បន្ទាប់ពីមានការស៊ើបអង្កេត រយៈពេល២ថ្ងៃមក ទីបំផុតសមត្ថកិច្ចនគរបាលនៃក្រសួងមហាផ្ទៃ សម្រេចដោះលែងជនសង្ស័យ៧នាក់ ឲ្យមានសេរីភាព បន្ទាប់ពីរកឃើញថាការដោះដូរក្រលៀន មនុស្សនៅមន្ទីរពេទ្យព្រះកេតុមាលាជាការស្ម័គ្រចិត្ត។ ថ្លែងនៅក្នុងសន្និសីទកាសែត នៅរសៀលថ្ងៃទី១១ សីហា ស្នងការរងនគរបាលរាជធានីភ្នំពេញ លោក ព្រុំ សន្ធរ ទទួលស្គាល់ថា មានករណីជួញដូរក្រលៀនមនុស្ស១០គូ ដែលកើតឡើងនៅមន្ទីរ ពេទ្យព្រះកេតុមាលា ហើយករណីនេះគឺកើតឡើងទៅលើជនជាតិវៀតណាម ដែលមកកម្ពុជាដើម្បី ទទួលសេវាវះកាត់ ដែលខាងមន្ទីរពេទ្យ មានគ្រូពេទ្យចិនម្នាក់ជំនាញលើផ្នែកវះកាត់នេះ។ លោកបញ្ជាក់ថា សមត្ថកិច្ចបានស្រាវជ្រាវច្បាស់លាស់ពីករណីនេះ ហើយជាលទ្ធផលរកឃើញថា ការដោះដូរក្រលៀននោះ ធ្វើឡើងក្នុងន័យមនុស្សធម៌ មានការស្ម័គ្រចិត្តរៀងៗខ្លួន និងបានព្រម ព្រាងគ្នាច្បាស់ លាស់ ដោយមិនមានការបង្ខិតបង្ខំ ឬលក់ដូរជាប្រាក់កាក់នោះទេ។ «សំឡេង» ករណីសង្ស័យមានការជួញដូរក្រលៀនមនុស្សនេះ សមត្ថកិច្ចបានឃាត់ខ្លួន ឧត្ដមសេនីយ៍ឯក លី សុវណ្ណ ជាប្រធានមន្ទីរពេទ្យព្រះកេតុមាលា និងលោកឧត្ដមសេនីយ៍ទោ កែវ រ៉ាវុទ្ធ ជាអនុប្រធាន មន្ទីរពេទ្យនិងមនុស្ស៤នាក់ទៀត រួមមានគ្រូពេទ្យចិនម្នាក់ អ្នកបកប្រែម្នាក់ និងជនជាតិវៀតណាម ចំនួន៣នាក់។ លោក ព្រុំ សន្ធរ អះអាងថា ពួកគេទាំង៧នាក់នោះ ត្រូវបានដោះលែង ដោយមិនជាប់ ពាក់ព័ន្ធនឹងការជួញដូរមនុស្សទេ។ ប៉ុន្តែជាការងារក្នុងន័យមនុស្សធម៌ និងអភិវឌ្ឍន៍បច្ចេកទេស ពេទ្យ។ យ៉ាងណាមន្ត្រីឃ្លាំមើលបញ្ហាសិទ្ធិមនុស្ស លីកាដូ លោក អំ សំអាត គិតថាសមត្ថកិច្ចមិនគួរណា ប្រញាប់ប្រញាល់ ធ្វើការសន្និដ្ឋានលឿនពេក ចំពោះករណីជួញដូរសរីរាង្គនេះទេ ខណៈដែលនៅ លើពិភពលោក កំពុងតែព្យាយាមបំបាត់ចោល នូវការជួញដូរសរីរាង្គនេះ។ ពិសេសការជួញដូរសរីរាង្គមនុស្ស គឺជាការរំលោភសិទ្ធិមនុស្សធ្ងន់ធ្ងរ។ លោកគិតថាករណីនេះនៅមានមន្ទិលច្រើន មានអាថ៌កំបាំងដោយសារតែកើតឡើងចំទៅលើមន្ទីរ ពេទ្យព្រះកេតុមាលា ដែលជាពេទ្យទាហាន។ លោកស្នើសុំឲ្យសមត្ថកិច្ចនិងអ្នកពាក់ព័ន្ធទាំងអស់ ត្រូវស៊ើបអង្កេតករណីឲ្យច្បាស់លាស់ និងបញ្ឈប់ជាបន្ទាន់នូវការដោះដូរក្រលៀននេះ។ «សំឡេង» មេធាវីនៃមជ្ឈមណ្ឌលសិទ្ធិមនុស្សកម្ពុជាលោក គង់ ពិសី ប្រាប់វិទ្យុអាស៊ីសេរីថា ច្បាប់នៅកម្ពុជា គឺហាមវះកាត់យកសរីរាង្គខាងក្នុងរបស់មនុស្ស រួមមានបេះដូងឬក្រលៀនជាដើម បើទោះបីជាបុគ្គល នោះស្លាប់ក៏ដោយ។ លោកពន្យល់ថាទោះបីមានការព្រមព្រៀងគ្នា ពីសាមីខ្លួនក៏ការដោះដូរនោះ ត្រូវធ្វើឡើយដោយតម្លាភាព ឧទាហរណ៍ថាមានករណីគ្រោះថ្នាក់ចរាចរណ៍ ខាងមន្ទីរពេទ្យ ឲ្យយោបល់ថា គាត់មិនអាចរស់បាន ដូច្នេះមានក្រុមប្រឹក្សាមួយពិភាក្សាជាមួយគ្រួសារ សម្រាប់ជួយអ្នកជំងឺផ្សេងទៀត ដែលត្រូវការដោះដូរសរីរាង្គចាំបាច់។ លោកមេធាវី គង់ ពិសី គូសបញ្ជាក់ថាកម្ពុជាមានច្បាប់ការពារចំពោះសាកសព។ ចំណែកទោស ទណ្ឌនៃការវះកាត់លក់ដូរសរីរាង្គរបស់មនុស្ស គឺជាបទមជ្ឈឹម ដែលត្រូវជាប់ពន្ធនាគារពី៦ខែ ដល់៥ឆ្នាំ៕
|
2014-08-12T11:05:00+07:00
|
rfa.org
|
https://www.rfa.org/khmer/news/health/police-not-accused-doctor-abused-groin-08112014235705.html
|
efec02b0-dc7f-489a-a820-4bf4085ebf51
|
ជនជាតិដើមភាគតិចនៅព្រះវិហារប្រឈមនឹងជំងឺដោយសារខ្វះអនាម័យ
|
អង្គការពន្លកខ្មែរ ដែលចុះធ្វើការជាមួយសហគមន៍ប្រជាពលរដ្ឋជាច្រើននៅខេត្តព្រះវិហារ ឱ្យដឹងថា ស្ទើរតែរៀងរាល់ខែ ក្រុមជនជាតិដើម ភាគតិចកួយជាច្រើននាក់បានចំណាយប្រាក់ជាច្រើនម៉ឺនរៀលទៅលើការទិញថ្នាំពេទ្យ និងព្យាបាលជំងឺ។ បញ្ហាទាំងនេះ បណ្ដាលមកពីពួកគេពុំសូវយល់ដឹងអំពីចំណីអាហារស្អាត ការស់នៅស្អាត និងការប្រើប្រាស់ទឹកមិនល្អជាដើម។ តើបច្ចុប្បន្ន កង្វល់អ្វីខ្លះកំពុងកើតមាននៅក្នុងសហគមន៍ជនជាតិភាគតិចនាតំបន់ដាច់ស្រយាល? អ្នកគ្រប់គ្រងសហគមន៍ជនជាតិ ដើមភាគតិចកួយ នៅឃុំប្រមេ ស្រុកត្បែងមានជ័យ កំពុងព្រួយបារម្ភបញ្ហាសុខភាព ដោយថា ពេលបច្ចុប្បន្នប្រជាពលរដ្ឋរបស់គេជាច្រើនឧស្សាហ៍ប្រឈមមុខនឹងជំងឺរាករូស ជំងឺរលាកក្រពះ និងជំងឺពោះវៀនជាដើម។ បញ្ហាសុខភាពទាំងនេះបណ្ដាលមកពីការរស់នៅប្រចាំថ្ងៃ បរិភោគចំណីអាហារមិនស្អាត និងប្រើប្រាស់ទឹកមិនស្អាត។ ជារៀងរាល់ឆ្នាំ នៅរដូវប្រាំងនិងវស្សា ក្រុមជនជាតិដើមភាគតិចកួយជាច្រើន តែងនាំក្រុមគ្រួសារចាកចេញពីផ្ទះចូលទៅក្នុងព្រៃឆ្ងាយដាច់ស្រយាល ដើម្បីប្រកបរបរកសិកម្ម ធ្វើស្រែចំការ។ ការស្នាក់នៅក្នុងព្រៃជាច្រើនថ្ងៃនោះ ពួកគេតែងប្រើប្រាស់ទឹកមិនស្អាត និងបេះបន្លែផ្លែឈើព្រៃដើម្បីធ្វើជាអាហារទទួលទានជាមួយបាយ។ បុរសជនជាតិដើមភាគតិចកួយ ម្នាក់ នៅឃុំប្រមេ ក្នុងចំណោមជនជាតិដើមភាគតិចកួយជាច្រើនទៀត គឺលោក សិទ្ធិ សាវន។ លោកមានប្រសាសន៍ថា ជាទម្លាប់ជនជាតិភាគតិច នៅពេលចាកចេញពីភូមិទៅស្នាក់នៅក្នុងព្រៃធ្វើស្រែចំការ គឺមិនដែលយកទឹកស្អាតពីផ្ទះទៅទុកប្រើប្រាស់ទេ។ បុរសដដែលបញ្ជាក់ថា ទាំងរូបគាត់និងអ្នកភូមិជាច្រើនទៀត នៅពេលធ្វើស្រែចំការក្នុងព្រៃ គឺតែងទៅដងទឹកអូរ ទឹកត្រពាំង ឬក៏ជីកដីឱ្យចេញទឹក រួចដងយកមកប្រើប្រាស់និងដាំស្ល។ គាត់បញ្ជាក់ថា រូបគាត់ឧស្សាហ៍កើតជំងឺរាករូស និងចុកពោះដែរ នៅពេលដែលពិសាទឹកទាំងនោះ៖ ។ ស្ត្រីជនជាតិដើមភាគតិចម្នាក់ទៀត គឺអ្នកស្រី នួន រ៉េត ដែលកំពុងអង្គុយដាំបាយមួយឆ្នាំងធំនៅក្រោមខ្ទមស្រែ ហើយយូរៗ អោនផ្លុំភ្លើងម្ដង មានប្រសាសន៍ថា រៀងរាល់រដូវវស្សាគឺគាត់តែងនាំប្ដីនិងកូនៗ ចេញពីផ្ទះជាច្រើនសប្ដាហ៍ទៅស្នាក់នៅក្នុងព្រៃដើម្បីធ្វើស្រែ។ ការស្នាក់នៅក្នុងព្រៃនោះគឺគាត់តែងដងទឹកដែលដក់តាមកន្លុក យកទៅងូត ឬក៏បោកគក់សម្លៀកបំពាក់ ចំណែកឯទឹកផឹកនិងទឹកដាំបាយ គឺគាត់ជីកដីធ្វើជាអណ្ដូងរាក់មួយនៅជិតខ្ទម។ អ្នកស្រី នួន រ៉េត បញ្ជាក់ថា ទឹកដែលដងចេញពីអណ្ដូងនោះ ទាំងគាត់និងក្រុមគ្រួសារតែងផឹកដោយមិនបានដាំចម្អិនទេ៖ ។ ក្រុមជនជាតិដើមភាគតិចកួយជាច្រើនទៀត អះអាងប្រហាក់ប្រហែលគ្នាថា ពួកគេតែងប្រឈមមុខនិងជំងឺជាច្រើននៅពេលដែលចេញពីផ្ទះទៅស្នាក់នៅក្នុងព្រៃ នារដូវធ្វើស្រែចំការ ហើយបច្ចុប្បន្ននេះ ការប្រឈមមុខជាថ្មីទៀត គឺចាប់តាំងពីក្រុមហ៊ុនចិនឈ្មោះ ឡាន ហ្វេង ទទួលបានដីសម្បទានសេដ្ឋកិច្ចដាំអំពៅដោយប្រើប្រាស់ថ្នាំគីមី បាញ់សម្លាប់ស្មៅនៅជាប់តំបន់ដីស្រែចំការរបស់ពួកគេមក គឺពួកគេតែងប្រឈមនឹងជំងឺបំពង់ក ឬក៏ស្អកកនៅពេលដែលជីកដីយកទឹកទៅផឹក ឬក៏ដាំស្ល។ អង្គការពន្លកខ្មែរ គឺជាអង្គការក្រៅរដ្ឋាភិបាលមួយដែលតែងចុះធ្វើការយ៉ាងជិតស្និទ្ធជាមួយសហគមន៍ទីនោះ។ មន្ត្រីផ្នែកតស៊ូមតិរបស់អង្គការពន្លកខ្មែរ លោក ប៉ិក សោភ័ណ មានប្រសាសន៍ថា នៅក្នុងរដូវធ្វើស្រែនិងចំការ ស្ទើរតែរៀងរាល់សប្ដាហ៍លោកតែងសង្កេតឃើញក្រុមជនជាតិភាគតិចជាច្រើនមានបញ្ហាសុខភាព ហើយនាំគ្នាទៅទិញថ្នាំ ឬក៏ទៅព្យាបាលនៅតាមគ្លីនិកឯកជនក្នុងទីរួមខេត្តព្រះវិហារ។ លោក ប៉ិក សោភ័ណ ឱ្យដឹងថា ជាធម្មតា ពេលរស់នៅក្នុងភូមិ គឺតាមផ្ទះរបស់ជនជាតិភាគតិចខ្លះមានធុងចម្រោះទឹកស្អាតប្រើប្រាស់ដែរ ក៏ប៉ុន្តែនៅពេលដែលពួកគេទៅស្នាក់នៅក្នុងព្រៃ គឺមានទម្លាប់ប្រើប្រាស់ទឹកមិនស្អាត ដែលដក់តាមទីវាលដោយមិនទាំងដាំចម្អិនផង។ លោក ប៉ិក សោភ័ណ បញ្ជាក់ទៀតថា ក្នុងរដូវធ្វើស្រែចំការម្ដងៗ គឺជនជាតិភាគតិចម្នាក់អាចចំណាយប្រាក់ប្រមាណពី ៣០-៤០ម៉ឺនរៀល លើថ្លៃថ្នាំពេទ្យ និងថ្លៃព្យាបាលដោយសារតែការផឹកទឹកមិនស្អាតនៅតាមទីវាល៖ ។ មេឃុំប្រមេ លោក ណែម ថាំង យល់ស្របទៅនឹងអ្វីដែលអង្គការក្រៅរដ្ឋាភិបាលលើកឡើងនេះ ដោយលោកមានប្រសាសន៍ថា នៅពេលដែលអ្នកភូមិរបស់លោកចេញពីភូមិទៅស្នាក់នៅក្នុងព្រៃធ្វើស្រែចំការម្ដងៗ គឺមានអ្នកឈឺក្រពះ ពោះវៀន អ្នករាករូស និងអ្នកកើតជំងឺអាសន្នរោគជាដើម។ លោកមេឃុំកំពុងមានកង្វល់ទៅលើបញ្ហាដែលប្រជាពលរដ្ឋប្រើប្រាស់ទឹកមិនស្អាតនេះ។ លោក ណែម ថាំង ឱ្យដឹងថា នៅក្នុងឃុំប្រមេ គឺមានជនជាតិដើមភាគតិចកួយ ប្រមាណជាង ៥០០គ្រួសារ ហើយ ៧៥% នៃអ្នកទាំងនោះពុំមានទឹកស្អាតប្រើប្រាស់ទេ នៅពេលដែលគេចេញទៅស្នាក់នៅធ្វើស្រែចំការក្នុងព្រៃនាតំបន់ដាច់ស្រយាល៖ ។ អាជ្ញាធរឃុំប្រមេ អំពាវនាវដល់អង្គការសុខភាពនានា ព្រមទាំងមន្ត្រីសុខាភិបាលរបស់រដ្ឋាភិបាលឱ្យជួយផ្ដោតការយកចិត្តទុកដាក់ទៅលើសុខភាពជនជាតិដើមភាគតិចកួយ នៅខេត្តព្រះវិហារផង ពីព្រោះតែជនជាតិដើមទាំងនោះ ភាគច្រើនជាជនក្រីក្រពុំមានសូវមានការចេះដឹងខ្ពស់ និងមិនសូវយល់ពីការអប់រំផ្នែកសុខភាពឡើយ។ ចំណែកការរស់នៅប្រចាំថ្ងៃ គឺគ្មានសម្ភារៈសម្រាប់ទឹកស្អាត និងមិនមានថ្នាំខ្ល័ររ៉ាមីន ដើម្បីដាក់ទឹកសម្លាប់មេរោគទេ៕
|
2014-08-11T11:50:00+07:00
|
rfa.org
|
https://www.rfa.org/khmer/news/health/people-lack-of-sanitation-face-disease-08112014003704.html
|
0cf6637e-cf86-4e9a-811a-d7853e1e3dbb
|
បុគ្គលិកសុខាភិបាលស្នើលោក ហ៊ុន សែន ស៊ើបអង្កេតការប្រឡងប្ដូរប្រភេទក្របខ័ណ្ឌ
|
បុគ្គលិកសុខាភិបាលដែលចូលរួមប្រឡងផ្លាស់ប្ដូរប្រភេទក្របខ័ណ្ឌនៅក្រសួងសុខាភិបាលឆ្នាំ២០១៤នេះ បានចោទថា ការប្រឡងឆ្នាំនេះកើតមានភាពមិនប្រក្រតី ឬអំពើពុករលួយ ដោយមានករណីរត់ការផ្លាស់ប្ដូរប្រភេទក្របខ័ណ្ឌនេះដោយមិនបានឆ្លងកាត់ការប្រឡង។ ប៉ុន្តែលោក ម៉ម ប៊ុនហេង រដ្ឋមន្ត្រីក្រសួងសុខាភិបាលបានច្រានចោលការចោទប្រកាន់នេះ និងបានព្រមានថា បើពិតជាកើតមានដូចការចោទមែននោះ អ្នកទទួលខុសត្រូវក្នុងការប្រឡងប្ដូរប្រភេទក្របខ័ណ្ឌនៅក្នុងស្ថាប័ននេះ ជាអ្នកទទួលខុសត្រូវចំពោះមុខច្បាប់។ មន្ត្រីក្រសួងសុខាភិបាល ឬក្រុមបេក្ខជនប្រឡងផ្លាស់ប្ដូរប្រភេទក្របខ័ណ្ឌនៃក្រសួងសុខាភិបាលស្នើមិនបង្ហាញអត្តសញ្ញាណ បានអំពាវនាវដល់លោកនាយករដ្ឋមន្ត្រី ហ៊ុន សែន ស្នើឲ្យជួយពិនិត្យ និងបញ្ជូនមន្ត្រីឯករាជ្យចុះស៊ើបអង្កេតជុំវិញភាពមិនប្រក្រតីនៃការផ្លាស់ប្ដូរប្រភេទក្របខ័ណ្ឌមន្ត្រីរាជការស៊ីវិលកំពុងកើតមាននៅក្នុងក្រសួងសុខាភិបាល ដោយមិនបានឆ្លងកាត់ការប្រឡង ប៉ុន្តែមានឈ្មោះមន្ត្រីជាប់ជាស្វ័យប្រវត្តិ។ បុគ្គលិកក្រសួងសុខាភិបាលមួយក្រុមបានអះអាងដោយយោងតាមសេចក្ដីជូនដំណឹងស្ដីពីលទ្ធផលនៃសម័យប្រជុំពេញអង្គគណៈរដ្ឋមន្ត្រីក្រោមអធិបតីលោកនាយករដ្ឋមន្ត្រី ហ៊ុន សែន និងសារាចរណែនាំស្ដីពីនីតិវិធីនៃការប្រឡងប្រជែង ដើម្បីផ្លាស់ប្ដូរប្រភេទក្របខ័ណ្ឌរបស់មន្ត្រីរាជការស៊ីវិល ព្រមទាំងសារាចរស្ដីពីការធ្វើនិយតកម្មឋានន្តរសក្ដិជូនមន្ត្រីរាជការស៊ីវិលតាមអតីតភាពការងារបញ្ជាក់ថា រាល់ការប្រឡងផ្លាស់ប្ដូរប្រភេទក្របខ័ណ្ឌត្រូវឆ្លងកាតការប្រឡងប្រកួតប្រជែង។ ផ្ដើមពីបញ្ហានេះ បុគ្គលិកសុខាភិបាលឲ្យដឹងថា ឆ្នាំនេះក្រសួងនឹងរៀបចំការប្រឡងផ្លាស់ប្ដូរប្រភេទក្របខ័ណ្ឌនេះនៅថ្ងៃអង្គារ ទី១២ ខែសីហា ឆ្នាំ២០១៤។ ប៉ុន្តែនៅពេលពួកគាត់បានទៅពិនិត្យឈ្មោះប្រឡងដែលបិទ ឬត្រូវប្រឡងនៅសកលវិទ្យាល័យវិទ្យាសាស្ត្រសុខាភិបាល ឃើញមានឈ្មោះមន្ត្រីមួយចំនួនមិនមានឈ្មោះប្រឡងទេ។ ប៉ុន្តែមន្ត្រីមួយចំនួននោះ បានរត់ការប្ដូរប្រភេទក្របខ័ណ្ឌនេះ ឬមានឈ្មោះផ្លាស់ប្ដូរប្រភេទក្របខ័ណ្ឌនេះរួចជាស្រេច។ បុគ្គលិកពេទ្យដែលឈឺឆ្អាលរឿងនេះបានបង្ហាញឈ្មោះមន្ត្រីមួយចំនួនដែលមានតួនាទីជាមន្ត្រីខុទ្ទកាល័យ និងមន្ត្រីកំពុងបម្រើការនៅក្នុងនាយកដ្ឋានបុគ្គលិកជាដើមថា បានរត់ការប្ដូរប្រភេទក្របខ័ណ្ឌនេះ ដោយមិនចាំបាច់ឆ្លងកាត់ការប្រឡង។ តាមលិខិតរបស់បុគ្គលិកសុខាភិបាលផ្ញើជូនលោកនាយករដ្ឋមន្ត្រី ហ៊ុន សែន និងស្ថាប័នអង្គភាពប្រឆាំងអំពើពុករលួយដែលវិទ្យុអាស៊ីសេរី ទទួលបាននៅថ្ងៃច័ន្ទ ទី១១ ខែសីហា បានចោទថា ឈ្មោះមន្ត្រីមួយចំនួនដែលបានរត់ការប្ដូរប្រភេទក្របខ័ណ្ឌនៅក្រសួងសុខាភិបាលខ្លះ គឺមានកាំប្រាក់មិនស្នើ ឬមិនដល់កាំប្រាក់របស់ពួកគាត់ផងទេ ប៉ុន្តែបែរជាមន្ត្រីមួយចំនួននោះ អាចរត់ការប្ដូរប្រភេទក្របខ័ណ្ឌទាំងនេះបានដោយមិនចាំបាច់ឆ្លងកាត់ការប្រឡងទៅវិញ។ ផ្តើមពីភាពមិនប្រក្រតីកំពុងកើតមាននៅក្នុងក្រសួងសុខាភិបាល ដែលនឹងចាប់ផ្ដើមនៅថ្ងៃអង្គារ ទី១២ ខែសីហា ស្អែកនេះ បុគ្គលិកពេទ្យមួយចំនួនបានស្នើដល់លោកនាយករដ្ឋមន្ត្រី ហ៊ុន សែន និងលោក ឱម យ៉ិនទៀង ប្រធានអង្គភាពប្រឆាំងអំពើពុករលួយជួយបញ្ជូនមន្ត្រីចុះស៊ើបអង្កេត និងនាំជនប្រព្រឹត្តល្មើសទៅផ្ដន្ទាទោសតាមច្បាប់ដើម្បីធ្វើជាគំរូល្អ ព្រមទាំងលើកទឹកចិត្តដល់មន្ត្រីសុខាភិបាលនាថ្ងៃអនាគត។ ឆ្លើយតបបញ្ហានេះ លោកសាស្ត្រាចារ្យវេជ្ជបណ្ឌិត ម៉ម ប៊ុនហេង រដ្ឋមន្ត្រីក្រសួងសុខាភិបាល ថ្លែងបដិសេធចំពោះការចោទប្រកាន់របស់បុគ្គលិកសុខាភិបាលជុំវិញការប្រឡងផ្លាស់ប្ដូរប្រភេទក្របខ័ណ្ឌទាំងនេះទេ។ ប៉ុន្តែអះអាងថា ការប្ដូរប្រភេទក្របខ័ណ្ឌនេះ ដាច់ខាតត្រូវតែឆ្លងកាត់ការប្រឡងទាំងអស់គ្នា។ លោកព្រមានថា បើសិនជាកើតមានដូចករណីចោទប្រកាន់ ចំពោះការប្រឡងផ្លាស់ប្ដូរប្រភេទក្របខ័ណ្ឌនៅក្នុងក្រសួងសុខាភិបាលមែននោះ គឺអ្នកទទួលខុសត្រូវ ឬរៀបចំឈ្មោះប្រឡងប្ដូរប្រភេទក្របខ័ណ្ឌនេះ ត្រូវទទួលខុសត្រូវនៅចំពោះមុខច្បាប់។ លោក ម៉ម ប៊ុន ហេង៖ ។ ទាក់ទិនបញ្ហានេះដែរ លោក រ៉ុង ឈុន ប្រធានសមាគមគ្រូបង្រៀនកម្ពុជាឯករាជ្យ ថ្លែងរិះគន់ថា ភាពមិនប្រក្រតី ឬអំពើពុករលួយដែលកើតមាននៅក្នុងក្រសួងសុខាភិបាល មិនមែនជាលើកទី១ទេ គឺករណីអំពើពុករលួយ ឬបក្សពួកនិយមនេះបានកើតមានជាបន្តបន្ទាប់ រហូតមានប្រតិកម្មពីបណ្ដាប្រទេសម្ចាស់ជំនួយថែមទៀត។ ករណីនេះ លោកស្នើដល់ប្រមុខដឹកនាំ ឬអង្គភាពប្រឆាំងអំពើពុករលួយ ត្រូវបញ្ជូនមន្ត្រីចុះស៊ើបអង្កេតករណីប្រឡងផ្លាស់ប្ដូរក្របខ័ណ្ឌ មន្ត្រីរាជការស៊ីវិលនៅក្រសួងសុខាភិបាលឆ្នាំ២០១៤នេះឲ្យបានឆាប់។ លោកថា បើរកឃើញជនប្រព្រឹត្តកំហុសឆ្គងត្រូវនាំទៅផ្ដន្ទាទោសតាមច្បាប់៖ ។ បញ្ហានេះដែរ លោក ឱម យ៉ិនទៀង ប្រធានអង្គភាពប្រឆាំងអំពើពុករលួយ កន្លងមកធ្លាប់បានអំពាវនាវទៅដល់ផ្នែកពាក់ព័ន្ធដែលដឹងឮលើករណីពុករលួយអ្វីមួយត្រូវបញ្ជូនឯកសារ ឬភស្តុតាងមកកាន់ស្ថាប័នប្រឆាំងអំពើពុករលួយ ដើម្បីស៊ើបអង្កេតនិងមានវិធានការទៅលើជនប្រព្រឹត្តល្មើសទៅតាមផ្លូវច្បាប់។ ទាក់ទិនបញ្ហាពុករលួយក្នុងក្រសួងសុខាភិបាលនេះដែរ កន្លងមកមូលនិធិសកល (Global Fund) បានចេញរបាយការណ៍ស៊ើបអង្កេតរបស់ខ្លួនរកឃើញថា ស្ថាប័នពីរនៃក្រសួងសុខាភិបាល និងអង្គការមិនមែនរដ្ឋាភិបាលមួយ បានបន្លំរបាយការណ៍កិបកេងប្រាក់ជំនួយ។ ស្ថាប័នទាំងនោះរួមមាន មជ្ឈមណ្ឌលជាតិប្រយុទ្ធជំងឺគ្រុនចាញ់ ប៉ារ៉ាស៊ីតសាស្ត្រ និងបាណកសាស្ត្រ មជ្ឈមណ្ឌលជាតិប្រយុទ្ធនឹងជំងឺអេដស៍ សើស្បែក និងកាមរោគ ព្រមទាំងអង្គការមេឌីខាំ (MEDICAM) បានទទួលសំណូកពីក្រុមហ៊ុនឯកជន ដើម្បីផ្ដល់សិទ្ធិឲ្យក្រុមហ៊ុននោះផ្គត់ផ្គង់មុងសម្រាប់ចែកជូនពលរដ្ឋក្រីក្រការពារជំងឺគ្រុនចាញ់ ទទួលសំណូកលើករណីដេញថ្លៃទិញសម្ភារៈប្រើប្រាស់ក្នុងប្រតិបត្តិការ និងបន្លំយកលុយជំនួយរបស់មូលនិធិទៅប្រើប្រាស់ខុសគោលដៅ៕
|
2014-08-11T11:40:00+07:00
|
rfa.org
|
https://www.rfa.org/khmer/news/health/corruption-change-position-exam-MoH-08112014003544.html
|
723e705e-c857-46e6-9215-570d8a536892
|
ក្រសួងសុខាភិបាលប្រកាសឲ្យពលរដ្ឋប្រយ័ត្នចំពោះជំងឺថ្មីឈ្មោះអ៊ីបូឡា
|
ក្រសួងសុខាភិបាល និងអង្គការសុខភាពពិភពលោក បានចេញសេចក្ដីប្រកាសព័ត៌មានរួមមួយ នៅថ្ងៃទី៥ សីហា ដោយណែនាំឱ្យពលរដ្ឋលើកកម្ពស់វិធានការប្រុងប្រយ័ត្នចំពោះជំងឺថ្មីឈ្មោះ អ៊ីបូឡា (Ebola)។ ជំងឺ អ៊ីបូឡា ដែលពីមុនមក គេស្គាល់ថា ជំងឺគ្រុនឈាម អ៊ីបូឡា នោះ គឺជាជំងឺកម្រមួយដែលបណ្ដាលឱ្យមានករណីធ្ងន់ធ្ងរ ហើយជាញឹកញយបណ្ដាលឱ្យស្លាប់។ ករណីជំងឺ អ៊ីបូឡា លើកដំបូងនៅឆ្នាំ២០១៤ នេះ គឺកើតមាននៅអាហ្វ្រិក កាលពីចុងខែមីនា។ ក្រសួងសុខាភិបាលវាយតម្លៃថា ជំងឺអ៊ីបូឡា បង្កហានិភ័យដល់សុខភាពសាធារណៈទាបចំពោះប្រទេសកម្ពុជា ដោយសារតែការចម្លងរបស់ជំងឺនេះ ពីមនុស្សម្នាក់ទៅមនុស្សម្នាក់ទៀត ឆ្លងតាមការប៉ះពាល់ជាមួយឈាម ឬវត្ថុរាវនៃរាងកាយអ្នកដែលឆ្លងមេរោគ។ ម្យ៉ាងទៀត ការធ្វើដំណើរទៅទ្វីបអាហ្វ្រិក ដែលជាកន្លែងផ្ទុះជំងឺ អ៊ីបូឡា នេះ នៅមានកម្រិតនៅឡើយនៅបច្ចុប្បន្ននេះ។ ក្រសួងសុខាភិបាល នឹងកំណត់ជំងឺនេះសម្រាប់រាល់អ្នកដំណើរត្រឡប់មកពីទ្វីបអាហ្វ្រិកវិញ ដែលមានរោគសញ្ញាគ្រុនក្ដៅភ្លាមៗ ទន់ខ្សោយ ឈឺសាច់ដុំ ឈឺសន្លាក់ ឈឺក្បាល និងឈឺបំពង់ក។ ដើម្បីបង្ការ ត្រូវលាងដៃឱ្យបានញឹកញាប់ ជៀសវាងការប៉ះពាល់ឈាម ទឹករំអិល សារធាតុរាវរបស់មនុស្ស ឬសត្វ និងចៀសវាងការប៉ះពាល់សត្វព្រៃ រួមទាំងសត្វប្រជៀវ ឬជ្រឹង ស្វាគ្រប់ប្រភេទ ទោះរស់ ឬស្លាប់ សាច់ឆ្អិន ឬឆៅ៕
|
2014-08-06T10:53:00+07:00
|
rfa.org
|
https://www.rfa.org/khmer/news/health/ebola-08052014234750.html
|
73c8d3d9-8a6f-4410-bffc-c20216ca33c3
|
ក្មេងស្រីម្នាក់ស្លាប់និង៥នាក់ទៀតមានអាការៈពុលបន្ទាប់បរិភោគដំឡូងមីឆឹងស្ករ
|
ក្មេងស្រីម្នាក់បានស្លាប់ និងក្មេងស្រី ៥នាក់ទៀត មានអាការៈពុលធ្ងន់ និងស្រាល នៅក្នុងក្រុមគ្រួសារមួយ បន្ទាប់ពីបានបរិភោគដំឡូងមីឆឹងស្ករ។ ហេតុការណ៍ពុលដំឡូងមីនេះ បានកើតឡើងកាលពីម៉ោងជាង ៥ល្ងាច ថ្ងៃទី១ ខែសីហា នៅភូមិសេះស្លាប់ ឃុំឆ្នុកទ្រូ ស្រុកបរិបូណ៌ ខេត្តកំពង់ឆ្នាំង។ កុមារីអាយុ ៤ឆ្នាំម្នាក់ទៀត ដែលជាប្អូនស្រីរបស់ក្មេងស្រីដែលស្លាប់ កំពុងមានសភាពធ្ងន់ធ្ងរគួរឲ្យព្រួយបារម្ភ ហើយក្រុមគ្រួសារបានបញ្ជូនទៅមន្ទីរពេទ្យខេត្តបន្តទៀត នៅល្ងាចថ្ងៃទី២ ខែសីហា។ ឪពុករបស់ក្មេងស្រីរងគ្រោះ លោក ព្រឿង សៅឡេង ថ្លែងថា គាត់កំពុងបញ្ជូនកូនស្រីទី២របស់គាត់ អាយុ ៤ឆ្នាំ ទៅមន្ទីរពេទ្យម្ដងទៀត ដោយសារមានអាការៈក្ដៅខ្លួន និងដេកសន្លឹម បន្ទាប់ពីក្អួតចង្អោរកាលពីថ្ងៃម្សិលមិញជាមួយគ្នានោះ៖ «សំឡេង»។ ឪពុករបស់កុមារីរងគ្រោះ បានឲ្យដឹងថា ក្មេងស្រីទាំង ៦នាក់ ដែលរងគ្រោះនោះឈ្មោះ ឡៃ ច័ន្ទលីស អាយុ ៦ឆ្នាំ បានស្លាប់ ពេលបញ្ជូនដល់មន្ទីរពេទ្យខេត្ត ឈ្មោះ ឡៃ ច័ន្ទលៀម អាយុ ៤ឆ្នាំ ឈ្មោះ នន ច័ន្ទលៀង អាយុ ៧ឆ្នាំ ឈ្មោះ នន ច័ន្ទលាភ អាយុ ៦ឆ្នាំ ឈ្មោះ នន ច័ន្ទលឺ អាយុ ៥ឆ្នាំ និងឈ្មោះ នន ច័ន្ទល័ក្ខ អាយុ ៤ឆ្នាំ ពួកគេរស់នៅភូមិសេះស្លាប់ ឃុំឆ្នុកទ្រូ ស្រុកបរិបូណ៌ ខេត្តកំពង់ឆ្នាំង។ លោកគិតថា បញ្ហានេះអាចបណ្ដាលមកពីពុលដំឡូងមី ពីព្រោះម្ដាយមីងក្មេងស្រីរងគ្រោះ ដែលធ្វើការនៅចម្ការដំឡូងមីរបស់ក្រុមហ៊ុនចិន បានយកមើមដំឡូងមីដុំធំៗស្ទើរប៉ិនភ្លៅមកផ្ទះ ឆឹងស្ករចែកគ្នាហូបទាំងចាស់ទាំងក្មេង តាំងពីព្រឹកថ្ងៃទី១ សីហា មក។ រហូតមកដល់ម៉ោងប្រមាណជាង ៥ល្ងាចថ្ងៃដដែល ស្រាប់តែក្មេងស្រីៗដែលបានហូបដំឡូងមីឆឹងនោះ ចាប់ផ្ដើមមានអាការៈក្អួតចង្អោរយ៉ាងខ្លាំង។ ក្រោយពីក្មេងស្រីទាំងនេះក្អួតចង្អោរ ពួកគាត់បានដឹកទៅព្យាបាលនៅពេទ្យបង្អែកស្រុក ប៉ុន្តែក្មេងស្រី ២នាក់ ឈ្មោះ ឡៃ ច័ន្ទលីស អាយុ ៦ឆ្នាំ និងឈ្មោះ ឡៃ ច័ន្ទលៀម អាយុ ៤ឆ្នាំ ដែលជាកូនរបស់គាត់ មានសភាពធ្ងន់ធ្ងរ ក៏បញ្ជូនមកមន្ទីរពេទ្យបង្អែកខេត្ត។ ប៉ុន្តែ កូនរបស់គាត់ឈ្មោះ ឡៃ ច័ន្ទលីស បានស្លាប់នៅម៉ោង ១រំលងអធ្រាត្រ ថ្ងៃទី២ ខែសីហា នៅមន្ទីរពេទ្យខេត្តនោះតែម្ដង។ ទាក់ទងទៅនឹងបញ្ហានេះ ប្រធានមន្ទីរពេទ្យខេត្តកំពង់ឆ្នាំង លោក សូរិន ទីរ៉ាវុទ្ធី មានប្រសាសន៍ថា ក្រុមគ្រូពេទ្យនៅមិនទាន់អាចសន្និដ្ឋានចំពោះករណីនេះ ថាបណ្ដាលមកពីពុលដំឡូងមីនេះទេ។ លោកស្នើឲ្យគ្រួសារកុមាររងគ្រោះ យកដំឡូងនេះមកឲ្យគ្រូពេទ្យ ដើម្បីបញ្ជូនឲ្យក្រុមបច្ចេកទេសនៃក្រសួងសុខាភិបាល ធ្វើពិសោធ៕
|
2014-08-02T18:50:00+07:00
|
rfa.org
|
https://www.rfa.org/khmer/news/health/a-girl-died-of-poisoning-cassava-08022014074559.html
|
eb9afdde-369f-497f-8a02-5325627a6e6c
|
ជំងឺរបេងក្នុងរាជធានីភ្នំពេញនៅមានអត្រាខ្ពស់
|
អ្នកជំនាញខាងជំងឺរបេង ចាត់ទុកថា បន្ទុកជំងឺរបេងនៅលើពិភពលោក នៅតែជាបញ្ហាធំ និងពិបាកដោះស្រាយនៅឡើយ បើទោះជាជំងឺនេះបានថយហើយក្ដី។ រីឯប្រទេសកម្ពុជា វិញ ត្រូវបានមន្ត្រីសុខាភិបាល ផ្នែកជំងឺរបេង បញ្ជាក់ថា ក៏នៅតែមានច្រើនករណីដែរ ជាពិសេសនៅរាជធានីភ្នំពេញ ដែលមានមនុស្សរស់នៅផ្ដុំគ្នាច្រើន។ នៅក្នុងការបង្ហាញលទ្ធផលស្រាវជ្រាវជំងឺរបេងសកម្ម និងពន្លឿនការធ្វើរោគវិនិច្ឆ័យជំងឺរបេងក្នុងតំបន់ក្រីក្ររបស់គម្រោង TB REACH ឆ្នាំទី២ នៅចុងខែមិថុនា ឆ្នាំ២០១៤ នេះ អ្នកជំនាញឱ្យដឹងថា អ្នកផ្ទុកមេរោគរបេងនៅរាជធានីភ្នំពេញ នៅតែមានអត្រាខ្ពស់។ ប្រធានកម្មវិធីស្រាវជ្រាវជំងឺរបេង នៃមន្ទីរពេទ្យព្រះសីហនុ មណ្ឌលនៃក្ដីសង្ឃឹម លោកវេជ្ជបណ្ឌិត ជួន គឹមចេង បង្ហាញលទ្ធផលបណ្ដោះអាសន្ននៃការស្រាវជ្រាវជំងឺរបេងនៅរាជធានីភ្នំពេញ ក្នុងរយៈពេលមួយឆ្នាំចុងក្រោយនេះថា អត្រាអ្នកជំងឺរបេងនៅតែមានច្រើនករណីនៅភាគខាងត្បូង គឺសង្កាត់ចាក់អង្រែក្រោម និងខាងលិចរាជធានីភ្នំពេញ។ លោកបញ្ជាក់ថា ក្នុងរយៈពេលមួយឆ្នាំ គឺចាប់ពីខែមីនា ឆ្នាំ២០១៣ ដល់ខែឧសភា ឆ្នាំ២០១៤ គម្រោង TB REACH ស្រាវជ្រាវករណីរបេងបានចំនួនជិត ៧០០ករណី (៦៦៨)។ ប្រៀបធៀបទៅនឹងការស្រាវជ្រាវកាលពីឆ្នាំទី១ គឺពីដើមឆ្នាំ២០១២ ដល់ដើមឆ្នាំ២០១៣ ក្រុមអ្នកស្រាវជ្រាវរកឃើញអ្នកមានមេរោគរបេងគ្រប់ប្រភេទនៅរាជធានីភ្នំពេញ ចំនួនជាង ៧០០ករណី (៧៣៣) ក្នុងនោះ ភាគច្រើនបំផុត (៦៨៧ករណី) កើតជំងឺរបេងសួត។ តួលេខនេះបង្ហាញថា ករណីរបេងដែលរកឃើញចុងក្រោយនេះ ថយចុះចំនួន ៦៥ករណី។ របាយការណ៍ក្នុងឆ្នាំ២០១១ បង្ហាញថា នៅលើពិភពលោក មានករណីជំងឺរបេងថ្មីជិត ៩លាននាក់ (៨,៧លាននាក់) ក្នុងនោះ ៥សែននាក់ជាកុមារ។ អ្នកស្លាប់ដោយសារជំងឺរបេង ជាមនុស្សចាស់មានចំនួន ១លាន ៤សែននាក់ និងកុមារ ៦ម៉ឺន ៤ពាន់នាក់។ ករណីស្លាប់ដោយសារជំងឺរបេងជាង ៩០% គឺនៅប្រទេសក្រីក្រ និងកំពុងអភិវឌ្ឍន៍។ រីឯប្រទេសកម្ពុជា វិញ ត្រូវបានមន្ត្រីសុខាភិបាលផ្នែកជំងឺរបេង បញ្ជាក់ថា ក៏នៅតែមានច្រើនករណីដែរ។ នាយកមជ្ឈមណ្ឌលជាតិកម្ចាត់រោគរបេង និងហង់សិន គឺលោកវេជ្ជបណ្ឌិត ម៉ៅ តាន់អ៊ាង ថ្លែងថា ករណីជំងឺរបេងនៅលើពិភពលោក និងនៅប្រទេសកម្ពុជា បច្ចុប្បន្ននេះ មានអត្រាថយចុះជាបណ្ដើរៗ។ អ្នកឈឺស្លាប់ដោយសារជំងឺរបេងនៅលើពិភពលោក និងនៅប្រទេសកម្ពុជា បច្ចុប្បន្ននេះ ក៏មានមានអត្រាថយចុះដែរ។ លោកថា បច្ចុប្បន្ននេះ ក្នុងចំណោមពលរដ្ឋ ៦.២០០លាននាក់នៅលើពិភពលោក មានមនុស្សចំនួន ២ពាន់លាននាក់កើតជំងឺរបេង មានន័យថា ក្នុងចំណោម ៣នាក់ មានម្នាក់កើតជំងឺរបេង។ ក្នុងរយៈពេល ២០ឆ្នាំខាងមុខ គឺពីឆ្នាំ២០១៦ ដល់ឆ្នាំ២០៣៥ ពិភពលោក មានទិសដៅកាត់បន្ថយអត្រាឈឺស្លាប់ដោយសារជំងឺរបេងឱ្យបានពី ៩០% ទៅ ៩៥%។ លោកវេជ្ជបណ្ឌិតមានប្រសាសន៍ថា ករណីជំងឺរបេងនៅប្រទេសកម្ពុជា នៅតែមានអត្រាខ្ពស់ជាងគេក្នុងពិភពលោក បើទោះជាប្រទេសនេះជាប់ជាជើងឯកក្នុងការកាត់បន្ថយអត្រាជំងឺរបេង តាមទិសដៅកំណត់របស់អង្គការសុខភាពពិភពលោកក្ដី។ លោកវេជ្ជបណ្ឌិត ម៉ៅ តាន់អ៊ាង បញ្ជាក់ទៀតថា សព្វថ្ងៃនេះមានអ្នកស្ម័គ្រចិត្តចំនួន ៣ម៉ឺននាក់ ដែលធ្វើការស្រាវជ្រាវជំងឺរបេងនៅតាមសហគមន៍ទូទាំងប្រទេសកម្ពុជា។ លោកណែនាំដល់អ្នកពាក់ព័ន្ធ និងអ្នកស្រាវជ្រាវជំងឺរបេងថា ករណីដែលសង្ស័យលើអ្នកណាម្នាក់មានមេរោគរបេង គប្បីបញ្ជូនអ្នកនោះទៅទទួលការពិនិត្យ និងទទួលការព្យាបាលដោយឥតគិតថ្លៃ។ លោកថា នៅមន្ទីរពេទ្យឯកជននៅប្រទេសខ្លះ ការធ្វើតេស្ដដោយម៉ាស៊ីនទំនើបថ្មីនេះ នឹងត្រូវចំណាយប្រាក់ពី ៤០ ទៅ ៥០ដុល្លារ។ លោកមានប្រសាសន៍ថា ការស្រាវជ្រាវរកជំងឺរបេងនៅក្នុងដំណាក់កាលបច្ចុប្បន្ននេះ គឺគ្រូពេទ្យមិនផ្ដោតលើតែរោគសញ្ញាក្អករ៉ាំរ៉ៃតែមួយមុខទេ។ លោកវេជ្ជបណ្ឌិត ជួន គឹមចេង ថ្លែងថា នៅក្នុងការស្រាវជ្រាវរកអ្នកជំងឺរបេងសម្រាប់ព្យាបាល គឺក្រុមអ្នកជំនាញជួបការលំបាកមួយចំនួន ទាំងពេលវេលា និងកិច្ចសហការរបស់អ្នកជំងឺ។ ទោះជាមានការលំបាក និងឧបសគ្គដូច្នេះក្ដី ក្រុមអ្នកស្រាវជ្រាវនឹងត្រូវផ្លាស់ប្ដូរយុទ្ធសាស្ត្រថ្មីៗ ដើម្បីឱ្យទាន់ទិសដៅកំណត់ ដោយការស្រាវជ្រាវសកម្មរកឱ្យឃើញជំងឺរបេងទាន់ពេលវេលា រកអ្នកជំងឺរបេងដែលឈឺរ៉ាំរ៉ៃ តែព្យាបាលមិនត្រឹមត្រូវ និងរកឱ្យឃើញអ្នកជំងឺរបេង ដែលស៊ាំថ្នាំច្រើនមុខ ដើម្បីតាមដាននៅមណ្ឌលសុខភាព ឬមន្ទីរពេទ្យ៕
|
2014-07-24T15:20:00+07:00
|
rfa.org
|
https://www.rfa.org/khmer/program/health/Tuberculosis-still-high-in-South-and-West-Phnom-Penh-07242014041604.html
|
2caba971-4de4-4e0e-8657-d5b525e6ecaf
|
ពលរដ្ឋអះអាងថាបទល្មើសនេសាទកើតឡើងខ្លាំងនៅកំពង់ឆ្នាំង
|
ពលរដ្ឋនៅខេត្តកំពង់ឆ្នាំង អះអាងថា បទល្មើសនេសាទនៅតែជាឧបសគ្គធ្ងន់ធ្ងរក្នុងកិច្ចការពារ និងអភិរក្សធនធានជលផលនៅក្នុងបឹងទន្លេសាប ដោយក្រុមឈ្មួញកំពុងតែប្រព្រឹត្តបទល្មើសនេសាទយ៉ាងគគ្រឹកគគ្រេងនៅតាមឃុំមួយចំនួននៃស្រុកកំពង់លែង នៅក្នុងរដូវបិទឆ្នាំ២០១៤ នេះ។ ប៉ុន្តែខាងមន្ត្រីជំនាញជលផលវិញបដិសេធចំពោះការលើកឡើងនេះ ហើយអះអាងផ្ទុយវិញថា សកម្មភាពប្រព្រឹត្តបទល្មើសនេសាទឆ្នាំនេះមានការថយចុះ។ ប្រជាពលរដ្ឋរស់នៅឃុំពោធិ៍ ឲ្យដឹងនៅថ្ងៃទី២០ ខែកក្កដា ថា សកម្មភាពដាក់លបឡុកដែលមានប្រវែងរាប់ពាន់ម៉ែត្រ គឺចាប់ពីចំណុចទន្លេពាមទន្លា នៃឃុំត្រងិល រហូតដល់ចំណុចភ្នំត្រង់ នៃឃុំពោធិ៍ បានកើតមានតាំងពីដើមខែមិថុនា ឆ្នាំ២០១៤ ប៉ុន្តែខាងអាជ្ញាធរមានសមត្ថកិច្ចបានចុះបង្ក្រាបតិចតួចនិងពុំមានប្រសិទ្ធភាពឡើយ។ ប្រជាពលរដ្ឋម្នាក់ លោក ស្រី សាវឿន មានប្រសាសន៍ថា ក្រុមឈ្មួញបានបង្ហើបប្រាប់លោកថា គេមិនខ្វល់នឹងការបង្ក្រាបអ្វីឡើយ និងនៅតែបន្តធ្វើសកម្មភាពល្មើសនេះរហូតដល់រដូវទឹកសម្រកវិញ ដោយគេអះអាងថា បានបង់ប្រាក់រាប់ពាន់ដុល្លារឲ្យទៅមន្ត្រីជំនាញជលផល និងអាជ្ញាធរពាក់ព័ន្ធរួចអស់ហើយ។ លោកថា ចំពោះពលរដ្ឋក្រីក្រដែលមុខរបរនេសាទជាលក្ខណៈគ្រួសារមានការលំបាកយ៉ាងខ្លាំងដោយចងសន្ទូច ឬដាក់មងមិនបានត្រី ពីព្រោះតែបទល្មើសនៅក្នុងមូលដ្ឋានមានច្រើនពេក។ លោក ស្រី សាវឿន៖ ។ ឆ្លើយតបបញ្ហានេះនាយខណ្ឌរដ្ឋបាលជលផលខេត្តកំពង់ឆ្នាំង លោក សេង ប៊ុនឈឿន ថ្លែងបញ្ជាក់ថា ករណីប្រព្រឹត្តបទល្មើសក្នុងរដូវបិទនេសាទឆ្នាំនេះ គឺមានការថយចុះដោយលោកបានចុះពិនិត្យមើលផ្ទាល់នៅតាមទន្លេ និងព្រែកសំខាន់ៗមួយចំនួនក្នុងខេត្តឃើញថា ពុំមានបទល្មើសនោះទេ។ ចំពោះទីតាំងបទល្មើសដែលប្រជាពលរដ្ឋបានរាយការណ៍មកនេះខាងលោកនឹងចាត់កម្លាំងឲ្យចុះទៅពិនិត្យមើលឡើងវិញក្នុងពេលឆាប់ៗ គឺយ៉ាងហោចណាស់ឲ្យបាន ៥ដងទៀត ក្នុងរដូវបិទនេសាទនេះឆ្នាំនេះ៖ ។ មន្ត្រីសម្របសម្រួលសហគមន៍នៃអង្គការការពារនិងអភិរក្សធនធានជលផលហៅកាត់ថា ហ្វេក (Fact) អ្នកស្រី នៅ សារឹម យល់ថា ប្រសិទ្ធភាពនៃការបង្ក្រាបបទល្មើសនេសាទគឺអាស្រ័យដោយមានការចូលរួមពីប្រជាពលរដ្ឋ ឬប្រជានេសាទ ក្នុងការដានឲ្យបានច្បាស់លាស់ទៅលើក្រុមឈ្មួញ និងមន្ត្រីជំនាញខិលខូចដែលបានឃុបឃិតគ្នាប្រព្រឹត្តអំពើពុករលួយ ដើម្បីរាយការណ៍ទៅមន្ត្រីជំនាញថ្នាក់លើចាត់ការតាមផ្លូវច្បាប់៖ ។ បច្ចុប្បន្នប្រជាពលរដ្ឋដែលរស់នៅពឹងផ្អែកស្ទើរទាំងស្រុងទៅលើមុខរបរនេសាទត្រីត្អូញត្អែរអំពីផលនេសាទកាន់តែខ្សត់ទៅ បើទោះបីជារដ្ឋាភិបាលខំធ្វើពិធីលែងកូនត្រីជាហូរហែក្នុងរដូវបិទនេសាទម្ដងៗ។ កាលពីថ្ងៃទី១ ខែកក្កដា ឆ្នាំ២០១៤ ក្នុងពិធីលែងកូនត្រីនៅអាងទឹកក្ដុល ស្ថិតនៅឃុំពាម ស្រុកសាមគ្គីមានជ័យ ខេត្តកំពង់ឆ្នាំង លោកនាយករដ្ឋមន្ត្រី ហ៊ុន សែន បានក្រើនរំលឹកដល់មន្ត្រីក្រោមឱវាទរបស់ខ្លួនឲ្យយកចិត្តទុកដាក់ទប់ស្កាត់បទល្មើសនេសាទ និងអំពាវនាវដល់ប្រជាពលរដ្ឋឲ្យបញ្ឈប់ការប្រើឧបករណ៍នេសាទខុសច្បាប់៕
|
2014-07-21T11:10:00+07:00
|
rfa.org
|
https://www.rfa.org/khmer/news/health/fishing-kgchhnang-07212014000641.html
|
6e71fee7-de18-4b4e-803f-e3dbf7fcecd8
|
ចំនួនអ្នកកើតនិងស្លាប់ដោយសារជំងឺគ្រុនចាញ់ថយចុះ
|
នាយកមជ្ឈមណ្ឌលជាតិកម្ចាត់ជំងឺគ្រុនចាញ់ប៉ារ៉ាស៊ីតសាស្រ្ត បាណកសាស្រ្តនៃក្រសួងសុខាភិបាល លោក ច ម៉េងចូ ឲ្យដឹងថា រយៈពេល ៦ខែ ឆ្នាំ២០១៤ នេះ ចំនួនករណីគ្រុនចាញ់ដែលព្យាបាលនៅមន្ទីរពេទ្យរដ្ឋ ឬមណ្ឌលសុខភាពរដ្ឋ ឬភ្នាក់ងារស្ម័គ្រចិត្តភូមិមានចំនួនជាង ១៥.៩៨២ករណី គឺថយចុះ ១៨ភាគរយ បើប្រៀបធៀបរយៈពេលដូចគ្នាកាលពីឆ្នាំ២០១៣ ដែលមានចំនួនជិត ២ម៉ឺនករណី (១៩.៥៦២)។ ក្នុងរបាយការណ៍របស់លោក ច ម៉េងចូ ចេញផ្សាយកាលពីថ្ងៃទី១៩ កក្កដា បង្ហាញថា ក្នុងរយៈពេល ៦ខែនេះ មានមនុស្ស ៥នាក់ស្លាប់ដោយសារជំងឺគ្រុនចាញ់។ ចំនួនអ្នកស្លាប់ក៏មានការថយចុះជាងឆ្នាំ២០១៣ ក្នុងរយៈពេលដូចគ្នាដែរ គឺមាន ៦នាក់ស្លាប់ ហើយកាលពី ៦ខែ ឆ្នាំ២០១២ មានអ្នកស្លាប់រហូត ៣០នាក់។ លោកបញ្ជាក់ថា ចំនួននៃការថយចុះជាបន្តបន្ទាប់នៃករណីគ្រុនចាញ់នៅកម្ពុជានេះ គឺមានន័យថា ជំងឺគ្រុនចាញ់លែងជាមូលហេតុចម្បងនៃការស្លាប់ទូទៅរបស់ប្រជាពលរដ្ឋកម្ពុជា ទៀតហើយ។ តាមគម្រោងកម្ពុជា គ្រោងលុបបំបាត់ជំងឺគ្រុនចាញ់ឲ្យអស់ទាំងស្រុងនៅឆ្នាំ២០២៥៕
|
2014-07-20T18:22:00+07:00
|
rfa.org
|
https://www.rfa.org/khmer/news/health/malaria-07202014072225.html
|
e8f123c1-8b3a-42d7-bb88-864e2bc8779e
|
ពលរដ្ឋខ្មែរត្រូវការសេវាថែទាំសុខភាព
|
សេវាថែទាំសុខភាពនៅតែជាសេចក្ដីត្រូវការយ៉ាងខ្លាំងសម្រាប់ប្រជាពលរដ្ឋខ្មែរ មិនថាតែអ្នករស់នៅទីជនបទ ឬទីក្រុងឡើយ ហើយយូរៗម្ដង ពួកគាត់បានទទួលសេវាព្យាបាលដោយឥតថ្លៃពីសំណាក់ក្រុមគ្រូពេទ្យស្ម័គ្រចិត្តបរទេសមួយចំនួន។ កាលពីសប្ដាហ៍កន្លងទៅ ប្រជាពលរដ្ឋខ្មែរជាង ៣ពាន់នាក់ បានទទួលការព្យាបាលដោយឥតគិតថ្លៃពីក្រុមគ្រូពេទ្យ នៃកងទ័ពជើងទឹកអាមេរិក និងជប៉ុន សហការជាមួយក្រុមគ្រូពេទ្យនៃកងទ័ពជើងទឹកកម្ពុជា ក្នុងខេត្តចំនួនពីរ គឺខេត្តតាកែវ និងខេត្តព្រះសីហនុ។ នេះជាការផ្ដល់សេវាព្យាបាលក្នុងសាលាបឋមសិក្សា ហ៊ុន សែន ក្រុង នាក្រុងព្រះសីហនុ នៅថ្ងៃចុងក្រោយរបស់បេសកកម្មទី៩ ប្រចាំតំបន់នៃបេសកកម្មភាពជាដៃគូនៅតំបន់ប៉ាស៊ីហ្វិក ឆ្នាំ២០១៤ របស់សហរដ្ឋអាមេរិក និងប្រទេសជាដៃគូ និងជាលើកទី៣ហើយ ដែលកម្ពុជា បានទទួលធ្វើជាម្ចាស់ផ្ទះ។ ក្រៅពីការផ្ដល់សេវាព្យាបាលដោយមិនគិតប្រាក់ បេសកកម្មលើកនេះបានផ្ដល់អគារសម្ភពចំនួន៣ដល់កម្ពុជា។ អគារសម្ភពទីមួយ ស្ថិតក្នុងមណ្ឌលសុខភាពស្នំក្រពើ នៃស្រុកគងពិសី ខេត្តកំពង់ស្ពឺ។ អគារសម្ភពទី២ ស្ថិតក្នុងមណ្ឌលសុខភាពព្រៃស្បាត ស្រុកត្រាំកក់ ខេត្តតាកែវ ហើយអគារសម្ភពទី៣ គឺស្ថិតក្នុងមណ្ឌលសុខភាពត្រពាំងរពៅ នៃស្រុកទឹកឈូ ខេត្តកំពត។ ភារធារីនៃស្ថានទូតសហរដ្ឋអាមេរិក ប្រចាំកម្ពុជា លោក ចេហ្វ ដាយហ្គឹល (Jeff Daigle) មានប្រសាសន៍ក្នុងពិធីសម្ពោធអគារសម្ភពក្នុងមណ្ឌលសុខភាពត្រពាំងរពៅ ថា ប៉ុន្មានឆ្នាំកន្លងទៅនេះ សហរដ្ឋអាមេរិក បានជួយសាងសង់អគារព្យាបាល អគារសិក្សា និងគម្រោងកម្មវិធីដទៃទៀត ហើយអគារសម្ភពទាំងនេះ ជាការចូលរួមចំណែកកាត់បន្ថយអត្រាមរណៈរបស់មាតា និងទារកនៅកម្ពុជា៖ ។ អភិបាលរងខេត្តព្រះសីហនុ អ្នកស្រី ប្រាក់ ច័ន្ទសុខា ស្វាគមន៍សកម្មភាពមនុស្សធម៌ទាំងឡាយរបស់បេសកកម្មភាពជាដៃគូនៅតំបន់ប៉ាស៊ីហ្វិក៖ «សំឡេង»។ លោក ចេហ្វ ដាយហ្គឹល ថ្លែងបញ្ជាក់ជំហររបស់សហរដ្ឋអាមេរិក ក្នុងពិធីបិទបេសកកម្មទី៩ នៅកំពង់ផែក្រុងព្រះសីហនុ កាលពីព្រឹកថ្ងៃទី២៧ ខែមិថុនា ថា សហរដ្ឋអាមេរិក នៅតែប្ដេជ្ញាបន្តជួយកម្ពុជា និងប្រជាពលរដ្ឋកម្ពុជា៖ ។ បេសកកម្មទី៩ បានចាប់ផ្ដើមពីថ្ងៃទី១៩ ខែមិថុនា ហើយបញ្ចប់នៅថ្ងៃទី២៧ ខែមិថុនា ឆ្នាំ២០១៤៕
|
2014-07-04T15:40:00+07:00
|
rfa.org
|
https://www.rfa.org/khmer/news/health/Cambodians-Crave-for-Health-Care-07042014042343.html
|
bb47dd42-1941-440b-a9a5-8a26a4a138d0
|
អ៊ុបពើរ៉េហ្សិនស្មាយ នឹងធ្វើការវះកាត់មាត់ឆែបឥតគិតថ្លៃរយៈពេល៥ថ្ងៃនៅស្វាយរៀង
|
អង្គការសុខភាព ដែលធ្វើការខាងវះកាត់មាត់ឆែប ឈ្មោះ អ៊ុបពើរ៉េហ្សិន ស្មាយ (Operation Smile) កម្ពុជា នឹងផ្ដល់ការពិនិត្យព្យាបាលផ្នែកមាត់ធ្មេញ និងការវះកាត់មាត់ឆែប និងបញ្ហាពិការមុខ ដោយឥតបង់ថ្លៃរយៈពេល ៥ថ្ងៃនៅចុងសប្ដាហ៍នេះ។ មន្ត្រីរដ្ឋបាលនៃអង្គការ អ៊ុបពើរ៉េហ្សិន ស្មាយ កញ្ញា ឡាយ ធាវី ឱ្យដឹងថា ការវះកាត់ឥតបង់ថ្លៃនេះ នឹងផ្ដល់នៅមន្ទីរពេទ្យខេត្តស្វាយរៀង ចាប់ពីថ្ងៃទី៥ ដល់ថ្ងៃទី៩ កក្កដា។ កញ្ញា ឡាយ ធាវី បញ្ជាក់បន្ថែមថា នៅថ្ងៃទី៥ ក្រុមគ្រូពេទ្យអង្គការ អ៊ុបពើរ៉េហ្សិន ស្មាយ នឹងផ្ដល់ការពិនិត្យវាស់ភ្នែក និងចែកវ៉ែនតា ហើយពីថ្ងៃទី៦ ដល់ថ្ងៃទី៩ កក្កដា ក្រុមគ្រូពេទ្យជំនាញខាងវះកាត់សណ្ដំរោគកុមារ សុខភាពមាត់ធ្មេញ នឹងផ្ដល់ការវះកាត់មាត់ឆែប និងបង្ហាត់និយាយ៕
|
2014-07-04T14:50:00+07:00
|
rfa.org
|
https://www.rfa.org/khmer/news/health/operation-smile-to-give-hare-lip-free-surgery-in-Svay-Rieng-07042014034518.html
|
3605c9da-9864-47f7-bae8-c275d701243d
|
មន្ទីរពេទ្យកុមារជាតិ បើកវគ្គហ្វឹកហ្វឺនការវះកាត់ជំងឺកុមារ
|
គ្រូពេទ្យឱ្យដឹងថាការបញ្ជូនករណីវះកាត់ចំពោះកុមារនៅតាមមន្ទីរពេទ្យ ជាពិសេសមន្ទីរពេទ្យកុមារជាតិ ពេលបច្ចុប្បន្ននេះ នៅមានចំនួនតិចនៅឡើយ។ ដើម្បីដោះស្រាយបញ្ហានេះ មន្ទីរពេទ្យកុមារជាតិ និងមូលនិធិសម្រាប់ការការអភិវឌ្ឍន៍ និងជំនួយសង្គ្រោះអន្តរជាតិ ហៅកាត់ជាភាសាអង់គ្លេសថា FIDR បើកសិក្ខាសាលាហ្វឹកហ្វឺនបុគ្គលិកសុខាភិបាលចំនួន ៥០ រូប អំពីករណីជំងឺកុមារ ដែលត្រូវវះកាត់ទូទៅ ឬហៅថា ការវះកាត់ជំងឺកុមារជាសារវន្ត។ ប្រធានមន្ទីរពេទ្យកុមារជាតិ លោកវេជ្ជបណ្ឌិត ញឹប អង្គាបុស្ស មានប្រសាសន៍ថាមន្ទីរពេទ្យលោកទទួលបានករណីជំងឺកុមារសម្រាប់វះកាត់ នៅមានកម្រិតទាបនៅឡើយ បើប្រៀបធៀបទៅនឹងជំងឺកុមារដទៃទៀត។ លោកថ្លែងថាបញ្ហាចំនួនទាបនេះអាចបណ្ដាលមកពីអ្នកពាក់ព័ន្ធ និងបុគ្គលិកសុខាភិបាល នៅតាមសហគមន៍មូលដ្ឋាន មិនបានយល់ដឹងច្បាស់អំពីជំងឺកុមារ ដែលត្រូវការវះកាត់សង្គ្រោះត្រឹមត្រូវ និងបញ្ជូនទាន់ពេលវេលា៖ លោកវេជ្ជបណ្ឌិត ញឹប អង្គាបុស្ស ឱ្យដឹងដែរថា បច្ចុប្បន្ននេះមន្ទីរពេទ្យកុមារជាតិគិតជាមធ្យម ទទួលបានករណីជំងឺកុមារសម្រាប់វះកាត់ប្រមាណ ២រយនាក់ក្នុងមួយខែ។ លោកជឿថាជំងឺកុមារដែលត្រូវការព្យាបាលដោយការវះកាត់អាចមានច្រើនជាងតួលេខនេះ ប្រសិនបើមានការយល់ដឹងច្រើនអំពីការធ្វើរោគវិនិច្ឆ័យត្រឹមត្រូវ និងដឹងអំពីកន្លែងដែលត្រូវបញ្ជូនទៅរកការព្យាបាលនៅមន្ទីរពេទ្យបង្អែក និងថ្នាក់ជាតិ។ លោកវេជ្ជបណ្ឌិតបញ្ជាក់ថា មន្ទីរពេទ្យកុមារជាតិបច្ចុប្បន្នមានលទ្ធភាពច្រើនក្នុងការផ្ដល់ការវះកាត់ដល់អ្នកជំងឺកុមារ ដោយហេតុថាមានវេជ្ជបណ្ឌិតជាច្រើន ដែលទទួលការសិក្សានៅក្រៅប្រទេសត្រឡប់មកបម្រើការងារនៅមន្ទីរពេទ្យនេះ។ ប្រធានមន្ទីរពេទ្យខេត្តព្រៃវែង លោកវេជ្ជបណ្ឌិត ប៉ែន នុត ថ្លែងថា ការសិក្ខាសាលាហ្វឹកហ្វឺនអំពីការវះកាត់ជាសារវន្ត គឺមានសារប្រយោជន៍ ហើយនឹងផ្ដល់ការយល់ដឹងច្រើនសម្រាប់បុគ្គលិកសុខាភិបាលនៅតាមសហគមន៍ ដើម្បីធ្វើអន្តរាគមន៍បញ្ជូនកុមារមកទទួលការព្យាបាលវះកាត់ទាន់ពេលវេលា។ លោកវេជ្ជបណ្ឌិត ប៉ែន នុត ឱ្យដឹងថា កន្លងមក មន្ទីរពេទ្យនៅតាមខេត្តបញ្ជូនអ្នកជំងឺកុមារទទួលការវះកាត់នៅមន្ទីរពេទ្យគន្ធបុប្ផាច្រើនជាងមកមន្ទីរពេទ្យកុមារជាតិ៖ ថ្លែងនៅក្នុងពេលបើកសិក្ខាសាលា នាយិកាមូលនិធិសម្រាប់ការការអភិវឌ្ឍន៍ និងជំនួយសង្គ្រោះអន្តរជាតិ ហៅកាត់ជាភាសាអង់គ្លេសថា FIDR (Foundation for Internation Development/Relief) កញ្ញា អាកិមិ តាកាហាហ្ស៊ី មានប្រសាសន៍ថា សន្និសីទស្ដីពីការវះកាត់កុមារជាសារវន្តនៅកម្ពុជា គឺដើម្បីលើកកម្ពស់ចំណេះដឹងបុគ្គលិកសុខាភិបាលអំពីករណីវះកាត់ចំពោះកុមារ និងបង្កើនការបញ្ជូនករណីទាំងនោះ ពីមណ្ឌលសុខភាពទៅមន្ទីរពេទ្យបង្អែក និងពីមន្ទីរពេទ្យបង្អែកទៅមន្ទីរពេទ្យថ្នាក់ជាតិ។ កញ្ញាថ្លែងថាគ្រូពេទ្យនៅតាមមណ្ឌលសុខភាព និងមន្ទីរពេទ្យបង្អែកដើរតួសំខាន់ក្នុងការបញ្ជូន ពីព្រោះគ្រូពេទ្យទាំងនោះជាអ្នកជួបអ្នកជំងឺមុនគេ ហើយជាអ្នកដែលអាចណែនាំឪពុកម្ដាយអ្នកជំងឺឱ្យអាចទៅរកសេវាព្យាបាលត្រឹមត្រូវ។ ប្រធានមន្ទីរពេទ្យកុមារ និងនាយិកាមូលនិធិសម្រាប់ការការអភិវឌ្ឍន៍ និងជំនួយសង្គ្រោះអន្តរជាតិ ឱ្យដឹងថា ក្រោមជំនួយរបស់មូលនិធិសិក្ខាសាលាហ្វឹកហ្វឺនបុគ្គលិកសុខាភិបាលអំពីករណីជំងឺកុមារ ដែលត្រូវវះកាត់ជាសារវន្តនេះគឺជាលើកទី ៩ ហើយចាប់តាំងពីឆ្នាំ ២០០៦មក។ ក្នុងនោះមានវេជ្ជបណ្ឌិតចំនួន ២១ រូបមកពី ១២ ខេត្ត និង ១៥ មន្ទីរពេទ្យបានទទួលការហ្វឹកហ្វឺនជំនាញវះកាត់ជំងឺកុមារ៕
|
2014-07-01T11:25:00+07:00
|
rfa.org
|
https://www.rfa.org/khmer/news/health/surgery-children-07012014001120.html
|
fe7f5986-f8b0-4205-aced-078c28e2fcfb
|
អាមេរិកផ្ដល់ជំនួយអគារផ្នែកសម្ភពចំនួនបីដល់កម្ពុជាសម្រាប់ខេត្តចំនួនបី
|
បេសកកម្មភាពជាដៃគូតំបន់ប៉ាស៊ីហ្វិក ឆ្នាំ២០១៤ របស់សហរដ្ឋអាមេរិក ដែលជាបេសកកម្មលើកទី៩ ប្រចាំតំបន់ និងជាបេសកកម្មលើកទី៣សម្រាប់កម្ពុជា បានផ្ដល់ដល់កម្ពុជា នូវសមិទ្ធផលមួយចំនួន សម្រាប់ជួយសម្រួលផ្នែកសេវាថែទាំសុខភាព ជាពិសេសដើម្បីរួមចំណែកកាត់បន្ថយអត្រាមរណៈរបស់មាតា និងកុមារ។ សមិទ្ធផលទាំងនោះរួមមាន អគារសម្ភព និងសកម្មភាពមនុស្សធម៌ដទៃទៀត។ អគារសម្ភពសម្រាប់រង់ចាំសម្រាលកូន និងសម្រាកព្យាបាលក្រោយពេលសម្រាលកូនចំនួនបី បានត្រូវសម្ពោធក្នុងខេត្តបី នៅថ្ងៃទី២៦ មិថុនា។ អគារសម្ភពទីមួយ ស្ថិតក្នុងមណ្ឌលសុខភាពស្នំក្រពើ នៃស្រុកគងពិសី ខេត្តកំពង់ស្ពឺ។ អគារសម្ភពទី២ ស្ថិតក្នុងមណ្ឌលសុខភាពព្រៃស្បាត ស្រុកត្រាំកក់ ខេត្តតាកែវ ហើយអគារសម្ភពទី៣ គឺស្ថិតក្នុងមណ្ឌលសុខភាពត្រពាំងល្ពៅ នៃស្រុកទឹកឈូ ខេត្តកំពត។ ភារធារីនៃស្ថានទូតសហរដ្ឋអាមេរិក ប្រចាំកម្ពុជា លោក ចេហ្វ ដាយហ្គឹល (Jeff Daigle) ដែលចូលរួមក្នុងពិធីសម្ពោធអគារសម្ភពក្នុងមណ្ឌលសុខភាពត្រពាំងល្ពៅ ថ្លែងថា ដោយឡែកមួយឆ្នាំចុងក្រោយនេះ សហរដ្ឋអាមេរិក បានចំណាយប្រាក់ជាង ៦លានដុល្លារ សម្រាប់ការសាងសង់អគារសិក្សា អគារសម្រាកព្យាបាល ហើយអគារសម្ភព ជាការចូលរួមចំណែកកាត់បន្ថយអត្រាមរណៈរបស់ម្ដាយ និងកុមារ៖ ។ ក្នុងពិធីសម្ពោធអគារមានការចូលរួមពីសំណាក់ក្រុមគ្រូពេទ្យ ប្រជាពលរដ្ឋ សិស្សានុសិស្ស កងនាវិកសហរដ្ឋអាមេរិក កងយោធពលខេមរភូមិន្ទ និងកងនាវិកនៃប្រទេសជាដៃគូមួយចំនួនទៀត ព្រមទាំងអភិបាលខេត្ត និងអភិបាលរងខេត្ត។ នាយរងសេនាធិការចម្រុះនៃអគ្គមេបញ្ជាការកងយោធពលខេមរភូមិន្ទ ឧត្តមសេនីយ៍ឯក ប៉ែន រ៉ា មានប្រសាសន៍ថា កម្ពុជា បានទទួលផលជាទីពេញចិត្តទាំងផ្នែកមនុស្សធម៌ ទាំងផ្នែកយោធាពីកិច្ចសហប្រតិបត្តិការជាមួយភាពជាដៃគូតំបន់ប៉ាស៊ីហ្វិក៖ ។ បេសកកម្មលើកនេះ បានចាប់ផ្ដើមពីថ្ងៃទី១៩ ខែមិថុនា ហើយនឹងបញ្ចប់នៅថ្ងៃទី២៧ ខែមិថុនា ដែលនឹងមានការផ្ដល់សេវាព្យាបាលដោយឥតគិតថ្លៃជូនប្រជាពលរដ្ឋដែលមានជំងឺ ដូចជាជំងឺភ្នែក ជំងឺធ្មេញផង នៅក្រុងព្រះសីហនុ ក្នុងសាលាបឋមសិក្សា ហ៊ុន សែន ក្រុង៕
|
2014-06-26T20:55:00+07:00
|
rfa.org
|
https://www.rfa.org/khmer/news/health/three-maternity-wards-inaugurated-06262014093742.html
|
dee7bce9-fcaa-4a62-816c-13157087934a
|
យុទ្ធនាការប្រឆាំងមេរោគព្រូននៅសៀមរាប
|
ក្រសួងសុខាភិបាលបានសហការជាមួយអង្គការសុខភាពមួយឈ្មោះ អែហ្វ.អេច្ឆ.អាយ ៣៦០ (Fhi360) ធ្វើយុទ្ធនាការប្រឆាំងមេរោគព្រូន ដើម្បីការពារកុមាររាប់ពាន់នាក់នៅក្នុងខេត្តសៀមរាប នៅព្រឹកថ្ងៃព្រហស្បតិ៍ ទី២៦ ខែមិថុនា។ យុទ្ធនាការផ្ដល់ថ្នាំទម្លាក់ព្រូន ដែលឧបត្ថម្ភគម្រោងដោយទីភ្នាក់ងារសហរដ្ឋអាមេរិក ដើម្បីការអភិវឌ្ឍអន្តរជាតិ (USAID) ប្រចាំកម្ពុជានេះ គឺជាផ្នែកមួយនៃការប្រឆាំងមេរោគព្រូននៅទូទាំងពិភពលោក។ ប្រធានមជ្ឈមណ្ឌលជាតិប្រយុទ្ធនឹងជំងឺគ្រុនចាញ់ ប៉ារ៉ាស៊ីតសាស្ត្រ បាណកសាស្ត្រ នៃក្រសួងសុខាភិបាល គឺលោកវេជ្ជបណ្ឌិត ច ម៉េងចួ។ លោកថ្លែងនៅក្នុងយុទ្ធនាការប្រឆាំងនឹងមេរោគព្រូននោះថា នៅប្រទេសកម្ពុជាបច្ចុប្បន្ន ជំងឺព្រូនក្នុងពោះវៀនជាច្រើនប្រភេទដែលចម្លងតាមរយៈការប៉ះពាល់ដី ឆ្លងតាមលាមក ឬក៏ទឹកនោមជាដើម កំពុងគំរាមកំហែងប្រជាពលរដ្ឋច្រើនលាននាក់។ លោកវេជ្ជបណ្ឌិត ច ម៉េងចួ បញ្ជាក់ទៀតថា ក្នុងចំណោមប្រជាពលរដ្ឋកម្ពុជា ១៤លាននាក់ គឺមានអ្នកកំពុងប្រឈមនឹងមេរោគព្រូនប្រមាណ ៨.៥លាននាក់។ ភាគច្រើននៃអ្នកកំពុងប្រឈមមុខ គឺជាស្ត្រីក្នុងវ័យបន្តពូជនិងកុមារ៖ ។ នាយិកាទីភ្នាក់ងារសហរដ្ឋអាមេរិកដើម្បីការអភិវឌ្ឍអន្តរជាតិប្រចាំកម្ពុជា លោកស្រី រ៉េបេកា បែក (Rebeca Back) មានប្រសាសន៍ថា បច្ចុប្បន្ននៅទូទាំងពិភពលោក គឺប្រជាពលរដ្ឋប្រមាណ ១កោដិនាក់ កំពុងទទួលរងជំងឺព្រូនដែលជាជំងឺមិនសូវមានអ្នកណាយកចិត្តទុកដាក់នេះ។ ជំងឺព្រូនកំពុងគំរាមកំហែងទៅលើប្រជាពលរដ្ឋក្រីក្រដែលមានលទ្ធភាពនិងមធ្យោបាយតិចតួចសម្រាប់ការពារ។ លោកស្រី រ៉េបេកា បញ្ជាក់ថា ជារៀងរាល់ឆ្នាំមានប្រជាពលរដ្ឋក្នុងពិភពលោកចំនួនជាង ៥សែននាក់បានស្លាប់ ដោយសារតែជំងឺដែលមិនសូវមានការយកចិត្តទុកដាក់នេះ៕
|
2014-06-26T16:12:00+07:00
|
rfa.org
|
https://www.rfa.org/khmer/news/health/campaign-siemreap-06262014050344.html
|
582ccf32-6821-487a-a66e-f116eac4dcbc
|
ជំងឺផ្ដាសាយបក្សីថ្មី H7N9
|
ក្រសួងសុខាភិបាល និងអង្គការសុខភាពពិភពលោក កំពុងព្រួយបារម្ភអំពីជំងឺផ្ដាសាយថ្មីឈ្មោះ H7N9។ ស្ថាប័នសុខភាពទាំងពីរ អំពាវនាវឱ្យពលរដ្ឋខ្មែរប្រុងប្រយ័ត្ន និងរក្សាអនាម័យឱ្យបានល្អ ដើម្បីទប់ស្កាត់ការឆ្លងរាលដាលជំងឺនេះ។ ក្រុមគ្រូពេទ្យឱ្យដឹងថា ជំងឺផ្ដាសាយបក្សី H7N9 គឺជាជំងឺផ្ដាសាយថ្មីមួយប្រភេទ ដែលមានលក្ខណៈធ្ងន់ធ្ងរ។ ករណីជំងឺផ្ដាសាយបក្សី H7N9 ត្រូវបានប្រកាសអំពីការកើតឡើងដំបូងនៅប្រទេសចិន ក្នុងខែមីនា ឆ្នាំ២០១៣។ នៅប្រទេសកម្ពុជា នៅមិនទាន់រកឃើញករណីជំងឺនេះនៅឡើយទេ។ ទោះជាដូច្នេះក្ដី មន្ត្រីនាយកដ្ឋានប្រយុទ្ធនឹងជំងឺឆ្លង នៃក្រសួងសុខាភិបាល លោកវេជ្ជបណ្ឌិត ផូ សុធា មានប្រសាសន៍ថា មេរោគវីរុស H7N9 រស់នៅ និងឆ្លងក្នុងចំណោមសត្វស្លាប ដូចជាមាន់ទាបក្សីស្រុក និងបក្សីព្រៃ ជាដើម។ លោកវេជ្ជបណ្ឌិត ផូ សុធា ថ្លែងថា ការរកឃើញករណីដំបូងនៅក្នុងប្រទេសចិន ក្នុងឆ្នាំ២០១៣ គឺជាការរកឃើញមេរោគវីរុស H7N9 ឆ្លងលើសត្វបក្សី និងមនុស្ស។ ការព្រួយបារម្ភចំពោះជំងឺផ្ដាសាយ H7N9 ពីព្រោះជំងឺនេះជាជំងឺថ្មីនៅកំពុងស្រាវជ្រាវតាមដាននៅឡើយ៖ ។ លោកវេជ្ជបណ្ឌិតឱ្យដឹងថា ជំងឺផ្ដាសាយបក្សីថ្មី H7N9 បណ្ដាលមកពីមេរោគវីរុសផ្ដាសាយ មានស្ថានភាពស្រដៀងគ្នានឹងជំងឺផ្ដាសាយបក្សី H5N1 ដែរ។ ប្រធាននាយកដ្ឋានប្រយុទ្ធនឹងជំងឺឆ្លង លោកវេជ្ជបណ្ឌិត លី សូវ៉ាន់ មានប្រសាសន៍បញ្ជាក់ថា ជំងឺផ្ដាសាយបក្សីថ្មី H7N9 នេះមានភាពខុសគ្នាលើលក្ខណៈមួយចំនួនពីជំងឺផ្ដាសាយបក្សី H5N1។ លោកវេជ្ជបណ្ឌិត ផូ សុធា បញ្ជាក់ថា ក្នុងចំណោមអ្នកកើតជំងឺផ្ដាសាយថ្មី H7N9 ដែលមកមន្ទីរពេទ្យភាគច្រើន ស្មើនឹងចំនួន ៦៧% គឺជាបុរសដែលមានវ័យកណ្ដាល។ គេនៅមិនទាន់ថាមកពីហេតុអ្វីទេ៖ ។ លោកវេជ្ជបណ្ឌិតឱ្យដឹងថា ការឆ្លងភាគច្រើន គឺតាមរយៈការប៉ះពាល់ផ្ទាល់ជាមួយសត្វមាន់ ឬបក្សីដែលមានផ្ទុកមេរោគវីរុស H7N9 ឬសម្ភារៈកសិដ្ឋានចិញ្ចឹមសត្វ។ ករណីខ្លះ អាចឆ្លងដោយប្រយោលតាមរយៈខ្យល់៖ ។ លោកវេជ្ជបណ្ឌិត ផូ សុធា មានប្រសាសន៍ថា រោគសញ្ញាទូទៅរបស់ជំងឺផ្ដាសាយថ្មី H7N9 គឺមានគ្រុនក្ដៅ ក្អក និងពិបាកដកដង្ហើម។ ភាគច្រើននៃអ្នកជំងឺដែលពិបាកដកដង្ហើម គឺបណ្ដាលមកពីមានជំងឺរលាកសួតធ្ងន់ធ្ងរ។ លោកបញ្ជាក់ថា ករណីអ្នកជំងឺមួយចំនួនតូច មានរោគសញ្ញាដូចផ្ដាសាយដែរ ប៉ុន្តែអាចជាសះស្បើយវិញដោយមិនចាំបាច់ព្យាបាល។ ទាក់ទងនឹងការបង្ការសម្រាប់ជំងឺផ្ដាសាយបក្សី H7N9 បច្ចុប្បន្ននេះ នៅមិនទាន់មានថ្នាំវ៉ាក់សាំងសម្រាប់ចាក់បង្ការនៅឡើយទេ។ រីឯថ្នាំសម្រាប់ការព្យាបាលវិញ ក៏រកមិនទាន់ឃើញដែរ។ លោកវេជ្ជបណ្ឌិត ផូ សុធា ថ្លែងថា ការព្យាបាលបច្ចុប្បន្ន គឺគ្រូពេទ្យនឹងព្យាបាលតាមរោគសញ្ញា។ ប្រធាននាយកដ្ឋានប្រយុទ្ធនឹងជំងឺឆ្លង លោកវេជ្ជបណ្ឌិត លី សូវ៉ាន់ មានប្រសាសន៍បញ្ជាក់បន្ថែមថា ថ្នាំតាមីហ៊្លូ (Tamiflu) សម្រាប់ប្រឆាំងមេរោគវីរុស គ្រុនផ្ដាសាយបក្សីចាស់ H5N1 អាចមានប្រសិទ្ធភាពអាចសម្លាប់មេរោគវីរុសផ្ដាសាយបក្សីថ្មី H7N9 បាន។ លោកវេជ្ជបណ្ឌិតណែនាំថា វិធានការកាត់បន្ថយការឆ្លងជំងឺផ្ដាសាយបក្សីថ្មី H7N9 ដូចគ្នានឹងវិធានការជំងឺផ្ដាសាយបក្សីចាស់ H5N1 ដែរ គឺមនុស្សគ្រប់រូបត្រូវរក្សាអនាម័យឱ្យបានល្អ ជាពិសេសការលាងដៃ។ ចំពោះស្ថានភាពបច្ចុប្បន្ននៃជំងឺផ្ដាសាយបក្សីថ្មី H7N9 នាយកដ្ឋានប្រយុទ្ធនឹងជំងឺឆ្លងនៃក្រសួងសុខាភិបាល បង្ហាញថា គិតត្រឹមថ្ងៃទី២៦ ខែឧសភា ឆ្នាំ២០១៤ នេះ តួលេខករណីសរុបដែលត្រូវបានអះអាងពីមន្ទីរពិសោធន៍ គឺមានចំនួន ៤៣៩ករណី។ ក្នុងនោះ ក្រៅពីនៅប្រទេសចិន មាន ២ករណីនៅទីក្រុងតៃប៉ិ តៃវ៉ាន់ ១០ករណីនៅហុងកុង និងមួយករណី នៅម៉ាឡេស៊ី។ តាមទិន្នន័យប្រចាំខែពីគណៈកម្មាធិការផែនការគ្រួសារ និងសុខភាព នៃប្រទេសចិន ដែលគិតត្រឹមថ្ងៃទី៨ ខែឧសភា ឆ្នាំ២០១៤ បង្ហាញថា ក្នុងចំណោម ៤៣៩ករណី មានអ្នកជំងឺ ១៥៦នាក់ បានស្លាប់។ តាមការវាយតម្លៃ ជំងឺផ្ដាសាយបក្សីថ្មី H7N9 នៅតែមានហានិភ័យនៅឡើយ៕
|
2014-06-26T11:50:00+07:00
|
rfa.org
|
https://www.rfa.org/khmer/program/health/new-bird-flu-h7n9-06262014004530.html
|
b69f5dea-4a74-4467-bc69-792c40788267
|
ជំងឺបាតភ្នែកទឹកនោមផ្អែមដែលបណ្ដាលឱ្យងងឹតភ្នែក
|
ជំងឺបាតភ្នែកទឹកនោមផ្អែម ជាជំងឺភ្នែកមួយប្រភេទដែលអ្នកជំងឺទឹកនោមផ្អែមមានភាពប្រឈមខ្ពស់ និងឈានទៅរកភាពពិការ។ ជំងឺបាតភ្នែកទឹកនោមផ្អែម គឺជាជំងឺដែលគ្រូពេទ្យ និងអង្គការសុខភាពពិភពលោក ព្រួយបារម្ភខ្លាំង ស្របពេលដែលតួលេខជំងឺទឹកនោមផ្អែមចេះតែកើនឡើងរៀងរាល់ឆ្នាំ។ គ្រូពេទ្យជំនាញឯកទេសផ្នែកជំងឺបាតភ្នែក នៃមន្ទីរពេទ្យមិត្តភាពខ្មែរសូវៀត លោកវេជ្ជបណ្ឌិត សាលី ធារិទ្ធ ឱ្យដឹងថា ជំងឺបាតភ្នែកជាជំងឺរលាកដែលកើតមាននៅនឹងបាតភ្នែក ឬជួនកាលរលាកសរសៃឈាមនៅបាតភ្នែកនោះ។ បាតភ្នែក គឺនិយាយសំដៅទៅរកជញ្ជាំងខាងក្នុង និងផ្នែកខាងក្រោយនៃគ្រាប់ភ្នែក ដែលជាទីតាំងសម្រាប់ទទួលរូបភាព។ លោកវេជ្ជបណ្ឌិត សាលី ធារិទ្ធ មានប្រសាសន៍ថា ជំងឺបាតភ្នែកច្រើនជួបប្រទះចំពោះអ្នកកើតជំងឺទឹកនោមផ្អែមនៅទីក្រុង ជាងអ្នកនៅជនបទ។ «សំឡេង» ចំពោះមូលហេតុវិញ លោកវេជ្ជបណ្ឌិត សាលី ធារិទ្ធ ឱ្យដឹងថា កត្តាដែលនាំឱ្យកើតជំងឺរលាកបាតភ្នែក មានមូលហេតុច្រើនយ៉ាង។ ជំងឺរលាកបាតភ្នែក ជាជំងឺមិនឆ្លង ហើយជំងឺនេះមិនមែនបណ្ដាលមកពីមេរោគទេ។ ករណីជំងឺរលាកបាតភ្នែកខ្លះ គឺអ្នកជំងឺកើតមកពីកំណើត។ ក៏ប៉ុន្តែ ជំងឺរលាកបាតភ្នែកភាគច្រើនដែលគ្រូពេទ្យឧស្សាហ៍ជួប និងបារម្ភខ្លាំង គឺជំងឺរលាកបាតភ្នែកដែលជាផលវិបាករបស់ជំងឺទឹកនោមផ្អែម។ «សំឡេង» គ្រូពេទ្យឱ្យដឹងថា ជំងឺរលាកបាតភ្នែកនៅក្នុងដំណាក់កាលដំបូងៗ មិនបង្ហាញអាការៈ ឬរោគសញ្ញាអ្វីឱ្យដឹងជាមុនទេ ហើយលោកវេជ្ជបណ្ឌិត សាលី ធារិទ្ធ មានប្រសាសន៍ថា ជំងឺរលាកបាតភ្នែកនេះក៏មិនបណ្ដាលឱ្យឈឺចាប់ដែរ៖ ។ ជំងឺរលាកបាតភ្នែកទឹកនោមផ្អែម មិនអាចព្យាបាលជាទេ ដោយសារតែជំងឺទឹកនោមផ្អែមព្យាបាលមិនជាដែរ។ ក៏ប៉ុន្តែ លោកវេជ្ជបណ្ឌិត សាលី ធារិទ្ធ បញ្ជាក់ថា ការព្យាបាលជំងឺនេះឱ្យទាន់ពេលវេលា ជាការប្រសើរ ដើម្បីទប់ស្កាត់មុនកុំឱ្យភ្នែកឆាប់ងងឹត ឬពិការ។ «សំឡេង» លោកបញ្ជាក់បន្ថែមថា ប្រសិនបើមិនបានព្យាបាល ឬគ្រប់គ្រងជំងឺទឹកនោមផ្អែមឱ្យបានត្រឹមត្រូវ យូរទៅវានឹងនាំឱ្យមានផលវិបាកជាជំងឺបាតភ្នែក។ «សំឡេង» លោកវេជ្ជបណ្ឌិតណែនាំថា ដើម្បីបង្ការកុំឱ្យមានជំងឺបាតភ្នែក ដែលជាផលវិបាកពីជំងឺទឹកនោមផ្អែម គឺត្រូវទទួលទានអាហារតាមរបបត្រឹមត្រូវ ដោយមិនត្រូវទទួលទានអាហារផ្អែម ឬខ្លាញ់ច្រើនពេក ជាពិសេស ត្រូវបញ្ចេញកម្លាំងកាយ ឬហាត់ប្រាណឱ្យបានច្រើន។ «សំឡេង» លោកវេជ្ជបណ្ឌិតណែនាំទៀតថា អ្នកជំងឺទឹកនោមផ្អែម គប្បីឧស្សាហ៍ជួបពិគ្រោះ និងពិនិត្យភ្នែកជាមួយគ្រូពេទ្យជំនាញខាងភ្នែក ជាពិសេស អ្នកជំងឺទឹកនោមផ្អែមដែលមានបញ្ហាភ្នែកស្រវាំង ឬព្រិលមើលមិនសូវឃើញច្បាស់។ ការពិនិត្យរកជំងឺបាតភ្នែក គប្បីធ្វើមួយឆ្នាំម្ដង ដោយមិនត្រូវរង់ចាំរហូតដល់មានរោគសញ្ញាឡើយ៕
|
2014-06-19T11:41:00+07:00
|
rfa.org
|
https://www.rfa.org/khmer/program/health/Diabetic-Eye-Disease-06192014002759.html
|
615c8603-0d1b-49af-803d-43e5679e6101
|
មន្ទីរពេទ្យរុស្ស៊ីនឹងព្យាបាលជំងឺបាតភ្នែកសម្រាប់អ្នកទឹកនោមផ្អែមដោយឥតបង់ថ្លៃ
|
គ្រូពេទ្យភ្នែកនៃមន្ទីរពេទ្យមិត្តភាពខ្មែរសូវៀត ជូនដំណឹងថា នៅមន្ទីរពេទ្យនេះនឹងមានផ្ដល់ការពិនិត្យព្យាបាលជំងឺបាតភ្នែក សម្រាប់អ្នកកើតទឹកនោមផ្អែមដោយឥតបង់ថ្លៃរយៈពេល ៣ថ្ងៃ គឺចាប់ពីថ្ងៃពុធ ទី១៨ ដល់ថ្ងៃសុក្រ ទី២០ ខែមិថុនា។ គ្រូពេទ្យផ្នែកជំងឺភ្នែក នៅមន្ទីរពេទ្យមិត្តភាពខ្មែរសូវៀត អ្នកស្រីវេជ្ជបណ្ឌិត ឱ ធីតា ថ្លែងថា ការពិនិត្យ និងព្យាបាលជំងឺភ្នែកឥតបង់ថ្លៃនេះ គឺជាកិច្ចសហការរវាងមន្ទីរពេទ្យមិត្តភាពខ្មែរសូវៀត និងវេជ្ជបណ្ឌិតឯកទេសជំងឺភ្នែកមកពីប្រទេសអូស្ត្រាលី។ គ្រូពេទ្យជំនាញឯកទេសផ្នែកជំងឺបាតភ្នែក លោកវេជ្ជបណ្ឌិត សាលី ធារិទ្ធ មានប្រសាសន៍ថា ជំងឺបាតភ្នែកដែលជួបភាគច្រើនជាផលវិបាករបស់ជំងឺទឹកនោមផ្អែម។ លោកបញ្ជាក់ថា ការពិនិត្យ និងព្យាបាលជំងឺបាតភ្នែកឥតបង់ថ្លៃរយៈពេល ៣ថ្ងៃនេះ គឺកំណត់ត្រឹមតែ ២០នាក់ទេក្នុងមួយថ្ងៃ៖ ។ អ្នកស្រីវេជ្ជបណ្ឌិត ឱ ធីតា ថ្លែងថា ជាធម្មតាថ្លៃព្យាបាលដោយបាញ់កាំរស្មីឡាស៊ែរសម្រាប់ជំងឺបាតភ្នែកនេះ មានតម្លៃ ៥០ដុល្លារ។ ប៉ុន្តែ នៅក្នុងរយៈពេល ៣ថ្ងៃ ពីថ្ងៃពុធ ដល់ថ្ងៃសុក្រ សប្ដាហ៍នេះ គឺមន្ទីរពេទ្យមិត្តភាពខ្មែរសូវៀត ក្រុមគ្រូពេទ្យឯកទេសនឹងផ្ដល់ជូនដោយឥតបង់ថ្លៃ៕
|
2014-06-17T18:55:00+07:00
|
rfa.org
|
https://www.rfa.org/khmer/news/health/Free-eye-care-for-diabetic-patients-06172014075644.html
|
41ad15e0-ed91-40b6-8d04-849247e3c9fc
|
មជ្ឈមណ្ឌលជាតិផ្ដល់ឈាមអំពាវនាវឲ្យពលរដ្ឋផ្ដល់ឈាមដើម្បីសុវត្ថិភាពមាតា
|
ឈាមមានសារសំខាន់ណាស់សម្រាប់សង្គ្រោះជីវិតមនុស្ស ជាពិសេសជីវិតមាតា ក្រោយពេលសម្រាលរួចហើយខ្វះឈាម។ សម្រាប់ទិវាពិភពលោកអ្នកបរិច្ចាគឈាមនៅឆ្នាំនេះ មជ្ឈមណ្ឌលជាតិផ្ដល់ឈាម នៃក្រសួងសុខាភិបាល បានអំពាវនាវដល់ប្រជាពលរដ្ឋទូទៅ គប្បីចូលរួមបរិច្ចាគឈាម ដើម្បីសង្គ្រោះជីវិតមនុស្សឲ្យបានគ្រប់ៗគ្នា។ "ឈាមមានសុវត្ថិភាពជួយសង្គ្រោះមាតា"៖ នេះជាប្រធានបទសម្រាប់ទិវាពិភពលោកអ្នកផ្ដល់ឈាមនៅឆ្នាំនេះ។ មជ្ឈមណ្ឌលជាតិផ្ដល់ឈាម ជាផ្នែកមួយនៃប្រតិបត្តិការរបស់ក្រសួងសុខាភិបាល បានជំរុញឲ្យប្រជាពលរដ្ឋគ្រប់គ្នាគប្បីចូលរួមបរិច្ចាគឈាមដើម្បីមាតាជាអ្នកផ្ដល់កំណើត ជាពិសេសជាបុព្វហេតុមួយក្នុងការជួយសង្គ្រោះជីវិតមាតា ដែលជួបផលពិបាកពេលមានផ្ទៃពោះ និងក្រោយពេលសម្រាលរួច។ អនុប្រធានមជ្ឈមណ្ឌលជាតិផ្ដល់ឈាមនៃក្រសួងសុខាភិបាល លោកវេជ្ជបណ្ឌិត ហុក គឹមចេង ឲ្យដឹងថា ឈាមពិតជាមានសារសំខាន់សម្រាប់តម្រូវការចាំបាច់ សង្គ្រោះជីវិតមនុស្ស ជាពិសេសមាតាពេលសម្រាល ហើយជួបបញ្ហាកើតឡើងដូចជាពេលសម្រាលហូរឈាមច្រើន ដែលជាមូលហេតុនៃការសម្រាលខុសប្រក្រតីនោះ។ លោកបន្តថា ពលរដ្ឋគ្រប់រូបគប្បីចាប់ផ្ដើមពីខ្លួនយើងទៅ យ៉ាងហោចណាស់ក៏ម្នាក់ដែរក្នុងមួយគ្រួសារ ដើម្បីផ្គត់ផ្គង់ឈាម បង្ការក្រែងខ្វះ៖ ។ របាយការណ៍របស់មជ្ឈមណ្ឌលជាតិផ្ដល់ឈាមឲ្យដឹងថា គិតមកដល់នេះ មានមជ្ឈមណ្ឌលផ្ដល់ឈាម ២២ ទីតាំងហើយ ដែលមាននៅគ្រប់ ២២ខេត្ត រាជធានី និងមានដេប៉ូស្តុកឈាមរហូតដល់ ១១កន្លែងទៀត នៅតាមមន្ទីរពេទ្យបង្អែកស្រុក។ ក្នុងឆ្នាំ២០១៣ មជ្ឈមណ្ឌលជាតិផ្ដល់ឈាម បានទទួលឈាមចំនួន ២៤២លើកមកហើយ។ ភ្ជាប់នឹងរឿងនេះដែរ នៅក្នុងទិវាពិភពលោកនៃអ្នកផ្ដល់ឈាមនៅឆ្នាំនេះ សម្រាប់កម្ពុជា ក្រៅពីបើកយុទ្ធនាការទទួលឈាមហើយនោះជាងនេះទៀត ក៏បានរៀបចំពិធីប្រគល់ប័ណ្ណសរសើរចំពោះអ្នកដែលបានចូលរួមបរិច្ចាគឈាមយ៉ាងទៀងទាត់ថែមទៀតផង។ នៅក្នុងចំណោមអ្នកដែលទទួលបានប័ណ្ណសរសើរជាច្រើននាក់ នៅពេលពេលនេះ អ្នកដែលត្រូវគេចាប់អារម្មណ៍ជាងគេនៅក្នុងពិធី គឺបុរសវ័យ ៧៤ឆ្នាំ ដែលត្រូវបានមជ្ឈមណ្ឌលជាតិផ្ដល់ឈាម ចាត់ទុកថា ជាអ្នកមានគុណបំណាច់ក្នុងការផ្ដល់ធំធេងបំផុតជាងគេ មិនដែលលោះនោះ គឺលោក កោ សារី។ ធ្លាប់ជាអ្នកអតីតអនុប្រធាននៅមជ្ឈមណ្ឌលជាតិផ្ដល់ឈាម និងបច្ចុប្បន្នជាគ្រូបង្រៀននៅតាមសកលវិទ្យាល័យនានា ក្នុងរាជធានីភ្នំពេញ ផងនោះ និយាយថា គិតមកដល់នេះ លោកបានផ្ដល់ឈាមរហូតដល់ ៨១លើកមកហើយ។ លោកឲ្យដឹងទៀតថា ការពិតបើគិតចាប់ពីផ្ដល់ឈាមរហូតមកដល់ពេលនេះ រូបលោកបានផ្ដល់ឈាមមិនតិចជាង ២០០ដងទេ ចាប់ពីលោកមានអាយុ ២៨ឆ្នាំមកម្ល៉េះ។ តែគេគិតថា លោកបានផ្ដល់បាន ៨១ដងនេះ គឺគិតត្រឹមឆ្នាំ១៩៩២ មកប៉ុណ្ណោះ។ លោកបន្តថា ការផ្ដល់ឈាមវាពុំបានបង្កផលប៉ះពាល់ក្រោយពេលបរិច្ចាគឈាមនោះទេ។ តែផ្ទុយទៅវិញ ការបរិច្ចាគឈាមនេះ គឺមិនខុសពីការផ្លាស់ប្ដូរទឹកចាស់ ហើយបញ្ចូលទឹកថ្មីឡើយ។ លោកបញ្ជាក់ថា ព្រោះគ្រាប់ឈាមក្រហមនេះ មានជីវិតត្រឹមតែ ១២០ថ្ងៃ ឬប្រមាណ ៤ខែប៉ុណ្ណោះ នៅក្នុងខ្លួនរបស់មនុស្សម្នាក់ៗ។ ហេតុនេះលោកប្រៀបធៀបថា ការបញ្ចេញឈាមចាស់ ដោយជំនួសវិញគ្រាប់ឈាមថ្មីនេះ មិនខុសពីមនុស្សកំពុងលូតលាស់ហើយពេញវ័យទេ៖ ។ ស្របពេលពិធីកំពុងដំណើរការ ចំណែកនៅក្នុងរោងទទួលអ្នកផ្ដល់ឈាមឯណេះវិញ ក៏បានដំណើរការយ៉ាងមមាញឹកផងដែរ។ ទាំងមនុស្សមនុស្សពេញវ័យ និងមនុស្សវ័យកណ្ដាលបន្តចូលរួមបរិច្ចាគឈាមរបស់ពួកគេដោយស្ម័គ្រចិត្ត និងក្ដីរីករាយ។ បើទោះជាមនុស្សគ្រប់គ្នាអះអាងថា ការផ្តល់ឈាមមិនធ្វើឲ្យហេវហត់ ឬប៉ះពាល់សុខភាពក៏ដោយចុះ តែនៅជ្រុងម្ខាងនៃរោងពិធី ក៏មានម្ហូបអាហារដែលតម្កល់ទុករួចជាស្រេចដែរ។ចំណីអាហារដែលឧបត្ថម្ភដោយក្រុមហ៊ុន ស៊ី.ភី (CP) នៅពេលនេះ គឺសម្រាប់ចែកជូនអ្នកដែលផ្ដល់ឈាមរួច។ ជានិស្សិតនៅសកលវិទ្យាល័យអន្តរជាតិ ហៅកាត់ថា អាយ.យូ (IU) ផ្នែកឱសថការី កញ្ញា គុណ ធីតា ថ្លែងថា ប្រភេទអាហារដែលចែកជូនដោយឥតគិតថ្លៃនៅពេលនេះ គឺជាប្រភេទអាហារជួយទ្រទ្រង់រាងកាយរបស់មនុស្សឲ្យមានកម្លាំងប្រក្រតី ក្រោយផ្ដល់ឈាមរួច៖ ។ ក្រុមអ្នកប្រឹក្សាយោបល់និយាយថា ជាគោលការណ៍មនុស្សដែលមានទម្ងន់ក្រោម ៥០គីឡូក្រាម មិនត្រូវអនុញ្ញាតឲ្យផ្ដល់ឈាមទេ។ ចំណែកឈាមដែលបានផ្ដល់រួចហើយ និងក្រោយការពិនិត្យរកឃើញថា មានផ្ទុកមេរោគ ក៏មិនអាចយកទៅប្រើប្រាស់បានដែរ។ ចំណែករដ្ឋលេខាធិការក្រសួងសុខាភិបាល លោក សុខ ផេង ទទួលស្គាល់ថា ថ្វីបើការផ្គត់ផ្គង់ឈាមនៅកម្ពុជា នៅពេលនេះ មើលទៅហាក់គ្រប់គ្រាន់តាមតម្រូវការពិតមែន តែថាបើគិតតាមផែនការដែលចេញដោយអង្គការសុខភាពពិភពលោក នៅឆ្នាំ២០២០ ការផ្ដល់ឈាមឲ្យស្មើគ្នាទៅនឹងសេវាទទួលឈាមឲ្យបានមួយរយភាគរយនោះ គឺកម្ពុជាមិនទាន់អាចឆ្លើយតបឲ្យគ្រប់តាមតម្រូវការបានទេ។ ហេតុនេះលោកចាត់ទុកថា កម្ពុជាគប្បីប្រឹងប្រែងបន្ថែមទៀត ដើម្បីដើរឲ្យទាន់ផែនការនេះ ដូចប្រទេសជិតខាង។ លោក សុខ ផេង៖ ។ របាយការណ៍របស់មជ្ឈមណ្ឌលជាតិផ្ដល់ឈាម ឲ្យដឹងថា ក្នុងឆ្នាំ២០១៣ មជ្ឈមណ្ឌលផ្ដល់ឈាមបានទទួលឈាមជាង ៥ម៉ឺនប្លោក ក្នុងនោះឈាមជាង ៤ម៉ឺនប្លោក បានចែកចាយនៅគ្រប់មន្ទីរពេទ្យទាំងអស់៕
|
2014-06-15T11:35:00+07:00
|
rfa.org
|
https://www.rfa.org/khmer/news/health/blood-donation-06142014222834.html
|
370674f1-3565-42da-b28c-3b7b852f8ec8
|
បទសម្ភាសន៍ស្ដីពីយុទ្ធនាការបរិច្ចាគឈាមដើម្បីមាតាជាអ្នកផ្ដល់កំណើត
|
អង្គការសុខភាពពិភពលោក បានរកឃើញថា ស្ត្រីជាមាតាជាច្រើនបានស្លាប់ដោយសារខ្វះខាតឈាម ដែលមានប្រសិទ្ធភាពក្នុងការជួយសង្គ្រោះជីវិតពួកគេ នៅពេលមានគ្រោះថ្នាក់បាត់បង់ឈាម ជាពិសេសក្នុងពេលសម្រាលកូន។ របាយការណ៍ថ្មីមួយបានបញ្ជាក់ថា ក្នុងមួយឆ្នាំៗមានស្ត្រីជាម្តាយចំនួន ៨០០នាក់ បានស្លាប់ដោយមូលហេតុបាត់បង់ឈាម ស្របពេលដែលខ្វះខាតឈាមដែលមានសុវត្ថិភាពជួយសង្គ្រោះ។ ទាក់ទងបញ្ហានេះ មជ្ឈមណ្ឌលជាតិផ្តល់ឈាមបានបង្កើតយុទ្ធនាការមួយ ដោយដាក់ប្រធានបទថា ការបរិច្ចាគឈាមដើម្បីសង្គ្រោះមាតាជាអ្នកផ្តល់កំណើត។ យុទ្ធនាការនេះនឹងធ្វើឡើងនៅក្នុងរាជធានីភ្នំពេញ គឺនៅមជ្ឈមណ្ឌលជាតិផ្តល់ឈាមនៅខេត្តកំពង់ចាម និងខេត្តបាត់ដំបង ថ្ងៃសៅរ៍ ទី១៤ ខែមិថុនា ដែលជាទិវាពិភពលោកនៃអ្នកផ្តល់ឈាម។ ក្នុងយុទ្ធនាការនេះ មជ្ឈមណ្ឌលជាតិ អំពាវនាវអោយសាធារណជន ជាពិសេសយុវជនចូលរួមផ្តល់ឈាម ដែលនឹងធានាការកើនឡើងនៃចំនួនឈាមសុវត្ថិភាពសម្រាប់សង្គ្រោះជីវិតមាតា។ សូមលោកអ្នកនាងស្តាប់បទសម្ភាសន៍រវាងអ្នកស្រី សុ ជីវី និងប្រធានមជ្ឈមណ្ឌលជាតិផ្តល់ឈាម លោកវេជ្ជបណ្ឌិត ហុក គឹមចេង ពីយុទ្ធនាការនេះដូចតទៅ៖
|
2014-06-13T16:20:00+07:00
|
rfa.org
|
https://www.rfa.org/khmer/news/health/interview-on-world-blood-transfusion-day-06132014043707.html
|
12dd16ae-72d3-4f5c-9312-540ab54f164e
|
ក្រសួងរំឭកឲ្យពលរដ្ឋប្រុងប្រយ័ត្នចំពោះជំងឺផ្លូវដង្ហើមនៅមជ្ឈិមបូព៌ា ឬមើស
|
ក្រសួងសុខាភិបាល និងអង្គការសុខភាពពិភពលោក ក្នុងពេលថ្មីៗនេះចេញសេចក្ដីប្រកាសព័ត៌មានរួមមួយ រំឭកឱ្យពលរដ្ឋយកចិត្តទុកដាក់ និងប្រុងប្រយ័ត្នអំពីការបង្ការជំងឺផ្លូវដង្ហើមមួយប្រភេទ ដែលមានឈ្មោះថា ជំងឺផ្លូវដង្ហើមនៅមជ្ឈិមបូព៌ា ឬហៅកាត់ជាភាសាអង់គ្លេសថា មើស (MERS)។ តើជំងឺនេះមានលក្ខណៈបែបណា? ក្រសួងសុខាភិបាល និងអង្គការសុខភាពពិភពលោក ឱ្យដឹងថា ជំងឺផ្លូវដង្ហើមនៅមជ្ឈិមបូព៌ា ឬហៅកាត់ជាភាសាអង់គ្លេសថា មើស បណ្ដាលមកពីមេរោគឈ្មោះ កូរ៉ូណាវីរុស (MERS-CoV)។ មេរោគនេះ បង្កឱ្យមានជំងឺចាប់ផ្ដាសាយធម្មតា ទៅជាជំងឺផ្លូវដង្ហើមស្រួចស្រាល់ធ្ងន់ធ្ងរ ហៅថា សាស (SARS)។ ប្រធាននាយកដ្ឋានប្រយុទ្ធនឹងជំងឺឆ្លង លោកវេជ្ជបណ្ឌិត លី សូវ៉ាន់ មានប្រសាសន៍ថា មេរោគកូរ៉ូណាវីរុស (MERS-CoV) នេះ គឺជាមេរោគថ្មីមួយ។ «សំឡេង» ទោះជាដូច្នេះក្ដី លោកវេជ្ជបណ្ឌិតបញ្ជាក់ប្រវត្តិថា កាលពីឆ្នាំ២០០៣ មេរោគ កូរ៉ូណាវីរុស (MERS-CoV) ធ្លាប់រាតត្បាតមួយលើកនៅទីក្រុងហុងកុង ទីក្រុងគ័ងចូវ និងឆ្លងទៅប្រទេសនានាលើពិភពលោក ហើយស្ងប់ស្ងាត់ទៅវិញ។ «សំឡេង» លោកវេជ្ជបណ្ឌិត លី សូវ៉ាន់ មានប្រសាសន៍ទៀតថា រោគសញ្ញាសំខាន់របស់ជំងឺ មើស (MERS) គឺគ្រុនក្ដៅ និងពិបាកដកដង្ហើម៖ ។ លោកវេជ្ជបណ្ឌិតមានប្រសាសន៍ថា ជំងឺនេះត្រូវគេសង្ស័យថា មានប្រភពចម្លងមកពីសត្វអូដ្ឋនៅតំបន់មជ្ឈិមបូព៌ា។ ក៏ប៉ុន្តែ មិនទាន់មានការបញ្ជាក់ច្បាស់លាស់ទេ គឺនៅកំពុងសិក្សានៅឡើយ។ ទាក់ទងនឹងការឆ្លង លោកវេជ្ជបណ្ឌិត លី សូវ៉ាន់ ថ្លែងថា ជំងឺ មើស (MERS) ឆ្លងពីមនុស្សម្នាក់ទៅមនុស្សម្នាក់ទៀត ខុសពីជំងឺផ្ដាសាយបក្សី។ «សំឡេង» លោកវេជ្ជបណ្ឌិតបញ្ជាក់ថា វិធីចម្លងសំខាន់របស់មេរោគ កូរ៉ូណាវីរុស នៃជំងឺ មើស (MERS-Co-V) គឺតាមរយៈការប៉ះពាល់ទឹកសំបោរ ឬទឹករំអិលរបស់អ្នកជំងឺដោយផ្ទាល់។ «សំឡេង» លោកវេជ្ជបណ្ឌិត លី សូវ៉ាន់ មានប្រសាសន៍ថា ជំងឺ មើស (MERS) ច្រើនកើតលើមនុស្សពេញវ័យ ដែលមានអាយុចាប់ពី ២០ឆ្នាំឡើងទៅ។ អ្នកជំងឺចំនួន ៧០% អាចជាសះស្បើយពីជំងឺនេះឡើងវិញបាន រីឯអ្នកជំងឺចំនួន ៣០% ទៀត ស្លាប់ដោយសារផលវិបាកនៃជំងឺនេះ។ «សំឡេង» លោកណែនាំដល់អ្នកដែលធ្វើដំណើរត្រឡប់មកពីឧបទ្វីបអារ៉ាប់ ឬមជ្ឈិមបូព៌ា គប្បីទៅជួបគ្រូពេទ្យ ប្រសិនបើមានរោគសញ្ញាគ្រុនក្ដៅ ក្អក និងពិបាកដកដង្ហើម ដើម្បីព្យាបាលឱ្យទាន់ពេលវេលា។ លោកវេជ្ជបណ្ឌិតថ្លែងថា រហូតមកដល់ពេលនេះ នៅមិនទាន់មានថ្នាំវ៉ាក់សាំងសម្រាប់ចាក់បង្ការជំងឺនេះទេ។ វិធីដែលអាចជួយបង្ការបាន គឺការរក្សាអនាម័យផ្ទាល់ខ្លួនឱ្យបានល្អ។ «សំឡេង» ដើម្បីកាត់បន្ថយការឆ្លងមេរោគ លោកវេជ្ជបណ្ឌិត លី សូវ៉ាន់ ណែនាំកុំឱ្យប៉ះពាល់អ្នកជំងឺផ្លូវដង្ហើម លៀងដៃជាមួយទឹក និងសាប៊ូឱ្យបានញឹកញាប់ បន្ទាប់ពីប៉ះអ្នកជំងឺ និងបរិស្ថានជុំវិញគាត់ ទទួលទានអាហារសាច់ឆ្អិនល្អ និងបន្លែផ្លែឈើលាងស្អាត និងចៀសវាងការប៉ះពាល់សត្វនៅកសិដ្ឋាន និងសត្វព្រៃ។ ក្នុងសេចក្ដីប្រកាសព័ត៌មានរបស់ក្រសួងសុខាភិបាល និងអង្គការសុខភាពពិភពលោក បង្ហាញថា នៅលើពិភពលោក គិតត្រឹមថ្ងៃទី១៥ ខែឧសភា មានជំងឺ មើស នេះចំនួន ៥៧២ករណីហើយ ហើយក្នុងនេះមាន ១៧៣ករណីបានស្លាប់។ ប្រទេសដែលមានករណីជំងឺនេះ គឺនៅមជ្ឈិមបូព៌ា មានប្រទេសហ្សកដានី គុយវ៉ែត អូម៉ង់ កាតារ ព្រះរាជាណាចក្រអារ៉ាប៊ីសាអ៊ូឌីត អារ៉ាប់រួមអេមីរ៉ាត និងប្រទេសយេមែន។ នៅទ្វីបអឺរ៉ុប មានប្រទេសបារាំង អាល្លឺម៉ង់ ក្រិក អ៊ីតាលី នូវែលហ្សេឡង់ និងចក្រភពអង់គ្លេស។ នៅទ្វីបអាហ្វ្រិក មានប្រទេសទុយណេស៊ី និងអេហ្ស៊ីប ហើយនៅក្នុងទ្វីបអាស៊ី មានប្រទេសម៉ាឡេស៊ី និងហ្វីលីពីន។ នៅសហរដ្ឋអាមេរិក ក៏មានករណីជំងឺ មើស ដែរ។ លោកវេជ្ជបណ្ឌិតមានប្រសាសន៍ថា រហូតមកដល់ពេលនេះ មន្ទីរពិសោធន៍នៅប្រទេសកម្ពុជា មិនទាន់រកឃើញជំងឺ មើស (MERS) នេះនៅឡើយទេ។ ប៉ុន្តែ ទោះជាដូច្នេះក្ដី អំពាវនាវឱ្យសាធារណជនប្រុងប្រយ័ត្នខ្ពស់អំពីការឆ្លងជំងឺនេះ៕
|
2014-06-12T16:14:00+07:00
|
rfa.org
|
https://www.rfa.org/khmer/program/health/Middle-East-Respiratory-Syndrome-06122014051045.html
|
ec06070f-c407-4178-b87c-dbd5cbdd6725
|
សិស្សសាលាវិទ្យាល័យនៅខេត្តកំពង់ចាមដួលសន្លប់ពីរថ្ងៃជាប់គ្នា
|
សិស្សវិទ្យាល័យ ហ៊ុន សែន ពាមជីកង ស្រុកកងមាស ខេត្តកំពង់ចាម បានដួលសន្លប់ពីរថ្ងៃជាប់ៗគ្នា គឺថ្ងៃទី១០ និងទី១១ ខែមិថុនា។ ការដួលសន្លប់នេះ ភាគច្រើនជាសិស្សស្រីដែលមានគ្នាប្រមាណជាង ២០នាក់ ហើយត្រូវបានបញ្ជូនទៅមន្ទីរពេទ្យបង្អែកស្រុក និងខេត្ត ដើម្បីព្យាបាលជាបន្តបន្ទាប់។ ចំណែកខាងមន្ត្រីសុខាភិបាលបញ្ជាក់ថា កំពុងតែធ្វើការស្រាវជ្រាវពីបញ្ហានេះ ដើម្បីរកឱ្យឃើញពីមូលហេតុនៃការសន្លប់នោះ។ បន្ទាប់ពីមានការដួលសន្លប់របស់សិស្សពីរថ្ងៃជាប់ៗគ្នានៅវិទ្យាល័យ ហ៊ុន សែន ពាមជីកង ក្នុងស្រុកកងមាស ខេត្តកំពង់ចាម រួចមក ធ្វើឱ្យសិស្សានុសិស្ស អាណាព្យាបាលសិស្សនៅទីនោះ មានការបារម្ភចំពោះសុវត្ថិភាពសុខភាពរបស់ពួកគាត់។ ការបារម្ភនេះ ដោយសារពួកគាត់មិនទាន់ដឹងច្បាស់ពីមូលហេតុនៃការសន្លប់ ហើយកន្លងមកនៅក្នុងសាលានេះធ្លាប់មានបញ្ហាសន្លប់កើតឡើងជាហូរហែ ប៉ុន្តែមិនច្រើនដូចពេលនេះទេ។ យុវតីរៀនថ្នាក់ទី១២ នៃវិទ្យាល័យ ហ៊ុន សែន ពាមជីកង រស់នៅឃុំអង្គរបាន ស្រុកកងមាស ត្រូវបានបញ្ជូនមកសង្គ្រោះបន្ទាន់នៅមន្ទីរពេទ្យខេត្តកំពង់ចាម កញ្ញា ហាក់ ស្រីណេត ឱ្យដឹងថា នៅពេលពួកគាត់កំពុងរៀននោះ មានសិស្សស្រីម្នាក់សន្លប់ ហើយនៅពេលដែលកញ្ញាទៅជួយមើលមិត្តភ័ក្ដិ ស្រាប់តែមានមិត្តម្នាក់ទៀតសន្លប់ដែរ ធ្វើឱ្យអារម្មណ៍របស់កញ្ញាមិនស្រួល ចុងក្រោយក៏ដួលសន្លប់បន្តបន្ទាប់គ្នាតែម្តង។ កញ្ញាបញ្ជាក់ថា ការដួលសន្លប់នេះ គឺមិនទាក់ទងនឹងការពុលចំណី ឬធុំសារធាតុគីមីនោះទេ៖ ។ យុវតីដដែលបន្តថា ការសន្លប់របស់សិស្សានុសិស្សនៅវិទ្យាល័យ ហ៊ុន សែន ពាមជីកង គឺមានរយៈពេលជិតមួយខែមកហើយ ប៉ុន្តែកន្លងមក គឺមានសិស្សម្នាក់ ឬពីរនាក់ដែលបានសន្លប់ ហើយកញ្ញាមិនទាន់ឃើញមន្ត្រីជំនាញចុះពិនិត្យពីមូលហេតុនោះឡើយ។ កញ្ញាព្រួយបារម្ភខ្លាចបញ្ហានេះ នៅតែកើតមានឡើងបន្តទៀត ធ្វើឱ្យសិស្សទាំងអស់ខ្លាចរអាមិនហ៊ានទៅសាលាទៀតនោះទេ ពិសេសសិស្សដែលត្រូវប្រឡងថ្នាក់ទី១២ ឆ្នាំនេះ នឹងជួបការលំបាកក្នុងការរៀនសូត្រមិនខាន។ កញ្ញាចង់ឱ្យអាជ្ញាធរ ឬមន្ត្រីពាក់ព័ន្ធ ចុះស្រាវជ្រាវពីបញ្ហាដួលសន្លប់នេះ ដែលអាចធានាបានថា មិនមានបញ្ហានេះកើតឡើងបន្តទៀត។ នាយកវិទ្យាល័យ ហ៊ុន សែន ពាមជីកង លោក តូច វុទ្ធី មានប្រសាសន៍ថា ការដួលសន្លប់នោះអាចបណ្ដាលមកពីបញ្ហាធាតុអាកាសច្រើនជាង ពីព្រោះប៉ុន្មានថ្ងៃមកនេះ អាកាសធាតុក្តៅខ្លាំង ហើយសិស្សដែលសន្លប់ គឺជាសិស្សស្រី។ លោកបន្តថា កន្លងមកនៅសាលារបស់លោកធ្លាប់មានបញ្ហានេះកើតឡើងមែន គឺនៅចន្លោះខែឧសភា និងខែមិថុនា ប៉ុន្តែមិនមានច្រើនដូចលើកនេះទេ។ លោកបញ្ជាក់ថា សិស្សដែលសន្លប់ទាំងនោះបានបញ្ជូនទៅមន្ទីរពេទ្យបង្អែកស្រុកព្រៃឈរ និងមានខ្លះបញ្ជូនមកមន្ទីរពេទ្យខេត្ត ដើម្បីព្យាបាលពួកគាត់។ ទាក់ទងនឹងបញ្ហានេះ ប្រធានមន្ទីរសុខាភិបាលខេត្តកំពង់ចាម លោក គឹម សួរភារុន មានប្រសាសន៍ថា ខាងលោកបញ្ជូនមន្ត្រីជំនាញទៅស្រាវជ្រាវពីបញ្ហានេះ ប៉ុន្តែមិនទាន់ដឹងប្រាកដថា បណ្ដាលមកពីមូលហេតុអ្វីច្បាស់នោះទេ ពីព្រោះមន្ត្រីទាំងនោះមិនទាន់បញ្ចប់ការពិនិត្យរបស់ខ្លួន។ លោកបន្តថា មន្ត្រីជំនាញបញ្ជាក់ថា មិនមានសារធាតុពុលនៅបរិវេណសាលានោះឡើយ៖ ។ លោកបន្ថែមទៀតថា ស្ថានភាពរបស់សិស្សទាំងនោះ គឺមានភាពល្អប្រសើរហើយ ដោយមិនមាននរណាប៉ះពាល់ដល់អាយុជីវិតនោះទេ ហើយការដួលសន្លប់ពីរថ្ងៃកន្លងមកនេះ គឺមានសិស្សប្រហែលជា ២៥នាក់។ លោកចង់ឱ្យអាណាព្យាបាលរបស់សិស្សទាំងអស់ និងលោកគ្រូអ្នកគ្រូ ពិនិត្យតាមដានពីស្ថានភាពសុខភាពរបស់សិស្សជានិច្ច ប្រសិនបើឃើញស្ថានភាពមិនស្រួល អាចឱ្យពួកគាត់សម្រាកតែម្តង ជៀសវាងនូវបញ្ហានេះកើតឡើងបន្តទៀត៕
|
2014-06-11T18:30:00+07:00
|
rfa.org
|
https://www.rfa.org/khmer/news/health/high-school-student-fainted-in-kampongcham-06112014071727.html
|
6c6133d5-4bff-45cf-b5e0-bb94e72f48d0
|
ការផ្ដល់អាហារូបត្ថម្ភពេលព្រឹកដល់កុមារអាចកាត់បន្ថយអត្រាបោះបង់ការសិក្សាបានច្រើន
|
មន្ត្រីជាន់ខ្ពស់ស្ថានទូតអាមេរិក អង្គការស្បៀងអាហារពិភពលោក និងរដ្ឋមន្ត្រីក្រសួងអប់រំកម្ពុជា អះអាងថា ការផ្ដល់អាហារូបត្ថម្ភដល់កុមារនៅតាមជនបទ អាចផ្ដល់សារប្រយោជន៍យ៉ាងច្រើនដល់កុមារ។ ផលប្រយោជន៍ទាំងនោះរួមមាន ការកាត់បន្ថយអត្រាបោះបង់ការសិក្សារបស់កុមារក្រីក្រ កាត់បន្ថយការចំណាយរបស់គ្រួសារ និងជួយឲ្យដំណើរការសិក្សារបស់កុមាររីកចម្រើនថែមទៀតផង។ ភារធារីនៃស្ថានទូតសហរដ្ឋអាមេរិក មន្ត្រីជាន់ខ្ពស់នៃអង្គការស្បៀងអាហារពិភពលោកប្រចាំប្រទេសកម្ពុជា រួមនឹងរដ្ឋមន្ត្រីនៃក្រសួងអប់រំ បានចុះពិនិត្យលើការផ្ដល់របបអាហារពេលព្រឹកនៅសាលាបឋមសិក្សាមួយនៅស្រុកកំពង់ស្វាយ ខេត្តកំពង់ធំ នៅថ្ងៃ១០ មិថុនា។ ការផ្ដល់អាហារូបត្ថម្ភពេលព្រឹកដល់សិស្សានុសិស្សប្រមាណ ៤០០នាក់ នៅសាលាបឋមសិក្សាឥន្ទកុមារ គឺមានជារៀងរាល់ថ្ងៃមុនពេលដែលពួកគេនាំគ្នាចូលរៀន។ គម្រោងផ្ដល់អាហារនៅសាលាបឋមសិក្សានេះ ដែលបានចាប់ដំណើរការតាំងពីឆ្នាំ២០០២ មកនោះ ក្រោមការឧបត្ថម្ភរបស់រដ្ឋាភិបាលអាមេរិក អង្គការស្បៀងអាហារពិភពលោក ខាងរាជរដ្ឋាភិបាលកម្ពុជា និងអង្គការជាដៃគូផ្សេងទៀត បានធ្វើឱ្យអត្រាបោះបង់ការសិក្សានៅតំបន់នោះអាចកាត់បន្ថយបានយ៉ាងច្រើន។ ក្នុងនោះសិស្សអាចទទួលបានអាហារជាបាយ ឬបបរ លាយសណ្ដែកលឿង ប្រេងបំប៉ន ត្រីខកំប៉ុង រួមនឹងបន្លែដែលបានដាំនៅក្នុងសួនរបស់សាលាជាដើម។ ថ្លែងក្នុងឱកាសចុះត្រួតពិនិត្យនោះ ភារធារីនៃស្ថានទូតសហរដ្ឋអាមេរិក លោក ចេហ្វ ដាយហ្គល (Jeff Daigle) មានប្រសាសន៍ថា លោកតាងនាមឱ្យរដ្ឋាភិបាលអាមេរិក លោកមានការសប្បាយរីករាយក្នុងការបង្កើតកម្មវិធីនេះឡើងដោយមានការសហការពីអង្គការជាដៃគូ និងខាងរាជរដ្ឋាភិបាលកម្ពុជា។ លោកបន្តថា គោលបំណងសំខាន់ក្នុងចុះពិនិត្យនោះ គឺដើម្បីឱ្យប្រាកដថា កម្មវិធីផ្ដល់អាហារនេះដំណើរការបានល្អប្រសើរ ហើយកុមារទាំងអស់ទទួលបានអាហារូបត្ថម្ភដ៏ត្រឹមត្រូវមួយ ពីព្រោះអាហារពេលព្រឹកគឺជាអាហារដ៏មានសារសំខាន់បំផុតក្នុងមួយថ្ងៃៗ ដែលអាចធ្វើឱ្យកុមារមានសុខភាពល្អ និងមានការរៀនសូត្របានប្រសើរ៖ ។ លោកបន្ថែមទៀតថា គម្រោងថ្មីពេលនេះ គឺជាការឧបត្ថម្ភពីសំណាក់រដ្ឋាភិបាលសហរដ្ឋអាមេរិក ក្នុងនោះក្រសួងកសិកម្មរបស់សហរដ្ឋអាមេរិក បានផ្ដល់នូវទឹកប្រាក់ចំនួន ២០លានដុល្លារសម្រាប់ឆ្នាំ២០១៣ ដល់ ២០១៥ ដល់ខេត្តចំនួនបី គឺខេត្តបាត់ដំបង សៀមរាប និងកំពង់ធំ លើគម្រោងចំនួនពីរ គឺគម្រោងឧបត្ថម្ភអាហារពេលព្រឹកដល់កុមារ និងកម្មវិធីផ្ដល់អនាគតដល់សាលាតាមរយៈបង្កើតឱ្យមានសួនដាំបន្លែនៅក្នុងសាលាដើម្បីបំពេញបន្ថែមនូវអាហារបំប៉នដល់កុមារ។ លោកបញ្ជាក់ថា ជាលទ្ធផល ឃើញថាការផ្ដល់អាហារូបត្ថម្ភដល់កុមារនោះ អាចធ្វើឲ្យកម្រិតនៃការចុះឈ្មោះចូលរៀនរបស់សិស្សកាន់តែច្រើនជាងមុន ហើយកម្រិតនៃការបោះបង់ការសិក្សារបស់កុមារកាន់តែថយចុះជាងសាលាដែលមិនបានផ្ដល់អាហារូបត្ថម្ភនោះ។ នាយិកាសាលាបឋមសិក្សាឥន្ទកុមារ អ្នកស្រី សែម ណុន មានប្រសាសន៍ថា ការរៀបចំអាហារពេលព្រឹកសម្រាប់កុមារនោះក៏មានបញ្ហាខ្លះចោទឡើងដែរ គឺទាក់ទងនឹងការគ្រប់គ្រងកុមារ ប៉ុន្តែអ្នកស្រីយល់ថា វាជាការល្អបំផុតសម្រាប់កុមារក្នុងការទទួលបានអាហារូបត្ថម្ភ ដើម្បីចូលរួមចំណែកក្នុងការអភិវឌ្ឍចំណេះដឹងរបស់សិស្ស។ អ្នកស្រី សែម ណុន៖ ។ អ្នកស្រីបន្ថែមទៀតថា អ្នកស្រីចង់ឱ្យមានកម្មវិធីដូចនេះបន្តទៀតនៅតំបន់ផ្សេងៗ ទូទាំងប្រទេសកម្ពុជា ពីព្រោះកុមារក្រីក្រនៅកម្ពុជា កំពុងតែត្រូវការអាហារូបត្ថម្ភបែបនេះចាំបាច់សម្រាប់ពួកគាត់។ អង្ករដែលត្រូវចំណាយក្នុងសាលាឥន្ទកុមារក្នុងមួយខែអស់ប្រមាណជា ៧០០គីឡូ ទៅ ៨០០គីឡូក្រាម ចំណែកសណ្ដែកលឿងវិញ អស់ប្រមាណជាជិត ១០០គីឡូក្នុងមួយខែ។ អ្នកស្រីបញ្ជាក់ថា ការរៀបចំអាហារនោះក្នុងមួយថ្ងៃមានតែម្ដង គឺមានសម្រាប់តែពេលព្រឹកប៉ុណ្ណោះ។ តំណាងអង្គការស្បៀងអាហារពិភពលោកប្រចាំប្រទេសកម្ពុជា លោក ហ្គេនប៉េត្រូ ប៊ឌីញ៉ុណ (Gianpietro Bordignon) មានប្រសាសន៍ថា ដំណើរនៃកម្មវិធីនេះអាចជោគជ័យទៅបានគឺដោយសារមានការចូលរួមពីគ្រប់មជ្ឈដ្ឋាន រួមមានគ្រូបង្រៀន សហគមន៍ រដ្ឋាភិបាលអាមេរិក រាជរដ្ឋាភិបាលកម្ពុជា អង្គការស្បៀងអាហារពិភពលោក និងអង្គការជាដៃគូជាដើម។ លោកបន្តថា គម្រោងនឹងមានការពង្រីកនៅតំបន់ផ្សេងៗទៀតនៅទូទាំងប្រទេសកម្ពុជា ដើម្បីលើកកម្ពស់វិស័យអប់រំ និងដើម្បីសុខុមាលភាពរបស់កុមារជំនាន់ក្រោយ៖ ។ លោកបញ្ជាក់ថា ការទទួលបានការអប់រំប្រសើរ និងពោរពេញទៅដោយសុខភាពល្អនោះហើយ ដែលជាផ្លូវឆ្ពោះទៅរកសិទ្ធិសេរីភាព និងលទ្ធិប្រជាធិបតេយ្យយ៉ាងពិតប្រាកដនៅកម្ពុជា។ ចំណែករដ្ឋមន្ត្រីក្រសួងអប់រំយុវជននិងកីឡា លោកបណ្ឌិត ហង់ ជួនណារ៉ុន មានប្រសាសន៍ថា រាជរដ្ឋាភិបាលកម្ពុជា រាយតម្លៃខ្ពស់ចំពោះជំនួយរបស់សហរដ្ឋអាមេរិក លើគម្រោងផ្ដល់អាហារូបត្ថម្ភនេះ និងលើគម្រោងផ្សេងៗទៀត។ លោកបន្តថា ខាងរាជរដ្ឋាភិបាលកម្ពុជា ចាប់តាំងពីឆ្នាំ២០០៨ គឺបានផ្ដល់ជាអង្ករចំនួន ២ពាន់តោនក្នុងមួយឆ្នាំៗ និងថវិកាមួយចំនួនលើគម្រោងនេះ ហើយបន្តទៀតរាជរដ្ឋាភិបាលកម្ពុជានឹងពិនិត្យលើកញ្ចប់ថវិកាជាតិដើម្បីពង្រីកលើគម្រោងផ្ដល់អាហារូបត្ថម្ភនេះបន្ថែមទៀត។ លោកបណ្ឌិត ហង់ ជួនណារ៉ុន៖ ។ គម្រោងលើកកម្ពស់អាហារូបត្ថម្ភកុមារនៅកម្ពុជា ដែលចាប់ផ្ដើមតាំងពីឆ្នាំ២០០១ មក គិតរហូតដល់ឆ្នាំ២០១៥ គឺខាងរដ្ឋាភិបាលអាមេរិក និងអង្គការស្បៀងអាហារពិភពលោក ចំណាយទឹកប្រាក់ប្រមាណជា ៤៧លានដុល្លារសហរដ្ឋអាមេរិក។ កម្មវិធីនេះ បានជួយដល់កុមារកម្ពុជា ប្រមាណជាង ៣លាននាក់ (បីលានបួនសែននាក់) ឱ្យបានចូលរៀន និងផ្ដល់ឱកាសឱ្យពួកគេបានបន្តការសិក្សានៅថ្នាក់មធ្យមសិក្សា។ លើសពីនេះទៀត វាក៏បានរួមចំណែកក្នុងការទទួលបានសេវាអប់រំ សន្តិសុខស្បៀង និងការកាត់បន្ថយអត្រាបោះបង់ចោលការសិក្សាជាដើម។ យោងតាមប្រព័ន្ធគ្រប់គ្រងព័ត៌មានរបស់ក្រសួងអប់រំបង្ហាញថា អត្រាចុះឈ្មោះចូលរៀននៅស្រុកដែលគាំទ្រដោយអង្គការស្បៀងអាហារពិភពលោក កើនឡើងពី ៩៣ភាគរយ នៅឆ្នាំ២០០៧ ដល់៩៨.៦ភាគរយនៅឆ្នាំ២០១៣។ ចំណែកឯអត្រាបោះបង់ការសិក្សាវិញបានថយចុះពី ១១.៨ភាគរយ មកត្រឹមជាង ៧.៨ភាគរយ៕
|
2014-06-11T14:25:00+07:00
|
rfa.org
|
https://www.rfa.org/khmer/news/health/children-breakfast-06112014040638.html
|
07541111-bbe4-4c87-8d8f-61d3c8e67f95
|
ក្រសួងសុខាភិបាលនិងអង្គការដៃគូប្ដេជ្ញាលុបបំបាត់ជំងឺគ្រុនចាញ់នៅត្រឹមឆ្នាំ២០២៥
|
មន្ត្រីក្រសួងសុខាភិបាល និងអង្គការដៃគូពាក់ព័ន្ធ រួមគ្នាប្ដេជ្ញាលុបបំបាត់ជំងឺគ្រុនចាញ់ ឲ្យបានជាស្ថាពរត្រឹមឆ្នាំ២០២៥។ ការអះអាងនេះ ធ្វើឡើងនៅក្នុងសិក្ខាសាលាផ្សព្វផ្សាយលទ្ធផល នៃការផលិតកម្មវិធីវិទ្យុអប់រំជំងឺគ្រុនចាញ់ របស់គម្រោងប្រយុទ្ធនឹងជំងឺគ្រុនចាញ់ (CAP-Malaria) ឆ្នាំ២០១៣-២០១៤ ក្នុងរាជធានីភ្នំពេញ។ អង្គការសកម្មភាពដើម្បីការអប់រំ និងអភិវឌ្ឍន៍ ហៅកាត់ថា មេឌៀវ័ន (Media One) បើកសិក្ខាសាលាផ្សព្វផ្សាយអំពីលទ្ធផល នៃសកម្មភាពផលិត និងផ្សព្វផ្សាយកម្មវិធីវិទ្យុ ក្រោមប្រធានបទ "ខ្ញុំបារម្ភពីសុខភាព" ដែលចាប់ផ្តើមដំណើរការពីខែកក្កដា ឆ្នាំ២០១៣ ដល់ខែមីនា ឆ្នាំ២០១៤។ លោក កយ បូរី នាយកប្រតិបត្តិអង្គការមេឌៀវ័ន ឲ្យដឹងក្នុងសិក្ខាសាលាព្រឹកថ្ងៃពុធ ទី១១ ខែមិថុនា ថា ការបង្កើតកម្មវិធីវិទ្យុ "ខ្ញុំបារម្ភពីសុខភាព" មានគោលបំណងបង្កើនការយល់ដឹងពីវិធីបង្ការ និងព្យាបាលជំងឺគ្រុនចាញ់ ជូនពលរដ្ឋឲ្យមានប្រសិទ្ធភាពខ្ពស់។ លោកថា កម្មវិធីនេះចាក់ផ្សាយនៅតាមស្ថានីយវិទ្យុបាយ័ន FM 95 Mhz នៅភ្នំពេញ វិទ្យុជាតិចម្ការចេក FM 92.70 Mhz ខេត្តបាត់ដំបង និងវិទ្យុអង្គររដ្ឋា FM 95.5 Mhz នៅសៀមរាប។ លោក កយ បូរី បន្តថា ការផលិតកម្មវិធីវិទ្យុ "ខ្ញុំបារម្ភពីសុខភាព" ជាការរួមចំណែកជាមួយក្រសួងសុខាភិបាល ឬរដ្ឋាភិបាល ឈានទៅសម្រេចឲ្យបានតាមគោលការណ៍ថ្នាក់ជាតិ លុបបំបាត់ជំងឺគ្រុនចាញ់ក្នុងប្រទេសកម្ពុជា នាឆ្នាំ២០២៥។ លោកអះអាងថា តាមរយៈការផលិតកម្មវិធី "ខ្ញុំបារម្ភពីសុខភាព" បានបង្កើនចំណេះដឹងដល់ពលរដ្ឋ ដែលប្រឈមនឹងជំងឺគ្រុនចាញ់ ជាពិសេសពលរដ្ឋចំណាកស្រុកទៅរកការងារធ្វើតាមខេត្តជាប់ព្រំដែនកម្ពុជាថៃ៖ ។ លោកវេជ្ជបណ្ឌិត ឃាង សូយទី ប្រធានគម្រោងប្រយុទ្ធជំងឺគ្រុនចាញ់ (Cap-Malaria) ដែលផ្តល់មូលនិធិដល់អង្គការមេឌៀវ័ន ផលិតកម្មវិធីអប់រំជំងឺគ្រុនចាញ់។ លោកឲ្យដឹងថា តាមការស្រាវជ្រាវតាមមន្ទីរពេទ្យបង្អែកគោលដៅខេត្តជាប់ព្រំដែនកម្ពុជាថៃ ៦ខែដើមឆ្នាំ២០១៤ មិនមានអ្នកជំងឺគ្រុនចាញ់ច្រើនទៀតទេ។ លោកថា តាមរយៈការផលិតកម្មវិធីអប់រំពីវិធីបង្ការទប់ស្កាត់ជំងឺគ្រុនចាញ់តាមវិទ្យុ នាំឲ្យពលរដ្ឋយល់ដឹងពីវិធីទប់ស្កាត់បានខ្ពស់។ ចំណែកលោកវេជ្ជបណ្ឌិត គឹម សំអុន តំណាងមជ្ឈមណ្ឌលជាតិប្រយុទ្ធនឹងជំងឺគ្រុនចាញ់ នៃក្រសួងសុខាភិបាល ដែលចូលរួមបើកសិក្ខាសាលា ក៏ទទួលស្គាល់ថា ជំងឺគ្រុនចាញ់បានថយចុះនៅសល់ត្រឹម ៣០ភាគរយទេ បើប្រៀបធៀប ៦ខែដើមឆ្នាំ២០១៤ ទៅ ៦ខែដើមឆ្នាំ២០១៣។ លោកមានជំនឿថា ផែនការយុទ្ធសាស្ត្រជាតិលុបបំបាត់ជំងឺគ្រុនចាញ់ឆ្នាំ២០១១-២០២៥ របស់ប្រមុខរដ្ឋាភិបាល នឹងទទួលជោគជ័យ៖ ។ ក្រសួងសុខាភិបាល បង្ហាញថា ចំនួនមនុស្សស្លាប់ដោយជំងឺគ្រុនចាញ់ឆ្នាំ២០០០ មានចំនួនជាង ៦០០នាក់ (៦០៨)។ ១០ឆ្នាំក្រោយមក គឺឆ្នាំ២០១០ មានអ្នកស្លាប់ជាង ១៥០នាក់ (១៥១)។ ចំណែកឆ្នាំ២០១១ ស្លាប់ចំនួន ៩៣នាក់ ឆ្នាំ២០១២ មាន ៤៦នាក់ និងឆ្នាំ២០១៣ ស្លាប់ ១២នាក់។ ដោយឡែក ៣ខែដើមឆ្នាំ២០១៤ គ្មានអ្នកជំងឺគ្រុនចាញ់ណាម្នាក់ស្លាប់ទេ ប៉ុន្តែឆ្នាំ២០១៣ មានមនុស្សស្លាប់ចំនួន ៣នាក់ ក្នុងរយៈពេលដូចគ្នា៕
|
2014-06-11T11:35:00+07:00
|
rfa.org
|
https://www.rfa.org/khmer/news/health/experts-vow-to-combate-malaria-06112014001356.html
|
84a9a5e0-08d8-48ba-846e-2a5ccc18558d
|
សង្គមស៊ីវិលជំរុញឲ្យរដ្ឋាភិបាលដំឡើងពន្ធលើផលិតផលថ្នាំជក់ចន្លោះពី៦៨%ទៅ៨០%
|
ស្របពេលដែលរដ្ឋាភិបាលកម្ពុជា ចេញអនុក្រឹត្យដំឡើងពន្ធលើថ្នាំជក់នៅដើមខែកក្កដា ខាងមុខនេះ អ្នកធ្វើការប្រឆាំងនឹងថ្នាំជក់ ដើម្បីលើកកម្ពស់សុខភាព នៅតែមើលឃើញថា ការបង់ពន្ធនោះនៅទាបនៅឡើយ។ អាជីវករយល់ថា ការដំឡើងពន្ធបារី ប៉ះពាល់អ្នកជក់។ អ្នកជំនាញខាងសុខភាពដែលបារម្ភពីផលប៉ះពាល់បណ្ដាលមកពីផលិតផលថ្នាំជក់ យល់ឃើញថា ការដំឡើងពន្ធលើថ្នាំជក់ ជាពិសេសបារី គឺជាយន្តការដ៏មានប្រសិទ្ធភាពមួយក្នុងការគ្រប់គ្រងថ្នាំជក់។ នាយកប្រតិបត្តិសម្ព័ន្ធត្រួតពិនិត្យថ្នាំជក់អាស៊ីអាគ្នេយ៍ អ្នកស្រី បាំងអន រិទ្ធីផាក់ឌី (Bungon Ritthiphakdee) មានប្រសាសន៍ថា ការដំឡើងពន្ធថ្នាំជក់ គឺជាយុទ្ធសាស្ត្រឈ្នះឈ្នះ ដែលធ្វើឲ្យអ្នកជក់បារីថយចុះ និងធ្វើឱ្យរដ្ឋបានចំណូលពន្ធច្រើន៖ ។ អ្នកជំនាញទាំងនេះ ទទូចចង់ឱ្យរដ្ឋាភិបាលកម្ពុជា ដំឡើងពន្ធលើថ្នាំជក់ឱ្យបានទៀងទាត់ ព្រោះពន្ធថ្នាំជក់នៅក្នុងប្រទេសនេះ មានកម្រិតទាបជាងគេនៅក្នុងតំបន់អាស៊ាន។ តាមអនុសាសន៍របស់ធនាគារពិភពលោក និងអង្គការសុខភាពពិភពលោក តម្រូវថា ការដំឡើងពន្ធថ្នាំជក់គប្បីក្នុងចន្លោះពី ៦៨% ទៅ ៨០%។ ក៏ប៉ុន្តែ ប្រធានទីផ្សារលក់ផលិតផលបារីមួយរូប ដែលសុំមិនបញ្ចេញឈ្មោះក្រុមហ៊ុន គឺលោក ដាន ចាន់សុភា មានប្រសាសន៍ថា ការដំឡើងពន្ធថ្នាំជក់ គឺបារី នឹងធ្វើឱ្យប៉ះពាល់ដល់ទាំងអាជីវកម្ម និងសេដ្ឋកិច្ចអ្នកប្រើប្រាស់៖ ។ ទាក់ទងបញ្ហានេះ អ្នកស្រី បាំងអន រិទ្ធីផាក់ឌី មានប្រសាសន៍ថា ក្រុមហ៊ុនថ្នាំជក់នៅប្រទេសជាច្រើនតែងលើកហេតុផលដូចគ្នា ប៉ុន្តែអ្នកស្រីបញ្ជាក់ថា ហេតុផលដែលក្រុមហ៊ុនលើកឡើងនេះ ជាការមិនពិត៖ ។ អ្នកស្រី បាំងអន រិទ្ធីផាក់ឌី ថ្លែងថា នៅប្រទេសមួយចំនួនជួបការលំបាកក្នុងការដំឡើងពន្ធលើបារី ព្រោះតែអន្តរាគមន៍របស់ក្រុមហ៊ុនឧស្សាហកម្មថ្នាំជក់។ អ្នកស្រីថា ក្រុមហ៊ុនតែងព្យាយាមគ្រប់មធ្យោបាយ រារាំងការដំឡើងពន្ធ ដោយលើកហេតុផលថា ការដំឡើងពន្ធធ្វើឱ្យបាត់ចំណូលរដ្ឋ ការលក់ធ្លាក់ចុះ។ អ្នកស្រី បាំងអន បញ្ជាក់ថា តាមពិសោធន៍ពីប្រទេសថៃ បង្ហាញថា ការដំឡើងពន្ធលើថ្នាំជក់ជាទៀងទាត់ នាំឱ្យរដ្ឋកើនចំណូលរហូតក្នុងរយៈពេល ២០ឆ្នាំកន្លងមកនេះ។ អ្នកស្រីថា ជាក់ស្ដែងនៅប្រទេសហ្វីលីពីន បង្ហាញការដំឡើងពន្ធលើបារីពីឆ្នាំ២០១២ ដល់ឆ្នាំ២០១៣ ធ្វើឱ្យរដ្ឋកើនចំណូល ១១១%៖ ។ នាយកក្រុមមេធាវី អែស.ខេ.អែន.ភី (SK&P) កម្ពុជា លោកមេធាវី កែវ សុខគា ថ្លែងថា ការដំឡើងពន្ធលើផលិតផលថ្នាំជក់ គឺជាការតម្រូវដោយអនុសញ្ញាអន្តរជាតិ ស្ដីពីការត្រួតពិនិត្យថ្នាំជក់៖ ។ នៅក្នុងសន្និសីទសារព័ត៌មាននៅថ្ងៃទី៤ មិថុនា តំណាងអង្គការសុខភាពពិភពលោក វេជ្ជបណ្ឌិត យ៉ិល ដារាវុធ ថ្លែងសាទរចំពោះរាជរដ្ឋាភិបាលកម្ពុជា ដែលចេញអនុក្រឹត្យដំឡើងពន្ធលើថ្នាំជក់ ហើយនឹងចាប់ផ្ដើមអនុវត្តនៅថ្ងៃទី១ ខែកក្កដា ខាងមុខនេះ៕
|
2014-06-07T11:55:00+07:00
|
rfa.org
|
https://www.rfa.org/khmer/news/health/expert-urges-higher-tax-on-tobacco-06072014005330.html
|
8f9b7421-bbfb-4c50-aceb-1ce67e0408c8
|
ក្រសួងសុខាភិបាលនិងសាលារាជធានីផ្សព្វផ្សាយការជក់បារីនៅទីសាធារណៈ
|
មន្ត្រីរដ្ឋាភិបាលកម្ពុជា បើកយុទ្ធនាការផ្សព្វផ្សាយសារាចរលេខ០០៣ របស់ក្រសួងសុខាភិបាល ស្ដីពីការហាមជក់បារីនៅកន្លែងធ្វើការ និងកន្លែងប្រកបអាជីវកម្មផ្សេងៗ។ ក្រុមអ្នកពាក់ព័ន្ធ បានសាទរចំពោះសារាចរទប់ស្កាត់ការជក់បារីរបស់ក្រសួងសុខាភិបាល ពេលនេះ។ ក្រុមមន្ត្រីនៃក្រសួងសុខាភិបាល សាលារាជធានីភ្នំពេញ សហការជាមួយអង្គការសុខភាពពិភពលោក ចុះផ្សព្វផ្សាយដើម្បីកាត់បន្ថយការជក់បារីតាមទីសាធារណៈ ទៅតាមគោលការណ៍ណែនាំដែលមានក្នុងសារាចរស្ដីពីការហាមជក់បារីតាមទីសាធារណៈ។ លោក ខ្លូត សាផុន ប្រធានការិយាល័យផ្សព្វផ្សាយពាណិជ្ជកម្ម សាលារាជធានីភ្នំពេញ ដែលបានសហការដឹកនាំក្រុមការងារចុះផ្សព្វផ្សាយសារាចរលេខ០០៣ ហាមជក់បារីទីសាធារណៈ ព្រឹកថ្ងៃសុក្រ ទី៦ ខែមិថុនា។ លោកឲ្យដឹងថា ជំហានដំបូងនៃយុទ្ធនាការនេះ សាលាក្រុង និងក្រសួងសុខាភិបាល បានសហការជាមួយអង្គការសុខភាពពិភពលោក បង្កើតក្រុមការងារចុះផ្សព្វផ្សាយនៅតាមផ្លូវសាធារណៈ និងតាមទីផ្សារនានា ក្នុងក្រុងភ្នំពេញ។ លោកបន្តថា គោលបំណងនៃការផ្សព្វផ្សាយនេះ ដើម្បីកាត់បន្ថយការជក់បារីគ្មានរបៀប និងចូលរួមថែរក្សាសុខភាពមនុស្ស។ លោក ខ្លូត សាផុន៖ ។ មន្ត្រីសាលារាជធានី ឲ្យដឹងថា ក្រសួងសុខាភិបាល និងដៃគូពាក់ព័ន្ធ បានបោះពុម្ពជាខិត្តប័ណ្ណណែនាំរាប់ម៉ឺនសន្លឹក សម្រាប់ចែកជូនសាធារណជន និងបិទតាមទីសាធារណៈផ្សេងៗ។ សារាចរណែនាំលេខ០០៣ របស់ក្រសួងសុខាភិបាល ដែលហាមមិនឲ្យជក់បារីនៅតាមទីកន្លែងសាធារណៈ រួមមាន ភោជនីយដ្ឋាន អាហារដ្ឋាន សណ្ឋាគារ ផ្ទះសំណាក់ ក្លឹបកម្សាន្ត រថយន្តឈ្នួលគ្រប់ប្រភេទ និងកន្លែងប្រកបអាជីវដទៃទៀត។ សារាចរដដែលនេះ ក៏បានណែនាំដល់អ្នកគ្រប់គ្រងនៅតាមទីកន្លែងនានា ត្រូវបិទសញ្ញាហាមជក់បារីនៅកន្លែងរបស់ខ្លួន និងមិនត្រូវដាក់បង្ហាញចានគោះបារីនោះទេ។ ប៉ុន្តែក្នុងករណីមានអ្នកជក់បារីនៅកន្លែង ឬទីតាំងរបស់ខ្លួន ម្ចាស់គ្រប់គ្រងកន្លែងទាំងនេះត្រូវប្រាប់អ្នកជក់ឲ្យឈប់ ឬចេញទៅជក់នៅខាងក្រៅ។ ជាងនេះ សារាចរណែនាំក៏បានព្រមានថា ក្នុងករណីអ្នកជក់បារីមិនអនុវត្តតាមការណែនាំ ម្ចាស់ ឬអ្នកគ្រប់គ្រងទីកន្លែងផ្សេងៗ ត្រូវសហការជាមួយអាជ្ញាធរ ដើម្បីអប់រំដល់អ្នកល្មើសទាំងនោះ។ លោកបណ្ឌិត តាំង ណាំស្រ៊ុន អគ្គនាយកមន្ទីរព្យាបាលធ្មេញ ហង្សនាគ បានគាំទ្រសារាចរលេខ០០៣ របស់ក្រសួងសុខាភិបាល ដែលហាមជក់បារីនៅទីកន្លែងសាធារណៈ។ លោកចាត់ទុកសារាចរនេះថា ជាផ្នែកមួយក្នុងការចូលរួមថែរក្សាសុខភាពមនុស្ស៖ ។ ចំណែក លោក ខឹម សុខេន មានលំនៅឋានក្នុងខណ្ឌពោធិ៍សែនជ័យ ក្រុងភ្នំពេញ មានរបរជាអ្នកបើកបររថយន្តឈ្នួល ក៏ថ្លែងគាំទ្រសារាចរហាមជក់បារីតាមទីសាធារណៈនេះដែរ៖ ។ បញ្ហានេះ លោក ខ្លូត សាផុន មន្ត្រីសាលារាជធានីភ្នំពេញ បានដល់ម្ចាស់ធ្វើអាជីវកម្មផ្សេងៗឲ្យចូលរួមសហការ និងអនុវត្តសារាចរហាមជក់បារីតាមទីសាធារណៈឲ្យមានប្រសិទ្ធភាព ពិសេសអ្នកនិយមជក់បារី ក៏ត្រូវចូលរួមមិនឲ្យមានផ្សែងបារីនៅតាមសង្គមគ្រួសាររៀងៗខ្លួន។ ទាក់ទិនបញ្ហានេះ កាលពីខែកុម្ភៈ ឆ្នាំ២០១១ រាជរដ្ឋាភិបាលកម្ពុជា បានចេញអនុក្រឹត្យស្ដីពីវិធានការហាមឃាត់ ចំពោះការផ្សាយពាណិជ្ជកម្មផលិតផលថ្នាំជក់។ អនុក្រឹត្យនេះមានគោលដៅកំណត់អំពីវិធានការផ្សាយពាណិជ្ជកម្មផលិតផលថ្នាំជក់។ បន្ថែមលើនេះ ក៏មានគោលបំណងចូលរួមក្នុងការការពារសុខមាលភាពរបស់ប្រជាពលរដ្ឋ បង្កើនប្រសិទ្ធភាពត្រួតពិនិត្យលើការផ្សព្វផ្សាយផលិតផលថ្នាំជក់។ ទប់ស្កាត់រាល់មធ្យោបាយផ្សព្វផ្សាយដែលទាក់ទាញអតិថិជន ឲ្យប្រើប្រាស់ផលិតផលថ្នាំជក់។ ការបន្ថយការប្រើប្រាស់ផលិតផលថ្នាំជក់ និងកាត់បន្ថយផលប៉ះពាល់នៃការប្រើប្រាស់ផលិតផលថ្នាំជក់ទៅលើសុខភាព បរិស្ថាន សេដ្ឋកិច្ច និងសង្គម៕
|
2014-06-06T17:30:00+07:00
|
rfa.org
|
https://www.rfa.org/khmer/news/health/events-against-cigarrete-06052014234339.html
|
8fe05e91-c173-400f-a5c9-c26b8db421ef
|
រដ្ឋាភិបាលនឹងដំឡើងពន្ធលើថ្នាំជក់នៅដើមខែកក្កដា
|
ក្នុងទិសដៅលើកកម្ពស់សុខភាព រដ្ឋាភិបាលកម្ពុជា នឹងដំឡើងពន្ធលើថ្នាំជក់ នៅដើមខែកក្កដា ខាងមុខនេះ។ នៅក្នុងសន្និសីទសារព័ត៌មាន នៅថ្ងៃទី៤ មិថុនា តំណាងអង្គការសុខភាពពិភពលោក វេជ្ជបណ្ឌិត យ៉ិល ដារាវុធ សាទរចំពោះរាជរដ្ឋាភិបាលកម្ពុជា ដែលនឹងអនុវត្តការដំឡើងពន្ធលើថ្នាំជក់ នៅថ្ងៃទី១ ខែកក្កដា ខាងមុខនេះ៖ ។ លោកវេជ្ជបណ្ឌិត យ៉ិល ដារាវុធ មានប្រសាសន៍ថា មធ្យោបាយមានប្រសិទ្ធភាពក្នុងការកាត់បន្ថយតួលេខស្លាប់របស់អ្នកប្រើប្រាស់ គឺការដំឡើងពន្ធថ្នាំជក់។ តារាងប្រៀបធៀបតម្លៃពន្ធពីថ្នាំជក់ ដែលត្រូវបានបង្ហាញនៅក្នុងសន្និសីទសារព័ត៌មាន នៅថ្ងៃទី៤ មិថុនា បង្ហាញថា ការយកពន្ធលើថ្នាំជក់នៅប្រទេសកម្ពុជា នៅតែមានកម្រិតទាបជាងគេ ក្នុងតំបន់អាស៊ាន គឺត្រឹមកម្រិត ២០%។ តាមអនុសាសន៍របស់ធនាគារពិភពលោក និងអង្គការសុខភាពពិភពលោក តម្រូវថា ការដំឡើងពន្ធថ្នាំជក់គប្បីក្នុងចន្លោះពី ៦៨% ទៅ ៨០%៕
|
2014-06-05T14:25:00+07:00
|
rfa.org
|
https://www.rfa.org/khmer/news/health/Cambodia-to-raise-tax-on-tobacco-06052014031954.html
|
11cf723d-989d-4a75-9960-235bc9468260
|
សិប្បកម្មស្លអាគុយចាស់ៗមួយកន្លែងនៅក្រចេះបង្កផលប៉ះពាល់ដល់សុខភាពពលរដ្ឋ
|
ប្រជាពលរដ្ឋនៅឃុំ២ធ្នូ ស្រុកស្នួល ខេត្តក្រចេះ ជាច្រើននាក់ បានលើកគ្នាទៅមុខសិប្បកម្មស្លអាគុយចាស់ៗមួយកន្លែង នៅក្នុងភូមិរបស់ពួកគាត់ ដើម្បីសុំឱ្យម្ចាស់សិប្បកម្មនោះបញ្ឈប់ដំណើរការបន្តទៀត។ ការតវ៉ានេះ បន្ទាប់ពីប្រជាពលរដ្ឋនៅក្នុងភូមិទទួលរងផលប៉ះពាល់យ៉ាងខ្លាំង ដោយចំហេះជាតិអាស៊ីតចេញពីរោងសិប្បកម្មនោះ។ បន្ទាប់ពីរងផលប៉ះពាល់ដល់ប្រជាពលរដ្ឋនៅក្នុងភូមិ ដែលបណ្ដាលឱ្យមានជំងឺជាហូរហែនោះ ធ្វើឱ្យប្រជាពលរដ្ឋសម្រេចនាំគ្នាទៅឃាត់ដំណើរការស្លអាគុយចាស់ៗជាថ្មីម្តងទៀត ដោយមិនឱ្យសិប្បកម្មនោះបន្តដំណើរការទៀតឡើយ ប្រសិនណាមិនកែច្នៃដើម្បីកុំឱ្យមានផលប៉ះពាល់ដល់ប្រជាពលរដ្ឋនោះទេ។ ប្រជាពលរដ្ឋម្នាក់រស់នៅភូមិឃ្លេ ឃុំ២ធ្នូ ស្រុកស្នួល ខេត្តក្រចេះ លោក ហិន ផល ឱ្យដឹងថា សកម្មភាពធ្វើអាជីវកម្មសិប្បកម្មស្លអាគុយចាស់ៗ ដើម្បីយកជាតិសំណនៅក្នុងភូមិរបស់លោកពីសំណាក់សិប្បកម្មមួយឈ្មោះថា ស្រ៊ុន យូ បានបង្កផលប៉ះពាល់ដល់សុខភាពរបស់ប្រជាពលរដ្ឋជាខ្លាំង។ លោកបន្តថា ចំហេះដែលចេញពីរោងចក្រសិប្បកម្មនោះ អាចធ្វើឱ្យប្រជាពលរដ្ឋទាំងចាស់ទាំងក្មេងនៅទីនោះ មានបញ្ហាផ្លូវដង្ហើម ក្អក ឈឺក្បាលវិលមុខ ជាដើម។ ក្រៅពីមនុស្ស ចំហេះជាតិអាស៊ីតនោះក៏ធ្វើឱ្យរុក្ខជាតិ និងផលដំណាំនៅក្នុងឃុំ ដែលមានចំនួនបីភូមិ រងផលប៉ះពាល់ដែរ៖ ។ ប្រភពដដែលបន្ថែមថា កាលពីថ្ងៃទី៣ មិថុនា ប្រជាពលរដ្ឋនៅក្នុងភូមិបានលើកគ្នាទៅមុខសិប្បកម្ម ដើម្បីឱ្យបង្អាក់ដំណើរការស្លអាគុយនោះសិន ហើយនៅថ្ងៃព្រឹកថ្ងៃទី៤ មិថុនា មានការប្រជុំគ្នារវាងតំណាងប្រជាពលរដ្ឋ ខាងម្ចាស់សិប្បកម្មនៅសាលាឃុំ ដើម្បីឱ្យម្ចាស់សិប្បកម្មធ្វើកិច្ចសន្យាផ្អាកដំណើរការ លុះណាមានការកែច្នៃជាមុនសិន ដើម្បីកុំឱ្យប៉ះពាល់ដល់សុខភាព ទើបអនុញ្ញាតឱ្យម្ចាស់សិប្បកម្មនោះអាចដំណើរការឡើងវិញ។ លោកបញ្ជាក់ថា សកម្មភាពស្លអាគុយចាស់ៗដែលភាគច្រើន គឺអ្នកជំនាញមកពីវៀតណាម មកធ្វើនោះ គឺមានជាង ២ឆ្នាំមកហើយ ហើយប្រជាពលរដ្ឋបានជំទាស់ដំណើរការជាច្រើនលើកជាច្រើនសា ប៉ុន្តែកន្លែងសិប្បកម្មនោះនៅតែអាចធ្វើបានដដែល។ ម្ចាស់សិប្បកម្មអាគុយចាស់ៗ ស្រ៊ុន យូ គឺលោក ស្រ៊ុន យូ បញ្ជាក់ថា ការធ្វើនោះពិតជាមានផលប៉ះពាល់ដល់ប្រជាពលរដ្ឋនៅទីនោះខ្លះមែន។ លោកបន្តថា នៅព្រឹកថ្ងៃទី៤ មិថុនា លោកក៏បានធ្វើកិច្ចសន្យានៅសាលាឃុំ២ធ្នូ ថានឹងផ្អាកបណ្ដោះអាសន្នសិន ហើយខាងលោកនឹងធ្វើការកែច្នៃចំហេះដែលចេញពីសិប្បកម្មនោះ មិនឱ្យមានផលប៉ះពាល់ដល់ប្រជាពលរដ្ឋទៀតឡើយ។ ប្រសិនបើការកែច្នៃហើយនៅតែប៉ះពាល់ទៀតនោះ ខាងលោកនឹងបញ្ឈប់ដំណើរការតែម្តង៖ ។ លោកបញ្ជាក់ថា នៅប្រទេសវៀតណាម គេមិនអនុញ្ញាតឲ្យធ្វើអាជីវកម្មអាគុយចាស់ៗនោះទេ ហើយម្យ៉ាងនៅប្រទេសវៀតណាម គេមិនសូវមានអ្នកប្រើប្រាស់អាគុយដូចនៅកម្ពុជា នោះឡើយ។ អភិបាលស្រុកស្នួល លោក គង់ គឹមនី មានប្រសាសន៍ថា បញ្ហានេះជាជំហានដំបូង អាជ្ញាធរឲ្យសិប្បកម្មស្លអាគុយនោះផ្អាកដំណើរការជាបណ្ដោះអាសន្នសិន ហើយអាជ្ញាធរក៏បានចុះពិនិត្យពីច្បាប់អនុញ្ញាតក្នុងពេលដំណើរការកន្លងមក និងពីបញ្ហាទីតាំងផលិត ឃើញថា សិប្បកម្មស្លអាគុយនោះពិតជាបង្កប៉ះពាល់ដល់ប្រជាពលរដ្ឋយ៉ាងពិតប្រាកដ ពីព្រោះចំហេះនោះមានជាតិវិទ្យុសកម្ម និងសារធាតុគីមីទៀតផង។ លោកបញ្ជាក់ថា នឹងមានការស្រាវជ្រាវពីសំណាក់មន្ត្រីជំនាញជុំវិញបញ្ហានេះបន្តទៀត ហើយអាជ្ញាធរនឹងអាចបញ្ឈប់ដំណើរការតែម្តង ដោយឱ្យម្ចាស់សិប្បកម្មទៅរកកន្លែងណាដែលមិនបង្កផលប៉ះពាល់ដល់មនុស្ស និងបរិស្ថាន ពីព្រោះអាជ្ញាធរមានភារកិច្ចគិតគូរពីសុខភាពរបស់ប្រជាពលរដ្ឋជាធំ៕
|
2014-06-05T11:40:00+07:00
|
rfa.org
|
https://www.rfa.org/khmer/news/health/Batteries-Craft-in-Kratie-06052014010109.html
|
0c8a7756-7728-4516-869c-2b4d675a3690
|
ពលរដ្ឋនៅព្រៃវែងត្អូញពីផលប៉ះពាល់សុខភាពដោយសារសិប្បកម្មកែច្នៃអាគុយ
|
សិប្បកម្មកែច្នៃកាកសំណល់ពីលោហៈ និងអាគុយនៅស្រុងកំចាយមារ ខេត្តព្រៃវែង បានជះក្លិនស្អុយដល់ប្រជាពលរដ្ឋក្បែរខាង ប៉ះពាល់ដល់សុខភាពជាច្រើនគ្រួសារ។ ពួកគាត់បញ្ជាក់ថា នៅពេលដែលខ្យល់បក់ចំផ្ទះរបស់អ្នកភូមិម្ដងៗ តែងតែមានក្លិនស្អុយអាក្រក់ ហើយមនុស្សទាំងក្មេងចាស់កើតជំងឺផ្ដាសាយជាបន្តបន្ទាប់ដោយសារក្លិនស្អុយនោះ។ ប្រជាពលរដ្ឋដែលរស់នៅក្បែររោងសិប្បកម្មនោះ ម្នាក់ៗសុទ្ធតែពោលដូចៗគ្នាថា ពួកគេកើតជំងឺ ផ្ដាសាយនឹងខ្លះកើតជំងឺរមាស់ផង ស្ទើរតែគ្រប់ផ្ទះទៅហើយ។ មិនតែប៉ុណ្ណោះ នៅពេលដែលក្លិននោះបក់មកលើកផ្ទះអ្នកភូមិម្ដងៗ ធ្វើឲ្យពិបាកដកដង្ហើម រសេះរសោះក្នុងខ្លួន គ្មានកម្លាំងកំហែងឡើយ។ សិប្បកម្មកែច្នៃអាគុយនេះឈ្មោះ ក្រុមហ៊ុន ង្វៀន មិញ វ៉ាន់ពិសិដ្ឋ មានទីតាំងពីរកន្លែង គឺទីតាំងទីមួយ ស្ថិតនៅក្នុងភូមិអណ្ដូងស្អាត និងមួយកន្លែងទៀត ស្ថិតនៅក្នុងភូមិម៉ឺនជ័យ ឃុំក្របៅ ស្រុកកំចាយមារ ខេត្តព្រៃវែង។ អ្នកភូមិបញ្ជាក់ថា សិប្បកម្មទាំងពីរនេះសុទ្ធតែមានក្លិនស្អុយ ប៉ះពាល់សុខភាពរបស់ប្រជាពលរដ្ឋរស់នៅក្បែរខាងដូចគ្នា។ អ្នកភូមិម្នាក់ លោក ឃួន ខ្វាន់ រស់នៅភូមិម៉ឺនជ័យ ឃុំក្របៅ មានប្រសាសន៍ថា អ្នកភូមិរស់នៅក្បែររោងសិប្បកម្មជាច្រើនគ្រួសារ រួមទាំងផ្ទះរបស់ខ្លួនផង មនុស្សទាំងក្មេងចាស់រស់នៅក្នុងផ្ទះសុទ្ធតែធ្លាប់កើតជំងឺរួចមកហើយ។ លោកបន្តថា ក្លិនស្អុយច្រើនតែកើតមាននៅពេលយប់ដែលគ្មានខ្យល់ ពេលនោះក្លិនស្អុយជះខ្លាំងពិបាករស់នៅ ធ្វើឲ្យកើតជំងឺមិនឈប់ឈរ តាំងតែមានសិប្បកម្មនោះជាង ៤ឆ្នាំមកហើយ។ លោកថា ទាំងប្រជាពលរដ្ឋនិងអាជ្ញាធរភូមិឃុំ សុទ្ធតែដឹងពីបញ្ហាក្លិនស្អុយរបស់សិប្បកម្មកែច្នៃអាគុយនេះដូចគ្នា ប៉ុន្តែបើទោះជាលំបាកយ៉ាងនេះក្ដី ម្នាក់ៗស៊ូទ្រាំហិតក្លិនស្អុយ ពុំហ៊ានតវ៉ាប្រឆាំងជាមួយក្រុមហ៊ុនឡើយ៖ ។ រីឯអ្នកភូមិនៅឃុំក្របៅ ម្នាក់ទៀត អ្នកស្រី ពិន ចាន់ឌឿន ថ្លែងថា រោងសិប្បកម្មកែច្នៃអាគុយនេះ បង្កផលប៉ះពាល់ដល់សុខភាពរបស់មនុស្សផង និងធ្វើឲ្យដីស្រែរបស់អ្នកភូមិនៅក្បែរសិប្បកម្មនោះជាច្រើនហិកតារខូចគុណភាពដី ធ្វើស្រែពុំបានផល ហើយដើមស្រូវនិងផលដំណាំចេះតែងាប់ជាបន្តបន្ទាប់បានផលបន្តិចបន្តួចពុំដូចពេលមុនៗឡើយ។ អ្នកស្រី ពិន ចាន់ឌឿន បន្តថា អ្នកភូមិទាំងចាស់ក្មេងព្រួយបារម្ភពីសុខភាពដែលប៉ះពាល់ពីក្លិនស្អុយជាតិគីមីខ្លាចនៅថ្ងៃអនាគតគ្រោះថ្នាក់ធ្ងន់ធ្ងរដល់អាយុជីវិត។ អ្នកស្រី ពិន ចាន់ឌឿន អំពាវនាវសុំឲ្យមន្ត្រីក្រសួងបរិស្ថាន និងមន្ត្រីពាក់ព័ន្ធបញ្ហានេះ ចាត់វិធានការជាបន្ទាន់ ដើម្បីកុំឲ្យគ្រោះថ្នាក់ដល់អាយុជីវិតរបស់ប្រជាពលរដ្ឋក្បែរនោះ៖ ។ វិទ្យុអាស៊ីសេរី មិនអាចទាក់ទងតំណាងសិប្បកម្មកែច្នៃអាគុយ ដើម្បីសុំការពន្យល់ជុំវិញបញ្ហានេះបាននៅឡើយទេ។ តែយ៉ាងណាមេឃុំក្របៅ លោក ស៊ូ ភួង ទទួលស្គាល់ថា រោងសិប្បកម្មកែច្នៃអាគុយនោះ ពិតជាប៉ះពាល់ដល់សុខភាពរបស់មនុស្សនិងខូចគុណភាពដីរបស់អ្នកភូមិក្បែរនោះខ្លះមែន។ លោកថា បញ្ហានេះលោកបានជួនដំណឹងទៅខាងក្រុមហ៊ុនឲ្យបញ្ឈប់ដំណើរការ ឬទៅសាងសង់នៅកន្លែងផ្សេង គឺទីតាំងដែលពុំមានប្រជាពលរដ្ឋរស់នៅម្ដងរួចមកហើយ។ ប៉ុន្តែខាងក្រុមហ៊ុននិយាយថា ខ្លួនបានសាងសង់អាគារសិប្បកម្មរួចទៅហើយ មិនអាចបញ្ឈប់មិនដំណើរការតាមស្នើសុំភ្លាមៗបាននោះទេ។ លោក ស៊ូ ភួង បញ្ជាក់ថា បញ្ហានេះលោកនឹងព្យាយាមស្នើសុំទៅខាងក្រុមហ៊ុនម្ដងទៀត ដើម្បីឲ្យដោះស្រាយកុំឲ្យប៉ះពាល់សុខភាពរបស់ប្រជាពលរដ្ឋក្នុងពេលឆាប់ៗ៖ ។ ទាក់ទងនឹងបញ្ហានេះ ប្រធានអង្គការការពារបរិស្ថាន និងសិទ្ធិពលរដ្ឋកម្ពុជា (CPEHO) លោក ហែន ភារៈ មានប្រសាសន៍បញ្ជាក់ថា សិប្បកម្មកែច្នៃអាគុយដែលមានជាតិអាស៊ីដ គឺបង្កគ្រោះធ្ងន់ធ្ងន់ដល់អាយុជីវិតរបស់មនុស្ស ហើយច្បាប់របស់ប្រទេសកម្ពុជា មិនអនុញ្ញាតឲ្យបង្កើតជាសិប្បកម្ម ឬរោងចក្រនៃសារធាតុទាំងនោះឡើយ។ លោកបន្តថា ចំហាយជាតិសារធាតុអាស៊ីដប៉ះពាល់ដល់សុខភាពរបស់មនុស្សតិច ឬច្រើនអាស្រ័យលើទំហំនៃសិប្បកម្មកែច្នៃនោះ បើសិប្បកម្មមានទំហំធំហើយនៅពេលដែលខ្យល់បក់ក្លិនប៉ះពាល់មកលើសុខភាពរបស់មនុស្សរាប់គីឡូម៉ែត្រអាចនឹងគ្រោះថ្នាក់ដល់អាយុជីវិត។ បញ្ហានេះអាជ្ញាធរឃុំបញ្ជាក់ថា បានលើកសំណើទៅថ្នាក់ស្រុកឲ្យជួយដោះស្រាយរួមមកហើយ ប៉ុន្តែដោះស្រាយមិនចេញ ព្រោះសិប្បកម្មនេះមានខ្នងក្រាស់ ធ្វើឲ្យពិបាកក្នុងរកដំណោះស្រាយ។ ប្រជាពលរដ្ឋដែលប៉ះពាល់ធ្ងន់ជាងគេពីសិប្បកម្មកែច្នៃអាគុយនេះ មានរាប់រយគ្រួសារធ្លាក់ខ្លួនឈឺជាបន្តបន្ទាប់ ជាពិសេស គឺក្មេងៗតែម្ដង ជាប្រជាពលរដ្ឋដែលរស់នៅភូមិពោ និងភូមិម៉ឺនជ័យ នៃឃុំក្របៅ ស្រុកកំចាយមារ ខេត្តព្រៃវែង៕
|
2014-06-02T11:15:00+07:00
|
rfa.org
|
https://www.rfa.org/khmer/news/health/preyveng-06022014000405.html
|
5a6af483-8eee-4a38-b45e-a658955e4e0e
|
កម្មកររោងចក្រនៅសង្កាត់ចោមចៅជិត១០០នាក់ដួលសន្លប់
|
កម្មកររោងចក្រកាត់ដេរ វ៉ូរីស ហ្គាមិន (Worries Garment) នៅសង្កាត់ចោមចៅ ខណ្ឌពោធិ៍សែនជ័យ ជិត ១០០នាក់ ក្នុងចំណោម ១.៥០០នាក់ ដួលសន្លប់នៅម៉ោងប្រហែល ៣កន្លះរសៀលថ្ងៃទី២៩ ឧសភា ដោយមិនទាន់ដឹងមូលហេតុច្បាស់លាស់។ ប្រធានសម្ព័ន្ធសហជីពចលនាកម្មករ លោក ប៉ាវ ស៊ីណា អះអាងអំពីដើមហេតុដែលបណ្ដាលឲ្យកម្មករដួលសន្លប់នោះ គឺដំបូងឡើយមានកម្មការិនីម្នាក់ប្រកាច់ដួល បន្ទាប់មកកម្មការិនីដទៃទៀតឃើញក៏ដួលសន្លប់តាមគ្នាជាបន្តបន្ទាប់ រហូតដល់ជិត ១០០នាក់។ នៅពេលសួរបញ្ជាក់អំពីមូលហេតុដែលបណ្ដាលឲ្យកម្មការិនីដួលសន្លប់ លោក ប៉ាវ ស៊ីណា មានប្រសាសន៍ថា៖ ។ លោកបន្តថា កម្មការិនីដួលសន្លប់ទាំងនោះ ត្រូវបានបញ្ជូនទៅសង្គ្រោះ និងព្យាបាលបន្ទាន់នៅមន្ទីរពេទ្យក្បែរតំបន់នោះ។ រីឯថៅកែរោងចក្រ បានបិទរោងចក្រ ហើយឲ្យកម្មករដែលនៅសល់ទាំងប៉ុន្មានចេញទៅផ្ទះសម្រាក៕
|
2014-05-29T17:20:00+07:00
|
rfa.org
|
https://www.rfa.org/khmer/news/health/workers-fainted-05292014061927.html
|
170de175-c85d-4d82-aef7-b55c78b39ff9
|
សេចក្ដីប្រកាសរួមស្ដីពីការបង្ការជំងឺផ្លូវដង្ហើមនៅមជ្ឈិមបូព៌ា
|
ក្រសួងសុខាភិបាល និងអង្គការសុខភាពពិភពលោក ចេញសេចក្ដីប្រកាសព័ត៌មានរួមមួយ ស្ដីពីការបង្ការជំងឺផ្លូវដង្ហើមនៅមជ្ឈិមបូព៌ា បណ្ដាលមកពីមេរោគឈ្មោះ កូរ៉ូណាវីរុស (MERS-CoV)។ មេរោគនេះ បង្កឱ្យមានជំងឺចាប់ផ្ដាសាយធម្មតា ទៅជាជំងឺផ្លូវដង្ហើមស្រួចស្រាល់ធ្ងន់ធ្ងរ ហៅថា សាស (SARS)។ សេចក្ដីប្រកាសព័ត៌មានរបស់ក្រសួងសុខាភិបាល ជូនដំណឹងដល់ពលរដ្ឋកម្ពុជា ជាពិសេស អ្នកដែលមានគម្រោងទៅ និងមកពីឧបទ្វីបអារ៉ាប់ ឬមជ្ឈិមបូព៌ា ឱ្យប្រុងប្រយ័ត្នចំពោះជំងឺថ្មីមួយហៅថា ជំងឺផ្លូវដង្ហើមមជ្ឈិមបូព៌ា ដែលកើតមាននៅប្រទេសមួយចំនួនក្នុងតំបន់នោះ។ ប្រធាននាយកដ្ឋានប្រយុទ្ធនឹងជំងឺឆ្លង លោកវេជ្ជបណ្ឌិត លី សូវ៉ាន់ មានប្រសាសន៍ថា អ្នកដែលធ្វើដំណើរត្រឡប់មកពីឧបទ្វីបអារ៉ាប់ ឬមជ្ឈិមបូព៌ា គប្បីទៅជួបគ្រូពេទ្យ ប្រសិនបើមានរោគសញ្ញាគ្រុនក្ដៅ ក្អក និងពិបាកដកដង្ហើម៖ ។ គេនៅមិនទាន់ដឹងច្បាស់ពីរបៀបឆ្លងរបស់មេរោគនេះទេ ប៉ុន្តែករណីខ្លះ វីរុស ឆ្លងពីអ្នកជំងឺម្នាក់ទៅមនុស្សម្នាក់ទៀត តាមរយៈការប៉ះពាល់ជិតស្និទ្ធ។ ដើម្បីកាត់បន្ថយការឆ្លងមេរោគ លោកវេជ្ជបណ្ឌិត លី សូវ៉ាន់ ណែនាំកុំឱ្យប៉ះពាល់អ្នកជំងឺផ្លូវដង្ហើម លាងដៃជាមួយទឹក និងសាប៊ូ ឱ្យបានញឹកញាប់ បន្ទាប់ពីប៉ះអ្នកជំងឺ និងបរិស្ថានជុំវិញគាត់ ទទួលទានអាហារសាច់ឆ្អិនល្អ និងបន្លែផ្លែឈើលាងស្អាត និងចៀសវាងការប៉ះពាល់សត្វនៅកសិដ្ឋាន និងសត្វព្រៃ៕
|
2014-05-26T09:50:00+07:00
|
rfa.org
|
https://www.rfa.org/khmer/news/health/warning-of-mers-cov-contact-05252014224555.html
|
bb34d1e4-4673-46fa-b3cd-c2fd6db6213a
|
ករណីទារកឆែបមាត់ដែលគេចោទថាឪពុកយកទៅកប់ចោលទាំងរស់នៅស្វាយរៀង
|
ករណីទារកឆែបមាត់ដែលគេចោទថា កើតមកភ្លាមឪពុកយកទៅកប់ចោលទាំងរស់ នៅវត្តព្រៃឆ្លាក់ ខេត្តស្វាយរៀង ស្ថិតនៅក្នុងភាពមិនច្បាស់លាស់នៅឡើយ។ ក្រុមគ្រួសារជនសង្ស័យ បដិសេធចំពោះការចោទប្រកាន់របស់សមត្ថកិច្ច និងការផ្សព្វផ្សាយតាមទំព័រកាសែត ទូរទស្សន៍ក្នុងស្រុកកន្លងនោះ ថាមិនពិត។ ជាមួយគ្នានេះ ក្រុមគ្រួសារបានអំពាវនាវឲ្យអាជ្ញាធរ និងតុលាការ ផ្តល់នូវសច្ចៈយុត្តិធម៌ និងសូមឲ្យដោះលែងជនជាប់ចោទឲ្យនៅក្រៅឃុំបណ្ដោះអាសន្ន ដើម្បីជួយមើលថែទាំកូន។ ពលរដ្ឋ សិស្ស និងគ្រូរួមអាជីពនៅវិទ្យាល័យអង្គរស ឃុំអង្គរស ស្រុកមេសាង ខេត្តព្រៃវែង មានការភ្ញាក់ផ្អើលយ៉ាងខ្លាំង នៅពេលដែលឮដំណឹងថា លោកគ្រូបង្រៀនឈ្មោះ គង់ សុខធី អាយុ ២៩ឆ្នាំ ត្រូវសមត្ថកិច្ចខេត្តស្វាយរៀង ចាប់ខ្លួនកាលពីថ្ងៃទី៣០ មេសា ពីបទចោទយកកូនទើបនឹងកើតបានជិតមួយថ្ងៃ ទៅកប់ចោលទាំងរស់ ដោយសារទារកនោះកើតមកមានមាត់ឆែប។ អ្នកភូមិ និងគ្រូបង្រៀនដែលធ្លាប់ស្គាល់ជនសង្ស័យក្នុងរឿងនេះ ភាគច្រើនថ្លែងថា តាមចរិតឫកពាសម្ដីសំដៅចំណេះដឹង គឺពួកគាត់មិនជឿថា លោកគ្រូ គង់ សុខធី មានចិត្តឃោរឃៅឥតក្តីមេត្តា អត់មនោសញ្ចេតនាជាមួយកូនខ្លួនឯងដល់ថ្នាក់ហ្នឹងឡើយ៖ ។ ចំណែកនៅទីកើតហេតុវិញ គឺនៅវត្តព្រៃឆ្លាក់ ស្ថិតនៅមិនឆ្ងាយប៉ុន្មានពីមន្ទីរពេទ្យខេត្តស្វាយរៀង ដែលកន្លែងភរិយាជនសង្ស័យឈ្មោះ ហេង ដានី សម្រាលបានកូនស្រីមួយនៅទីនោះកាលពីថ្ងៃទី៣០ ទៀបភ្លឺខែមេសា។ កូនសិស្សលោកវត្តព្រៃឆ្លាក់ បីនាក់ក៏មានចំណែកដឹងឮក្នុងរឿងនេះដែរ។ កូនសិស្សលោកទាំង៣នាក់នោះ ម្នាក់ៗមានអាយុប្រមាណជាង ១០ឆ្នាំ។ ពួកគេបានឲ្យដឹងដូចៗគ្នាថា នៅល្ងាចម៉ោងប្រមាណជាង ៤រសៀល ថ្ងៃទី៣០ ខែមេសា ឆ្នាំ២០១៤ មានរ៉ឺម៉កកង់បីមួយជិះចូលមកក្នុងវត្ត ក្នុងនោះដោយមានបុរសវ័យកណ្ដាលពីរនាក់ ម្នាក់ជាអ្នកបើក និងម្នាក់ទៀតរាងក្មេងជាងបន្តិច ជិះខាងក្រោយទំនងជាបីក្មេង ប៉ុន្តែរុំកន្សែងជិតមិនអាចឲ្យគេឃើញទេ ហើយក្មេងនោះក៏មិនឮយំអីដែរ។ ក្រុមក្មេងដដែលបានបានឲ្យដឹងទៀតថា អ្នករត់រ៉ឺម៉កកង់៣នោះឈប់នៅមុខព្រះវិហារ កន្លែងព្រៃកប់សពជាប់មាត់ទន្លេវៃកូ។ ពួកគេត្រូវអ្នករត់រ៉ឺម៉ក ហៅឲ្យជួយជីករណ្ដៅ៖ ។ ក្រុមក្មេងឲ្យដឹងទៀតថា ដោយសារពួកគេមានចម្ងល់សួរនាំច្រើនពេក អ្នករត់រ៉ឺម៉កនោះឈប់ឲ្យជីក ហើយឲ្យទៅកាប់បន្លាវិញ ដើម្បីយកមកដាក់លើផ្នូរ ហើយគាត់ក៏ចាប់ផ្ដើមកប់ក្មេងនោះ៖ ។ ក្រុមក្មេងដដែលបានឲ្យដឹងទៀតថា កប់រួចក៏បានយកចបបុកជ្រំពីលើផ្នូរនោះ ហើយក៏ចេញបាត់ទៅ។ ចំណែកទារកដែលកប់ហើយនោះ វាក៏យំខ្លាំងក្នុងផ្នូរ ពួកគេភ័យក៏រត់ទៅប្រាប់ព្រះសង្ឃថា មានគេកប់ក្មេងទាំងរស់។ ព្រះសង្ឃក៏នាំអ្នកដទៃទៀតទៅមើល ស្រាប់តែឃើញស្នាមកប់ថ្មីៗ ហើយមានសំឡេងទារកកំពុងយំក្នុងពំនូកអាចម៍ដីនោះ ក៏នាំគ្នាកាយភ្លាមៗដោយមានថតរូបភាពទុកជាភស្តុតាងផង។ ពេលកាយអាចម៍ដីចេញអស់ ក៏ឃើញក្មេងនោះមានរុំច្រើនជាន់ មានកន្សែងផង ក្រមាផង ទាំងអស់គ្នាក៏បើកយកក្មេងចេញមកភ្លាមៗ ក្មេងនោះមានឆែបមាត់ ហើយយកទៅដាក់នៅមុខកុដិលោក និងហៅសមត្ថកិច្ច អាជ្ញាធរភូមិឃុំមកដឹងឮ មុនយកទៅសង្គ្រោះនៅមន្ទីរខេត្តនៅល្ងាចថ្ងៃពុធ ទី៣០ មេសា។ ទាក់ទងបញ្ហានេះ អ្នករត់រ៉ឺម៉កកង់៣ម្នាក់អាយុប្រមាណជាង ៤០ឆ្នាំ គាត់តែងតែចាំដឹកម៉ូយនៅមុខមន្ទីរពេទ្យខេត្តស្វាយរៀង នោះ។ លោកបានឲ្យដឹងទាំងស្ទាក់ស្ទើរថា នៅថ្ងៃទី៣០ មេសា មានគេជួលគាត់ឲ្យយកសពក្មេងទៅកប់នៅវត្តព្រៃឆ្លាក់ ប៉ុន្តែគាត់មិនដឹងថាក្មេងនោះមុខមាត់យ៉ាងម៉េចទេ ដោយសារគេរុំជិត៖ ។ ប្រភពដដែលក៏បានបដិសេធការអត្ថាធិប្បាយរបស់ក្មេងវត្តទាំងបីនាក់ ដែលអះអាងថា អ្នករត់រ៉ឺម៉កកង់បីជាអ្នកជីកកប់ទារកទាំងដឹងថាក្មេងនោះនៅរស់៖ ។ ចំណែកខាងមន្ទីរពេទ្យវិញ ភ្លាមៗនោះមិនទាន់ដឹងថាទារកដែលសង្គ្រោះចេញពីក្នុងផ្នូរ យកមកមន្ទីរពេទ្យនោះជាកូនអ្នកណាពិតប្រាកដទេ។ នាយកមន្ទីរពេទ្យខេត្តស្វាយរៀង លោកវេជ្ជបណ្ឌិត ចាន់ ដារ៉ា បានឲ្យដឹងនៅថ្ងៃទី១២ ឧសភា ថា ក្រោយពេលផ្អើលឈូឆរគ្រប់គ្នានោះ ទើបដឹងថាជាកូនរបស់ម្តាយឈ្មោះ ហេង ដានី និងលោក គង់ សុខធី ដែលកាលនោះកំពុងសម្រាកនៅមន្ទីរពេទ្យនៅឡើយ៖ ។ ចំណែកឪពុកត្រូវសមត្ថកិច្ចកោះហៅសាកសួរភ្លាមៗ ហើយក៏ចាប់ឃាត់ខ្លួនតែម្តងនៅព្រលប់ថ្ងៃទី៣០ មេសា។ ម្តាយទារិកាដែលកំពុងកើតទុក្ខមិនដឹងបាត់កូនទៅណាអស់មួយយប់មួយថ្ងៃ ក៏មានអារម្មណ៍ត្រេកអរបានមួយភ្លែត បន្ទាប់ពីក្រុមគ្រូពេទ្យបានប្រគល់កូនមកឲ្យវិញ។ ប៉ុន្តែសេចក្តីត្រេកអរនេះ ត្រូវបានរលាយបាត់អស់ទៅវិញភ្លាមៗ ក្រោយពីដឹងថាអាជ្ញាធរចាប់ប្ដីរបស់ខ្លួន។ មន្ត្រីអធិការដ្ឋាននគរបាលក្រុងស្វាយរៀង បានប្រាប់កាសែតក្នុងស្រុកថា ការសាកសួរបឋម ឪពុកទារកឈ្មោះ គង់ សុខធី ជាគ្រូបង្រៀនវិទ្យាល័យអង្គរស ស្រុកព្រៃវែង មានព្រំប្រទល់ជាប់ខេត្តស្វាយរៀង បានឆ្លើយថា ខ្លួនខ្មាសគេដោយសារកូនកើតមកមានមាត់ឆែប ក៏យកទៅកប់ទៅ។ ទាក់ទងបញ្ហានេះ ហេង ដានី មិនដឹងថាការចោទប្រកាន់នោះពិត ឬក៏យ៉ាងណាទេ ព្រោះនាងសម្រាលកូនហើយខ្សោយកម្លាំងខ្លាំង គេងសន្លប់អត់ដឹងខ្លួន ប៉ុន្តែក្នុងចិត្តនាងមិនជឿសោះឡើយថា ប្ដីខ្លួនដាច់ចិត្តធ្វើបែបនេះ៖ ។ បដិសេធចំពោះការចោទប្រកាន់នេះដែរ បងស្រីជនសង្ស័យឈ្មោះ គង់ ហ៊ឹម ដែលជាអ្នកថែទារកនោះបានឲ្យដឹងថា ប្អូនគាត់មិនមានចិត្តឃោរឃៅយកកូនទៅកប់ទាំងរស់ដូចការចោទប្រកាន់នោះទេ។ លោកស្រីបន្តថា អ្វីៗគឺជារឿងយល់ច្រឡំ។ រូបគាត់ផ្ទាល់ និងសាច់ញាតិដទៃទៀតគិតថា ទារកនោះស្លាប់ហើយ ពីព្រោះមិនឃើញមានដកដង្ហើម ឬកម្រើកខ្លួន មិនយំ ពេលបន្តក់ទឹកឲ្យក៏មិនលេប។ ស្ត្រីដដែលក៏ពិគ្រោះជាមួយប្អូនជាឪពុកទារកនោះ រហូតព្រមព្រៀងគ្នាឲ្យទៅរកជួលគេឲ្យយកទៅកប់៖ ។ លោកស្រីបន្តថា រូបគាត់ផ្ទាល់ និងប្អូនជាជនសង្ស័យនោះ ពេលនោះកំពុងបារម្ភពីរឿងសុខភាពប្រពន្ធក្រោយសម្រាលកូនមានការលំបាកខ្លាំង ក៏សម្រេចចិត្តដោយមិនបានពិគ្រោះជាមួយគ្រូពេទ្យ៖ ។ ទាក់ទងបញ្ហាសុខភាពម្តាយហ្នឹងកូននោះវិញ នាយកមន្ទីរពេទ្យខេត្តស្វាយរៀង លោកវេជ្ជបណ្ឌិត ចាន់ ដារ៉ា បានឲ្យដឹងថា សុខភាពម្តាយមុនសម្រាលមានឈាមឡើង ប៉ុន្តែពេលសម្រាលហើយស្ថានភាពបានវិលមកធម្មតា ចំណែកទារកកើតមកភ្លាមក៏មានកម្លាំងបេះដូងរៀងចុះខ្សោយបន្តិចដែរ ប៉ុន្តែគ្រូពេទ្យធ្វើចលនាជួយសង្គ្រោះសព្វបែបយ៉ាងទៅ ទារកនោះក៏មានកម្លាំងអាចដកដង្ហើមបានដោយខ្លួនឯងធម្មតា។ លោកវេជ្ជបណ្ឌិតបន្តទៀតថា ក្រោយពីក្រុមគ្រូពេទ្យសង្គ្រោះទារកនោះឲ្យមានសុខភាពធម្មតា ហើយក៏ប្រគល់ទៅឲ្យក្រុមគ្រួសារមានជីដូនក្មេងនោះជាដើម និងបានពន្យល់ថា ក្មេងនោះមានសុខភាពល្អធម្មតាទេ គ្រាន់តែឆែបមាត់ ប៉ុន្តែកុំបារម្ភ មាត់នេះអាចព្យាបាលបានស្អាតដូចក្មេងដទៃទៀតដែរ៖ ។ បច្ចុប្បន្ន កុមារីដែលមានអាយុជាង ២០ថ្ងៃ ឈ្មោះ គង់ សុខធីតា និងមានឈ្មោះមួយទៀត គឺ ពុធ សំណាង ដែលក្រុមគ្រូពេទ្យ និងអ្នកជួយសង្គ្រោះដាក់ឲ្យ ព្រោះនាងមានសំណាងរស់ឡើងវិញចំថ្ងៃពុធ ទី៣០ មេសា ឆ្នាំ២០១៤។ ម្តាយថាកូននេះអាចជួបការលំបាក បើគ្មានឪពុកជួយមើលថែ និងរកចំណូលជួយផ្គត់ផ្គង់គ្រួសារ ដូច្នេះ នាងសូមអំពាវនាវឲ្យសមត្ថកិច្ច តុលាការជួយដោះលែងប្ដីខ្លួនឲ្យនៅក្រៅឃុំបណ្ដោះអាសន្ន ដើម្បីជួយមើលថែកូន៖ ។ អង្គការលីកាដូ (Licadho) ប្រចាំខេត្តស្វាយរៀង ថាជនសង្ស័យ លោក គង់ សុខធី កំពុងស្ថិតក្នុងដៃតុលាការស៊ើបអង្កេតនៅឡើយ ហើយអង្គការនេះក៏កំពុងឃ្លាំមើលរឿងនេះដែរ ព្រមទាំងមានគម្រោងសុំចូលជួបជនសង្ស័យនៅពេលឆាប់ៗខាងមុខនេះ៕
|
2014-05-24T16:13:00+07:00
|
rfa.org
|
https://www.rfa.org/khmer/news/health/child-cleft-in-svayrieng-05242014050653.html
|
a24c0b80-e498-4454-a0ea-36ed5121becb
|
អ្នកជំងឺជាច្រើនមកព្យាបាលជំងឺត្រចៀកច្រមុះបំពង់កដោយឥតគិតថ្លៃនៅពេទ្យរុស្ស៊ី
|
មានអ្នកជំងឺកកកុញនាំគ្នាមកទទួលសេវាពិនិត្យព្យាបាលជំងឺត្រចៀក ច្រមុះ និងបំពង់ក ដោយឥតបង់ប្រាក់ នៅមន្ទីរពេទ្យមិត្តភាពខ្មែរ-សូវៀត ក្នុងរយៈពេល ៣ថ្ងៃ កន្លងមកនេះ។ ប្រធានផ្នែកជំងឺត្រចៀក ច្រមុះ និងបំពង់ក នៃមន្ទីរពេទ្យមិត្តភាពខ្មែរ-សូវៀត លោកវេជ្ជបណ្ឌិត បាន ចំរ៉ុង ឱ្យដឹងថាអ្នកជំងឺលើកនេះច្រើនជាងលើកមុន ដែលក្នុងរយៈពេល ៣ ថ្ងៃ មានអ្នកជំងឺជិត ១ ពាន់ ៥ រយនាក់ មកទទួលការពិនិត្យ ព្យាបាល និងវះកាត់។ លោកវេជ្ជបណ្ឌិតមានប្រសាសន៍ថា អ្នកជំងឺភាគច្រើនគឺមានជំងឺរ៉ាំរ៉ៃនៅតាមខេត្តរាប់ឆ្នាំមកហើយ៖ « »។ អ្នកជំងឺមួយចំនួន ដែលមកពីខេត្តដូចជាខេត្តតាកែវ និងកំពង់ឆ្នាំង ថ្លែងនៅថ្ងៃទី ២២ ឧសភាថា ទោះជាគាត់ត្រូវចាំតាមលេខរៀងសម្រាប់ចូលវះកាត់ក្ដី ក៏ពួកគាត់សុខចិត្តដែរ ព្រោះគាត់មិនមានលទ្ធភាពទៅរកសេវាព្យាបាលបង់លុយរាប់រយដុល្លារទេ។ កម្មវិធីពិនិត្យព្យាបាលជំងឺត្រចៀក ច្រមុះ និងបំពង់ក ដោយឥតបង់ប្រាក់ នៅមន្ទីរពេទ្យមិត្តភាពខ្មែរ-សូវៀត នឹងត្រូវបន្តរហូតដល់ថ្ងៃទី ៦ ខែមិថុនា ខាងមុខ៕
|
2014-05-22T19:20:00+07:00
|
rfa.org
|
https://www.rfa.org/khmer/news/health/free-treatment-Russian-hospital-05222014081617.html
|
e8aadd9c-0667-4662-9fb6-c82cec023c7d
|
ជំងឺរលាកត្រចៀកអាចបណ្ដាលឲ្យអ្នកជំងឺពិការ
|
ជំងឺរលាកត្រចៀកជាជំងឺមួយដែលគ្រូពេទ្យឧស្សាហ៍ជួប នៅពេលដែលមកជួបគ្រូពេទ្យ ក្នុងចំណោមជំងឺទាក់ទងគ្នាចំនួន២ទៀត គឺជំងឺបំពង់ក និងច្រមុះ។ គ្រូពេទ្យឱ្យដឹងថា ផលវិបាកនៃជំងឺរលាកត្រចៀក អាចឱ្យអ្នកជំងឺពិការបាន។ គ្រូពេទ្យជំនាញផ្នែកជំងឺត្រចៀក ច្រមុះ និងបំពង់ក នៃមន្ទីរពេទ្យមិត្តភាពខ្មែរសូវៀត លោកវេជ្ជបណ្ឌិត បាន ចំរ៉ុង មានពន្យល់ថា ជំងឺរលាកត្រចៀក គឺមាននៅទីតាំងខុសៗគ្នាទៅតាមការបែងចែកតាមផ្នែករបស់ត្រចៀក។ លោកវេជ្ជបណ្ឌិត បាន ចំរ៉ុង មានប្រសាសន៍បន្តថា ជំងឺរលាកត្រចៀកមានចាប់ពីក្រៅរហូតដល់ផ្នែកខាងក្នុង ហើយពីកម្រិតស្រាលរហូតដល់កម្រិតធ្ងន់ធ្ងរ និងមានហូរខ្ទុះ ដែលលោកហៅថា ជាជំងឺអំបៅអំបែក។ លោកវេជ្ជបណ្ឌិតបញ្ជាក់ថា មានមូលហេតុច្រើនយ៉ាងដែលនាំឱ្យមានជំងឺរលាកត្រចៀកធ្ងន់ធ្ងរ ហៅថា អំបៅអំបែក។ ក្រៅពីការបង្កដោយមេរោគ លោកវេជ្ជបណ្ឌិតថ្លែងថា មានកត្តាមួយចំនួនផ្សេងទៀតក៏អាចបង្កឱ្យកើតជំងឺរលាកត្រចៀកដែរ។ លោកបន្ថែមថា អ្នកដែលស្ដាប់ភ្លេងដោយកាសត្រចៀកច្រើន ក៏អាចនាំឱ្យបញ្ហារលាកត្រចៀកទាក់ទងនឹងសញ្ញា និងអាការរោគនៃជំងឺរលាកត្រចៀកខ្លាំង ដែលបណ្ដាលឱ្យក្លាយជាអំបៅអំបែក គឺអាចបង្ហាញឡើងតាមកាយវិការរវាងកុមារ និងមនុស្សចាស់។ លោកវេជ្ជបណ្ឌិតបញ្ជាក់ថា ជួនកាលរោគសញ្ញារបស់ជំងឺផ្សេងៗខ្លះទៀត ក៏អាចឱ្យយើងច្រឡំថាជាជំងឺរលាកត្រចៀកដែរ។ ជំងឺរលាកត្រចៀកកម្រិតខ្លាំង ដែលមានហូរខ្ទុះ អាចបណ្ដាលឱ្យមានផលវិបាកធ្ងន់ធ្ងរ ប្រសិនបើខ្ទុះនោះក្លាយជាកកក្ដាំងខ្លាំង។ ចំពោះវិធីបង្ការជំងឺរលាកត្រចៀកវិញ លោកវេជ្ជបណ្ឌិត បាន ចំរ៉ុង ណែនាំនូវវិធីមួយចំនួន។ លោកវេជ្ជបណ្ឌិតណែនាំទៀតថា ប្រសិនបើលោកអ្នកមានបញ្ហាត្រចៀក ឬយកអ្វីមួយពីក្នុងត្រចៀក លោកអ្នកគប្បីទៅជួបគ្រូពេទ្យ ពីព្រោះគ្រូពេទ្យមានឧបករណ៍សម្រាប់ឆ្លុះមើលថា តើអ្វីដែលគួរយកចេញ ហើយអ្វីដែលមិនត្រូវយកចេញ៕
|
2014-05-22T11:55:00+07:00
|
rfa.org
|
https://www.rfa.org/khmer/news/health/ear-infection-05222014005532.html
|
b9d3d559-f5c2-4de2-95ee-6f27ecc84645
|
ពលរដ្ឋប្រហែល៥ម៉ឺននាក់ប្រឈមនឹងឆ្លងមេរោគអេដស៍ជំងឺអេដស៍
|
ប្រជាពលរដ្ឋខ្មែរប្រហែល ៥ម៉ឺននាក់ ប្រឈមនឹងការឆ្លងមេរោគ អេច្ឆ.អាយ.វី (HIV) និងជំងឺអេដស៍ (AIDS) ខ្ពស់នាសព្វថ្ងៃ។ ប្រធានមជ្ឈមណ្ឌលជាតិប្រយុទ្ធនឹងមេរោគអេដស៍ ជំងឺអេដស៍ សើស្បែក និងជំងឺកាមរោគ លោកវេជ្ជបណ្ឌិត មាន ឈីវុន មានប្រសាសន៍ថ្ងៃទី១៥ ឧសភា ថា ក្នុងចំណោមមនុស្សដែលប្រឈមនឹងការឆ្លងខ្ពស់ជាងគេនោះ គឺក្រុមស្ត្រីធ្វើការបម្រើសេវាកម្សាន្តនៅតាមហាងខារ៉ាអូខេ ហាងបៀរហ្គាឌិន និងហាងម៉ាស្សា ជាដើម ដែលសរុបមានស្ត្រីធ្វើការប្រហែល ៣ម៉ឺន ៥ពាន់នាក់ ក្រុមចាក់គ្រឿងញៀនតាមសរសៃឈាមប្រហែល ១ម៉ឺននាក់ ក្រុមបុរសស្រឡាញ់បុរសជាង ៨ពាន់នាក់។ លោកវេជ្ជបណ្ឌិតរំលឹកថា កន្លងមកកម្ពុជា បានប្រឹងប្រែងកាត់បន្ថយអត្រាឆ្លងនេះបានជោគជ័យច្រើនហើយ តែក្រសួងសុខាភិបាល នៅតែប្រឹងប្រែងបន្តទៀត ដើម្បីឈានទៅលប់បំបាត់អត្រាឆ្លងឲ្យបានទាំងស្រុង។ របាយការណ៍របស់មជ្ឈមណ្ឌលជាតិ ប្រយុទ្ធនឹងមេរោគអេដស៍ ជំងឺអេដស៍ សើស្បែក និងជំងឺកាមរោគ បង្ហាញថា មានអ្នករស់នៅជាមួយមេរោគអេដស៍ ជំងឺអេដស៍ ប្រហែល ៧ម៉ឺន ១ពាន់នាក់ ក្នុងនោះមានកុមារជិត ៧ពាន់នាក់។ ក្រសួងសុខាភិបាល មានគម្រោងលុបបំបាត់អ្នកឆ្លងមេរោគថ្មីឲ្យអស់នៅឆ្នាំ២០២០៕
|
2014-05-15T18:31:00+07:00
|
rfa.org
|
https://www.rfa.org/khmer/news/health/Cambodians-facing-high-risks-of-HIV-AIDS-05152014072853.html
|
edb6d671-871a-4997-aa8d-59224bffec24
|
WHO៖ អ្នកកើតជំងឺទឹកនោមផ្អែមនៅកម្ពុជាកើនឡើង
|
ក្រុមអ្នកជំនាញផ្នែកសុខភាពបានចាត់ទុកជំងឺទឹកនោមផ្អែមជាឃាតកដែលសម្លាប់ជីវិតមនុស្សដោយស្ងៀមស្ងាត់។ បច្ចុប្បន្ននេះ នៅលើពិភពលោក មានមនុស្ស ៣៤៧លាននាក់កើតជំងឺទឹកនោមផ្អែម។ ក្នុងនោះជាង ៨០% នៃអ្នកស្លាប់ដោយសារជំងឺទឹកនោមផ្អែម គឺស្ថិតនៅក្នុងប្រទេសដែលប្រជាពលរដ្ឋមានប្រាក់ចំណូលទាប ឬមធ្យម។ តើនៅប្រទេសកម្ពុជា ស្ថានភាពជំងឺប្រភេទនេះស្ថិតក្នុងកម្រិតណាដែរ? របាយការណ៍របស់អង្គការសុខភាពពិភពលោក (WHO) បង្ហាញថា គិតចាប់ពីឆ្នាំ២០០០ មក ចំនួនអ្នកជំងឺទឹកនោមផ្អែមនៅក្នុងប្រទេសកម្ពុជា មានការកើនឡើងរហូត។ ជំងឺទឹកនោមផ្អែមត្រូវបានចាត់ចូលក្នុងជំពូកជំងឺមិនឆ្លងបួនប្រភេទសំខាន់ៗ ដែលរួមមានជំងឺ ៣ផ្សេងទៀត គឺរោគសរសៃឈាមបេះដូង ជំងឺមហារីក និងជំងឺផ្លូវដង្ហើមរ៉ាំរ៉ៃ។ មន្ត្រីបច្ចេកទេសទទួលបន្ទុកកម្មវិធីជំងឺមិនឆ្លងនៃអង្គការសុខភាពពិភពលោក ប្រចាំនៅប្រទេសកម្ពុជា លោកវេជ្ជបណ្ឌិត ឃឹម សំអាត ឱ្យដឹងថា តាមតួលេខនៃការអង្កេតកាលពីជាង ៣ឆ្នាំមុន ប្រទេសកម្ពុជា មានអ្នកកើតជំងឺទឹកនោមផ្អែមចំនួនប្រមាណ ២សែននាក់។ តួលេខនេះគឺកើនឡើងទ្វេដង បើធៀបទៅនឹងឆ្នាំ២០០០ ដែលមានត្រឹមតែជាង ១សែននាក់ប៉ុណ្ណោះ។ លោកវេជ្ជបណ្ឌិត ឃឹម សំអាត៖ ។ អង្គការសុខភាពពិភពលោកបានកំណត់យកថ្ងៃទី១៤ ខែវិច្ឆិកា ជាទិវាពិភពលោក ដើម្បីផ្សព្វផ្សាយឱ្យមានការស្វែងយល់ និងទប់ស្កាត់ជំងឺទឹកនោមផ្អែម។ តាមការប៉ាន់ប្រមាណក្នុងមួយឆ្នាំៗ ជំងឺនេះបានបណ្ដាលឱ្យមនុស្សប្រមាណ ៤លាននាក់ស្លាប់នៅលើពិភពលោក។ ចំនួនអ្នកស្លាប់ដោយជំងឺទឹកនោមផ្អែមនឹងកើនឡើងទ្វេដង នៅឆ្នាំ២០៣០។ អត្រានៃអ្នកកើតជំងឺនេះមានការកើនឡើងយ៉ាងខ្លាំងនៅតាមទ្វីបនានាទូទាំងពិភពលោក។ ដោយឡែកតំបន់អាស៊ីអាគ្នេយ៍ដែលរួមមានទាំងប្រទេសកម្ពុជា ផងនោះ ក្នុងចំណោមមនុស្សពេញវ័យ ៥នាក់ មានម្នាក់កើតជំងឺទឹកនោមផ្អែម។ លោកវេជ្ជបណ្ឌិត ឃឹម សំអាត គូសបញ្ជាក់ថា អាស្រ័យហេតុនេះហើយ ទើបជាទូទៅការអង្កេតស្រាវជ្រាវអំពីស្ថានភាពជំងឺទឹកនោមផ្អែម គឺធ្វើឡើងទៅលើក្រុមពលរដ្ឋមានអាយុចន្លោះពី ២៥ឆ្នាំ ទៅ ៦៤ឆ្នាំ ជាក្រុមមនុស្សដែលមានការប្រឈមខ្លាំងក្នុងការកើតជំងឺទឹកនោមផ្អែម ជាពិសេសស្ត្រី៖ ។ ប៉ុន្តែការអង្កេតរកឃើញថា ពលរដ្ឋដែលរស់នៅទីក្រុង គឺប្រឈមមុខនឹងបញ្ហាជំងឺទឹកនោមផ្អែម ច្រើនជាងពលរដ្ឋដែលរស់នៅទីជនបទស្រុកស្រែចម្ការ។ លោកវេជ្ជបណ្ឌិត ឃឹម សំអាត អធិប្បាយអំពីមូលហេតុចម្បងៗ ដែលនាំឱ្យអ្នកទីក្រុងសំបូរកើតរោគប្រភេទនេះ ជាពិសេសគឺការវិវត្តន៍ ឬក៏ការផ្លាស់ប្ដូរទៅរកភាពទំនើបទាន់សម័យនៅក្នុងប្រទេសនីមួយៗ ហើយនិងនៅលើសកលលោក ដែលជះឥទ្ធិពលទៅលើឥរិយាបថ និងទម្លាប់នៃការរស់នៅប្រចាំថ្ងៃរបស់ប្រជាពលរដ្ឋ។ លោកវេជ្ជបណ្ឌិត ឃឹម សំអាត៖ ។ ជំងឺទឹកនោមផ្អែមអាចធ្វើឱ្យងងឹតភ្នែក ខូចក្រលៀន ឬតម្រងនោម បង្កើនគ្រោះថ្នាក់នៃការកើតជំងឺបេះដូង អាចបង្កឱ្យប៉ះពាល់ទៅដល់សរសៃប្រសាទ និងដាច់សរសៃឈាមក្នុងខ្លួន។ អង្គការសុខភាពពិភពលោកបានប៉ាន់ប្រមាណថា តទៅមុខ ជំងឺទឹកនោមផ្អែមនឹងក្លាយទៅជាប្រភពដ៏ចម្បងមួយដែលធ្វើឱ្យមនុស្សរាប់លាននាក់ស្លាប់ជារៀងរាល់ឆ្នាំនៅទូទាំងពិភពលោក។ ផ្អែកលើការអង្កេតថ្នាក់ជាតិដែលធ្វើឡើងនៅរាល់ ៥ឆ្នាំម្ដងបង្ហាញថា នៅប្រទេសកម្ពុជា ចំនួនពលរដ្ឋដែលកើតជំងឺនេះ នឹងកើនឡើងដល់ជិត ៣សែន ២ម៉ឺននាក់ នៅឆ្នាំ២០៣០៕
|
2014-05-07T11:45:00+07:00
|
rfa.org
|
https://www.rfa.org/khmer/news/health/increasing-trend-of-diabetes-in-cam-05072014004531.html
|
a1e753d9-f951-434c-b303-c6e92fd2e4f9
|
ក្រុមគ្រូពេទ្យចុះព្យាបាលភ្នែកជូនអ្នកស្រុកខ្សាច់កណ្ដាលឥតគិតថ្លៃ
|
ប្រធានផ្នែកចក្ខុរោគ នៃមន្ទីរពេទ្យបង្អែកជ័យជំនះ ខេត្តកណ្ដាល លោកវេជ្ជបណ្ឌិត លន់ ណារ៉ា បញ្ជាក់នៅថ្ងៃទី៥ ឧសភា ថា ការវះកាត់នេះចាប់ផ្ដើមពីថ្ងៃទី៤ ឧសភា ដល់ថ្ងៃទី៨ ឧសភា ឆ្នាំ២០១៤ ធ្វើការទាំងព្រឹកល្ងាច។ លោកបានអំពាវនាវឲ្យប្រជាពលរដ្ឋណា ដែលមានជំងឺភ្នែកអញ្ជើញមកទទួលសេវាព្យាបាលឲ្យបានទាន់ពេលវេលា។ ទីតាំងទទួលវះកាត់គឺស្ថិតនៅមន្ទីរពេទ្យបង្អែកស្រុកខ្សាច់កណ្ដាល ខេត្តកណ្ដាល ជិតស្ពានព្រែកតាមាក់។ លោកថា ការទទួលព្យាបាល និងវះកាត់នេះមិនមែនធ្វើឡើងចំពោះតែប្រជាពលរដ្ឋរស់នៅស្រុកខ្សាច់ កណ្ដាលតែប៉ុណ្ណោះទេ តែប្រជាពលរដ្ឋរស់ខេត្តផ្សេងក្បែរនោះក៏អាចអញ្ជើញមកទទួលការព្យាបាលបានដែរ។ លោកវេជ្ជបណ្ឌិត លន់ ណារ៉ា បង្ហើបថា ក្រុមគ្រូពេទ្យឯកទេសផ្នែកជំងឺភ្នែករបស់លោក នឹងចល័តទៅស្រុកកោះធំ ខេត្តកណ្ដាល ធ្វើការវះកាត់ និងព្យាបាលប្រជាពលរដ្ឋនៅទីនោះដោយឥតគិតថ្លៃ នៅចុងឆ្នាំ២០១៤ បន្តទៀត៕
|
2014-05-05T15:50:00+07:00
|
rfa.org
|
https://www.rfa.org/khmer/news/health/eyes-surgery-05052014044406.html
|
de39bf62-994f-4d3c-843b-4bbb69783395
|
មន្ទីរពេទ្យមិត្តភាពខ្មែរ-សូវៀតផ្ដល់ការព្យាបាលជំងឺភ្នែកឥតបង់ប្រាក់
|
ក្រុមគ្រូពេទ្យភ្នែកនៃមន្ទីរពេទ្យមិត្តភាពខ្មែរ-សូវៀត ជូនដំណឹងថា នៅមន្ទីរពេទ្យនេះនឹងមានផ្ដល់ការពិនិត្យព្យាបាលជំងឺភ្នែកដោយឥតបង់ថ្លៃរយៈពេល ៥ថ្ងៃ គឺចាប់ពីថ្ងៃច័ន្ទ ទី៥ ដល់ថ្ងៃសុក្រ ទី៩ ខែឧសភា នេះ។ គ្រូពេទ្យផ្នែកជំងឺភ្នែក នៅមន្ទីរពេទ្យមិត្តភាពខ្មែរ-សូវៀត អ្នកស្រីវេជ្ជបណ្ឌិត ឱ ធីតា ថ្លែងថា ការពិនិត្យនិងព្យាបាលជំងឺភ្នែកឥតបង់ថ្លៃនេះ គឺជាកិច្ចសហការរវាងមន្ទីរពេទ្យមិត្តភាព-ខ្មែរសូវៀត និងវេជ្ជបណ្ឌិតឯកទេសជំងឺភ្នែកចំពោះកុមារមកពីប្រទេសអូស្ត្រាលី។ អ្នកស្រីវេជ្ជបណ្ឌិត ឱ ធីតា៖ ។ អ្នកវេជ្ជបណ្ឌិត ឱ ធីតា មានប្រសាសន៍ថា នៅក្នុងរយៈពេលពីថ្ងៃច័ន្ទ ដល់ថ្ងៃសុក្រ សប្ដាហ៍នេះ ក្រុមគ្រូពេទ្យឯកទេសភ្នែក នឹងផ្ដល់ការពិនិត្យព្យាបាលជំងឺភ្នែកដោយឥតបង់ថ្លៃដល់អ្នកជំងឺចំនួន ១០០ ទៅ ១៥០នាក់ក្នុងមួយថ្ងៃ។ ដោយឡែកអ្នកជំងឺកុមារ គ្រូពេទ្យនឹងផ្ដល់ការពិនិត្យព្យាបាលមិនកំណត់ចំនួនទេ៕
|
2014-05-05T09:45:00+07:00
|
rfa.org
|
https://www.rfa.org/khmer/news/health/free-eye-surgery-05042014224530.html
|
b76bf6b4-77bf-4366-a69b-6438e967b8a5
|
ជំងឺមហារីកសួតកំពុងកើនឡើងនៅកម្ពុជា
|
ក្រុមអ្នកជំនាញខាងសុខភាពសាធារណៈ ឱ្យដឹងថា អត្រាស្លាប់របស់មនុស្សដោយសារជំងឺមិនឆ្លងបានកើនឡើង ខណៈដែលជំងឺឆ្លងបានថយចុះក្នុងរយៈពេល ៥ឆ្នាំចុងក្រោយនេះ។ ជំងឺមិនឆ្លងទាំងនេះ ត្រូវបានគ្រូពេទ្យនិយាយសំដៅដល់ជំងឺទាំងឡាយណា ដែលមិនមែនបង្កឡើងដោយមេរោគ ដូចជា ជំងឺលើសឈាម ទឹកនោមផ្អែម និងជំងឺមហារីក ជាដើម។ គ្រូពេទ្យឱ្យដឹងថា ក្នុងចំណោមជំងឺមិនឆ្លងទាំងនេះ ជាពិសេស ជំងឺមហារីក ភាគច្រើនសុទ្ធតែមានកត្តាហានិភ័យមួយចំនួន។ នាយកអង្គការចលនាដើម្បីសុខភាពកម្ពុជា លោកវេជ្ជបណ្ឌិត មុំ គង់ ពន្យល់ថា មានកត្តាចម្បងបួនដែលនាំឱ្យមានជំងឺមិនឆ្លងទាំងនេះកើតឡើង ហើយក្នុងនោះ គឺមានបារី និងស្រា៖ ។ លោកវេជ្ជបណ្ឌិតបន្តថា បញ្ហាថ្នាំជក់ ឬបារី បានបង្កឱ្យកើតជំងឺសរសៃឈាម និងបេះដូងធ្ងន់ធ្ងរ ហើយជាពិសេស ជំងឺមហារីកសួត៖ ។ តំណាងអង្គការសុខភាពពិភពលោក ប្រចាំកម្ពុជា លោកវេជ្ជបណ្ឌិត យ៉ិល ដារាវុធ បញ្ជាក់បន្ថែមថា ជំងឺមហារីកសួតភាគច្រើន គឺបណ្ដាលមកពីការជក់បារី៖ ។ គ្រូពេទ្យព្រមានថា ហានិភ័យពីថ្នាំជក់ មិនមែនប្រឈមតែអ្នកចុកថ្នាំ ឬអ្នកជក់បារីផ្ទាល់ទេ អ្នកហឺតផ្សែងបារីតពីអ្នកជក់ ក៏កំពុងប្រឈមខ្លាំងដែរ។ ស្របពេលដែលអ្នកជំនាញខិតខំយកចិត្តទុកដាក់ចំពោះបញ្ហាសុខភាពរបស់អ្នកជក់បារី ឥឡូវនេះ អ្នកពាក់ព័ន្ធក៏កំពុងគិតគូរលើកកម្ពស់សុខភាពសាធារណជន ដែលមិនមែនជាអ្នកជក់បារីដែរ។ លោកវេជ្ជបណ្ឌិត យ៉ិល ដារាវុធ ឱ្យដឹងថា អត្រាអ្នកស្លាប់នៅលើពិភពលោកក្នុងមួយឆ្នាំៗ ដោយសារការប្រើប្រាស់ផលិតផលថ្នាំជក់ ដូចជា ចុកថ្នាំ និងជក់បារី បានកើនឡើងដល់ ៦លាននាក់នៅឆ្នាំ២០១៣។ លោកថ្លែងទៀតថា ប្រការព្រួយបារម្ភខ្លាំង គឺអ្នកដែលមិនចេះជក់បារីចំនួន ៦សែននាក់ ក៏បានស្លាប់ជារៀងរាល់ឆ្នាំ ដោយសារតែស្រូបផ្សែងបារីតពីគេ៖ ។ លោកថា ហេតុផលនេះហើយទើបនៅថ្ងៃទី២៩ មេសា សាលារាជធានីភ្នំពេញ អង្គការសុខភាពពិភពលោក និងអង្គការចលនាដើម្បីសុខភាពកម្ពុជា រៀបចំសិក្ខាសាលាផ្សព្វផ្សាយសារាចររបស់ក្រសួងសុខាភិបាល មួយដែលពង្រឹងការហាមជក់ និងបង្ហុយផ្សែងផលិតផលថ្នាំជក់ ឬជក់បារី នៅកន្លែងធ្វើការ និងកន្លែងសាធារណៈ។ សិក្ខាសាលានេះ គឺចូលរួមដោយតំណាង និងម្ចាស់ភោជនីយដ្ឋាន ផ្ទះសំណាក់ សណ្ឋាគារ និងរថយន្តក្រុង ជាដើម។ លោកវេជ្ជបណ្ឌិត យ៉ិល ដារាវុធ បញ្ជាក់តួលេខថា ភោជនីយដ្ឋាន គឺជាកន្លែងដែលមនុស្សទូទៅត្រូវស្រូបផ្សែងបារីច្រើនជាងគេ៖ ។ លោកវេជ្ជបណ្ឌិត មុំ គង់ មានប្រសាសន៍ថា ការជក់បារីផ្ដល់ផលប៉ះពាល់ថវិកាគ្រួសារធ្ងន់ធ្ងរ៖ ។ តំណាងភោជនីយដ្ឋានមួយចំនួនបានគាំទ្រចំពោះការហាមជក់បារីនៅតាមភោជនីយដ្ឋាន ពីព្រោះអាចជួយបញ្ចៀសការប៉ះពាល់ដល់ភ្ញៀវដទៃ ក៏ប៉ុន្តែតំណាងមួយចំនួនទៀតបារម្ភថា ការអនុវត្តមិនសូវមានប្រសិទ្ធភាព។ ម្ចាស់ហាងលក់កាហ្វេមួយរូប គឺលោក រ៉ូនី បញ្ចេញទស្សនៈថា ការហាមជក់បារីអាចនាំឱ្យបាត់ភ្ញៀវ៖ ។ ប្រធានក្រុមមេធាវី អែស.ខេ អែន ភី (SK&P) លោកមេធាវី កែវ សុខគា មានប្រសាសន៍ពន្យល់ថា ទោះជាសារាចរលេខ០០៣ របស់ក្រសួងសុខាភិបាល មិនទាន់មានការពិន័យចំពោះអ្នកជក់បំពានក្ដី ក៏សារាចរណែនាំនេះមានឥទ្ធិពលខ្លះដែរ៖ ។ សារាចររបស់ក្រសួងសុខាភិបាល នេះ មានទិសដៅការពារសុខុមាលភាពពលរដ្ឋ ការពារ និងទប់ស្កាត់ការរងផ្សែងបារី ដែលបង្កឱ្យមានហានិភ័យសុខភាពអ្នកនៅជុំវិញ និងបរិស្ថាន និងកាត់បន្ថយការប្រើប្រាស់ផលិតផលថ្នាំជក់៕
|
2014-05-01T15:25:00+07:00
|
rfa.org
|
https://www.rfa.org/khmer/news/health/high-risk-for-passive-smokers-in-public-places-05012014042305.html
|
7720e500-300b-40e6-af93-3b8138f07d0b
|
Operation Smile នឹងផ្ដល់ការវះកាត់មាត់ឆែបឥតគិតថ្លៃនៅខេត្តព្រះសីហនុ
|
អង្គការសុខភាពឈ្មោះ អ៊ុបពើរ៉េហ្សិន ស្មាយ (Operation Smile) កម្ពុជា នឹងផ្ដល់ការពិនិត្យព្យាបាលមាត់ធ្មេញ និងការវះកាត់មាត់ឆែប ក្រអូមមាត់ឆែប ឥតគិតថ្លៃរយៈពេល ៣ថ្ងៃនៅចុងសប្ដាហ៍នេះ។ មន្ត្រីរដ្ឋបាលនៃអង្គការ អ៊ុបពើរ៉េហ្សិន ស្មាយ កញ្ញា ឡាយ ធាវី ឱ្យដឹងថា ការវះកាត់ឥតគិតថ្លៃនេះ នឹងផ្ដល់នៅមន្ទីរពេទ្យបង្អែកខេត្តព្រះសីហនុ ចាប់ពីថ្ងៃទី២៥ ដល់ថ្ងៃទី២៧ មេសា៖ ។ កញ្ញា ឡាយ ធាវី បញ្ជាក់បន្ថែមថា អង្គការ អ៊ុបពើរ៉េហ្សិន ស្មាយ នឹងផ្ដល់សេវាពិនិត្យមួយថ្ងៃ គឺនៅថ្ងៃទី២៥ ហើយនឹងផ្ដល់ការវះកាត់រយៈពេល ២ថ្ងៃ គឺពីថ្ងៃទី២៦ ដល់ថ្ងៃទី២៧ មេសា។ កញ្ញាបន្តថា ក្រុមគ្រូពេទ្យទាំងនោះមានជំនាញវះកាត់ សណ្ដំ រោគកុមារ ជំនាញមាត់ធ្មេញ និងការបង្ហាត់និយាយ ដែលមានបទពិសោធន៍ច្រើនឆ្នាំមកហើយ៕
|
2014-04-24T11:31:00+07:00
|
rfa.org
|
https://www.rfa.org/khmer/news/health/operation-smile-04242014003021.html
|
c79fbe4d-23c9-4e06-bd7a-386a28e07e08
|
មន្ទីរពេទ្យកាល់ម៉ែតពិនិត្យរកមេរោគបង្កជំងឺមហារីកមាត់ស្បូនឥតគិតថ្លៃ
|
មន្ទីរពេទ្យកាល់ម៉ែត កំពុងធ្វើយុទ្ធនាការពិនិត្យរកមេរោគបង្កជំងឺមហារីកមាត់ស្បូន ដោយឥតគិតថ្លៃសម្រាប់ស្ត្រីចំនួន ៤០០នាក់ ដែលមានអាយុពី ៣០ ដល់ ៦០ឆ្នាំ។ មន្ត្រីនៃមន្ទីរពេទ្យបញ្ជាក់ថា សេវាពិនិត្យរកមេរោគដោយឥតគិតថ្លៃសម្រាប់ស្ត្រីនេះ ចាប់ផ្ដើមពីថ្ងៃទី១៧ ដល់ថ្ងៃទី២១ ខែមេសា ហើយក្រុមគ្រូពេទ្យនឹងបំពេញការងារទាំងថ្ងៃឈប់សម្រាក គឺថ្ងៃសៅរ៍ និងថ្ងៃអាទិត្យ ផងនៅរៀងរាល់ម៉ោងធ្វើការ។ តើការពនិត្យរកមេរោគនៅមាត់ស្បូននេះមានសារសំខាន់អ្វីខ្លះ? សូមស្តាប់បទសម្ភាសន៍រវាង អ្នកស្រី សុ ជីវី អ្នកយកព័ត៌មានវិទ្យុអាស៊ីសេរី ជាមួយ អ្នកស្រីវេជ្ជបណ្ឌិត ហាវ មុន្នីរ័ត្ន ប្រធានផ្នែកវិភាគកោសិកាមហារីកនៃមន្ទីរពេទ្យកាល់ម៉ែត ជុំវិញយុទ្ធនាការពិនិត្យរកមេរោគបង្កជំងឺមហារីកមាត់ស្បូនដូចតទៅ៖
|
2014-04-19T14:07:00+07:00
|
rfa.org
|
https://www.rfa.org/khmer/news/health/Interview-on-Uterus-cancer-free-testing-04192014024835.html
|
47892c96-7480-4c62-b290-478007f4d4fc
|
ពលរដ្ឋរិះគន់ប្រធានពេទ្យមណ្ឌលសុខភាពមួយនៅព្រះសីហនុថារើសអើងអ្នកជំងឺគ្មានលុយ
|
ប្រជាពលរដ្ឋនៅខេត្តព្រះសីហនុ បានត្អូញត្អែរចំពោះការមិនយោគយល់របស់ប្រធានមណ្ឌលសុខភាព ដែលគិតតែពីលុយ និងយកថ្លៃសេវាព្យាបាលថ្លៃលើសលប់ ទោះបីជាអ្នកជំងឺមានជីវភាពក្រីក្រយ៉ាងណាក៏ដោយ។ ប៉ុន្តែប្រធានមណ្ឌលសុខភាព បានលើកឡើងថា គាត់មិនអាចទទួលយកការចោទប្រកាន់ដែលគ្មានសាក្សី និងភស្តុតាងច្បាស់លាស់នេះបានទេ។ ពលរដ្ឋនៅខេត្តព្រះសីហនុ បានសម្ដែងការមិនសប្បាយចិត្តចំពោះប្រធានគ្រូពេទ្យ នៅមណ្ឌលសុខភាពឃ្លាំងលើ ក្នុងខណ្ឌមិត្តភាព ខេត្តព្រះសីហនុ ដោយពួកគាត់ថា គ្រូពេទ្យមិនយកចិត្តទុកដាក់ព្យាបាលអ្នកជំងឺទេ ប្រសិនបើអ្នកជំងឺគ្មានលុយនោះ។ ប្រជាពលរដ្ឋម្នាក់ឈ្មោះ ឌៀល ស្រីតូច ជាកម្មកររោងចក្រដេរកាបូប នៅខេត្តព្រះសីហនុ។ លោកស្រីបានឲ្យដឹងនៅថ្ងៃទី៨ មេសា ថា លោកស្រីមានផ្ទៃពោះ ២ខែ ហើយកាលពីថ្ងៃទី៣ ខែមេសា ឆ្នាំ២០១៤ លោកស្រីបានដួលក្នុងបន្ទប់ទឹក ហើយហូរឈាមជាច្រើន។ ក្រោយមក លោកស្រីត្រូវបានប្អូនថ្លៃដែលរស់នៅក្នុងផ្ទះជួលជាមួយគ្នា បញ្ជូនទៅកាន់មណ្ឌលសុខភាពឃ្លាំងលើ ដើម្បីពិនិត្យមើល។ លោកស្រីថា ពេលទៅដល់ទីនោះ គ្រូពេទ្យមិនបានយកចិត្តទុកដាក់ព្យាបាលលោកស្រីទេ ព្រោះលោកស្រីមិនទាន់មានប្រាក់ឲ្យគេ។ លោកស្រី ឌៀល ស្រីតូច៖ ។ លោកស្រី ឌៀល ស្រីតូច បានទ្រាំឈឺចុកចាប់ប្រហែលកន្លះម៉ោង ដើម្បីរង់ចាំប្ដីមកជួបគ្រូពេទ្យ។ ប្ដីលោកស្រី ឌៀល ស្រីតូច លោក ហេង ធ ក៏ជាកម្មកររោងចក្រដេរកាបូប នៅខេត្តព្រះសីហនុ។ លោកបានឲ្យដឹងថា ក្នុងពេលទៅជួបគ្រូពេទ្យនោះ លោកពុំសូវមានលុយទេ។ លោកថា ពេលទៅដល់ភ្លាម ប្រធានមណ្ឌលសុខភាពបាននិយាយពីថ្លៃសេវាជាមុន ហើយថា ប្រសិនបើលោកគ្មានលុយនោះទេ គេនឹងមិនព្យាបាលឲ្យប្រពន្ធលោកឡើយ។ ដោយខ្លាចក្រែងប្រពន្ធមានគ្រោះថ្នាក់ លោក ហេង ធ ក៏បានសន្យាថានឹងបង់ថ្លៃសេវាព្យាបាល តាមការទាមទាររបស់គ្រូពេទ្យ។ លោក ហេង ធ៖ ។ ប្រធានមណ្ឌលសុខភាពឃ្លាំងលើ ដែលបានព្យាយាមមិនប្រាប់ឈ្មោះរបស់ខ្លួន តែត្រូវប្រជាពលរដ្ឋស្គាល់ថាឈ្មោះ ហ៊ុន នោះ អ្នកស្រីបានបដិសេធមិនធ្វើអត្ថាធិប្បាយក្បោះក្បាយចំពោះការលើកឡើងរបស់ពលរដ្ឋឡើយ។ តែអ្នកស្រីថា អ្នកស្រីច្រានចោលចំពោះការចោទប្រកាន់របស់ពលរដ្ឋ៖ ។ ប្រជាពលរដ្ឋខ្មែរភាគច្រើនបានត្អូញត្អែរអំពីការផ្តល់សេវាសុខាភិបាលសាធារណៈនៅកម្ពុជា។ ក្រៅតែពីកង្វះបច្ចេកទេស និងគុណភាពព្យាបាល គ្រូពេទ្យ ឬបុគ្គលិកពេទ្យមួយចំនួន បានជំរិតទារប្រាក់ពីអ្នកជំងឺ ដោយមិនចេះខ្មាសអៀន ហើយអ្នកខ្លះទៀតគ្មានក្រមសីលធម៌ជាអ្នកបម្រើសេវាសុខភាពសាធារណៈទាល់តែសោះ។ ពលរដ្ឋខ្មែរមួយចំនួនបានស្លាប់ដោយសារគ្មានប្រាក់បង់ឲ្យពេទ្យព្យាបាល បើទោះជាពេលខ្លះ ជំងឺរបស់គេមិនសមនឹងស្លាប់ក៏ដោយ។ ប្រទេសកម្ពុជា មានអនុក្រឹត្យស្ដីពីក្រមសីលធម៌គ្រូពេទ្យ ហើយលោកនាយករដ្ឋមន្ត្រី ហ៊ុន សែន ក៏តែងថ្លែងជាញយដង អប់រំគ្រូពេទ្យ និងអ្នកបម្រើសេវាសុខភាពសាធារណៈ អំពីក្រមសីលធម៌ វិជ្ជាជីវៈ របស់ពួកគេ។ តែទោះជាយ៉ាងណាក៏ដោយ ឃើញថា ប្រជាពលរដ្ឋនៅតែជួបប្រទះបញ្ហាទាំងអស់នេះ៕
|
2014-04-08T19:50:00+07:00
|
rfa.org
|
https://www.rfa.org/khmer/news/health/people-complaint-about-excessive-charge-at-local-health-care-center-in-preahsihanouk-04082014084628.html
|
e3c4455e-e1bc-4551-997d-748a7e0e473c
|
សម្ពោធអគារវះកាត់កុមារឆែបមាត់ឥតគិតថ្លៃក្នុងមន្ទីរពេទ្យមិត្តភាពខ្មែរសូវៀត
|
ក្រសួងសុខាភិបាល បានសម្ពោធឲ្យប្រើប្រាស់អគារវះកាត់កុមារមួយ នៅមន្ទីរពេទ្យមិត្តភាពខ្មែរ-សូវៀត នៅព្រឹកថ្ងៃទី៣១ ខែមីនា ដើម្បីជួយវះកាត់កុមារឆែបមាត់ ឆែបក្រអូម និងពិការមុខមាត់នៅកម្ពុជា ក្រោមជំនួយឧបត្ថម្ភពីអង្គការ អុបភឺរ៉េស៊ិន ស្មាល (Operation Smile)។ អគារវះកាត់កុមារមាត់ឆែប ត្រូវបានសម្ពោធប្រកាសឲ្យប្រើប្រាស់ជាផ្លូវការ នៅថ្ងៃទី៣១ មីនា ដោយធ្វើការវះកាត់ដោយឥតគិតថ្លៃ។ លោកសាស្ត្រាចារ្យនៅមន្ទីរពេទ្យមិត្តភាពខ្មែរ-សូវៀត ងី ម៉េង ឲ្យដឹងក្នុងពិធីសម្ពោធអគារវះកាត់កុមារថា ខាងមន្ទីរពេទ្យបានសហការជាមួយអង្គការ អុបភឺរ៉េស៊ិន ស្មាល ជួសជុល និងសាងសង់បន្ទប់វះកាត់នៅជាន់ទី៣ នៃមន្ទីរពេទ្យមិត្តភាពខ្មែរ-សូវៀត អស់ថវិកាជាង ១សែន ៦ម៉ឺនដុល្លារ (១៦២.១៥២,៧០ដុល្លារ)។ អង្គការ អុបភឺរ៉េស៊ិន ស្មាល ក៏បានឧបត្ថម្ភនូវឧបករណ៍វះកាត់ និងគ្រឿងបរិក្ខារវេជ្ជសាស្ត្រដល់មន្ទីរពេទ្យសរុបប្រមាណជាង ២លាន ៦សែនដុល្លារ (២.៦៦៣.១៨០ដុល្លារ) សម្រាប់ប្រើប្រាស់ក្នុងបេសកកម្មវះកាត់កុមារឆែបមាត់ដោយឥតគិតថ្លៃ។ ចាប់តាំងពីឆ្នាំ២០០២ ដល់ដើមឆ្នាំ២០១៤ អង្គការ អុបភឺរ៉េស៊ិន ស្មាល កម្ពុជា បានជួយធ្វើការវះកាត់ដោយឥតបង់ប្រាក់ និងជួយឧបត្ថម្ភដល់ការស្នាក់នៅ អាហារហូបចុក ចំណាយលើការធ្វើដំណើរពីតាមបណ្ដាខេត្ត បានចំនួន ៣៥លើក សរុបចំនួនជាង ៣ពាន់នាក់ (៣.២៩២នាក់)។ រដ្ឋមន្ត្រីក្រសួងសុខាភិបាល លោក ម៉ម ប៊ុនហេង ថ្លែងថា អគារវះកាត់ថ្មីនេះនឹងចូលរួមចំណែកមួយផ្នែកទៀតដល់មន្ទីរពេទ្យសម្រាប់ផ្តល់សេវាថែទាំព្យាបាលជូនពលរដ្ឋ ពិសេសចូលរួមអភិវឌ្ឍក្នុងការកាត់បន្ថយភាពឆែបមាត់នៅកម្ពុជា៖ ។ លោកស្រី សំា ហ៊យ មកពីខេត្តព្រៃវែង ដែលមានកូនអាយុ ៧ខែ មានមាត់ឆែប ឲ្យដឹងថា គាត់ស្នាក់នៅមន្ទីរពេទ្យមិត្តភាពខ្មែរ-សូវៀត ២ថ្ងៃហើយ ដើម្បីរង់ចាំឲ្យគ្រូពេទ្យវះកាត់មាត់ឆែបកូនគាត់។ លោកស្រីបន្តថា ប្រសិនគ្រូពេទ្យយកថ្លៃសេវាព្យាបាលនោះ គាត់នឹងត្រឡប់ទៅផ្ទះវិញ ព្រោះអត់លុយវះកាត់។ ប៉ុន្តែ គ្រូពេទ្យប្រាប់ថា ការវះកាត់នោះឥតគិតថ្លៃសេវា ហើយឧបត្ថម្ភថ្លៃអាហារ និងធ្វើដំណើរថែមទៀត៖ ។ អង្គការ អុបភឺរ៉េស៊ិន ស្មាល បានចុះកិច្ចព្រមព្រៀងជាមួយក្រសួងសុខាភិបាល កាលពីថ្ងៃទី១៧ មីនា ឆ្នាំ២០០៣ អំពីការវះកាត់កុមារឆែបមាត់ ឆែបក្រអូម និងពិការមុខមាត់នៅកម្ពុជា៕
|
2014-04-01T11:30:00+07:00
|
rfa.org
|
https://www.rfa.org/khmer/news/health/free-Cleft-lip-surgery-in-Khmer-Soviet-Friendship-hospital-04012014002020.html
|
a00fd0db-108f-462d-88ff-c1565db8c735
|
សាលាក្រុងចាប់ផ្ដើមពង្រឹងការអនុវត្តបម្រាមជក់បារីនៅកន្លែងធ្វើការនិងទីសាធារណៈ
|
សាលារាជធានីភ្នំពេញ ចាប់ផ្ដើមពង្រឹងការអនុវត្តសារាចរលេខ០០៣ ស្ដីពីការហាមប្រាមលើការជក់បារី និងបង្ហុយផ្សែងផលិតផលថ្នាំជក់នៅកន្លែងធ្វើការ និងកន្លែងសាធារណៈ។ ការពង្រឹងនេះ គឺចាប់ផ្ដើមពីមន្ត្រីសាធារណៈនៅតាមឃុំសង្កាត់មុនគេ។ មានមន្ត្រីឃុំសង្កាត់នៃរាជធានីភ្នំពេញ ជិត ២០០នាក់ ត្រូវបានសាលារាជធានីភ្នំពេញ បើកវគ្គបណ្ដុះបណ្ដាលស្ដីពីការអនុវត្តសារាចរលេខ០០៣ ស.ន.ក ដែលហាមជក់ និងបង្ហុយផ្សែងផលិតផលថ្នាំជក់នៅកន្លែងធ្វើការ និងកន្លែងសាធារណៈ នៅព្រឹកថ្ងៃទី២៥ មីនា។ អភិបាលរងរាជធានីភ្នំពេញ អ្នកស្រី ម៉ក់ វណ្ណស៊ីថា មានប្រសាសន៍ថា គោលបំណងនៃវគ្គបណ្ដុះបណ្ដាលនេះ គឺសំដៅពង្រឹងសមត្ថភាព និងចំណេះដឹងដល់អាជ្ញាធរមូលដ្ឋាន ស្ថាប័នមានសមត្ថកិច្ច និងផ្នែកពាក់ព័ន្ធ ឱ្យជ្រួតជ្រាបកាន់តែច្បាស់អំពីគ្រោះថ្នាក់សុខភាព ដែលបង្កដោយសារការជ្រៀតជ្រែកយ៉ាងស្ងៀមស្ងាត់ពីផ្សែងផលិតផលថ្នាំជក់ ហើយរួមគ្នារិះរកមធ្យោបាយ និងលទ្ធភាពគ្រប់បែបយ៉ាង ដើម្បីទប់ស្កាត់ និងការពារសុខុមាលភាពរបស់ប្រជាពលរដ្ឋ។ អ្នកស្រី ម៉ក់ វណ្ណស៊ីថា បន្តថា ការហាមជក់ ឬបង្ហុយផ្សែងបារីនេះ គឺជារបត់កែទម្លាប់ថ្មីមួយចំពោះការជក់បារី ហើយអ្នកស្រីណែនាំដល់មន្ត្រីអាជ្ញាធរមូលដ្ឋាន ឱ្យអនុវត្តសារាចរលេខ០០៣ ឱ្យមានប្រសិទ្ធភាព៖ ។ នាយកអង្គការចលនាដើម្បីសុខភាពកម្ពុជា លោកវេជ្ជបណ្ឌិត មុំ គង់ ពន្យល់ថា ថ្នាំជក់ជាកត្តាចម្បងមួយដែលបង្កឱ្យមានជំងឺ ជាពិសេសជំងឺមហារីក៖ ។ លោកវេជ្ជបណ្ឌិត មុំ គង់ មានប្រសាសន៍ដែរថា អ្នកដែលមិនជក់បារី ក៏អាចមានជំងឺធ្ងន់ធ្ងរដូចគ្នាដែរ កាលណានៅក្បែរអ្នកជក់បារី ដោយសារតែការស្រូបផ្សែងបារីពីអ្នកជក់៖ ។ តំណាងអង្គការសុខភាពពិភពលោក ប្រចាំកម្ពុជា លោកវេជ្ជបណ្ឌិត យ៉ិល ដារ៉ាវុធ ថ្លែងថា អត្រាអ្នកស្លាប់នៅលើពិភពលោកដោយសារការប្រើប្រាស់ផលិតផលថ្នាំជក់ ដូចជា ចុកថ្នាំ និងជក់បារី បានកើនឡើងខ្ពស់ជាលំដាប់។ នៅប្រទេសកម្ពុជា អ្នកប្រើប្រាស់ផលិតផលថ្នាំជក់ ទាំងជក់ និងចុក មានចំនួន ២លាននាក់។ លោកវេជ្ជបណ្ឌិតថ្លែងថា អត្រាអ្នកចុកថ្នាំ និងអ្នកជក់បារី មិនបានថយចុះទេ ហើយអត្រាអ្នកស្លាប់ភាគច្រើនជាបុរស៖ ។ ការហាមជក់ និងការបង្ហុយផ្សែងផលិតផលថ្នាំជក់នៅកន្លែងធ្វើការ និងកន្លែងសាធារណៈ គឺជាកិច្ចប្រឹងប្រែងមួយរបស់កម្ពុជា ក្នុងការអនុវត្តតាមអនុសញ្ញាគ្រប់គ្រងថ្នាំជក់របស់អង្គការសុខភាពពិភពលោក ដែលប្រទេសកម្ពុជា ជាភាគីដែរ។ ទាក់ទងនឹងកិច្ចប្រឹងប្រែងកាត់បន្ថយគ្រោះថ្នាក់សុខភាពដោយសារផ្សែងបារី ក្រសួងសុខាភិបាល បានចេញសារាចរមួយកាលពីថ្ងៃទី៤ កុម្ភៈ ដែលណែនាំដល់អ្នកគ្រប់គ្រង ឬម្ចាស់កន្លែងធ្វើការ ឬកន្លែងសាធារណៈ ដូចជាមន្ទីរពេទ្យ គ្រឹះស្ថានសិក្សា ទារកដ្ឋាន សួនកុមារ គ្រឹះស្ថានសាសនា សារមន្ទីរ រមណីយដ្ឋានវប្បធម៌ប្រវត្តិសាស្ត្រ និងកន្លែងងាយឆាបឆេះ ត្រូវហាមអ្នកជក់ ឬបង្ហុយផ្សែងផលិតផលថ្នាំជក់នៅកន្លែងទាំងនោះ។ អ្នកគ្រប់គ្រង ឬម្ចាស់កន្លែងធ្វើការ ឬកន្លែងសាធារណៈ ត្រូវហាមអ្នកជក់នៅកន្លែងទាំងនោះ ឬអញ្ជើញឱ្យអ្នកជក់ចេញក្រៅ ឬរកអន្តរាគមន៍ពីអាជ្ញាធរមានសមត្ថកិច្ច៕
|
2014-03-26T11:40:00+07:00
|
rfa.org
|
https://www.rfa.org/khmer/news/health/Phnom-Penh-City-Hall-bans-smoking-and-blowing-tobacco-products-at-public-and-workplace-03262014002327.html
|
4f972aab-c832-45d5-a447-9b27f2c4990a
|
អ្នកជំនាញ៖ កុមារកម្ពុជានៅតែជួបបញ្ហាខ្វះអាហារូបត្ថម្ភធ្ងន់ធ្ងរ
|
មន្ត្រីសុខាភិបាលនៅតែបារម្ភអំពីបញ្ហាខ្វះអាហារូបត្ថម្ភ ឬខ្វះជីវជាតិអាហារ ដែលកើតមានចំពោះពលរដ្ឋកម្ពុជា។ ជាផ្នែកមួយនៃដំណោះស្រាយបញ្ហានេះ មូលនិធិសម្រាប់ការអភិវឌ្ឍន៍ និងជំនួយសង្គ្រោះអន្តរជាតិ (FIDR) រួមជាមួយក្រសួងសុខាភិបាល និងមន្ទីរពេទ្យកុមារជាតិ ធ្វើសិក្ខាសាលាមួយ ដើម្បីលើកកម្ពស់ចំណេះដឹងស្ដីពីការគ្រប់គ្រងរបបអាហារអ្នកជំងឺនៅក្នុងមន្ទីរពេទ្យ ជាពិសេសអ្នកជំងឺកុមារ។ អ្នកជំនាញខាងសុខភាពឱ្យដឹងថា បញ្ហាខ្វះអាហារូបត្ថម្ភ ឬបញ្ហាខ្វះជីវជាតិអាហារចិញ្ចឹម នៅតែជាបញ្ហាធំសម្រាប់ពលរដ្ឋកម្ពុជា ទាំងអ្នករស់នៅទីជនបទ និងទីប្រជុំជន។ ដោយឡែក មន្ទីរពេទ្យជាច្រើន ក៏មិនទាន់បានយកចិត្តទុកដាក់លើបញ្ហាអាហារូបត្ថម្ភ ចំពោះអ្នកជំងឺដែរ លើកលែងតែមន្ទីរកុមារជាតិ មួយប៉ុណ្ណោះ។ ក្នុងសិក្ខាសាលាលើកកម្ពស់ចំណេះដឹង ស្ដីពីការគ្រប់គ្រងរបបអាហារអ្នកជំងឺក្នុងមន្ទីរពេទ្យ នៅព្រឹកថ្ងៃទី២០ មីនា រដ្ឋលេខាធិការក្រសួងសុខាភិបាល លោក អេង ហួត មានប្រសាសន៍ថា ប្រៀបធៀបនឹងបទដ្ឋានអន្តរជាតិ មន្ទីរពេទ្យនៅក្នុងប្រទេសកម្ពុជា នៅមិនទាន់បានយកចិត្តទុកដាក់គ្រប់គ្រងអាហារូបត្ថម្ភចំពោះអ្នកជំងឺឱ្យបានគ្រប់គ្រាន់នៅឡើយទេ។ លោកថា នៅក្នុងប្រទេសផ្សេងទៀត ខាងមន្ទីរពេទ្យបានផ្ដល់អាហារដែលបានកំណត់ច្បាស់លាស់ដល់អ្នកជំងឺ។ លោក អេង ហួត អំពាវនាវដល់អ្នកចូលរួមប្រមាណ ១០០នាក់ ដែលមកពីគ្រឹះស្ថានសុខាភិបាលទាំងរដ្ឋ និងឯកជន ឱ្យចាប់ផ្ដើមគិតគូរពីបញ្ហានេះ នៅពេលព្យាបាលអ្នកជំងឺនៅតាមមន្ទីរពេទ្យរបស់ខ្លួន៖ ។ នាយកមន្ទីរពេទ្យកុមារជាតិ លោកវេជ្ជបណ្ឌិត ញឹប អង្គារបុស្ស មានប្រសាសន៍ថា មន្ទីរពេទ្យកុមារជាតិ គឺជាមន្ទីរពេទ្យតែមួយគត់នៅប្រទេសកម្ពុជា ដែលបានបង្កើតប្រព័ន្ធគ្រប់គ្រងរបបអាហារអ្នកជំងឺដោយជោគជ័យ ក្រោមជំនួយពីមូលនិធិសម្រាប់ការអភិវឌ្ឍន៍ និងជំនួយសង្គ្រោះអន្តរជាតិ សហការជាមួយក្រសួងសុខាភិបាល៖ ។ ប្រធានគម្រោងគាំទ្រផ្នែកអាហារូបត្ថម្ភនៃមូលនិធិសម្រាប់ការអភិវឌ្ឍន៍ និងជំនួយសង្គ្រោះអន្តរជាតិ នៅមន្ទីរពេទ្យកុមារជាតិ គឺអ្នកស្រី ញាណ មល្លីកា មានប្រសាសន៍ថា ការបង្កើតប្រព័ន្ធសេវារបបអាហារអ្នកជំងឺ គឺមាន ៧ប្រភេទ ស្របទៅតាមតម្រូវការ និងប្រភេទជំងឺរបស់កុមារ ពីព្រោះអ្នកជំងឺកុមារមួយចំនួនមានបញ្ហាកង្វះអាហារូបត្ថម្ភបន្ថែមទៀត៖ ។ អ្នកស្រី ញាណ មល្លីកា ឱ្យដឹងថា បន្ទាប់ពីបានជោគជ័យលើការបង្កើតប្រព័ន្ធសេវារបបអាហារអ្នកជំងឺ នៅមន្ទីរពេទ្យកុមារជាតិ មូលនិធិសម្រាប់ការអភិវឌ្ឍន៍ និងជំនួយសង្គ្រោះអន្តរជាតិ នឹងចាប់ផ្ដើមគម្រោងជួយមន្ទីរពេទ្យគាំពារមាតា និងទារក នៅភ្នំពេញ ចាប់ពីថ្ងៃទី១ ខែមេសា តទៅ៕
|
2014-03-21T15:05:00+07:00
|
rfa.org
|
https://www.rfa.org/khmer/news/health/Seminar-of-National-Pediatric-Hospital-on-patient-food-03212014035534.html
|
70b164f6-e89d-4206-b712-e307ad9ace93
|
យូនីសេហ្វ៖ ពលរដ្ឋកម្ពុជា ៦,៣លាននាក់ពុំទាន់មានទឹកស្អាតប្រើប្រាស់
|
កម្ពុជា ប្រារព្ធទិវាទឹកពិភពលោកឆ្នាំ២០១៤ នៅថ្ងៃសុក្រ ទី២១ នេះ នៅពេលអង្គការយូនីសេហ្វ (UNICEF) បានរកឃើញថា ប្រជាពលរដ្ឋកម្ពុជា ៦,៣លាននាក់ នៅពុំទាន់មានទឹកស្អាតប្រើប្រាស់ និងអនាម័យជាមូលដ្ឋាននៅឡើយ បើទោះជាមហាសន្និបាតអង្គការសហប្រជាជាតិ កាលពី ៤ឆ្នាំមុនបានកំណត់ថា ពលរដ្ឋគ្រប់រូបត្រូវទទួលបានទឹកស្អាត និងអនាម័យមូលដ្ឋាន ដែលជាសិទ្ធិមូលដ្ឋានរបស់ពួកគេក៏ដោយ។ សេចក្តីថ្លែងការណ៍អង្គការយូនីសេហ្វ ផ្សាយកាលពីថ្ងៃទី២០ មីនា ឲ្យដឹងថា ប្រជាពលរដ្ឋប្រមាណ ៣លាន ៩សែននាក់ ដែលខ្វះទឹកស្អាតសម្រាប់បរិភោគ គឺជាប្រជាជនក្រីក្ររស់នៅតាមតំបន់ជនបទ។ ការខ្វះទឹកស្អាតប្រើប្រាស់ និងអនាម័យមូលដ្ឋាននេះ បានធ្វើឲ្យកុមារដែលមានចំនួន ៤១ភាគរយនៃប្រជាពលរដ្ឋសរុប ប្រឈមនឹងការឆ្លងនូវជំងឺផ្សេងៗដែលចម្លងតាមទឹក។ មន្ត្រីជំនាញខាងទំនាក់ទំនងអង្គការយូនីសេហ្វ លោក មាស ប៊ុនថា មានប្រសាសន៍កាលពីថ្ងៃព្រហស្បតិ៍ ទី២០ ថា កម្ពុជា នៅមានចំណុចខ្វះខាតមួយចំនួន បណ្ដាលឲ្យរដ្ឋាភិបាលមិនទាន់អាចផ្តល់ទឹកស្អាត និងអនាម័យជាមូលដ្ឋានដល់ពលរដ្ឋទូទាំងប្រទេសបាន។ «សំឡេង» សេចក្តីថ្លែងការណ៍បន្តថា ការខ្វះទឹកស្អាត និងអនាម័យ ជាបញ្ហានាំឱ្យមានការបាត់បង់ជីវិត និងប្រាក់កាស។ បញ្ហានេះ បណ្ដាលឲ្យរដ្ឋាភិបាលខាតបង់ទឹកប្រាក់ប្រមាណ ១៤៦លានដុល្លារជារៀងរាល់ឆ្នាំ។ អង្គការយូនីសេហ្វ កំពុងសហការជាមួយរាជរដ្ឋាភិបាល និងដៃគូអភិវឌ្ឍន៍ និងអង្គការមិនមែនរដ្ឋាភិបាលនានា ដើម្បីរៀបចំ និងអនុវត្ដគោលនយោបាយជាតិស្ដីពីការផ្គត់ផ្គង់ទឹកស្អាត និងសេវាអនាម័យ ក្នុងគោលបំណងបង្កើនការផ្គត់ផ្គង់ទឹកនៅតាមគ្រួសារ និងសាលារៀន និងដើម្បីលើកកម្ពស់ឥរិយាបថអនាម័យនៅតាមសហគមន៍មូលដ្ឋាន រួមទាំងប្រជាពលរដ្ឋក្រីក្រជាងគេ និងអ្នកដែលពិបាកទទួលនូវសេវាកម្មសាធារណៈ ដែលកំពុងត្រូវការចាំបាច់បំផុត។ មន្ត្រីក្រសួងសុខាភិបាល នៅមិនទាន់ឆ្លើយតបនឹងរបាយការណ៍អង្គការយូនីសេហ្វ នៅឡើយទេកាលពីថ្ងៃព្រហស្បតិ៍ ទី២០ មីនា៕
|
2014-03-21T12:31:00+07:00
|
rfa.org
|
https://www.rfa.org/khmer/news/health/nicef-more-than-6-million-cambodian-dont-have-clean-water-03212014013000.html
|
fe8850e6-516b-4be9-99f6-0ba5390bff3e
|
កុមារីអាយុ២ឆ្នាំម្នាក់នៅកំពតស្លាប់ដោយសារជំងឺផ្ដាសាយបក្សី
|
ករណីឆ្លងមេរោគផ្ដាសាយបក្សី H5N1 នៅប្រទេសកម្ពុជា បានកើនដល់ ៩ករណីហើយ នៅដើមឆ្នាំ២០១៤ នេះ។ ករណីថ្មីទី៩ គឺក្រសួងសុខាភិបាល និងអង្គការសុខភាពពិភពលោក ប្រកាសឱ្យដឹងនៅថ្ងៃទី១៧ មីនា បន្ទាប់ពីបានរកឃើញកុមារីអាយុ ២ឆ្នាំម្នាក់នៅខេត្តកំពត ស្លាប់ដោយសារជំងឺផ្ដាសាយបក្សី កាលពីថ្ងៃទី១៤ មីនា។ កុមារីរូបនេះ មានអាការៈគ្រុនក្ដៅ ក្អក ហត់។ កុមារីរូបនេះ បានប៉ះពាល់ និងបរិភោគម្ហូបសាច់មាន់ ដែលងាប់ជាច្រើននៅក្នុងភូមិ ចាប់តាំងពីខែកុម្ភៈ រហូតដល់ដើមខែមីនា។ អ្នកជំនាញពីក្រសួងសុខាភិបាលថ្នាក់ជាតិ និងថ្នាក់មូលដ្ឋាន កំពុងបន្តអង្កេតស្រាវជ្រាវការរាតត្បាតនៅទីនោះ។ ក្រសួងសុខាភិបាល អំពាវនាវកុំឱ្យពលរដ្ឋទទួលទានម្ហូបសាច់មាន់ដែលងាប់ កឺត្រូវកប់ ឬដុតមាន់ទាំងនោះចោល ហើយផ្ដល់ព័ត៌មានតាមទូរស័ព្ទលេខ ១១៥ ឬ ០១២ ៤៨ ៨៩ ៨១ បើសង្ស័យថាមានជំងឺផ្ដាសាយបក្សីនៅក្នុងស្រុកភូមិ៕
|
2014-03-18T20:08:00+07:00
|
rfa.org
|
https://www.rfa.org/khmer/news/health/New-case-of-H5N1-9th-Case-03182014090748.html
|
31db4d0b-be39-4ab4-a6b8-e94485b18710
|
រកឃើញអ្នកឆ្លងជំងឺផ្ដាសាយបក្សី២ករណីថ្មីនៅខេត្តកណ្ដាលនិងកំពង់ឆ្នាំង
|
ក្រសួងសុខាភិបាល និងអង្គការសុខភាពពិភពលោក បានរកឃើញអ្នកឆ្លងជំងឺផ្ដាសាយបក្សីពីរករណីថ្មីទៀត ដែលកើតលើកុមារា ២រូប នៅខេត្តកណ្ដាល និងខេត្តកំពង់ឆ្នាំង។ ការរកឃើញឆ្លងថ្មី ២ករណីនេះ ធ្វើឱ្យប្រទេសកម្ពុជា មានករណីឆ្លងជំងឺផ្ដាសាយបក្សី H5N1 ទី៨ ហើយនៅក្នុងដើមឆ្នាំ២០១៤។ ក្នុងសេចក្ដីប្រកាសរួមរបស់ក្រសួងសុខាភិបាល និងអង្គការសុខភាពពិភពលោក ចុះថ្ងៃទី១១ មីនា សរសេរថា អ្នកឆ្លងជំងឺផ្ដាសាយបក្សី ២ករណីថ្មីនេះ គឺទីមួយកើតចំពោះកុមារាអាយុ ៨ម្នាក់ នៅក្នុងភូមិស្ពានដែក ឃុំព្រែកទន្លាប់ ស្រុកលើកដែក ខេត្តកណ្ដាល។ កុមាររូបនេះត្រូវបានវិទ្យាស្ថានប៉ាស្ទ័រកម្ពុជា រកឃើញមានមេរោគផ្ដាសាយបក្សី H5N1 នៅថ្ងៃទី៦ មីនា បន្ទាប់ពីគាត់មានអាការៈគ្រុនក្ដៅ រងាញាក់ ហូរសំបោរ ឈឺក ក្អក ហត់ ប្រកាច់ និងសន្លឹម ចាប់តាំងពីថ្ងៃទី២៤ ខែកុម្ភៈ មក។ បន្ទាប់ពីផ្ដល់ថ្នាំ Tamiflu នៅថ្ងៃទី៥ កុមារ នោះបានធូរស្បើយហើយ។ ដោយឡែកករណីថ្មីទីពីរ កើតលើកុមារាអាយុ ៨ឆ្នាំដូចគ្នា ដែលនៅភូមិទឹកល្អក់ ឃុំទឹកហូត ស្រុករលាប្អៀរ ខេត្តកំពង់ឆ្នាំង។ កុមារានេះបានស្លាប់ បន្ទាប់ពីបញ្ជូនមកសម្រាកនៅពេទ្យគន្ធបុប្ផា បានតែប៉ុន្មានម៉ោង នៅថ្ងៃទី៦ មីនា។ កុមារនេះមានអាការៈគ្រុនក្ដៅ ឈឺក្បាល ក្អក និងដកដង្ហើមហត់។ វិទ្យាស្ថានប៉ាស្ទ័រកម្ពុជា រកឃើញថា កុមារារូបនេះមានមេរោគផ្ដាសាយបក្សី H5N1។ កម្ពុជា មានអ្នកឆ្លងជំងឺផ្ដាសាយបក្សីចំនួន ៥៥ករណីហើយ ចាប់តាំងពីឆ្នាំ២០០៥ មក ហើយក្នុងចំណោមនេះមាន ១៩ករណីនៅមានជីវិត និង ៣៦ករណីផ្សេងទៀតបានស្លាប់។ នៅភូមិ និងផ្ទះដែលកុមារឆ្លងជំងឺផ្ដាសាយបក្សី H5N1 សុទ្ធតែមានសត្វមាន់ងាប់ច្រើន កាលពីខែកុម្ភៈ ហើយកុមារាទីពីរ បានជួយបោចមាន់ និងទទួលទានម្ហូបសាច់មាន់ដែលងាប់នោះ។ ក្រសួងសុខាភិបាល អំពាវនាវកុំឱ្យពលរដ្ឋទទួលទានម្ហូបសាច់មាន់ដែលងាប់ ហើយផ្ដល់ព័ត៌មានតាមទូរស័ព្ទលេខ ១១៥ ឬ ០១២ ៤៨ ៨៩ ៨១ បើសង្ស័យថាមានជំងឺផ្ដាសាយបក្សី នៅក្នុងស្រុកភូមិ៕
|
2014-03-12T20:03:00+07:00
|
rfa.org
|
https://www.rfa.org/khmer/news/health/two-new-h5n1-case-03122014090141.html
|
d96068cb-c506-4270-9fbc-b4eef898a2b2
|
ស្ថានទូតបារាំងនិងក្រសួងសុខាភិបាលបើកមជ្ឈមណ្ឌលស្រាវជ្រាវជំងឺឆ្លង
|
ស្ថានទូតបារាំងប្រចាំព្រះរាជាណាចក្រកម្ពុជា និងក្រសួងសុខាភិបាលកម្ពុជា បើកមជ្ឈមណ្ឌលសម្រាប់តំបន់អាស៊ីមួយ សម្រាប់ការស្រាវជ្រាវជំងឺឆ្លងនិងជំងឺថ្មី។ កម្ពុជានិងបារាំងរំពឹងថា មជ្ឈមណ្ឌលនេះនឹងក្លាយជាកន្លែងបង្កើនចំណេះដឹងជាន់ខ្ពស់ ដើម្បីសុខភាពល្អប្រសើរ។ ស្ថានទូតបារាំងប្រចាំកម្ពុជា នៅព្រឹកថ្ងៃទី១១ មីនា បានសម្ពោធឱ្យប្រើប្រាស់អាគារមន្ទីរពិសោធន៍ស្រាវជ្រាវជំងឺឆ្លងថ្នាក់តំបន់អាស៊ី សម្រាប់ជាមជ្ឈមណ្ឌលស្រាវជ្រាវថ្មីមួយ នៅវិទ្យាស្ថានប៉ាស្ទ័រ រាជធានីភ្នំពេញ។ សេចក្ដីប្រកាសព័ត៌មានរបស់ស្ថានទូតបារាំង បានសរសេរថា ការសម្ពោធដាក់ឱ្យប្រើប្រាស់អាគារមន្ទីរពិសោធន៍នេះ គឺជាការពង្រឹងតួនាទីស្នូលរបស់វិទ្យាស្ថានប៉ាស្ទ័រកម្ពុជា ក្នុងនាមជាមជ្ឈមណ្ឌលជំនាញក្នុងតំបន់ លើការងារបង្ការ និងស្រាវជ្រាវជំងឺឆ្លង។ ភារធារីនៃស្ថានទូតបារាំងប្រចាំព្រះរាជាណាចក្រកម្ពុជា លោក អាឡាំង ហ្វកតាំង (Alain FORTIN) មានប្រសាសន៍ថា អាគារមន្ទីរពិសោធន៍សម្រាប់ការស្រាវជ្រាវជំងឺឆ្លងប្រចាំតំបន់អាស៊ី គឺជាមោទនភាព និងជាលទ្ធផលនៃកិច្ចសហប្រតិបត្តិការរវាងបារាំង និងកម្ពុជា នៅក្នុងការសិក្សាស្រាវជ្រាវជាន់ខ្ពស់។ លោក អាឡាំង ហ្វកតាំង ថ្លែងថា អាគារមជ្ឈមណ្ឌលស្រាវជ្រាវនេះ នឹងផ្ដល់ប្រយោជន៍រវាងស្ថាប័នស្រាវជ្រាវ និងវិទ្យាសាស្ត្រក្នុងការបង្កើនចំណេះដឹងគ្រប់វិស័យដើម្បីសុខភាពល្អប្រសើរ៖ ។ រដ្ឋមន្ត្រីក្រសួងសុខាភិបាល លោក ម៉ម ប៊ុនហេង ថ្លែងថា វិទ្យាស្ថានប៉ាស្ទ័រ គឺជាបង្អែកសម្រាប់ប្រទេសកម្ពុជា និងក្នុងតំបន់ក្នុងការត្រួតពិនិត្យជំងឺអាទិភាព ដោយផ្ដល់ជំនាញគាំទ្រដល់អង្គភាពសុខាភិបាលក្នុងការធ្វើរោគវិនិច្ឆ័យ ការសិក្សាពូជមេរោគ ដែលហៅថា ហ្សែន និងសិក្សាពីការឆ្លងរបស់មេរោគ។ ក្នុងនោះ លោក ម៉ម ប៊ុនហេង បានលើកយកឧទាហរណ៍មួយចំនួន ដូចជា "ក" កន្លងមកវិទ្យាស្ថានប៉ាស្ទ័រ បានបង្ហាញពីមេរោគគ្រុនចាញ់ ដែលស៊ាំថ្នាំ៖ ។ លោក ម៉ម ប៊ុនហេង មានប្រសាសន៍ថា ប្រទេសកម្ពុជាមានបំណងអភិវឌ្ឍន៍ចំណេះដឹង និងជំនាញវិទ្យាសាស្ត្រសុខាភិបាលដល់យុវជន ដែលចាំបាច់ត្រូវពង្រឹងកិច្ចសហប្រតិបត្តិការបារាំង ជាដៃគូជាមួយកម្ពុជា តំបន់ និងអន្តរជាតិ សម្រាប់ការរៀបចំ និងការត្រួតពិនិត្យប្រសិទ្ធភាពបន្ថែមទៀត នៃជំងឺឆ្លងនិងជំងឺថ្មីៗ។ ទន្ទឹមគ្នានឹងការសម្ពោធអាគារមន្ទីរពិសោធន៍ថ្នាក់តំបន់អាស៊ាននេះ កម្ពុជានិងបារាំង រៀបចំវេទិកាអន្តរជាតិស្ដីពីជំងឺថ្មីៗ រយៈពេល ២ថ្ងៃ គឺពីនៅថ្ងៃទី១១ ដល់ថ្ងៃទី១២ មីនា នៅរាជធានីភ្នំពេញ ដែលមានអ្នកជំនាញមកពីតំបន់អាស៊ាន និងអន្តរជាតិជិត ២០០នាក់។ ភារធារីនៃស្ថានទូតបារាំងប្រចាំព្រះរាជាណាចក្រកម្ពុជា លោក អាឡាំង ហ្វកតាំង (Alain FORTIN) មានប្រសាសន៍ថា ការរៀបចំវេទិកាអន្តរជាតិស្ដីពីជំងឺថ្មីៗ នៅកម្ពុជា គឺជាមោទនភាព និងជាលទ្ធផលនៃកិច្ចសហប្រតិបត្តិការរវាងបារាំង និងកម្ពុជា នៅក្នុងការស្រាវជ្រាវ និងសិក្សាជាន់ខ្ពស់ ដែលអាចទាញយកប្រយោជន៍បានដូចនៅប្រទេសបារាំងដែរ។ ស្ថានទូតបារាំងបញ្ជាក់ថា អាគារមន្ទីរពិសោធន៍នៃមជ្ឈមណ្ឌលស្រាវជ្រាវថ្នាក់តំបន់នៅវិទ្យាស្ថានប៉ាស្ទ័រ នេះ គឺជាការផ្ដល់ឱកាសថ្មីដល់អ្នកស្រាវជ្រាវមកពីប្រទេសនានា ផ្លាស់ប្ដូរជំនាញដើម្បីដឹកនាំការស្រាវជ្រាវនិងបណ្ដុះបណ្ដាលពហុវិស័យក្នុងទ្រង់ទ្រាយធំ ហើយមជ្ឈមណ្ឌលនេះ ទ្រទ្រង់ថវិកាដោយសមាជិកនៃបណ្ដាញស្រាវជ្រាវ AVIESAN Sud ក្រោមការដឹកនាំរបស់ក្រសួងសុខាភិបាលកម្ពុជា។ តាមរយៈឧបករណ៍ថ្មី នៃអាគារវិទ្យាសាស្ត្រថ្នាក់តំបន់នេះ នឹងពង្រឹងសមត្ថភាពរបស់វិទ្យាស្ថានប៉ាស្ទ័រកម្ពុជា និងស្ថាប័នស្រាវជ្រាវបារាំង កម្រិតខ្ពស់នៅក្នុងតំបន់ ដើម្បីជាជាប្រយោជន៍ដល់ដៃគូក្នុងស្រុក ដូចជា ក្រសួងសុខាភិបាល ក្រសួងកសិកម្ម និងដៃគូអន្តរជាតិ ដូចជា អង្គការសុខភាពពិភពលោក អង្គការកសិកម្ម និងស្បៀងអាហាររបស់អង្គការសហប្រជាជាតិជាដើម។ វិទ្យាស្ថានប៉ាស្ទ័រនៅកម្ពុជា ត្រូវបានបង្កើនឡើងដោយបារាំង នៅឆ្នាំ១៩៥៣ ហើយមន្ត្រីស្ថានទូតបារាំងឱ្យដឹងថា អាគារមន្ទីរពិសោធន៍នៃមជ្ឈមណ្ឌលស្រាវជ្រាវថ្នាក់តំបន់អាស៊ីថ្មីនេះ មានតម្លៃ ៨០ម៉ឺនដុល្លារ៕
|
2014-03-12T10:05:00+07:00
|
rfa.org
|
https://www.rfa.org/khmer/news/health/france-help-to-build-new-laboratory-in-pasteur-institute-03112014230314.html
|
3a76febd-8d2a-4bc6-a854-b4cc2ab6f85a
|
ក្រសួងសុខាភិបាលផ្ដល់ការព្យាបាលជំងឺភ្នែកដោយឥតគិតថ្លៃរយៈពេល២ថ្ងៃ
|
កម្មវិធីជាតិសុខភាពភ្នែកនៃក្រសួងសុខាភិបាល សហការជាមួយអង្គការដៃគូជាតិ និងអន្តរជាតិ ផ្ដល់ការពិនិត្យព្យាបាលជំងឺភ្នែកដោយឥតបង់ថ្លៃរយៈពេល ២ថ្ងៃ គឺចាប់ពីថ្ងៃច័ន្ទ ទី១០ ដល់ថ្ងៃអង្គារ ទី១១ ខែមីនា សប្ដាហ៍នេះ។ គ្រូពេទ្យឯកទេសជំងឺភ្នែកនៅមន្ទីរពេទ្យបង្អែករាជធានីភ្នំពេញ លោកវេជ្ជបណ្ឌិត អេង គឹមបូរិទ្ធ មានប្រសាសន៍ថា ក្នុងកម្មវិធីរយៈពេល ២ថ្ងៃនេះ នៅមន្ទីររបស់លោក ក៏នឹងមានផ្ដល់ការពិនិត្យ និងព្យាបាលជំងឺភ្នែកគ្រប់ប្រភេទមិនកំណត់ចំនួនអ្នកជំងឺទេ៖ ។ គ្រូពេទ្យឯកទេសជំងឺភ្នែកឱ្យដឹងថា នៅប្រទេសកម្ពុជា ជំងឺភ្នែកដែលឧស្សាហ៍ជួបជាងគេ គឺជំងឺភ្នែកឡើងបាយ ដោយសារតែពលរដ្ឋកម្ពុជា ភាគច្រើនជាកសិករធ្វើការក្រោមពន្លឺថ្ងៃខ្លាំង និងរយៈពេលយូរ។ នៅក្នុងសេចក្ដីប្រកាសព័ត៌មានរបស់ក្រសួងសុខាភិបាល បានសរសេរថា កម្មវិធីពីថ្ងៃទី១០ ដល់ថ្ងៃទី ១១ ក្រុមគ្រូពេទ្យឯកទេសភ្នែក នឹងផ្ដល់ការពិនិត្យ ព្យាបាលជំងឺភ្នែក ដោយឥតបង់ថ្លៃ នៅអាគារភ្នែកតាមមន្ទីរពេទ្យ ចំនួន ២៥ទូទាំងប្រទេស គឺនៅភ្នំពេញ មានមន្ទីរពេទ្យអង្គឌួង មន្ទីរបង្អែករាជធានីភ្នំពេញ និងមន្ទីរពេទ្យមិត្តភាពខ្មែរ-សូវៀត។ រីឯនៅខេត្តវិញ គឺមាននៅតាមមន្ទីរពេទ្យខេត្តនីមួយៗ លើកលែងតែនៅខេត្តព្រៃវែង នៅមន្ទីរពេទ្យបង្អែកអ្នកលឿង ខេត្តត្បូងឃ្មុំ គឺនៅមន្ទីរពេទ្យបង្អែកស្រុកត្បូងឃ្មុំ ខេត្តមណ្ឌលគិរី នៅមន្ទីរពេទ្យបង្អែកសែនមនោរម្យ ខេត្តបន្ទាយមានជ័យ នៅមន្ទីរពេទ្យមិត្តភាពកម្ពុជា-ជប៉ុន ស្រុកមង្គលបុរី មន្ទីរពេទ្យភ្នែកតំបន់ ខេត្តសៀមរាប៕
|
2014-03-10T11:35:00+07:00
|
rfa.org
|
https://www.rfa.org/khmer/news/health/doctors-give-free-eye-surgery-03092014223354.html
|
c40fca1b-a5d9-4097-bca7-e2fafac85dbd
|
FIDR បើកវគ្គផ្សព្វផ្សាយអំពីជំងឺវះកាត់កុមារជាសារវន្តនៅព្រះវិហារ
|
គ្រូពេទ្យនៃមន្ទីរពេទ្យកុមារជាតិ នៅតែបារម្ភអំពីកត្តាគ្រោះថ្នាក់ចំពោះជំងឺវះកាត់កុមារនៅតាមជនបទ។ ដោយសារតែការបារម្ភនេះ ទើបនៅថ្ងៃទី៦ មីនា គ្រូពេទ្យជំនាញវះកាត់ជំងឺកុមារនៃមន្ទីរពេទ្យកុមារជាតិ និងមូលនិធិដើម្បីអភិវឌ្ឍន៍ និងជំនួយសង្គ្រោះអន្តរជាតិ ហៅកាត់ជាភាសាអង់គ្លេស អែហ្វ.អាយ.ឌី.អ (FIDR) បើកវគ្គផ្សព្វផ្សាយជំងឺវះកាត់កុមារជាសារវន្ត ឬជាទូទៅលើកទី៨ ដល់បុគ្គលិកសុខាភិបាលនៅមណ្ឌលសុខភាពតាមមូលដ្ឋានក្នុងខេត្តព្រះវិហារ។ នាយករងមន្ទីរពេទ្យកុមារជាតិ គឺលោកវេជ្ជបណ្ឌិត ម៉ម វិទ្យារិទ្ធ មានប្រសាសន៍ថា ការផ្សព្វផ្សាយនេះ គឺដើម្បីឱ្យបុគ្គលិកសុខាភិបាលនៅតាមមូលដ្ឋាន ស្គាល់កាន់តែច្បាស់បន្ថែមទៀតអំពីសញ្ញាគ្រោះថ្នាក់នៃជំងឺរបស់កុមារ ២ក្រុម ដែលចាំបាច់ត្រូវតែបញ្ជូនមកវះកាត់ឱ្យទាន់ពេលវេលា។ «សំឡេង» រហូតមកដល់ពេលនេះ វគ្គផ្សព្វផ្សាយការវះកាត់ជំងឺកុមារជាសារវន្ត បានធ្វើ ៨លើកហើយ គឺនៅខេត្តស្វាយរៀង បាត់ដំបង ក្រចេះ កំពង់ចាម កំពង់ស្ពឺ កំពង់ឆ្នាំង រតនគិរី និងខេត្តព្រះវិហារ ដែលមានទិសដៅដើម្បីកាត់បន្ថយគ្រោះថ្នាក់ពិការភាពចំពោះកុមារ៕
|
2014-03-07T18:37:00+07:00
|
rfa.org
|
https://www.rfa.org/khmer/news/health/National-Pediatric-doctors-expands-surgical-service-in-provinces-03072014063522.html
|
0e4142e3-9b38-44e7-b254-8c237f07a98b
|
ភូមិមួយនៅកំពង់ស្ពឺត្រូវប្រកាសជាតំបន់ហាមឃាត់ដោយសារជំងឺផ្ដាសាយបក្សី
|
ក្រសួងកសិកម្មប្រកាសដាក់ភូមិពាមល្វា ក្នុងឃុំត្រពាំងជោរ ស្រុកឱរ៉ាល់ ខេត្តកំពង់ស្ពឺ ជាតំបន់ហាមឃាត់ ទប់ស្កាត់ជំងឺគ្រុនផ្ដាសាយបក្សី បន្ទាប់ពីរកឃើញថា មានសត្វឈឺ និងងាប់ដោយជំងឺនេះ។ លោក សយ បញ្ញា ប្រធានមន្ទីរកសិកម្មខេត្តកំពង់ស្ពឺ បានឲ្យដឹងថា អ្នកភូមិឲ្យដឹងអំពីការកើតជំងឺលើសត្វមាន់ ទា ក្នុងភូមិ និងមានសត្វងាប់ប្រមាណ ២០ក្បាលជាបន្តបន្ទាប់ កាលពីដើមខែមីនា។ ក្រោយពីមន្ត្រីកសិកម្មយកសំណាកសត្វឈឺទៅពិនិត្យមើលនៅមន្ទីរពិសោធន៍រួចមក មន្ត្រីជំនាញបានអះអាងឲ្យដឹងថា សត្វទាំងនោះមានមេរោគផ្ដាសាយបក្សីពិតប្រាកដមែន។ ក្រោយមកក្រុមមន្រ្តីកសិកម្មខេត្តនិងក្រសួង បានទៅចាប់សត្វបក្សាបក្សីក្នុងភូមិសម្លាប់ កម្ចាត់មេរោគប្រមាណ ៣០០ក្បាល។ លោក សយ បញ្ញា៖ ។ លោក សយ បញ្ញា បានឲ្យដឹងថា មកទល់ពេលនេះ មិនដឹងមេរោគនោះវាឆ្លងមកពីទីណាទេ តែលោកសង្ស័យថា សត្វបក្សីក្នុងស្រុកនិងចិញ្ចឹមនោះ ឆ្លងមេរោគផ្ដាសាយបក្សីមកពីសត្វព្រៃ ពីព្រោះភូមិនោះជាតំបន់ដាច់ស្រយាល។ ស្របគ្នានេះ ក្រសួងកសិកម្មរុក្ខាប្រមាញ់និងនេសាទ បានចេញសេចក្ដីប្រកាសវិធានការ ៦ចំណុច ដើម្បីការពារកុំឲ្យមេរោគផ្ដាសាយបក្សី នៅភូមិពាមល្វា នោះ រីករាលដាលឆ្លងទៅតំបន់ផ្សេងទៀត។ វិធានការទាំង ៦ចំណុចនោះ រួមមាន ត្រូវដាក់ភ្នាក់ងារបសុពេទ្យប្រចាំការនៅតំបន់មានផ្ទុះជំងឺផ្ដាសាយបក្សីនោះ ត្រូវបំផ្លាញចោលសត្វបក្សីឈឺ និងឆ្លងក្នុងតំបន់រកឃើញមានមេរោគគ្រុនផ្ដាសាយបក្សីនោះ ត្រូវត្រួតពិនិត្យលើការទិញ លក់ ឬដឹកជញ្ជូនបក្សីគ្រប់ប្រភេទឆ្លងកាត់ចំណុចមានមេរោគក្នុងរង្វង់មានកាំ ៣គីឡួម៉ែត្រ និងដាក់តំបន់មេរោគនោះជាតំបន់ត្រួតពិនិត្យ តាមដាន និងស្រាវជ្រាវប្រភពជំងឺក្នុងរយៈពេល ៣០ថ្ងៃ និងត្រួតពិនិត្យចលនាបក្សីជាប្រចាំ ក្នុងរង្វង់ដី ១០គីឡូម៉ែត្រ ជុំវិញតំបន់ផ្ទុះជំងឺ។ ការប្រកាសតំបន់ហាមឃាត់នោះ អាចនឹងដកចេញវិញក្រោយពីមានការត្រួតពិនិត្យទៅឃើញថា លែងមានមេរោគនៅតំបន់នោះ៕
|
2014-03-06T15:59:00+07:00
|
rfa.org
|
https://www.rfa.org/khmer/news/health/bird-flu-03062014035932.html
|
6133cdd1-c18d-47ec-9490-c774092d04c3
|
តើផលិតផលហ្ស៊ីហ្សានិងបារីអេឡិចត្រូនិកជាអ្វីនិងប៉ះពាល់សុខភាពអ្វីខ្លះ?
|
រដ្ឋាភិបាលបានប្រកាសបញ្ឈប់លែងឱ្យមានការប្រើប្រាស់ការនាំចូល និងការធ្វើអាជីវកម្មទាំងស្រុងនៅទូទាំងប្រទេសលើផលិតផល ហ្ស៊ីហ្សា (Shisha) និងបារីអេឡិចត្រូនិក ដែលភាសាអង់គ្លេសហៅថា អ៊ីស៊ីហ្ការេត (E-Cigarette)។ អាជ្ញាធរជាតិប្រយុទ្ធប្រឆាំងគ្រឿងញៀន បានចាត់ទុកផលិតផលហ្ស៊ីហ្សា នេះថាមានផលប៉ះពាល់សុខភាពធ្ងន់ធ្ងរជាងបារី។ តើផលិតផល ហ្ស៊ីហ្សា និងបារីអេឡិចត្រូនិកជាអ្វី? ហើយមានផលប៉ះពាល់សុខភាពអ្វីខ្លះ? ផលិតផល ហ្ស៊ីហ្សា និងបារីអេឡិចត្រូនិក ដែលភាសាអង់គ្លេសហៅថា អ៊ីស៊ីហ្ការេត គឺជាផលិតផលដែលគេផលិតឡើងសម្រាប់ជក់ជំនួសបារី។ អាជីវករផលិតផល ហ្ស៊ីហ្សា នៅរាជធានីភ្នំពេញ ឱ្យដឹងថា ផលិតផល ហ្ស៊ីហ្សា ជាប្រភេទដំណាប់ផ្លែឈើដែលគេយកមកដុត ហើយជក់បឺតស្រូបយកផ្សែងចូលទៅក្នុងសួត ដូចគ្នានឹងបារីដែរ។ គេប្រើឧបករណ៍បំពង់សម្រាប់បឺតស្រូបយកផ្សែងថ្នាំ ហ្ស៊ីហ្សា ពីការដុត និងឆ្លងកាត់ទឹក ដូចជក់កញ្ឆាដែរ។ រីឯបារីអេឡិចត្រូនិក គេប្រើថាមពលថ្មពិលដុតទឹកថ្នាំសម្រាប់ហឺតផ្សែង។ នាយកប្រតិបត្តិអង្គការចលនា ដើម្បីសុខភាពកម្ពុជា ដែលធ្វើការប្រឆាំងផ្សែងបារី គឺលោកវេជ្ជបណ្ឌិត មុំ គង់ មានប្រសាសន៍បញ្ជាក់ថា គឺជាផលិតផលធ្វើពីថ្នាំជក់៖ ។ នៅថ្ងៃទី២៥ កុម្ភៈ ផលិតផល ហ្ស៊ីហ្សា អាជ្ញាធរជាតិប្រយុទ្ធប្រឆាំងគ្រឿងញៀន ណែនាំដល់គ្រប់ស្ថាប័នអាជ្ញាធរ ឱ្យចាត់វិធានការបង្ការ បញ្ឈប់ការប្រើប្រាស់ ការធ្វើអាជីវកម្ម និងការនាំចូលផលិតផល ហ្ស៊ីហ្សា និងបារីអេឡិចត្រូនិក អ៊ីស៊ីហ្ការេត។ អាជ្ញាធរជាតិប្រយុទ្ធប្រឆាំងគ្រឿងញៀន ចាត់ទុកផលិតផលនេះថាមានផលប៉ះពាល់សុខភាពធ្ងន់ធ្ងរជាងបារី។ នាយកប្រតិបត្តិអង្គការចលនា ដើម្បីសុខភាពកម្ពុជា លោកវេជ្ជបណ្ឌិត មុំ គង់ មានប្រសាសន៍ថា យើងមិនអាចនិយាយបានទេថាការជក់ថ្នាំជក់ ហ្ស៊ីហ្សា មានផលប៉ះពាល់សុខភាពខ្លាំងជាងការជក់បារី ឬយ៉ាងណានោះ៖ ។ មានអត្ថបទពេទ្យនៅលើគេហទំព័រជាច្រើន ដូចជា ឌឹ ហ្ការឌាន (The Guardian) ម៉ាយ៉ូ គ្លីនិក (Myo Clinic) និងឯកសារនាយកដ្ឋានគ្រប់គ្រងជំងឺឆ្លងសហរដ្ឋអាមេរិក (CDC) បានសរសេរថា ប្រៀបធៀបនឹងចំណុះផ្សែងដែលហឺតចូលសួតក្នុងពេលជក់ ហ្ស៊ីហ្សា ម្ដងៗ រយៈពេលពី ៤៥នាទីទៅមួយម៉ោង គឺស្មើនឹងការជក់បារីចន្លោះពី ១០០ ទៅ ២០០ដើម។ តាមការសិក្សា គេបានរកឃើញថា អ្នកជក់បារីបឺតផ្សែងជាមធ្យមកន្លះលីត្រខ្យល់ក្នុងបារីមួយដើម។ ប៉ុន្តែ ការជក់ ហ្ស៊ីហ្សា អ្នកជក់បឺត និងស្រូបយកផ្សែងចូលសួតជិតមួយលីត្រខ្យល់ក្នុងម្ដងៗ។ ឯកសារពេទ្យបង្ហាញថា ការជក់ ហ្ស៊ីហ្សា មិនមែនមានផលប៉ះពាល់សុខភាពតិចជាងការជក់បារីទេ ពីព្រោះអ្នកជក់ ហ្ស៊ីហ្សា បឺតផ្សែងដែលមានជាតិពុលចេញពីថ្នាំជក់ច្រើនជាងអ្នកជក់បារី។ ឯកសារដដែលបន្តថា ការជក់ ហ្ស៊ីហ្សា ធ្វើឱ្យមានគ្រោះថ្នាក់មួយចំនួន ព្រោះថា ផ្សែងថ្នាំជក់ ហ្ស៊ីហ្សា មានផ្ទុកសារធាតុពុលខ្ពស់ ដូចជា ជាតិជ័រថារ (Tar) កាបូនម៉ូណូស៊ីដ (Carbon Monoxide) លោហៈធ្ងន់ និងសារធាតុគីមី ដែលបង្កឱ្យកើតជំងឺមហារីកច្រើនប្រភេទ។ ជាការពិត អ្នកជក់ ហ្ស៊ីហ្សា ហឺតចូលផ្សែងដែលមានសារធាតុ កាបូនម៉ូណូស៊ីដ ច្រើនជាងអ្នកជក់បារី។ ទាក់ទងនឹងបញ្ហាសុខភាពវិញ ដូចគ្នានឹងបារីដែរ ការជក់ ហ្ស៊ីហ្សា បណ្ដាលឱ្យកើតជំងឺមហារីកមាត់ មហារីកក្រពះ និងសួត ជំងឺស្ទះសរសៃឈាម ជំងឺបេះដូង និងជំងឺធ្ងន់ធ្ងរមួយចំនួនទៀត។ ចំពោះស្ត្រីដែលមានផ្ទៃពោះ ជក់ ហ្ស៊ីហ្សា នាំឱ្យទារកកើតមកមិនគ្រប់ទម្ងន់ ឬគីឡូ។ ទារកដែលកើតពីម្ដាយជក់ ហ្ស៊ីហ្សា ប្រឈមមុខខ្លាំងនឹងជំងឺផ្លូវដង្ហើម។ ក្រៅពីនេះ ការជក់ ហ្ស៊ីហ្សា នៅតាមបារ ឬហាងកាហ្វេ នាំឱ្យងាយឆ្លងជំងឺផ្សេងៗ ដូចជាមេរោគរបេង មេរោគរលាកថ្លើម និងអ៊ែប៉េស (Herpes) មាត់ ដោយសារតែការសម្អាតបំពង់សម្រាប់ជក់ពីមាត់មួយទៅមាត់មួយទៀតនោះ មិនបានត្រឹមត្រូវ។ ផលិតផលថ្នាំជក់ ហ្ស៊ីហ្សា មានផ្ទុកសារធាតុ នីកូទីន (Nicotine) ដែលធ្វើឱ្យញៀនដូចបារីដែរ ប៉ុន្តែ អ្នកផលិតបានបន្ថែមរសជាតិ និងក្លិនផ្លែឈើផ្សេងៗ។ ផលិតផលនេះ ត្រូវបានប្រជាពលរដ្ឋនៅឥណ្ឌា និងតំបន់អារ៉ាប់ ប្រើប្រាស់ជាច្រើនសតវត្សមកហើយ ហើយបច្ចុប្បន្ននេះ មានពលរដ្ឋជុំវិញពិភពលោក ជាពិសេសក្រុមយុវជនកំពុងនិយមប្រើប្រាស់។ លិខិតរបស់អាជ្ញាធរជាតិប្រយុទ្ធប្រឆាំងគ្រឿងញៀន នៅថ្ងៃទី២៥ កុម្ភៈ បានលើកហេតុផលសម្រេចបញ្ឈប់អាជីវកម្មផលិតផល ហ្ស៊ីហ្សា ថា ដោយសារមហាជនទូទៅ រួមទាំងអាជ្ញាធរផង ព្រួយបារម្ភខ្លាំងចំពោះបញ្ហាប្រើប្រាស់ផលិតផល ហ្ស៊ីហ្សា ដែលរីករាលដាលខ្លាំង ទាំងនៅរាជធានីភ្នំពេញ និងតាមបណ្ដាខេត្ត ក្នុងរយៈពេលប៉ុន្មានខែចុងក្រោយនេះ ជាពិសេស សិស្សសាលា។ លោកវេជ្ជបណ្ឌិត មុំ គង់ ថ្លែងបញ្ជាក់ថា ផលិតផលថ្នាំជក់ ហ្ស៊ីហ្សា មាននៅកម្ពុជា យូរហើយដែរ៖ ។ ក្រៅពីបញ្ហាសុខភាព អាណាព្យាបាលយុវជនយល់ថា ផលិតផល ហ្ស៊ីហ្សា ជាប្រភេទគ្រឿងញៀនថ្មី ដែលពង្វក់អារម្មណ៍យុវជនឱ្យឈ្លក់វង្វេង បោះបង់ចោលការសិក្សា ការងារ និងអាចបង្កឱ្យមានបញ្ហាលំបាកធ្ងន់ធ្ងរផ្សេងៗដល់សង្គម។ អាជ្ញាធរជាតិសម្រេចបញ្ឈប់ការប្រើប្រាស់ ការធ្វើអាជីវកម្មផលិតផល ហ្ស៊ីហ្សា និងបារីអេឡិចត្រូនិក ទោះជាពិនិត្យឃើញថា ថ្នាំជក់ ហ្ស៊ីហ្សា មិនមានសារធាតុគ្រឿងញៀនក្ដី ប៉ុន្តែអាជ្ញាធរជាតិ លើកហេតុផលថា ផលិតផលនេះមានសារធាតុ នីកូទីន ខ្ពស់ ដែលធ្វើឱ្យប៉ះពាល់សុខភាពធ្ងន់ធ្ងរ៕
|
2014-03-06T12:25:00+07:00
|
rfa.org
|
https://www.rfa.org/khmer/news/health/what-is-Shisha-03062014015851.html
|
5fec6c42-55b2-40a3-b10b-7e7ca461ec51
|
កុមារីពីរនាក់ឆ្លងជំងឺផ្ដាសាយបក្សីនាខេត្តកំពង់ចាម
|
ក្រសួងសុខាភិបាល រកឃើញអ្នកឆ្លងជំងឺផ្ដាសាយបក្សី H5N1 ពីរករណីថ្មីទៀត នៅខេត្តកំពង់ចាម។ ការរកឃើញការឆ្លងថ្មីពីរករណីនេះ គឺជាករណីទី៥ ហើយនៅក្នុងព្រះរាជាណាចក្រកម្ពុជា ក្នុងដើមឆ្នាំ២០១៤។ ក្នុងសេចក្ដីប្រកាសរួមរបស់ក្រសួងសុខាភិបាល និងអង្គការសុខភាពពិភពលោក ចុះថ្ងៃទី២៧ កុម្ភៈ បានសរសេរថា អ្នកឆ្លងជំងឺផ្ដាសាយបក្សី ២ករណីថ្មីនេះ គឺទីមួយកើតចំពោះកុមារីអាយុ ១០ម្នាក់ នៅក្នុងភូមិរវាង ឃុំខ្នុរដំបង ស្រុកជើងព្រៃ ខេត្តកំពង់ចាម។ ករណីថ្មីទីពីរ គឺកើតលើកុមារីអាយុ ១១ឆ្នាំម្នាក់ទៀត នៅភូមិឡាអោក ឃុំក្រែក ស្រុកពញាក្រែក ខេត្តត្បូងឃ្មុំ។ ករណីទាំងពីរនេះ ត្រូវបានរកឃើញដោយអង្គការផ្នែកស្រាវជ្រាវវេជ្ជសាស្ត្រនាវាសហរដ្ឋអាមេរិក ហើយបញ្ជាក់ដោយវិទ្យាស្ថានប៉ាស្ទ័រកម្ពុជា នៅថ្ងៃទី២០ កុម្ភៈ។ កុមារទាំងនេះ មានអាការៈគ្រុនក្ដៅ ហូរសំបោរ ក្អក ឈឺបំពង់ក និងក្អួត។ បន្ទាប់ពីដាក់ឱ្យសម្រាកព្យាបាលនៅមន្ទីរពេទ្យខេត្តកំពង់ចាម មក បច្ចុប្បន្នកុមារទាំងពីរបានជាសះស្បើយវិញហើយ។ ចាប់តាំងពីឆ្នាំ២០០៥ មក កម្ពុជា មានអ្នកឆ្លងជំងឺផ្ដាសាយបក្សីចំនួន ៥២ករណីហើយ ហើយក្នុងចំណោមនេះមាន ៣៤ករណីបានស្លាប់។ អ្នកឆ្លងជំងឺផ្ដាសាយបក្សី H5N1 ច្រើនមកពីតំបន់ដែលមានសត្វមាន់ ឬទាងាប់ច្រើន។ ក្រសួងសុខាភិបាល អំពាវនាវឱ្យពលរដ្ឋប្រុងប្រយ័ត្នខ្ពស់ចំពោះជំងឺផ្ដាសាយបក្សី ហើយផ្ដល់ព័ត៌មានតាមទូរស័ព្ទលេខ ១១៥ ឬ ០១២ ៤៨ ៨៩ ៨១ បើសង្ស័យថា មានជំងឺនេះនៅក្នុងស្រុកភូមិ៕
|
2014-02-28T15:06:00+07:00
|
rfa.org
|
https://www.rfa.org/khmer/news/health/two-childs-infected-with-bird-flu-in-kampongcham-02282014030522.html
|
6e286121-5645-42ac-9cc9-2887080d30db
|
កម្មករប្រមាណ១០០នាក់សន្លប់នៅរោងចក្រនាខេត្តកណ្ដាល
|
កម្មករកាត់ដេរសម្លៀកបំពាក់នៅរោងចក្រ គ្រីស្តាល់ ម៉ាទីន (Crystal Martin) ជាង ១០០នាក់ ត្រូវបញ្ជូនទៅមន្ទីរពេទ្យ ដោយសារសន្លប់ នៅព្រឹកថ្ងៃព្រហស្បតិ៍ ទី២៧ កុម្ភៈ។ ព័ត៌មានជុំវិញមូលហេតុនៃការសន្លប់នេះ នៅមានភាពខុសគ្នារវាងកម្មករ និងខាងរោងចក្រ។ មានកម្មករកាត់ដេរសម្លៀកបំពាក់នៅរោងចក្រ គ្រីស្តាល់ ម៉ាទីន កម្ពុជា បានដួលសន្លប់ជាបន្តបន្ទាប់ ពេលចាប់ផ្ដើមចូលធ្វើការនៅព្រឹកថ្ងៃទី២៧ កុម្ភៈ។ កម្មការិនីឈ្មោះ យុង សាម៉េត នៅផ្នែកវេចខ្ចប់ មានប្រសាសន៍ថា គាត់ធុំឈួលក្លិនចម្លែកដែលមិនធ្លាប់មានពីមុនមក៖ ។ កម្មការិនីដែលងើបពីសន្លប់មកវិញ ឈ្មោះ ឌិន នី ផ្នែកវេចខ្ចប់ ថ្លែងថា ក្លិនឈួលនោះ ធ្វើឱ្យថប់ដង្ហើម៖ ។ ប្រធានរដ្ឋបាលរោងចក្រ គ្រីស្តាល់ ម៉ាទីន គឺអ្នកស្រី សេង រចនា មានប្រសាសន៍ថា ក្លិនដែលកម្មករធុំនោះ គឺជាក្លិនឈួលពីការបញ្ចូលភ្លើងអាគុយរបស់ម៉ាស៊ីនលើកដាក់ឥវ៉ាន់នៅក្នុងអគាររោងចក្រនោះ៖ ។ អ្នកស្រីបន្តថា បញ្ហាចាប់ផ្ដើមនៅអគារទីពីរ ប៉ុន្តែអ្នកសន្លប់ភាគច្រើន គឺកម្មករនៅអគារទីមួយ ដោយសារតែស្លុតពេលឃើញគេបីកម្មករសន្លប់កាត់មក។ ប្រធានមន្ទីរពេទ្យបង្អែកខ្សាច់កណ្ដាល ក្នុងស្រុកខ្សាច់កណ្ដាល ខេត្តកណ្ដាល គឺលោកវេជ្ជបណ្ឌិត ចាប យុថន ឱ្យដឹងថា មន្ទីរពេទ្យលោកបានទទួលកម្មករសន្លប់ចំនួន ៣៥នាក់ ដែលភាគច្រើនមានបញ្ហាថប់ដង្ហើម ខ្វះអុកស៊ីហ្សែន ខ្យល់ចាប់ ហើយសន្លប់៖ ។ លោកវេជ្ជបណ្ឌិតមានប្រសាសន៍ថា កម្មករទាំងនេះអាចត្រឡប់ទៅវិញ បន្ទាប់ពីបានព្យាបាល ៣ ទៅ ៤ម៉ោង។ តំណាងសហជីពកម្មករស៊ីខាវឌូ (CCAWDU) គឺលោក ប៊ុន នឿន ថ្លែងថា កម្មករដែលដួលសន្លប់នៅថ្ងៃទី២៧ កុម្ភៈ មានចំនួន ១៥៦នាក់។ ដោយឡែកតួលេខរបស់ប្រធានរដ្ឋបាលរោងចក្រ គ្រីស្តាល់ម៉ាទីន គឺអ្នកស្រី សេង រចនា បញ្ជាក់ថា មានចំនួន ១២៦នាក់។ អ្នកស្រីបន្តថា នៅថ្ងៃទី២៨ កុម្ភៈ ខាងរោងចក្រនឹងត្រៀមសម្រួលបរិយាកាសធ្វើការនៅអគារដែលមានបញ្ហានោះ ឱ្យបានល្អប្រសើរ ហើយរំពឹងថានឹងមិនមានបញ្ហាអ្វីទេ។ រោងចក្រសម្លៀកបំពាក់ គ្រីស្តាល់ម៉ាទីន ស្ថិតនៅក្នុងឃុំវិហារសួគ៌ខាងជើង ស្រុកខ្សាច់កណ្ដាល ខេត្តកណ្ដាល ដែលមានកម្មករជាង ៣ពាន់នាក់។ នៅថ្ងៃដដែលនេះដែរ កម្មករនៅឯរោងចក្រស្បែកជើង ឈ្មោះ ស៊ីម៉ាណូ នៅឯខេត្តកំពង់ស្ពឺ ២៦នាក់ បានដួលសន្លប់ និងមានអាការៈវិលមុខដែរ។ ការដួលសន្លប់របស់កម្មករទាំងនេះ គឺបណ្ដាលមកពីធុំក្លិនអាក្រក់ពីរោងចក្រនោះ៕
|
2014-02-27T12:35:00+07:00
|
rfa.org
|
https://www.rfa.org/khmer/news/health/workers-fainted-in-kandal-02262014223343.html
|
99eee826-b59d-4361-be31-7f78c1889100
|
រដ្ឋាភិបាលបញ្ឈប់ការប្រើប្រាស់និងធ្វើអាជីវកម្មលើផលិតផលហ្ស៊ីហ្សា
|
ប្រធានអាជ្ញាធរជាតិប្រយុទ្ធប្រឆាំងគ្រឿងញៀន គឺលោក កែ គឹមយ៉ាន បានចេញសេចក្ដីណែនាំមួយដល់គ្រប់ស្ថាប័នអាជ្ញាធរ ឱ្យចាត់វិធានការបង្ការបញ្ឈប់ការប្រើប្រាស់ ការធ្វើអាជីវកម្ម និងការនាំចូលផលិតផល ហ្ស៊ីហ្សា និងបារីអេឡិចត្រូនិក។ ក្នុងសេចក្ដីណែនាំរបស់លោក កែ គឹមយ៉ាន នៅថ្ងៃទី២៥ កុម្ភៈ បានសរសេរថា មហាជនទូទៅ រួមទាំងអាជ្ញាធរផង មានប្រតិកម្ម និងព្រួយបារម្ភជាខ្លាំងចំពោះបញ្ហាប្រើប្រាស់ផលិតផល ហ្ស៊ីហ្សា ដែលក្នុងរយៈពេលប៉ុន្មានខែចុងក្រោយនេះ បានរីករាលដាលខ្លាំងទាំងនៅរាជធានីភ្នំពេញ និងតាមបណ្ដាខេត្ត។ ជាពិសេស អាណាព្យាបាលយុវជនយល់ថា ផលិតផល ហ្ស៊ីហ្សា ជាប្រភេទគ្រឿងញៀនថ្មី ដែលពង្វក់អារម្មណ៍យុវជនឱ្យឈ្លក់វង្វេង បោះបង់ចោលការសិក្សា ការងារ និងអាចបង្កបញ្ហាលំបាកធ្ងន់ធ្ងរផ្សេងៗ ដល់សង្គម។ ពលរដ្ឋនៅរាជធានីភ្នំពេញ មួយចំនួនព្រួយបារម្ភថា ការប្រើប្រាស់ផលិតផល ហ្ស៊ីហ្សា អាចធ្វើឱ្យប៉ះពាល់យុវជន ដោយសារតែពួកគាត់ឃើញសិស្សសាលាមួយចំនួន កំពុងពេញនិយមប្រើប្រាស់ ឬជក់ផលិតផលនេះ។ អ្នកភ្នំពេញមួយរូប គឺលោក អឿន វុទ្ធី ថ្លែងថា លោកមិនចង់ឱ្យការធ្វើអាជីវកម្មផលិតផល ហ្ស៊ីហ្សា ស្របច្បាប់ទេ៖ ។ អាជីវករផលិតផល ហ្ស៊ីហ្សា នៅរាជធានីភ្នំពេញ ដែលសុំមិនបញ្ចេញឈ្មោះមួយរូប ឱ្យដឹងថា ផលិតផល ហ្ស៊ីហ្សា ជាប្រភេទដំណាប់ផ្លែឈើ ដែលគេយកមកដុត ហើយជក់បឺតផ្សែងដូចបារី។ ការជក់ ហ្ស៊ីហ្សា មានបំពង់សម្រាប់បឺតផ្សែងដូចជក់កញ្ឆាដែរ។ ក្នុងសេចក្ដីណែនាំរបស់អាជ្ញាធរជាតិប្រយុទ្ធប្រឆាំងគ្រឿងញៀន បន្តថា ទោះបីជាផលិតផលហ្ស៊ីហ្សា មិនមានផ្ទុកសារធាតុញៀន ដែលមានចែងក្នុងច្បាប់ស្ដីពីគ្រឿងញៀនក្ដី ប៉ុន្តែវាមានផ្ទុកសារធាតុនីកូទីន ខ្ពស់ ដែលបង្កឱ្យមានផលប៉ះពាល់សុខភាពធ្ងន់ធ្ងរជាងបារី។ អាជីវករម្នាក់យល់ស្របថា ហ្ស៊ីហ្សា មិនមែនគ្រឿងញៀនទេ គឺដូចជក់បារី។ ក៏ប៉ុន្តែការជក់ ហ្ស៊ីហ្សា ម្ដងអាចនឹងបារីមួយកញ្ចប់។ អ្នកធ្វើអាជីវកម្មបើកបារដែលមានកន្លែងជក់ ហ្ស៊ីហ្សា មួយចំនួន នៅរាជធានីភ្នំពេញ ដែលសុំមិនបញ្ចេញឈ្មោះ ថ្លែងថា ការបិទអាជីវកម្មផលិតផល ហ្ស៊ីហ្សា របស់រដ្ឋាភិបាល នឹងធ្វើប៉ះពាល់ធ្ងន់ធ្ងរដល់អាជីវកម្មពួកគាត់ ដែលត្រូវខាតទុនរាប់ម៉ឺនដុល្លារក្នុងម្នាក់ៗ។ អាជីវករម្នាក់ឱ្យដឹងថា នៅពេលដែលមិនទាន់មានច្បាប់ហាមឃាត់ អាជីវករបាននាំចូលផលិតផលនេះ ដោយបង់ពន្ធទៅគយ។ អាជ្ញាធរជាតិសម្រេចបញ្ឈប់ការប្រើប្រាស់ ការធ្វើអាជីវកម្មផលិតផល ហ្ស៊ីហ្សា និងបារីអេឡិចត្រូនិក ដោយសារពិនិត្យឃើញថា ពលរដ្ឋកម្ពុជាមួយចំនួនកំពុងរំជើបរំជួលចង់សាកល្បង ហើយយុវជនមួយចំនួនកំពុងប្រើប្រាស់។ ទាក់ទងនឹងការបិទអាជីវកម្មលើផលិតផល ហ្ស៊ីហ្សា និងបារីអេឡិចត្រូនិក នេះ លោកមេធាវី សុក សំអឿន ថ្លែងថា ប្រសិនបើមិនភស្តុតាងវិទ្យាសាស្ត្រណាបញ្ជាក់ថា ផលិតផលទាំងនេះជាគ្រឿងញៀនដែលមានច្បាប់ហាមទេ រដ្ឋាភិបាលគួរធ្វើច្បាប់ហាមជាមុនសិន៖ ។ លោកបន្តថា មិនគួរបិទភ្លាមៗទេ ហើយទុកពេលកំណត់ជាក់លាក់មួយ ឱ្យអាជីវករលក់ផលិតផលនោះអស់សិន៖ ។ អាជីវករម្នាក់ឱ្យដឹងថា ការបិទនេះនឹងនាំឱ្យអ្នកធ្វើការក្នុងបារ ឬក្លឹប បាត់បង់ការងារពី ៥០០ ទៅ ៦០០នាក់ ពីព្រោះក្នុងមួយកន្លែង មានអ្នកធ្វើការចន្លោះពីជាង ១០ ទៅ ២០នាក់ ហើយនៅរាជធានីភ្នំពេញ មានអាជីវកម្ម ហ្ស៊ីហ្សា នេះយ៉ាងតិចជាង ៣០កន្លែង។ ទោះជាយ៉ាងណាក្ដី អាជ្ញាធរជាតិប្រយុទ្ធប្រឆាំងគ្រឿងញៀន សម្រេចឱ្យបញ្ឈប់លែងឱ្យមានការប្រើប្រាស់ ការធ្វើអាជីវកម្មផលិតផល ហ្ស៊ីហ្សា និងបារីអេឡិចត្រូនិក គ្រប់រូបភាព ហើយដកហូត និងរឹបអូសផលិតផលទាំងនេះមករក្សាទុក។ ទីពីរ បញ្ឈប់និងឃាតទុកនូវការចរាចរ ការជួញដូរផលិតផល ហ្ស៊ីហ្សា និងបារីអេឡិចត្រូនិក នេះ៕
|
2014-02-26T20:05:00+07:00
|
rfa.org
|
https://www.rfa.org/khmer/news/health/govt-bans-shisha-02262014080351.html
|
cd50fc07-9503-4097-b1ef-fd162dad9706
|
មនុស្ស៣នាក់ឆ្លងជំងឺផ្ដាសាយបក្សីនៅដើមឆ្នាំ២០១៤
|
មន្ត្រីក្រសួងសុខាភិបាលកម្ពុជា បញ្ជាក់ឱ្យដឹងថា នៅប្រទេសកម្ពុជា មានអ្នកឆ្លងជំងឺផ្ដាសាយបក្សី ៣ នាក់ហើយ នៅដើមឆ្នាំ ២០១៤ នេះ។ មន្ត្រីផ្នែកជំងឺឆ្លងនៃក្រសួងសុខាភិបាល អំពាវនាវឱ្យពលរដ្ឋប្រុងប្រយ័ត្នខ្ពស់ចំពោះជំងឺនេះ ជាពិសេស នៅតំបន់ដែលមានសត្វឈឺស្លាប់។ មន្ត្រីនាយកដ្ឋានប្រយុទ្ធនឹងជំងឺឆ្លងនៃក្រសួងសុខាភិបាលបញ្ជាក់ថា ក្នុងរយៈពេលជិតពីរខែដើមឆ្នាំ២០១៤ នេះ មានករណីឆ្លងជំងឺផ្ដាសាយបក្សីពីសត្វទៅមនុស្សចំនួន ៣ ករណី និងសង្ស័យ ១ ករណី។ អនុប្រធាននាយកដ្ឋានប្រយុទ្ធនឹងជំងឺឆ្លងនៃក្រសួងសុខាភិបាល គឺលោកវេជ្ជបណ្ឌិត លី សូវ៉ាន់ មានប្រសាសន៍បញ្ជាក់នៅល្ងាចថ្ងៃទី១៧ កុម្ភៈថា ករណីឆ្លងជំងឺផ្ដាសាយបក្សី ទី ៣ ត្រូវបានរកឃើញ បន្ទាប់ពីក្រុមអ្នកជំនាញចុះទៅពិនិត្យស្រាវជ្រាវ និងតាមដានសុខភាពនៅភូមិរបស់កុមារ នៅខេត្តក្រចេះ ដែលស្លាប់កាលពីថ្ងៃទី៧ កុម្ភៈ។ លោក លី សូវ៉ាន់៖ ។ លោកវេជ្ជបណ្ឌិត លី សូវ៉ាន់ ឱ្យដឹងថា ករណីទី ៣ នេះ គឺឆ្លងទៅកុមារអាយុ ៤ ឆ្នាំ ដែលរស់នៅក្នុងភូមិក្បាលត្រាច ឃុំស្រែចា ស្រុកស្នួល ខេត្តក្រចេះ។ កាលពីថ្ងៃទី ៧ កុម្ភៈ កុមារាអាយុ ៨ឆ្នាំម្នាក់ នៅភូមិក្បាលត្រាច ដែរ បានស្លាប់ ហើយវិជ្ជាស្ថានប៉ាស្ទ័រកម្ពុជា បញ្ជាក់ថា មានមេរោគវីរុសផ្ដាសាយបក្សី H5N1។ ដោយឡែក នៅព្រឹកថ្ងៃដដែលនោះ ប្អូនស្រីអាយុ ២ឆ្នាំរបស់កុមារារូបនេះ បានស្លាប់ក្នុងអាការៈគ្រុនក្ដៅដូចគ្នា ដែលគ្រូពេទ្យសង្ស័យថា អាចមានជំងឺផ្ដាសាយបក្សីដែរ ប៉ុន្តែគ្រូពេទ្យមិនអាចបញ្ជាក់ច្បាស់ទេ ពីព្រោះកុមារីនោះស្លាប់មុនពេលពិនិត្យឈាម។ កាលពីថ្ងៃទី១ កុម្ភៈ វិជ្ជាស្ថានប៉ាស្ទ័រកម្ពុជា បានបញ្ជាក់តេស្តឈាម រកឃើញករណីឆ្លងមេរោគវីរុសផ្ដាសាយបក្សី H5N1 ទី១ ដែលកើតលើកុមារាអាយុ ៥ ឆ្នាំម្នាក់ នៅភូមិចុងដា ឃុំត្បូងក្រពើ ស្រុកសន្ទុក ខេត្តកំពង់ធំ។ បច្ចុប្បន្នកុមារារូបនេះ កំពុងស្ថិតនៅក្រោមការព្យាបាលរបស់មន្ទីរពេទ្យជ័យវរ្ម័នទី ៧ នាខេត្តសៀមរាប នៅឡើយ។ ក្រសួងសុខាភិបាលកម្ពុជា និងអង្គការសុខភាពពិភពលោក (WHO) បញ្ជាក់ថា ក្រុមអ្នកជំនាញចុះស្រាវជ្រាវឃើញថា កុមារដែលឆ្លងជំងឺផ្ដាសាយបក្សីទាំងនេះ បានប៉ះពាល់ និងបរិភោគមាន់ឈឺ។ លោកវេជ្ជបណ្ឌិត លី សូវ៉ាន់ មានប្រសាសន៍ថា ជំងឺផ្ដាសាយបក្សី គឺឆ្លងពីបក្សីទៅបក្សី ក៏ប៉ុន្តែជួនកាលជំងឺនេះ អាចឆ្លងពីបក្សីមកមនុស្សដែរ។ លោកថា គិតត្រឹមល្ងាចថ្ងៃទី១៧ កុម្ភៈ ក្រុមអ្នកជំនាញបានរកឃើញមានមេរោគវីរុសផ្ដាសាយបក្សី H5N1 លើសត្វបក្សី គឺទាមួយកន្លែង គឺនៅខេត្តកំពង់ចាម៖ ។ លោកវេជ្ជបណ្ឌិត លី សូវ៉ាន់ ថ្លែងថា នៅពេលនេះ ក្រុមអ្នកជំនាញកំពុងតាមដានសុខភាពនៅកន្លែងដែលសង្ស័យ និងកើតមានជំងឺផ្ដាសាយបក្សីឱ្យបានពីរសប្ដាហ៍ ដើម្បីធានាថា មិនមានជំងឺនេះតទៅទៀត។ តួលេខរបស់ក្រសួងសុខាភិបាលបង្ហាញថា ចាប់តាំងពីពេលរកឃើញអ្នកឆ្លងមេរោគផ្ដាសាយបក្សីដំបូងនៅកម្ពុជា ក្នុងឆ្នាំ២០០៥ មកដល់ពេលនេះ មានចំនួន ៥០ករណីហើយ ដែលភាគច្រើនជាកុមារអាយុក្រោម ១៤ឆ្នាំ។ មានតែ ១៦ ករណីទេ ដែលមាននៅមានជីវិត។ កុមារដែលឆ្លងជំងឺផ្ដាសាយបក្សី មានអាការៈគ្រុនក្ដៅ ហូរសំបោរ និងឈឺបំពង់ក ឈឺពោះ ពិបាកដកដង្ហើម និងចេះតែដេកសន្លឹម។ លោកវេជ្ជបណ្ឌិត លី សូវ៉ាន់ លោកអំពាវនាវឱ្យពលរដ្ឋប្រុងប្រយ័ត្នខ្ពស់ចំពោះជំងឺផ្ដាសាយបក្សី ហើយផ្ដល់ព័ត៌មានតាមទូរស័ព្ទលេខ ១១៥ ឬ ០១២ ៤៨ ៨៩ ៨១ បើសង្ស័យថា មានជំងឺនេះនៅក្នុងស្រុកភូមិ៕
|
2014-02-18T09:25:00+07:00
|
rfa.org
|
https://www.rfa.org/khmer/news/health/situation-of-bird-flu-02172014212145.html
|
6e2ebf91-56c0-42bc-a8ab-c846dcf112ac
|
ពលរដ្ឋដាក់ពាក្យប្ដឹងឲ្យតុលាការផ្ដន្ទាទោសអ្នកកាប់ឈើក្នុងតំបន់ព្រៃអភិរក្ស
|
សហគមន៍ជនជាតិដើមភាគតិចការពារព្រៃឈើខេត្តមណ្ឌលគិរី រាយការណ៍ថា សកម្មភាពលួចកាប់ឈើប្រណិតធ្វើអាជីវកម្មខុសច្បាប់កើតមានកាន់តែច្រើននៅក្នុងព្រៃសហគមន៍អភិរក្ស។ ចំណែកសមត្ថកិច្ចជំនាញពាក់ព័ន្ធមិនបានយកចិត្តទុកដាក់ជួយទប់ស្កាត់ករណីនេះទេ ថែមទាំងដោះលែងជនពាក់ព័ន្ធដែលសហគមន៍ចាប់បញ្ជូនទៅឲ្យមន្ត្រីជំនាញកសាងសំណុំរឿងទៅតុលាការដើម្បីផ្ដន្ទាទោសទៀតផង។ ប្រជាពលរដ្ឋសមាជិកសហគមន៍ការពារព្រៃឈើឡៅកា ខេត្តមណ្ឌលគិរី បានដាក់ពាក្យប្ដឹងទៅតុលាការខេត្តឲ្យផ្ដន្ទាទោសអ្នកកាប់ឈើក្នុងតំបន់ព្រៃសហគមន៍អភិរក្ស ក្រោយពេលអាជ្ញាធរធ្វើមិនដឹងមិនឮក្នុងការបង្ក្រាបបទល្មើសកាប់ឈើ។ កាលពីថ្ងៃទី១៦ កុម្ភៈ កន្លងទៅ សមាជិកការពារព្រៃសហគមន៍បាននាំគ្នាអមដំណើររថយន្តមួយគ្រឿងផ្ទុកដោយឈើប្រណិតមានឈើធ្នង់ និងបេង ចំនួន ៤៣ដុំ មកប្រគល់ជូនមន្ទីរបរិស្ថានខេត្តមណ្ឌលគិរី ដើម្បីរក្សាទុកជាវត្ថុតាងនៃបទល្មើសព្រៃឈើសហគមន៍បង្ក្រាបបាន។ ការហែហមរថយន្តនិងឈើជាវត្ថុតាងល្មើសនេះ បន្ទាប់ពីក្រុមល្បាតរបស់សហគមន៍ការពារព្រៃឈើភូមិឡៅកា សង្កាត់សុខដុម ក្រុងសែនមនោរម្យ ចំនួន ១៩នាក់ រឹបអូសបានពីក្រុមអ្នកដឹកជញ្ជូនឈើចំនួន ៤នាក់ដែលកំពុងដឹកជញ្ជូនឈើចេញពីព្រៃសហគមន៍កាលពីថ្ងៃសៅរ៍ សប្ដាហ៍មុន។ តំណាងសហគមន៍អ្នកស្រី ក្វើង ទុំ មានប្រសាសន៍បញ្ជាក់ថា សហគមន៍មានការលំបាកណាស់ ក្រោយការបង្ក្រាបនេះ ពីព្រោះសមត្ថកិច្ចជំនាញដែនជម្រកសត្វព្រៃនៅតំបន់នោះ មិនបានសហការល្អទាក់ទិនការបង្ក្រាបនេះទេ ថែមទាំងបានដោះលែងជនពាក់ព័ន្ធដឹកជញ្ជូនឈើ និងមិនបានរក្សាទុកវត្ថុតាងបានត្រឹមត្រូវឡើយ។ អ្នកស្រីបន្តថា ក្រុមសហគមន៍បានលើកគ្នាហែហមរថយន្តនិងឈើចេញពីព្រៃមកប្រគល់ជូនមន្ត្រីមន្ទីរបរិស្ថាន ប៉ុន្តែមិនមានមន្ត្រីណាយកចិត្តទុកដាក់ធ្វើកំណត់ហេតុទទួលវត្ថុតាងនោះទេ ហេតុនេះ សហគមន៍សម្រេចរៀបចំពាក្យប្ដឹងតាមផ្លូវតុលាការដោយខ្លួនឯង ដើម្បីសុំឲ្យស្ថាប័នយុត្តិធម៌នេះស្វែងរកជនពាក់ព័ន្ធ និងអ្នកឃុបឃិតមកផ្ដន្ទាទោសតាមច្បាប់។ អ្នកស្រី ក្វើង ទុំ៖ ។ ខ្លឹមសារពាក្យបណ្ដឹងរបស់សហគមន៍ដាក់ជូនស្ថាប័នអយ្យការតុលាការខេត្តនៅថ្ងៃទី១៧ ខែកុម្ភៈ សហគមន៍បានប្ដឹងក្រុមអ្នកដឹកជញ្ជូនឈើចំនួន ៤នាក់ រួមមានឈ្មោះ សុង វិបុល ឈ្មោះ តក់ ឌីណា ឈួន ចាន និងឈ្មោះ សាយ ធឿន។ វិទ្យុអាស៊ីសេរី នៅថ្ងៃទី១៧ ខែកុម្ភៈ មិនអាចទាក់ទងប្រធានមន្ទីរបរិស្ថានខេត្តមណ្ឌលគិរី លោក ឈិត សុផល សុំអធិប្បាយបញ្ហានេះបានទេ។ ក៏ប៉ុន្តែយោងកំណត់ហេតុធ្វើឡើងដោយប្រធានសហគមន៍ លោក គិ ង៉េវ និងមានមន្ត្រីបរិស្ថាននុរក្ស លោក រ័ត្ន សារេត ចុះហត្ថលេខាឲ្យដឹងកាលពីវេលាម៉ោង ១០ និង ៣០នាទីព្រឹកថ្ងៃទី១៥ ខែកុម្ភៈ នៅចំណុច ឈីង សីអាង សហគមន៍ឡៅកា ១៩នាក់ បានជួបជន់ល្មើសចំនួន ៤នាក់កំពុងដឹកឈើប្រណិតមួយរថយន្តចំណុះ ៤ម៉ែត្រគូប។ ក្រុមសហគមន៍បានឃាត់រថយន្ត និងប្រគល់ជូនមន្ត្រីបរិស្ថាននុរក្សបីនាក់រក្សាទុកជាបណ្ដោះអាសន្ន។ ទាក់ទិនករណីនេះដែរ មន្ត្រីសម្របសម្រួលសមាគមអាដហុក ខេត្តមណ្ឌលគិរី លោក សុខ រដ្ឋា កត់សម្គាល់ថា កន្លងទៅនេះសហគមន៍ឡៅកា បានផ្ដល់ព័ត៌មានជាច្រើនមកសមាគមលោកទាក់ទិនសកម្មភាពលួចកាប់ឈើប្រណិតឈើមានតម្លៃក្នុងព្រៃសហគមន៍។ លោកបន្តថា នេះគឺជាការទទួលខុសត្រូវរបស់មន្ត្រីបរិស្ថាននុរក្សដែលបោះទីតាំងអភិរក្សព្រៃតំបន់នោះ ប៉ុន្តែបែរជាមានបទល្មើសព្រៃឈើកាន់តែច្រើនកើតមានឡើងមិនមានការទប់ស្កាត់៖ ។ ក្រុមសហគមន៍ឡៅកា កាលពីខែមករា កន្លងទៅបានដាក់ពាក្យប្ដឹងពីរករណីទៅស្ថាប័នតុលាការ ទី១ ប្ដឹងម្ចាស់កសិដ្ឋានចម្ការកៅស៊ូមានឋានៈជាអភិបាលរងខេត្តមណ្ឌលគិរី ទៅស្ថាប័នតុលាការក្នុងបទចោទថា ម្ចាស់កសិដ្ឋាននេះបានឈូសឆាយព្រៃសហគមន៍យកដី និងកាប់យកឈើផលិតជ័រទឹករបស់សហគមន៍លក់ទៅអ្នកជំនួញឈើ គឺឧកញ៉ា លឹម ប៊ុនណា និងទី២ ប្ដឹងជនពាក់ព័ន្ធលួចកាប់ឈើក្នុងព្រៃសហគមន៍ ៤នាក់ទៀត ហើយរហូតបច្ចុប្បន្នមិនទាន់ឃើញមន្ត្រីតុលាការចាត់វិធានការបែបណានៅឡើយ៕
|
2014-02-17T16:20:00+07:00
|
rfa.org
|
https://www.rfa.org/khmer/news/health/logging-02172014042050.html
|
7449f286-db45-4379-b415-ba04cc7ad252
|
មន្ទីរពេទ្យព្រះអង្គឌួងរៀបចំកម្មវិធីបរិច្ចាគឈាមក្នុងថ្ងៃនៃក្ដីស្រឡាញ់
|
មន្ត្រីរដ្ឋាភិបាល និងមន្ត្រីអង្គការមិនមែនរដ្ឋាភិបាលមួយចំនួន បានឆ្លៀតឱកាសយកថ្ងៃនៃសេចក្ដីស្រឡាញ់ គឺថ្ងៃទី១៤ កុម្ភៈ ដើម្បីអប់រំយុវជនខ្មែរកុំឲ្យភ្លើតភ្លើននឹងស្នេហា ហើយប្រែក្លាយថ្ងៃនៃក្ដីស្រឡាញ់នេះចេះស្រឡាញ់សង្គមជាតិវិញ។ ការអប់រំផ្សព្វផ្សាយនោះមានដូចជា អប់រំយុវជនឲ្យស្ម័គ្រចិត្តផ្ដល់ឈាមជួយសង្គ្រោះជីវិត និងអប់រំប្រជាពលរដ្ឋឲ្យយល់ដឹងអំពីការបង្ការនៃការឆ្លងមេរោគអេដស៍ ឬអេច្ឆ.អាយ.វី (HIV) ជាដើម។ ប្រធានមជ្ឈមណ្ឌលជាតិផ្ដល់ឈាមនៃក្រសួងសុខាភិបាល លោកវេជ្ជបណ្ឌិត ហុក គឹមចេង មានប្រសាសន៍នៅថ្ងៃទី១៤ កុម្ភៈ ដែលចំថ្ងៃនៃទិវាក្ដីស្រឡាញ់ថា លោកបានរៀបចំកម្មវិធីទទួលការបរិច្ចាគឈាមមួយពីសប្បុរសជន នៅមន្ទីរពេទ្យព្រះអង្គឌួង រាជធានីភ្នំពេញ ហើយបានទទួលឈាមចំនួនដ៏ច្រើនសន្ធឹកសន្ធាប់ ដែលឈាមភាគច្រើនផ្ដល់ដោយក្រុមយុវជនតាមសកលវិទ្យាល័យ។ លោកបន្តថា មានយុវជន សិស្សានុសិស្សជាច្រើន នាំគ្នាទៅបរិច្ចាគឈាមជូនមជ្ឈមណ្ឌលជាតិផ្ដល់ឈាម ដើម្បីបញ្ជាក់នូវសេចក្ដីស្រឡាញ់របស់ខ្លួនចំពោះសង្គមជាតិ ក្នុងទិវានៃក្ដីស្រឡាញ់នេះ៖ ។ លោកវេជ្ជបណ្ឌិតបន្តថា នៅក្នុងថ្ងៃនៃទិវាសេចក្ដីស្រឡាញ់នេះ មជ្ឈមណ្ឌលជាតិផ្ដល់ឈាមទទួលបានឈាមជាង ៣០០ផ្លោក។ ចំណែកអង្គការថែទាំសុខភាពកម្ពុជា វិញ ក៏បានធ្វើយុទ្ធនាការមនុស្សធម៌ដែរ ក្នុងទិវានៃក្ដីស្រឡាញ់នេះ។ ប្រធានកម្មវិធីនៃអង្គការថែទាំសុខភាពកម្ពុជា បានសហការជាមួយក្រុមនិស្សិតស្ម័គ្រចិត្តនានាជិត ២០០នាក់ ជួយផ្សព្វផ្សាយអប់រំប្រជាពលរដ្ឋ ជាពិសេសអប់រំក្រុមយុវជនអំពីការប្រឈមនឹងមេរោគអេដស៍ ជំងឺអេដស៍ នៅរាជធានីភ្នំពេញ៖ ។ លោកបញ្ជាក់ថា តាមផែនការ អង្គការរបស់លោកផ្សព្វផ្សាយអប់រំប្រជាពលរដ្ឋឲ្យយល់ដឹងអំពីសេវាសុខភាពនេះឲ្យបានជាង ២ម៉ឺននាក់ ចែកស្រោមអនាម័យឲ្យអស់ ១០ម៉ឺនស្រោម និងធ្វើតេស្ដឈាមរកមេរោគអេដស៍ឲ្យបាន ១ពាន់នាក់ ក្នុងថ្ងៃនៃទិវាក្ដីស្រឡាញ់នេះ។ មន្ត្រីអង្គការសុខភាពមួយចំនួនព្រួយបារម្ភយ៉ាងខ្លាំង ខ្លាចមេរោគអេដស៍ឆ្លងរាលដាលនៅថ្ងៃទិវានៃក្ដីស្រឡាញ់នេះ ព្រោះថា ជាថ្ងៃយុវជនជួបជុំសប្បាយរីករាយជាមួយគ្នាច្រើនខុសពីថ្ងៃធម្មតា។ នាយករងអង្គការខាណា (KHANA) ទទួលបន្ទុកប្រតិបត្តិការទូទៅ លោក ជួប សុខចំរើន បានអំពាវនាវឲ្យយុវជនទាំងអស់ប្រុងប្រយ័ត្នឆ្លងមេរោគអេដស៍៖ ។ លោកនាយករងអង្គការខាណា ក៏បានអោយដឹងថា យោងតាមរបាយការណ៍ឆ្នាំ២០១២ នៃក្រសួងសុខាភិបាល មានប្រជាពលរដ្ឋខ្មែររស់នៅជាមួយមេរោគអេដស៍ ជំងឺអេដស៍ចំនួនជាង ៧ម៉ឺន ៣ពាន់នាក់ និងអ្នកឆ្លងមេរោគអេដស៍ជាង ២ម៉ឺននាក់ទៀតដែលមិនដឹងមុខ៕
|
2014-02-14T20:05:00+07:00
|
rfa.org
|
https://www.rfa.org/khmer/news/health/Health-care-service-work-on-blood-donation-02142014075920.html
|
5f01634c-12fe-4e54-a887-f6b9e980fcff
|
ក្រសួងសុខាភិបាលអំពាវនាវឲ្យប្រុងប្រយ័ត្នខ្ពស់ចំពោះជំងឺផ្ដាសាយបក្សី
|
ក្រសួងសុខាភិបាលកម្ពុជា និងអង្គការសុខភាពពិភពលោក (WHO) បញ្ជាក់ថា នៅប្រទេសកម្ពុជា មានអ្នកស្លាប់ដោយសារជំងឺផ្ដាសាយបក្សីម្នាក់ហើយ ចាប់ផ្ដើមនៅដើមឆ្នាំ២០១៤ នេះ។ មន្ត្រីផ្នែកជំងឺឆ្លងនៃក្រសួងសុខាភិបាល អំពាវនាវឱ្យពលរដ្ឋប្រុងប្រយ័ត្នខ្ពស់ក្នុងដំណាក់កាលនេះ។ សេចក្ដីប្រកាសព័ត៌មានរួមរវាងក្រសួងសុខាភិបាលកម្ពុជា និងអង្គការសុខភាពពិភពលោក ដែលចេញផ្សាយនៅថ្ងៃទី១២ កុម្ភៈ បញ្ជាក់ថា កុមារាវ័យ ៨ឆ្នាំម្នាក់ នៅខេត្តក្រចេះ បានស្លាប់ដោយសារជំងឺផ្ដាសាយបក្សី។ សេចក្ដីប្រកាសព័ត៌មានដដែលសរសេរថា កុមារាអាយុ ៨ឆ្នាំ ដែលរស់នៅក្នុងភូមិក្បាលត្រាច ឃុំស្រែជា ស្រុកស្នួល ខេត្តក្រចេះ កាលពីវេលាម៉ោង ៦ល្ងាច ថ្ងៃទី៧ កុម្ភៈ។ អនុប្រធាននាយកដ្ឋានប្រយុទ្ធនឹងជំងឺឆ្លងនៃក្រសួងសុខាភិបាល គឺលោកវេជ្ជបណ្ឌិត លី សូវ៉ាន់ មានប្រសាសន៍បញ្ជាក់ថា នេះជាករណីជំងឺផ្ដាសាយបក្សីទីពីរហើយនៅក្នុងឆ្នាំ២០១៤។ «សំឡេង» សេចក្ដីប្រកាសព័ត៌មានរួមរវាងក្រសួងសុខាភិបាលកម្ពុជា និងអង្គការសុខភាពពិភពលោក សរសេរថា កុមារាអាយុ ៨ឆ្នាំ ដែលស្លាប់កាលពីថ្ងៃទី៧ កុម្ភៈ ត្រូវបានវិទ្យាស្ថានប៉ាស្ទ័រកម្ពុជា ធ្វើតេស្តរកឃើញមេរោគផ្ដាសាយបក្សី H5N1។ កុមារារូបនេះចាប់ផ្ដើមមានអាការៈគ្រុនក្ដៅ ហូរសំបោរ និងឈឺបំពង់ក នៅថ្ងៃទី៣១ ខែមករា ហើយសម្រាកព្យាបាលនៅគ្លីនិកឯកជនក្នុងភូមិ។ ដោយសារមិនបានធូរស្រាល នៅថ្ងៃទី៧ កុម្ភៈ កុមារនេះត្រូវបានបញ្ជូនមកមន្ទីរពេទ្យខេត្តកំពង់ចាម ដោយមានអាការៈគ្រុនក្ដៅ ឈឺបំពង់ក ក្អក ឈឺពោះ ពិបាកដកដង្ហើម និងចេះតែសន្លឹម។ កុមារារូបនេះបានស្លាប់នៅម៉ោង ៦ល្ងាចថ្ងៃទី៧ កុម្ភៈ ទោះជាកុមារនេះបានទទួលថ្នាំ Tamiflu និងព្យាបាលដោយគ្រូពេទ្យខេត្តក៏ដោយ។ សេចក្ដីប្រកាសព័ត៌មានបញ្ជាក់ដែរថា នៅព្រឹកថ្ងៃទី៧ កុម្ភៈ ដដែល ប្អូនស្រីអាយុ ២ឆ្នាំ របស់កុមារារូបនេះ បានស្លាប់ដោយមានអាការៈជំងឺដូចគ្នា។ ប៉ុន្តែ គ្រូពេទ្យមិនបានបូមឈាមពីកុមារីដែលស្លាប់នេះទេ ដែលជាហេតុធ្វើឱ្យគ្រូពេទ្យមិនអាចបញ្ជាក់ថា កុមារីរូបនេះមានមេរោគវីរុសផ្ដាសាយបក្សីបានទេ។ អនុប្រធាននាយកដ្ឋានប្រយុទ្ធនឹងជំងឺឆ្លងនៃក្រសួងសុខាភិបាល គឺលោកវេជ្ជបណ្ឌិត លី សូវ៉ាន់ ឱ្យដឹងថា កុមារាអាយុ ៥ឆ្នាំ នៅខេត្តកំពង់ធំ ដែលវិទ្យាស្ថានប៉ាស្ទ័រកម្ពុជា បញ្ជាក់ថា មានមេរោគវីរុសផ្ដាសាយបក្សី H5N1 នៅថ្ងៃទី១ កុម្ភៈ នោះ គ្រូពេទ្យនៅមន្ទីរពេទ្យជ័យវរ្ម័នទី៧ នាខេត្តសៀមរាប កំពុងព្យាបាលបញ្ហាផ្លូវដង្ហើមនៅឡើយ។ ក្រុមអ្នកជំនាញចុះស្រាវជ្រាវ បានរកឃើញថា កុមារដែលឆ្លងជំងឺផ្ដាសាយបក្សីទាំងនេះ បានប៉ះពាល់ និងបរិភោគមាន់ឈឺ។ លោកវេជ្ជបណ្ឌិត លី សូវ៉ាន់ ឱ្យដឹងថា ឥឡូវនេះ ជំងឺផ្ដាសាយបក្សីកំពុងរាលដាលខ្លាំងលើសត្វនៅក្នុងស្រុកបាធាយ ក្នុងខេត្តកំពង់ចាម។ លោកអំពាវនាវឱ្យពលរដ្ឋប្រុងប្រយ័ត្នខ្ពស់ចំពោះជំងឺនេះ ហើយផ្ដល់ព័ត៌មានមកលេខទូរស័ព្ទ ១១៥ ឬ ០១២ ៤៨ ៨៩ ៨១ ក្នុងករណីសង្ស័យថា មានជំងឺនេះនៅក្នុងស្រុកភូមិ៕
|
2014-02-13T12:15:00+07:00
|
rfa.org
|
https://www.rfa.org/khmer/news/health/ministry-of-health-calls-for-caution-for-bird-flu-02132014001241.html
|
bfc08340-3c59-403c-bb2c-eef6270f0a49
|
សកម្មជនតស៊ូមតិបង្ការអេច្ឆ.អាយ.វី អេដស៍ទទួលរង្វាន់សកម្មជនឆ្នើមពិភពលោក
|
ប្រធានអង្គការបណ្ដាញបុរសស្ត្រីអភិវឌ្ឍន៍កម្ពុជា លោកស្រី ស៊ូ សុធាវី អះអាងថា លោកស្រីទទួលបានពានរង្វាន់សកម្មជនឆ្នើមពិភពលោក ឆ្នាំ២០១៤ ក្នុងកិច្ចប្រឹងប្រែងធ្វើការងារតស៊ូមតិ ក្នុងការបង្ការមេរោគអេដស៍ ជំងឺអេដស៍ (HIV/AIDS) ចំពោះមនុស្សស្រឡាញ់ភេទដូចគ្នានៅកម្ពុជា កន្លងមក។ លោកស្រី ស៊ូ សុធាវី អះអាងថា ពានរង្វាន់នេះផ្ដល់ជូនដោយអង្គការវេទិកាពិភពលោក ផ្នែក អេច្ឆ.អាយ.វី អេដស៍ ចំពោះអ្នកស្រឡាញ់ភេទដូចគ្នា (Global Forum HIV/AIDS) ដែលមានអ្នកចូលរួមពីប្រទេសនានាលើសកលលោក ដែលពិធីនេះនឹងធ្វើឡើងនៅក្នុងទិវានៃក្ដីស្រឡាញ់ពិភពលោក នាថ្ងៃទី១៤ ខែកុម្ភៈ ឆ្នាំ២០១៤។ លោកស្រីនឹងធ្វើដំណើរទៅទីក្រុងប៊ែរឡាំង (Berlin) ប្រទេសអាល្លឺម៉ង់ (Germany) នៅយប់ថ្ងៃទី១១ កុម្ភៈ នេះ ដើម្បីចូលរួមពិធីទទួលពានរង្វាន់នេះ៕
|
2014-02-11T15:30:00+07:00
|
rfa.org
|
https://www.rfa.org/khmer/news/health/hiv-aids-activist-receive-award-02112014032745.html
|
f945c8f4-ef10-44aa-bab4-00d3972f4234
|
គ្រូពេទ្យនៅខេត្តកណ្ដាលអំពាវនាវឲ្យពលរដ្ឋទៅព្យាបាលជំងឺភ្នែកឥតគិតថ្លៃ
|
ប្រធានសុខភាពភ្នែកខេត្តកណ្ដាល និងជាប្រធានផ្នែកចក្ខុរោគនៃអគារភ្នែក មន្ទីរពេទ្យជ័យជំនះ ខេត្តកណ្ដាល លោកវេជ្ជបណ្ឌិត លន់ ម៉ារ៉ា មានប្រសាសន៍ថា ក្រុមគ្រូពេទ្យភ្នែកខេត្តកណ្ដាល បើកយុទ្ធនាការពិនិត្យព្យាបាលជំងឺភ្នែកជូនប្រជាពលរដ្ឋដោយឥតគិតថ្លៃ រយៈពេល ៥ថ្ងៃ គឺចាប់ពីថ្ងៃទី៩ ដល់ថ្ងៃទី១៣ កុម្ភៈ ឆ្នាំ២០១៤។ លោកវេជ្ជបណ្ឌិតបញ្ជាក់ថា សេវាវះកាត់ជំងឺភ្នែកឥតគិតថ្លៃនេះ គឺសហការជាមួយមូលនិធិអន្តរជាតិនៅប្រទេសអូស្ត្រាលី ឈ្មោះ ហ្វ្រិដ ហូឡូ (Fred Hollows) ដែលធ្វើការផ្ដោតលើជំងឺភ្នែក។ លោកវេជ្ជបណ្ឌិត លន់ ម៉ារ៉ា ឱ្យដឹងថា នៅថ្ងៃទី៩ កុម្ភៈ លោកវះកាត់បញ្ហាភ្នែកជូនពលរដ្ឋបានជាង ២០ករណី និងទទួលពិគ្រោះព្យាបាលជិត ១០០ករណី។ ជំងឺភ្នែកដែលលោកបានទទួលភាគច្រើន គឺជំងឺភ្នែកឡើងបាយ កន្ទុយថ្លែន ប្រែងចាក់ភ្នែក និងជំងឺឡើងសម្ពាធភ្នែកជាដើម៕
|
2014-02-10T09:34:00+07:00
|
rfa.org
|
https://www.rfa.org/khmer/news/health/free-eye-surgery-in-kandal-02092014213431.html
|
1a29e6d9-59e8-40bf-86b3-09432eabd035
|
រដ្ឋាភិបាលផ្សព្វផ្សាយអនុក្រឹត្យស្ដីពីក្រមសីលធម៌ឱសថការី
|
អនុក្រឹត្យក៏បានកំណត់ករណីយកិច្ចទូទៅរបស់ឱសថការី ត្រូវប្រកាន់ខ្ជាប់នូវករណីយកិច្ចការពារសុខភាពសាធារណៈ ដោយត្រូវគោរពជីវិត រាងកាយ និងសេចក្តីថ្លៃថ្នូររបស់មនុស្ស។ ឱសថការីមិនត្រូវបង្កនូវអំពើដែលនាំឲ្យប៉ះពាល់ដល់សុខភាពសាធារណៈឡើយ។ ឱសថការីក៏ត្រូវជៀសវាងផលិត ចែកចាយ និងធ្វើអាជីវកម្មនូវផលិតផលឱសថក្លែងក្លាយ និងអន់គុណភាព ហួសកំណត់ពេលប្រើប្រាស់ ឬមិនឲ្យប្រើប្រាស់៕
|
2014-02-07T11:16:00+07:00
|
rfa.org
|
https://www.rfa.org/khmer/news/health/Code-of-ethic-sub-decree-on-pharmacists-02062014231528.html
|
f4a84c7f-87e6-4163-9dfb-4da15efaaab3
|
ក្រសួងសុខាភិបាលរកឃើញអ្នកឆ្លងជំងឺផ្ដាសាយបក្សីករណីថ្មី
|
សេចក្ដីប្រកាសព័ត៌មានរួមរវាងក្រសួងសុខាភិបាលកម្ពុជា និងអង្គការសុខភាពពិភពលោក (WHO) ឱ្យដឹងថា ករណីថ្មីនេះ គឺកើតចំពោះកុមារាអាយុ ៥ឆ្នាំម្នាក់ មកពីភូមិចុងដា ឃុំត្បូងក្រពើ ស្រុកសន្ទុក ខេត្តកំពង់ធំ ដែលវិជ្ជាស្ថានប៉ាស្ទ័រកម្ពុជា បានបញ្ជាក់ថា កុមារារូបនេះមានមេរោគវីរុសផ្ដាសាយបក្សី H5N1 នៅថ្ងៃទី១ កុម្ភៈ។ កុមារាដែលឆ្លងជំងឺផ្ដាសាយបក្សីនេះ បច្ចុប្បន្នកំពុងដាក់ឱ្យសម្រាកព្យាបាលដោយថ្នាំ តាមីហ្វ្លូ (Tamilflu) នៅមន្ទីរពេទ្យជ័យវរ្ម័នទី៧ នាខេត្តសៀមរាប។ ប្រធាននាយកដ្ឋានប្រយុទ្ធនឹងជំងឺឆ្លង លោកវេជ្ជបណ្ឌិត សុខ ទូច បញ្ជាក់នៅល្ងាចថ្ងៃទី៥ កុម្ភៈ ថា កុមារាឆ្លងជំងឺផ្ដាសាយបក្សីរូបនេះ មានស្ថានភាពនឹងនៅឡើយ ហើយមន្ត្រីសុខាភិបាលកំពុងស៊ើបអង្កេតបន្តទៀត៖ ។ ក្រសួងសុខាភិបាលកម្ពុជា និងអង្គការសុខភាពពិភពលោក (WHO) បញ្ជាក់ថា ករណីឆ្លងថ្មីរបស់កុមារអាយុ ៥ឆ្នាំ នៅខេត្តកំពង់ធំនេះ ជាករណីទី៤៨ ហើយ នៅប្រទេសកម្ពុជា បន្ទាប់ពីបានរកឃើញករណីទី១ នៅឆ្នាំ២០០៥។ ក្នុងចំណោម ៤៨ករណីនេះ មានតែ ១៥ករណីទេ ដែលនៅមានជីវិត។ ក្រសួងសុខាភិបាលមានសារអប់រំឱ្យពលរដ្ឋលាងដៃឱ្យបានញឹកញាប់ជាមួយសាប៊ូ និងទឹក មុនពេលបរិភោគ និងបន្ទាប់ពីប៉ះពាល់សត្វប្សី ដាក់កុមារឱ្យឆ្ងាយពីសត្វបក្សី ដាក់បក្សីឱ្យឆ្ងាយពីកន្លែងរស់នៅ កុំបរិភោគសត្វបក្សីឈឺ ហើយរាល់សត្វបក្សីដែលត្រូវធ្វើម្ហូប ត្រូវចម្អិនឱ្យបានឆ្អិនល្អ៕
|
2014-02-06T09:55:00+07:00
|
rfa.org
|
https://www.rfa.org/khmer/news/health/cam-found-new-case-of-bird-flu-02052014215725.html
|
53479110-4ce4-445c-9350-55178cbef3a9
|
គ្រូពេទ្យនៅតាកែវរងការចោទថាធ្វើឲ្យស្ត្រីម្នាក់ស្លាប់ក្រោយវះកាត់
|
ប្ដីរបស់ស្ត្រីសម្រាលកូននៅមន្ទីរពេទ្យបង្អែកខេត្តតាកែវ មួយរូប គឺលោក នូ សារី ថ្លែងនៅថ្ងៃទី៤ កុម្ភៈ ថា លោកមិនសុខចិត្តនឹងក្រុមគ្រូពេទ្យវះកាត់នៅមន្ទីរពេទ្យនេះទេ ដែលលោកសង្ស័យថា ការវះកាត់មានភាពមិនប្រក្រតី បណ្ដាលឱ្យប្រពន្ធរបស់លោកស្លាប់ បន្ទាប់ពីសម្រាលកូនកាលពីថ្ងៃទី២៩ ខែមករា។ លោក នួ សារី៖ ។ លោកថា ប្រពន្ធរបស់លោកឈ្មោះ ឈ្មោះ ង៉ែត សាខន បានទៅសម្រាកដើម្បីសម្រាលកូនទីបី ពីថ្ងៃទី២០ ដល់ថ្ងៃទី២៨ ខែមករា ហើយស្លាប់នៅអធ្រាត្រចូលថ្ងៃទី២៩ មករា ដោយអាការៈហូរឈាមចេញពីពោះតាមថ្នេរវះកាត់៖ ។ ទាក់ទងនឹងបញ្ហានេះ ប្រធានមន្ទីរពេទ្យបង្អែកខេត្តតាកែវ លោក ខៀវ សម្រស់ មានប្រសាសន៍ពន្យល់តាមបច្ចេកទេសថា ស្ត្រីឈ្មោះ ង៉ែត សាខន នោះ មានបញ្ហាឈាមហូរមិនកក ដែលក្រុមគ្រូពេទ្យមិនអាចមានលទ្ធភាពជួយសង្គ្រោះបាន៖ ។ លោកបន្តថា ក្រុមគ្រូពេទ្យបានជួយសង្គ្រោះស្ត្រីឈ្មោះ ង៉ែត សាខន បានមួយលើក បន្ទាប់ពីបញ្ចូលឈាមបាន ៣ប្លោក។ ប៉ុន្តែ នៅពាក់កណ្ដាលយប់សម្ពាធឈាមរបស់ស្ត្រីនេះធ្លាក់ចុះម្ដងទៀត ដែលមិនអាចជួយបាន។ សមាជិកក្រុមប្រឹក្សាខេត្តតាកែវ គឺលោក ម៉ៅ សុផល ថ្លែងថា លោកដឹងច្បាស់ពីករណីនេះ ហើយលោកចង់ឱ្យមានការស៊ើបអង្កេតលើករណី ដែលស្ត្រីស្លាប់នោះ៖ ។ ប្ដីរបស់ស្ត្រីដែលសម្រាលកូនស្លាប់ គឺលោក នូ សារី មានប្រសាសន៍នៅបន្ទាប់ពីបុណ្យខួប ៧ថ្ងៃនៃសពប្រពន្ធលោក គឺថ្ងៃទី៤ កុម្ភៈ ថា លោកនឹងពិភាក្សាជាមួយអ្នកច្បាប់ ដើម្បីពិនិត្យពីលទ្ធភាពប្ដឹងក្រុមគ្រូពេទ្យវះកាត់នៅមន្ទីរពេទ្យបង្អែកតាកែវនោះ។ វិទ្យុអាស៊ីសេរី មិនទាន់អាចទាក់ទងរកព័ត៌មានពីក្រសួងសុខាភិបាល បាននៅឡើយទេ ជុំវិញការស៊ើបអង្កេតលើករណីអ្នកជំងឺស្លាប់ក្រោយការវះកាត់នេះ៕
|
2014-02-05T10:55:00+07:00
|
rfa.org
|
https://www.rfa.org/khmer/news/health/woman-died-by-c-section-in-takeo-02042014225154.html
|
b3521b52-1246-44a8-b011-b9019c05fc62
|
"របបខ្មែរក្រហមអាចជាមូលហេតុបង្កឲ្យមានជំងឺទឹកនោមផ្អែមកើនឡើងនៅកម្ពុជា"
|
ការសន្និដ្ឋានថ្មីនេះ ត្រូវបានផ្សាយដោយវិទ្យុអន្តរជាតិ ភី.អា.អាយ (PRI) របស់សហរដ្ឋអាមេរិកនៅចុងសប្ដាហ៍នេះ។ ការស្រាវជ្រាវបានរកឃើញថា ជំងឺទឹកនោមផ្អែមបានកើនឡើងនៅប្រទេសកម្ពុជា តែអ្វីដែលគេកត់សម្គាល់ថាជារឿងប្លែកនោះ គឺជំងឺនេះមានកើតទៅលើមនុស្សអាយុខ្ទង់ ៣០ឆ្នាំ ដែលជាវ័យក្មេងបន្តិចចំពោះជំងឺនេះ។ លោក លីម កឺគី (Lim Keuky) ដែលជាប្រធានសមាគមជំងឺទឹកនោមផ្អែមនៅកម្ពុជា បានធ្វើការសន្និដ្ឋានថា ការដែលនៅកម្ពុជា មនុស្សវ័យខ្ទង់ ៣០ឆ្នាំ ចាប់ផ្ដើមកើតជំងឺទឹកនោមផ្អែមទាំងវ័យនៅក្មេងដូច្នេះ ក៏ព្រោះតែពួកគាត់បានចាប់កំណើតក្នុងរយៈពេលដែលម្ដាយកំពុងខ្វះស្បៀងអាហារពេលដែលគាត់កំពុងពរពោះ។ ដោយម្ដាយមិនមានអាហារចិញ្ចឹមរាងកាយបានត្រឹមត្រូវ ទារកដែលនៅក្នុងផ្ទៃក៏មិនបានលូតលាស់ត្រឹមត្រូវ ជាពិសេសលំពែងរបស់ទារកនៅក្នុងផ្ទៃ ដែលមានមុខងារផលិតជាតិអាំងស៊ុយលីន សំរាប់ការពារជំងឺទឹកនោមផ្អែមមិនអាចលូតលាស់បានត្រឹមត្រូវ និងមិនអាចបំពេញមុខងាររបស់ខ្លួនបានគត់មត់ ហើយបង្កអោយមានជំងឺទឹកនោមផ្អែមតែម្តង៕
|
2014-02-02T09:20:00+07:00
|
rfa.org
|
https://www.rfa.org/khmer/news/health/Kr-maybe-partly-to-blame-for-diabetes-in-cam-02012014211951.html
|
a941bef5-2652-4186-b34d-9e05d1670f7a
|
មន្ទីរពេទ្យមិត្តភាពខ្មែរ-សូវៀតផ្ដល់ការព្យាបាលភ្នែកដោយឥតគិតថ្លៃចាប់ពីថ្ងៃ៣កុម្ភៈ
|
ការទទួលព្យាបាលមានរយៈពេល ៥ថ្ងៃ ដែលនឹងចាប់ពីថ្ងៃទី៣ ដល់ថ្ងៃទី៧ ខែកុម្ភៈ ឆ្នាំ២០១៤។ ប្រធានអគារផ្នែកជំងឺភ្នែកនៃមន្ទីរពេទ្យមិត្តភាពខ្មែរ-សូវៀត គ្រូពេទ្យ ឱ ធីតា មានប្រសាសន៍នៅថ្ងៃទី៣១ ខែមករា ថា អ្នកមានជំងឺភ្នែកគ្រប់វ័យតាំងពីកុមារដល់មនុស្សចាស់ជរា អាចមកទទួលការព្យាបាលដោយឥតគិតថ្លៃ រួមទាំងថ្លៃបាយ និងថ្លៃបន្ទប់សម្រាកផង។ ដោយឡែក សម្រាប់អ្នកមានជំងឺបាតភ្នែកដែលបណ្ដាលមកពីជំងឺទឹកនោមផ្អែម ពួកគាត់អាចអញ្ជើញមកទទួលការពិនិត្យព្យាបាលនៅសប្ដាហ៍បន្ទាប់ពីយុទ្ធនាការនេះ។ អ្នកស្រី ឱ ធីតា បញ្ជាក់ថា មន្ទីរពេទ្យមិត្តភាពខ្មែរ-សូវៀត សហការជាមួយក្រុមគ្រូពេទ្យនៃមូលនិធិក្រុមគ្រូពេទ្យប្រទេសអូស្ត្រាលី ហៅថា ហ្វ្រេដហាឡូស៍ (Fred Hallows Foundation) និងមានការចូលរួមរបស់ក្រុមគ្រូពេទ្យពីប្រទេសសិង្ហបុរី ផង ក្នុងការយុទ្ធនាការព្យាបាលភ្នែកដោយឥតគិតថ្លៃលើកនេះ៕
|
2014-01-31T18:41:00+07:00
|
rfa.org
|
https://www.rfa.org/khmer/news/health/Cambodian-Russian-Friendship-Hospital-Provides-Eyes-Treatment-Free-of-Charge-01312014063801.html
|
d8306588-0cf6-4b46-a1db-f500db3393f8
|
សេចក្ដីថ្លែងការណ៍រួមបញ្ជាក់គុណភាពថ្នាំបង្ការជំងឺកញ្ជ្រឹលស្អូច
|
ទីប្រឹក្សាក្រសួងសុខាភិបាលនិងជាអតីតប្រធានកម្មវិធីជាតិផ្ដល់ថ្នាំបង្ការ លោក សាន់ ច័ន្ទសឿន មានប្រសាសន៍ប្រាប់វិទ្យុអាស៊ីសេរី នៅថ្ងៃទី៣០ ខែមករា ថា ថ្មីៗនេះមានពាក្យលេចឮមិនត្រឹមត្រូវជាច្រើននៅតាមសហគមន៍មួយចំនួនពីការភ័ន្តច្រឡំ និងការភ័យខ្លាចមិនមានហេតុផលពីគុណភាពនៃវ៉ាក់សាំងបង្ការជំងឺកញ្ជ្រឹលនិងស្អូច។ ពាក្យចចាមអារ៉ាមទាំងនោះ មានការនិយាយតគ្នាពីមួយទៅមួយ ថាថ្នាំវ៉ាក់សាំងនោះមិនមានគុណភាព ហើយយកមកពីប្រទេសវៀតណាម ដើម្បីចាក់ឲ្យកុមារដែលមានអាយុពី ៩ខែ ដល់ ១៥ឆ្នាំស្លាប់ក្នុងរយៈពេល ៣ឆ្នាំក្រោយ។ លោកបញ្ជាក់ថា វ៉ាក់សាំងទាំងឡាយដែលក្រសួងសុខាភិបាលសម្រេចដាក់ឲ្យប្រើក្នុងកម្មវិធីជាតិផ្ដល់ថ្នាំបង្ការជាប្រចាំថ្ងៃ និងថ្នាំបង្ការជំងឺកញ្ជ្រឹលនិងស្អូច រួមបញ្ចូលគ្នា សុទ្ធតែបានផ្គត់ផ្គង់តាមរយៈអង្គការយូនីសេហ្វ ហើយចេញពីរោងចក្រផលិតដែលបានទទួលស្គាល់គុណភាពជាមុនពីអង្គការសុខភាពពិភពលោក ហើយក្រសួងមិនបានទិញវ៉ាក់សាំងទាំងនោះពីប្រភពផ្សេងទៀតឡើយ ដើម្បីធានាគុណភាព។ ឆ្នាំ២០១៤ នេះ ក្រសួងសុខាភិបាលមានយុទ្ធនាការផ្ដល់វ៉ាក់សាំងជំងឺកញ្ជ្រឹល និងស្អូចរួមគ្នាដល់កុមារអាយុចាប់ពី ៩ខែ ដល់ ១៥ឆ្នាំ ចំនួន ៤លានកន្លះ ឬស្មើនឹងចំនួនកុមារ ១០០ភាគរយនៃចំនួនកុមារសរុបដើម្បីលុបបំបាត់ជំងឺកញ្ជ្រឹលនិងស្អូចទាំងស្រុង៕
|
2014-01-30T18:20:00+07:00
|
rfa.org
|
https://www.rfa.org/khmer/news/health/release-on-vaccination-01302014062024.html
|
431bcce6-6bee-4afe-bf60-ebbb09ada60c
|
សង្គមស៊ីវិលជំរុញឲ្យមានយន្តការគ្រប់គ្រងគ្រឿងស្រវឹង
|
មានមន្ត្រីជំនាញនៃស្ថាប័នជាតិ និងអន្តរជាតិ ធ្វើការពាក់ព័ន្ធសុខភាព សុខុមាលភាព និងសុវត្ថិភាពសង្គម ប្រមាណ ១០០នាក់ បានជួបពិគ្រោះផ្លាស់ប្ដូរយោបល់គ្នា ដើម្បីរៀបចំយន្តការមួយឆ្ពោះទៅរកការបង្កើតគោលនយោបាយជាតិ សម្រាប់គ្រប់គ្រងគ្រឿងស្រវឹង ជាពិសេស ស្រានៅកម្ពុជា។ ក្នុងកិច្ចប្រជុំពិគ្រោះយោបល់ រៀបចំដោយព្រឹទ្ធសភា សហការជាមួយមជ្ឈមណ្ឌលប្រជាពលរដ្ឋដើម្បីអភិវឌ្ឍន៍ និងសន្តិភាព ភី.ឌី.ភី (PDP) នៅព្រឹកថ្ងៃទី២៧ មករា ឧបនាយករដ្ឋមន្ត្រី រដ្ឋមន្ត្រីទំនាក់ទំនងរដ្ឋសភា និងព្រឹទ្ធសភា និងអធិការកិច្ច អ្នកស្រី ម៉ែន សំអន មានប្រសាសន៍បញ្ជាក់ថា ទន្ទឹមគ្នានឹងភាពជោគជ័យនៃផលិតផលគ្រឿងស្រវឹង ដែលមានតម្លៃសម្រាប់សេដ្ឋកិច្ចជាតិ គ្រឿងស្រវឹងក៏មានផលប៉ះពាល់អវិជ្ជមាន ដែលប្រឈមមួយក្នុងវិស័យសង្គមកិច្ច និងសុខភាពសាធារណៈ។ ក្នុងពេលដែលអ្នកពាក់ព័ន្ធកំពុងរកយន្តការ ដើម្បីកាត់បន្ថយផលប៉ះពាល់អវិជ្ជមានរបស់គ្រឿងស្រវឹងនេះ អ្នកស្រីឧបនាយករដ្ឋមន្ត្រី ម៉ែន សំអន ស្នើសុំឱ្យពិចារណាលើកត្តាគន្លឹះចំនួន៥ ដែលមានជាអាទិ៍ គឺការដំឡើងពន្ធលើគ្រឿងស្រវឹង ក៏ប៉ុន្តែ ត្រូវថ្លឹងថ្លែងឱ្យសមស្របរវាងសេដ្ឋកិច្ច និងសុខភាពពលរដ្ឋ។ «សំឡេង» ក្នុងសេចក្ដីព្រាងលទ្ធផលនៃកិច្ចប្រជុំពិគ្រោះយោបល់នេះ មានបញ្ហាជាច្រើនត្រូវបានកំណត់ថា ផលប៉ះពាល់ ឬផលវិបាកពីការប្រើប្រាស់គ្រឿងស្រវឹង ដូចជា បញ្ហាសុខភាពចំនួន ២០០មុខ រួមមានជំងឺថ្លើម មហារីកបំពង់អាហារ ក្រិនថ្លើម លើសសម្ពាធឈាម។ល។ ក្រៅពីនេះទៀត ផលប៉ះពាល់ពីការប្រើប្រាស់គ្រឿងស្រវឹង គឺមានអំពើហិង្សា គ្រោះថ្នាក់ចរាចរណ៍ និងភាពឥតសណ្ដាប់ធ្នាប់សង្គម។ តំណាងអង្គការសុខភាពពិភពលោក (WHO) លោក ស្ទីវិន អ៊ីដឌីង (Steven Iddings) ឱ្យដឹងថា ផលវិបាកពីការប្រើប្រាស់គ្រឿងស្រវឹង ហើយបើកបរ គឺជាកត្តាទីពីរដែលបង្កគ្រោះថ្នាក់ចរាចរណ៍។ នៅទូទាំងពិភពលោក បានបណ្ដាលឱ្យមនុស្សស្លាប់ ២លាន ៥នាក់ក្នុងមួយឆ្នាំៗ។ ក្នុងចំនួនអ្នកស្លាប់នេះ គឺយុវជនអាយុចន្លោះពី ១៥ ទៅ ២៩ឆ្នាំ។ តួលេខអ្នកស្លាប់ដោយគ្រោះថ្នាក់ចរាចរណ៍នៅប្រទេសកម្ពុជា ១៤% បណ្ដាលមកពីការទទួលទានគ្រឿងស្រវឹង និងធ្វើឱ្យខាតបង់ថវិកាប្រមាណ ៤០លានដុល្លារ នៅឆ្នាំ២០១២។ មន្ត្រីតំណាងក្រសួងសាធារណការ និងដឹកជញ្ជូន មួយរូប ថ្លែងកិច្ចប្រជុំពិគ្រោះយោបល់ថា តួលេខអ្នកស្លាប់ដោយគ្រោះថ្នាក់ចរាចរណ៍សរុបនៅប្រទេសកម្ពុជា ក្នុងឆ្នាំ២០១២ មានចំនួន ១.៩៦៦នាក់។ មន្ត្រីដដែលបន្តថា ក្នុងសេចក្ដីព្រាងច្បាប់ថ្មីស្ដីពីចរាចរណ៍ផ្លូវគោក មានពិន័យទោសធ្ងន់ជាងច្បាប់ចាស់។ «សំឡេង» លោក ស្ទីវិន អ៊ីដឌីង បន្តថា មានស្ត្រីកម្ពុជា ៥៧% រងអំពើហិង្សាពីប្ដី ដោយសារតែការប្រើប្រាស់គ្រឿងស្រវឹង។ លោកថា ការស្រាវជ្រាវនៅក្នុងឆ្នាំ២០១០ ករណីអំពើហិង្សានៅប្រទេសកម្ពុជា ចំនួន ៦៣% នៃករណីទាំងនេះ បណ្ដាលមកពីការទទួលទានគ្រឿងស្រវឹង។ អ្នកប្រើគ្រឿងស្រវឹង មិនត្រឹមតែបង្កគ្រោះថ្នាក់សុខភាពផ្លូវកាយ និងផ្លូវចិត្តខ្លួនឯងប៉ុណ្ណោះទេ គឺបង្កគ្រោះថ្នាក់ដល់អ្នកជិតខាងផង។ អ្នកស្រវឹងអាចប្រឈម ឬបង្កគ្រោះថ្នាក់ចរាចរណ៍ ប្រព្រឹត្តអំពើហិង្សាលើអ្នកធ្វើការជាមួយ សាច់ញាតិ មិត្តភ័ក្ដិ និងអ្នកដទៃទៀត។ ទាំងនេះ គឺជាផលអាក្រក់ បង្កឡើងដោយគ្រឿងស្រវឹង ដែលចាក់ឫសយ៉ាងជ្រៅក្នុងសង្គមជាតិ។ គ្រឿងស្រវឹង គឺជាកត្តាប្រឈមបន្ទុកជំងឺទី៣ នៅទូទាំងពិភពលោក។ គ្រឿងស្រវឹង ក៏ធ្វើឱ្យប៉ះពាល់ការអភិវឌ្ឍសង្គមដែរ។ គ្រឿងស្រវឹងធ្វើឱ្យមានអំពើហិង្សា ការបោះបង់កូនចៅ រំលោភ និងខានបំពេញការងារ។ លោក ស្ទីវិន អ៊ីដឌីង ថ្លែងថា អង្គការសុខភាពពិភពលោក គាំទ្រជាខ្លាំងចំពោះលទ្ធផលនៃកិច្ចពិគ្រោះយោបល់អំពីយន្តការគ្រប់គ្រងគ្រឿងស្រវឹងនេះ។ ទាក់ទងនឹងបញ្ហាសុខភាពវិញ មន្ត្រីតំណាងក្រសួងសុខាភិបាល អ្នកស្រី ឆ នោភា មានប្រសាសន៍ថា ក្រសួងសុខាភិបាល មានគោលនយោបាយរបស់ខ្លួនហើយសម្រាប់គ្រប់គ្រងគ្រឿងស្រវឹង ពីឆ្នាំ២០១៣ ដល់ឆ្នាំ២០១៧ និងត្រូវអនុវត្តដោយក្រសួងដែលពាក់ព័ន្ធផ្សេងៗទៀត។ «សំឡេង» ប្រធានគណៈកម្មការទី៨ នៃព្រឹទ្ធសភា អ្នកស្រី មាន សំអាន មានប្រសាសន៍ថា អ្នកជំនួញខាងឧស្សាហកម្មគ្រឿងស្រវឹង អះអាងថា គ្រឿងស្រវឹងជាវិស័យដែលបានផ្ដល់ចំណូលពន្ធយ៉ាងច្រើន។ អ្នកស្រីបន្តថា ស្របគ្នានេះដែរ មានប្រទេសច្រើនអះអាងថា បានខាតបង់ថវិកាទៅលើការដោះស្រាយផលវិបាកពីគ្រឿងស្រវឹងច្រើនជាងចំណូលបានមកពីគ្រឿងស្រវឹងនេះ។ «សំឡេង» សមាជិកព្រឹទ្ធសភា អ្នកស្រី ពុំ ស៊ីចាន់ មានប្រសាសន៍ថា កិច្ចប្រជុំពិគ្រោះយោបល់នៅពេលនេះ គឺពិនិត្យមើលអំពីយន្តការថា តើក្រសួងស្ថាប័នពាក់ព័ន្ធណាខ្លះដែលត្រូវចូលរួមគ្រប់គ្រងគ្រឿងស្រវឹង ហើយឈានទៅបង្កើតគោលនយោបាយ និងច្បាប់ សម្រាប់គ្រប់គ្រងគ្រឿងស្រវឹងនៅកម្ពុជា ក្នុងទិសដៅលើកកម្ពស់សុខុមាលភាពសង្គម៕
|
2014-01-29T15:25:00+07:00
|
rfa.org
|
https://www.rfa.org/khmer/news/health/Consultation-meeting-on-alcohol-management-mechanism-01292014032009.html
|
0582448f-a658-4678-bf5a-5c4879491bd0
|
ពលរដ្ឋរិះគន់ចំពោះការដំឡើងថ្លៃសេវាសុខភាពរបស់មន្ទីរពេទ្យបង្អែកខេត្តកំពង់ឆ្នាំង
|
បញ្ហានេះ ត្រូវបានគេចាត់ទុកថា គឺជាបន្ទុកមួយកាន់តែធ្ងន់ធ្ងរបន្ថែមទៀត សម្រាប់ប្រជាពលរដ្ឋក្រីក្រ ហើយពួកគាត់អាចនឹងងាកទៅរកមន្ទីរពេទ្យឯកជន ដើម្បីព្យាបាលកាន់តែច្រើនឡើង នៅគ្រាដែលពួកគាត់មិនសូវជឿជាក់លើសេវាកម្មសុខភាពសាធារណៈរបស់រដ្ឋស្រាប់នោះ។ ប្រជាពលរដ្ឋ ឬអតិថិជនដែលបានចូលទៅរកសេវាកម្មពិនិត្យ និងព្យាបាលជំងឺនៅក្នុងមន្ទីរពេទ្យបង្អែកខេត្តកំពង់ឆ្នាំង ខ្លះមានការភ្ញាក់ផ្អើល និងខ្លះមិនបានដឹងពីការដំឡើងថ្លៃសេវាកម្មរបស់មន្ទីរពេទ្យឡើយ ត្បិតពួកគាត់មានការភ័យខ្លាច និងបារម្ភតែទៅលើស្ថានភាពជំងឺ ចំណែកការបង់ថ្លៃព្យាបាល ឬពិនិត្យជំងឺវិញ គឺអាស្រ័យទៅលើមន្ទីរពេទ្យជាអ្នកកំណត់។ វិទ្យុអាស៊ីសេរី បានជួបសម្ភាសជាមួយនឹងអ្នកជំងឺ និងបងប្អូនសាច់ញាតិជាច្រើននាក់ នៅថ្ងៃទី២៦ និងថ្ងៃទី២៧ ខែមករា ហើយពួកគាត់បានបញ្ជាក់ស្រដៀងគ្នាថា ពួកគាត់ខកចិត្ត និងមិនចង់ឲ្យមន្ទីរពេទ្យដំឡើងថ្លៃការពិនិត្យ ឬព្យាបាលជំងឺឡើយ ពីព្រោះពួកគាត់កំពុងតែមានជីវភាពក្រលំបាក ហើយសុខចិត្តរត់ទៅរកខ្ចីបុល ឬចងការប្រាក់គេ ដើម្បីចូលទៅរកសេវាព្យាបាលនៅក្នុងមន្ទីរពេទ្យរដ្ឋ បើទោះបីជាដឹងថា សេវាកម្មនេះមិនសូវប្រសើរដូចជានៅតាមមន្ទីរពេទ្យឯកជនយ៉ាងណាក្ដី។ ប្រជាពលរដ្ឋម្នាក់រស់នៅក្រុងកំពង់ឆ្នាំង អ្នកស្រី ដោក ចាន់ថន មានប្រសាសន៍ថា ក្រុមគ្រួសារ និងកូនស្រីរបស់អ្នកស្រី ធ្លាប់ចូលមកសម្រាលកូននៅក្នុងមន្ទីរពេទ្យបង្អែកខេត្តកំពង់ឆ្នាំង នេះដែរ ក៏ប៉ុន្តែ បច្ចុប្បន្នតម្លៃនៃការសម្រាលកូន និងការព្យាបាលជំងឺផ្សេងៗ មានការប្រែប្រួលយ៉ាងណានោះ គឺអ្នកស្រីមិនដឹងច្បាស់ឡើយ។ អ្នកស្រីថា បញ្ហាដំឡើងថ្លៃសេវាសុខភាពសាធារណៈរបស់រដ្ឋ អាចនឹងធ្វើឲ្យប៉ះពាល់ធ្ងន់ធ្ងរដល់ជីវភាពប្រជាពលរដ្ឋក្រីក្រ ក៏ប៉ុន្តែវាមិនមែនជាបញ្ហាចោទខ្លាំងសម្រាប់អ្នកមានជីវភាពធូរធារនោះទេ៖ ។ តារាងកែសម្រួលថ្លៃសេវាកម្មហិរញ្ញប្បទានឡើងវិញរបស់មន្ទីរពេទ្យបង្អែកខេត្តកំពង់ឆ្នាំង ដែលចុះហត្ថលេខាដោយប្រធានមន្ទីរពេទ្យ លោក សូរិន្ទី រ៉ាវុឌ្ឍី និងមានការឯកភាពពីប្រធានមន្ទីរសុខាភិបាលខេត្តកំពង់ឆ្នាំង លោក ប្រាក់ វ៉ុន ដែលវិទ្យុអាស៊ីសេរី ទើបតែទទួលបានបង្ហាញថា តម្លៃសេវាកម្មសុខភាពសាធារណៈរបស់មន្ទីរពេទ្យនេះ បានកើនឡើងជាងពាក់កណ្ដាល និងសេវាខ្លះបានកើនឡើងស្ទើរទ្វេដង ដូចជាតម្លៃសេវាកម្មផ្នែកសម្ភព និងរោគស្ត្រី ក្នុងករណីក្រឡាភ្លើង ត្រូវបានគេដំឡើងពី ១០ម៉ឺនរៀល ទៅ ២៥ម៉ឺនរៀល។ តម្លៃសេវាកម្មផ្នែកកុមារវិញ ដូចជា ទារកទើបកើតមានជំងឺធ្ងន់ បានដំឡើងពី ៤ម៉ឺនរៀល ទៅ ១៥ម៉ឺនរៀល និងតម្លៃសេវាកម្មផ្នែកជំងឺទូទៅ ដូចជា ករណីគ្រុនចាញ់សន្លប់ បានដំឡើងពី ៨ម៉ឺនរៀល ទៅ ១៥ម៉ឺនរៀលជាដើម។ នាយិកានៃអង្គការបង្កើនសមត្ថភាពសហគមន៍ដើម្បីអភិវឌ្ឍន៍ (CCD) អ្នកស្រី យឹម លាងអ៊ី មានប្រសាសន៍ថា ការដំឡើងថ្លៃសេវាកម្មសុខភាពនេះ គឺជាបញ្ហាក្ដៅគគុកសម្រាប់ប្រជាពលរដ្ឋ ដោយសារតែស្ថានភាពជាក់ស្ដែងនៃការរកចំណូលរបស់ប្រជាពលរដ្ឋភាគច្រើន បានត្រឹមតែផ្គត់ផ្គង់ជីវភាពគ្រួសារប្រចាំថ្ងៃប៉ុណ្ណោះ៖ ។ ទាក់ទងនឹងបញ្ហានេះ ប្រធានមន្ទីរសុខាភិបាលខេត្តកំពង់ឆ្នាំង លោក ប្រាក់ វ៉ុន បានពន្យល់ថា ការដំឡើងថ្លៃសេវាហិរញ្ញប្បទាននេះ នឹងមិនអាចធ្វើឲ្យប៉ះពាល់ដល់ប្រជាពលរដ្ឋក្រីក្រឡើយ ដោយខាងមន្ទីរពេទ្យមានករណីលើកលែងការបង់ថ្លៃសេវាពិនិត្យ ឬព្យាបាលជំងឺ ចំពោះប្រជាពលរដ្ឋណាដែលមានជីវភាពក្រីក្រជាក់ស្ដែង ឬមានប័ណ្ណក្រីក្រនៅក្នុងដៃ៖ ។ លោកបញ្ជាក់ថា តាំងពីឆ្នាំ២០០០ មក មន្ទីរពេទ្យបង្អែកខេត្តកំពង់ឆ្នាំង មិនដែលមានការកែសម្រួល ឬដំឡើងថ្លៃសេវាហិរញ្ញប្បទានឡើយ ទើបតែនៅចុងឆ្នាំ២០១៣ នេះទេ ដែលមានការកែសម្រួល ហើយលោកគិតថា មន្ទីរពេទ្យនឹងផ្ដល់សេវាកម្មរបស់ខ្លួនកាន់តែប្រសើរឡើងដល់អតិថិជន ក្រោយពីបានអនុវត្តតម្លៃសេវាហិរញ្ញប្បទានថ្មីនេះ។ ចំណែកអ្នកស្រាវជ្រាវផ្នែកការអភិវឌ្ឍន៍សង្គម លោក កែម ឡី មានប្រសាសន៍ថា ការដំឡើងហិរញ្ញប្បទានរបស់មន្ទីរពេទ្យ គឺជាផ្នែកមួយដែលធ្វើឲ្យប៉ះពាល់ដល់ជីវភាពរបស់ប្រជាពលរដ្ឋ។ លោកបន្តថា ក្រៅពីបង់ថ្លៃសេវាខ្ពស់ ក្រុមគ្រួសាររបស់អ្នកជំងឺត្រូវចំណាយប្រាក់ជាច្រើនទៀតទៅលើការស៊ីចាយ និងមើលថែទាំអ្នកជំងឺនៅអំឡុងពេលនៃការសម្រាកព្យាបាលក្នុងមន្ទីរពេទ្យ។ ដូច្នេះ ទាមទារឲ្យមន្ត្រីសុខាភិបាលយកចិត្តទុកដាក់លើបញ្ហាទាំងអស់នេះ និងគិតគូរពីគុណភាពនៃការព្យាបាល៖ ។ មតិរបស់ប្រជាពលរដ្ឋ និងសង្គមស៊ីវិលមួយចំនួន បានលើកឡើងថា ស្ថាប័នសុខាភិបាល ឬមន្ទីរពេទ្យបង្អែករបស់រដ្ឋទាំងអស់ គួរតែត្រូវបានពង្រឹងគុណភាពព្យាបាល និងសេវាកម្មឲ្យបានប្រសើរ ជាជាងការដំឡើងតម្លៃសេវាកម្មខ្ពស់ ដែលជាហេតុធ្វើឲ្យប្រជាពលរដ្ឋត្អូញត្អែរ និងងាកទៅរកសេវាកម្មឯកជនកាន់តែច្រើនទៅវិញ៕
|
2014-01-28T17:20:00+07:00
|
rfa.org
|
https://www.rfa.org/khmer/news/health/people-in-kamponchhnang-criticize-price-service-health-01282014050641.html
|
6ef00422-b04b-4a76-8309-157662f17e12
|
មនុស្សជិត១ពាន់នាក់មកទទួលការព្យាបាលឥតគិតថ្លៃនៅបាត់ដំបង
|
សេវាព្យាបាលនេះផ្ដល់ជូនដោយក្រុមគ្រូពេទ្យស្ម័គ្រចិត្តនៃសមាគមសុខាភិបាលខ្មែរនៅសហរដ្ឋអាមេរិក ហៅថា Cambodian Health Professionals Association of America។ ការព្យាបាលនឹងត្រូវធ្វើឡើងក្នុងរយៈពេល ៦ថ្ងៃជាប់គ្នា គឺចាប់ពីថ្ងៃច័ន្ទ ទី២៧ ខែមករា ដល់ថ្ងៃសៅរ៍ ទី១ ខែកុម្ភៈ ឆ្នាំ២០១៤។ ក្រុមគ្រូពេទ្យស្ម័គ្រចិត្តចំនួនជាង ១០០នាក់ បានចាប់ផ្ដើមសកម្មភាពមនុស្សធម៌របស់ខ្លួនជាលើកដំបូងនៅខេត្តបាត់ដំបង ដោយមានកិច្ចសហការជាមួយមន្ទីរពេទ្យបង្អែកខេត្ត ហើយពួកគេបានផ្ដល់សេវាព្យាបាលសុខភាពទាក់ទងទៅនឹងជំងឺផ្សេងជូនពលរដ្ឋខ្មែរជាច្រើនពាន់នាក់មកពីខេត្តក្រុងផ្សេងគ្នានៅក្នុងរយៈពេលពេញមួយសប្ដាហ៍។ កាលពីព្រឹកថ្ងៃច័ន្ទ ទី២៧ ខែមករា ឆ្នាំ២០១៤ មានប្រជាពលរដ្ឋក្មេងចាស់ប្រុសស្រីជិត ១ពាន់នាក់ បានទៅទទួលសេវាព្យាបាលដោយឥតគិតថ្លៃនៅថ្ងៃដំបូង។ រីឯក្រុមគ្រូពេទ្យស្ម័គ្រចិត្តទាំងខ្មែរនិងបរទេស គេសង្កេតឃើញមានសកម្មភាពយ៉ាងមមាញឹកប្រកបដោយភាពសិទ្ធស្នាលជាមួយអ្នកជំងឺ។ វេជ្ជបណ្ឌិត ធារី ខេ តាន់ (Teri K Tan) ជាប្រធានក្រុមការងារ សមាគមសុខាភិបាលខ្មែរនៅសហរដ្ឋអាមេរិកថ្លែងថា ក្រុមគ្រូពេទ្យស្ម័គ្រចិត្តសរុបមានចំនួនជាង១៤០នាក់។ ក្នុងនោះ៨៥នាក់មកពីសហរដ្ឋអាមេរិក និងមួយចំនួនផ្សេងទៀត ជាគ្រូពេទ្យស្ម័គ្រចិត្តខ្មែរ និស្សិតពេទ្យ មកពីទីក្រុងភ្នំពេញ និង នៅក្នុងខេត្តបាត់ដំបង។ លោកស្រីបញ្ជាក់ថា នេះជាលើកទី៤ហើយដែលសមាគមសុខាភិបាលខ្មែរនៅសហរដ្ឋអាមេរិក បានមកបំពេញសកម្មភាពមនុស្សធម៌របស់ខ្លួននៅក្នុងប្រទេសកម្ពុជា ហើយនេះជាលើកដំបូងនៅខេត្តបាត់ដំបង។ ជារៀងរាល់ឆ្នាំក្រុមគ្រូពេទ្យស្ម័គ្រចិត្តបានចុះបំពេញបេសកកម្មមនុស្សធម៌របស់ខ្លួននៅ ដើមឆ្នាំអំឡុងខែមករា និងខែកុម្ភៈ៖ ។ នៅក្នុងទីធ្លាមន្ទីរពេទ្យមានប្រជាពលរដ្ឋខ្មែរជាច្រើនរយនាក់ ខ្លះអង្គុយចាំ និងខ្លះទៀត ត្រូវក្រុមគ្រូពេទ្យស្ម័គ្រចិត្តទទួលពិនិត្យព្យាបាលសុខភាពជូនយ៉ាងយកចិត្តទុកដាក់។ សមាគមសុខាភិបាលខ្មែរនៅសហរដ្ឋអាមេរិក បានពិនិត្យនិងព្យាបាលជំងឺ ព្រមទាំងផ្ដល់ថ្នាំដោយឥតគិតថ្លៃ។ ប្រភេទជំងឺ ដែលត្រូវបានការព្យាបាលនោះ មានដូចជា ការវះកាត់ជំងឺទូទៅ វះកាត់ជំងឺរោគស្ត្រី ពិនិត្យព្យាបាលមនុស្សចាស់និងកុមារ ព្យាបាលសុខភាពមាត់ធ្មេញផ្ដល់នូវដៃសិប្បនិមិត្តជូនជនពិការដៃ ព្យាបាលជំងឺត្រចៀក ច្រមុះ បំពង់ក និងព្យាបាលជំងឺសើស្បែកជាដើម។ ប្រធានមន្ទីរពេទ្យបង្អែកខេត្តបាត់ដំបង លោក កាក់ សិលា ថ្លែងបញ្ជាក់ថា សមាគមសុខាភិបាលខ្មែរនៅសហរដ្ឋអាមេរិកនេះ បានចុះធ្វើសកម្មភាពមនុស្សធម៌ជាច្រើនកន្លែងរួចមកហើយនៅក្នុងប្រទេសកម្ពុជា។ នៅឆ្នាំ២០១៤នេះ គឺជាបេសកកម្មលើកទី៤ហើយ ដោយក្រុមគ្រូពេទ្យស្ម័គ្រចិត្តនេះមានកិច្ចសហការជាមួយក្រសួងសុខាភិបាលកម្ពុជា។ លោក កាក់ សិលា៖ ។ នៅក្នុងការព្យាបាលដោយឥតគិតថ្លៃរយៈពេល ៦ថ្ងៃ នៅមន្ទីរពេទ្យខេត្តបាត់ដំបងនេះ ក្រុមគ្រូពេទ្យស្ម័គ្រចិត្តអាចទទួលអ្នកជំងឺបានប្រហែល ៦នាក់ប៉ុណ្ណោះក្នុងមួយថ្ងៃ។ ក្រៅពីផ្ដល់ការព្យាបាលនៅមន្ទីរពេទ្យខេត្តបាត់ដំបង ក្រុមគ្រូពេទ្យស្ម័គ្រចិត្តនឹងរៀបចំក្រុមការងារពិសេសផ្សេងទៀតដើម្បីចុះទៅព្យាបាលដោយឥតគិតថ្លៃដូចគ្នានៅមន្ទីរពេទ្យបង្អែកស្រុកថ្មគោល នៅថ្ងៃទី២៨ រហូតដល់ថ្ងៃ២៩ ខែមករា ឆ្នាំ២០១៤ និងនៅមន្ទីរពេទ្យបង្អែកស្រុកមោងឬស្សី ចាប់ពីថ្ងៃទី៣០ ដល់ថ្ងៃទី៣១ ខែមករា ឆ្នាំ២០១៤។ តាមការបញ្ជាក់របស់លោកស្រី ធារី ប្រធានក្រុមការងារគ្រូពេទ្យស្ម័គ្រចិត្តឲ្យដឹងថា នៅឆ្នាំ២០១៥ សមាគមសុខាភិបាលខ្មែរនៅសហរដ្ឋអាមេរិក នឹងចុះផ្ដល់សេវាព្យាបាលជូនប្រជាពលរដ្ឋកម្ពុជា ជាថ្មីទៀតនៅក្នុងខេត្តស្វាយរៀង៕
|
2014-01-27T18:35:00+07:00
|
rfa.org
|
https://www.rfa.org/khmer/news/health/free-health-treatment-provided-in-btb-01272014063051.html
|
cbb2fb2d-59ea-4469-b93d-a61281b930fd
|
ជំងឺហង់សិន ឬជំងឺឃ្លង់
|
មន្ត្រីសុខាភិបាលកម្ពុជា ឲ្យដឹងថា ជំងឺហង់សិន ឬជំងឺឃ្លង់ នៅតែមានឆ្លងថ្មីនៅឡើយនៅក្នុងប្រទេសកម្ពុជា បើទោះជាតួលេខទូទៅនៃអ្នកកើតជំងឺនេះបានថយចុះច្រើន ហើយលែងជាកង្វល់ផ្នែកសុខភាពសាធារណៈ ចាប់តាំងពីឆ្នាំ១៩៩៨ មកហើយក្ដី។ ការរកឃើញអ្នកឆ្លងជំងឺឃ្លង់ ឬជំងឺហង់សិនថ្មីនេះ ត្រូវបានមន្ត្រីសុខាភិបាលបញ្ជាក់បន្ទាប់ពីមន្ត្រីកម្មវិធីជាតិចុះស្រាវជ្រាវឃើញនៅតាមបណ្ដាខេត្តមួយចំនួន ក្នុងរយៈពេលប្រាំឆ្នាំចុងក្រោយនេះ។ នៅក្នុងសិក្ខាសាលាស្ដីពីការលើកកម្ពស់ផែនការលុបបំបាត់ជំងឺហង់សិន ឬឃ្លង់ នៅថ្ងៃទី៦ ធ្នូ ឆ្នាំ២០១២ នាយកមជ្ឈមណ្ឌលជាតិកម្ចាត់រោគរបេង និងជំងឺហង់សិន លោកវេជ្ជបណ្ឌិត ម៉ៅ តាន់អ៊ាង មានប្រសាសន៍ថា៖ ។ លោកវេជ្ជបណ្ឌិតបន្តថា នៅពេលខាងមុខនេះ មន្ត្រីកម្មវិធីជាតិនៃក្រសួងសុខាភិបាល នឹងចុះស្រាវជ្រាវរកករណីថ្មីៗបន្ថែមទៀតឲ្យបានសកម្ម៖ ។ ការកំណត់ថាមានករណីឆ្លងថ្មីនេះ គឺដោយសារតែអ្នកជំនាញនៃកម្មវិធីជាតិ ស្រាវជ្រាវរកឃើញជំងឺនេះកើតមានចំពោះកុមារ។ លោកវេជ្ជបណ្ឌិត ម៉ៅ តាន់អ៊ាង បញ្ជាក់ថា ជំងឺហង់សិន ឬឃ្លង់នេះ ធ្វើឲ្យអ្នកជំងឺពិការដៃជើង ប្រសិនបើអ្នកជំងឺមិនបានព្យាបាលទេ។ ទាក់ទងនឹងបញ្ហានេះដែរ មន្ត្រីទទួលបន្ទុកកម្មវិធីហង់សិន ឬឃ្លង់ នៃមជ្ឈមណ្ឌលជាតិកម្ចាត់ជំងឺហង់សិន ក្រសួងសុខាភិបាល លោកវេជ្ជបណ្ឌិត ឡាយ គី ថ្លែងថា ជំងឺឃ្លង់ជាជំងឺបង្កឡើងដោយមេរោគបាក់តេរីម្យ៉ាង៖ ។ លោកវេជ្ជបណ្ឌិតពន្យល់ថា ជំងឺហង់សិន ឬឃ្លង់ មិនមែនជាជំងឺសួរពូជទេ គឺជាជំងឺឆ្លងតាមតំណក់ទឹកសំបោរ ឬទឹករងៃរបស់អ្នកជំងឺមិនទាន់បានព្យាបាល ដែលនៅក្នុងខ្យល់ចូលតាមផ្លូវដង្ហើម៖ ។ លោកបញ្ជាក់ថា អ្នកដែលមានស្បែកប្រែពណ៌ខុសធម្មតា ហើយស្ពឹក ជារោគសញ្ញាសំខាន់មួយដែលគ្រូពេទ្យសង្ស័យថាជាជំងឺឃ្លង់៖ ។ រីឯការព្យាបាលវិញ លោកវេជ្ជបណ្ឌិត ឡាយ គី បញ្ជាក់ថា គឺត្រូវលេបថ្នាំសម្លាប់មេរោគរយៈពេលចន្លោះពី ៦ខែទៅ ១ឆ្នាំ តាមករណីធ្ងន់ ឬស្រាល។ ប្រសិនបើអ្នកជំងឺចូលដល់ដំណាក់កាលពិការដៃ ឬជើង ដែលបណ្ដាលមកពីផលវិបាកនៃជំងឺនេះ អ្នកជំងឺចាំបាច់ត្រូវវះកាត់ ដើម្បីស្ដារអវយវៈឡើងវិញ៖ ។ លោកវេជ្ជបណ្ឌិតមានប្រសាសន៍ថា ជំងឺនេះមិនមានវិធីបង្ការជាក់លាក់ទេ៖ ។ លោកណែនាំថា គ្រប់ករណីអ្នកដែលមានស្បែកប្រែពណ៌ ហើយស្ពឹក និងសង្ស័យថាកើតឃ្លង់ សូមទៅឲ្យគ្រូពេទ្យពិនិត្យ។ នាយកមជ្ឈមណ្ឌលជាតិកម្ចាត់រោគរបេង និងជំងឺហង់សិន លោកវេជ្ជបណ្ឌិត ម៉ៅ តាន់អ៊ាង ថ្លែងថា ប្រទេសកម្ពុជា បានសម្រេចគោលដៅកាត់បន្ថយជំងឺហង់សិន លែងឲ្យជាបញ្ហាសុខភាពសាធារណៈនៅឆ្នាំ១៩៩៨ ដែលហួសទិសដៅកាត់បន្ថយជំងឺហង់សិន ឬឃ្លង់របស់អង្គការសុខភាពពិភពលោក (WHO) កំណត់ឲ្យមានករណីជំងឺឃ្លង់ត្រឹមតែ ១ករណីក្នុងចំណោមមនុស្ស ១ម៉ឺននាក់៖ ។ លោកថា មជ្ឈមណ្ឌលជាតិកម្ចាត់រោគរបេង និងជំងឺហង់សិន នៃក្រសួងសុខាភិបាលកម្ពុជា កំពុងលើកកម្ពស់ផែនការកម្មវិធីលុបបំបាត់ជំងឺហង់សិន ឬឃ្លង់ ដើម្បីឆ្ពោះទៅគោលដៅថ្មីគ្មានជំងឺនេះទាំងស្រុងនៅព្រះរាជាណាចក្រកម្ពុជា៕
|
2014-01-08T19:20:00+07:00
|
rfa.org
|
https://www.rfa.org/khmer/program/health/Leprosy-12232014041601.html
|
5335701f-7dce-4c2b-ae7b-5c89fe3e215b
|
ពលរដ្ឋនៅសៀមរាបត្អូញពីធូលីកម្ទេចថ្មហុយពីក្រុមហ៊ុនឆ្លាក់ថ្មអាទីហ្សង់អង្គរ
|
តើអ្នកនៅជិតកន្លែងរោងសិប្បកម្មផលិតរូបចម្លាក់អំពីថ្មនោះ មានកង្វល់យ៉ាងណា? ប្រជាពលរដ្ឋមួយចំនួនដែលមានលំនៅជាប់របងអតីតមន្ទីរអប់រំយុវជន និងកីឡា នាភូមិវិហារចិន សង្កាត់ស្វាយដង្គំ ក្រុងសៀមរាប មិនសប្បាយចិត្តចំពោះក្រុមហ៊ុនចម្រុះសិប្បករអង្គរ ដោយសារតែរោងសិប្បកម្មចម្លាក់ថ្មមួយកន្លែង តែងបង្ហុយកម្ទេចធូលីឱ្យអណ្ដែតទៅលើអាកាស ធ្វើឱ្យប៉ះពាល់ដល់ការរស់នៅប្រចាំថ្ងៃ។ យ៉ាងហោចណាស់ក៏មានប្រជាពលរដ្ឋប្រមាណ ១០គ្រួសារ ដែលជាអ្នកមានលំនៅឋានជិតកន្លែងសិប្បកម្មនោះបំផុត បានបង្ហាញកង្វល់អំពីការរំខានការរស់នៅប្រចាំថ្ងៃ ព្រមទាំងការប៉ះពាល់ដល់សុខភាពពួកគេ។ ស្ត្រីវ័យក្មេងម្នាក់ដែលមិនហ៊ានបញ្ចេញឈ្មោះ គឺជាអ្នកភូមិវិហារចិន។ នាងបានមានប្រសាសន៍ថា ជាច្រើនឆ្នាំមកនេះ គ្រួសាររបស់នាងមានកង្វល់ជាខ្លាំងចំពោះរោងសិប្បកម្មចម្លាក់ថ្មនៃក្រុមហ៊ុន អាទីហ្សង់អង្គរ ដែលតែងខាត់កម្ទេចថ្មឱ្យហុយអណ្ដែតពេញមេឃ ចូលមកដល់លំនៅឋានជាច្រើនម៉ោងក្នុង១ថ្ងៃៗ។ ស្ត្រីដដែលបានបញ្ជាក់ទៀតថា ជារៀងរាល់ថ្ងៃ នាងត្រូវតែបង្ខំចិត្តបិទទ្វារបង្អួច និងទ្វារក្រោយ ហើយនាំគ្នាចូលទៅក្នុងផ្ទះមិនសូវហ៊ានចេញក្រៅទេ ដោយសារតែកម្ទេចថ្មហុយចេញពីកន្លែងរោងសិប្បកម្មខ្លាំង៖ ។ អ្នកភូមិជាច្រើនទៀតបានត្អូញត្អែរប្រហាក់ប្រហែលគ្នា ដោយថា គេមិនអាចទ្រាំទ្របាននូវការធ្វើឱ្យប៉ះពាល់ដល់បរិស្ថាននោះម្យ៉ាង និងម្យ៉ាងទៀត កម្ទេចថ្មដែលហុយដូចធូលី បានធ្វើឱ្យពួកគេកើតជំងឺសើស្បែកផងនោះទេ។ យុវជនឈ្មោះ ដាឡា ជាបុគ្គលិកបម្រើការនៅផ្ទះសំណាក់មួយកន្លែងជាប់នឹងរបងសិប្បកម្មនោះ បានមានប្រសាសន៍ថា ស្ទើរតែរៀងរាល់ថ្ងៃ កម្ទេចថ្មដែលគេខាត់ចេញពីរោងជាង បានហុយចេញ និងអណ្ដែតទៅលើអាកាសដូចជាផ្សែង។ កម្ទេចថ្មនោះ គឺបានរសាត់មកប៉ះកម្រាលពួក ភួយ និងសម្លៀកបំពាក់ដែលគាត់បោក ហើយដាក់ហាលថ្ងៃជាប្រចាំ។ យុវជនដដែលបានបញ្ជាក់ថា រូបគាត់ធ្លាប់កើតជំងឺសើស្បែកនៅពេលដែលខោអាវដាក់ហាលបានប្រឡាក់កម្ទេចថ្ម ហើយគាត់យកទៅស្លៀកពាក់៖ ។ ប្រភពពីអ្នកភូមិបានឱ្យដឹងថា កម្ទេចថ្មតែងហុយចេញពីរោងសិប្បកម្ម អាទីហ្សង់អង្គរ ស្ទើរតែរៀងរាល់ថ្ងៃចាប់ពីអំឡុងម៉ោងប្រមាណ ៨ព្រឹក រហូតដល់ម៉ោង ៥ល្ងាច នៅពេលដែលគេឮស្នូរម៉ូទ័រ ដែលខាត់ប៉ះនឹងថ្មម្ដងៗ។ «សំឡេង» ក្រុមអ្នកភូមិអះអាងថា គេធ្លាប់ទៅជជែកជាមួយអ្នកគ្រប់គ្រងរបស់ក្រុមហ៊ុនចម្រុះសិប្បករអង្គរជាច្រើនលើកមកហើយក្នុងរយៈពេលជាច្រើនឆ្នាំមកនេះ ហើយអ្នកគ្រប់គ្រងក្រុមហ៊ុនបានត្រឹមតែសន្យាថា នឹងដោះស្រាយ ក៏ប៉ុន្តែរហូតមកដល់ពេលនេះ គេនៅតែមានកង្វល់នៅឡើយ។ ទោះយ៉ាងណា អ្នកគ្រប់គ្រងនៃក្រុមហ៊ុនចម្រុះសិប្បករអង្គរ បានឆ្លើយតបថា គេបានដឹងអំពីកង្វល់ទាំងនេះ ក៏ប៉ុន្តែគេត្រូវការពេលវេលាមួយរយៈខ្លី ដើម្បីបញ្ចប់បញ្ហាឱ្យបាន។ ប្រធានផ្នែកធនធានមនុស្សរបស់ក្រុមហ៊ុនចម្រុះសិប្បករអង្គរ អ្នកស្រី ខាតធឺរីន ណុប បានមានប្រសាសន៍ថា ក្រុមហ៊ុនមិនដែលព្រងើយកន្តើយអំពីបញ្ហាហុយកម្ទេចថ្ម ដែលធ្វើឱ្យប៉ះពាល់ដល់ការរស់នៅប្រចាំថ្ងៃរបស់អ្នកជិតខាងនោះទេ។ អ្នកស្រីបញ្ជាក់ថា ក្រុមហ៊ុនត្រូវការពេលយ៉ាងយូរតែ ១អាទិត្យទៀតប៉ុណ្ណោះ ដើម្បីកសាងឧបករណ៍បំបាត់ភាពហុយនេះ៖ ។ អ្នកឯកទេសផ្នែកសុខភាពបានផ្ដល់ដំបូន្មានថា បញ្ហាហុយកម្ទេចថ្មនោះ គួរតែដោះស្រាយឱ្យបានឆាប់រហ័ស ដើម្បីជៀសវាងការប៉ះពាល់ធំដុំទៅដល់សុខភាពសាធារណៈ។ គ្រូពេទ្យអង្គការសិទ្ធិមនុស្សលីកាដូ (Licadho) លោក ញាណ សារិន បានមានប្រសាសន៍ថា កម្ទេចថ្មដែលហុយចេញដូចជាធូលីនោះ នៅពេលដែលវារសាត់ទៅប៉ះរាងកាយ និងប្រព័ន្ធដកដង្ហើម គឺវាមិនត្រឹមតែបណ្ដាលឱ្យកើតជំងឺផ្ដាសាយ ឬក៏ជំងឺសើស្បែកប៉ុណ្ណោះទេ វាថែមទាំងបង្កើតឱ្យមានជំងឺធ្ងន់ៗពាក់ព័ន្ធនឹងសួតទៀតផង៖ ។ ចៅសង្កាត់ស្វាយដង្គំ លោក ហង់ ហឿម បានមានប្រសាសន៍ថា កាលពី ២-៣ឆ្នាំមុន សាលាក្រុងសៀមរាប ធ្លាប់បានចុះដោះស្រាយ ដើម្បីបញ្ឈប់រឿងហុយកម្ទេចថ្មនោះម្ដងមកហើយ ក៏ប៉ុន្តែលោកមិនដឹងថា រឿងហុយកម្ទេចថ្មនោះបានកើតឡើងជាថ្មីទៀតទេ។ លោកចៅសង្កាត់បានសន្យាថានឹងបញ្ជូនមន្ត្រីឱ្យចុះពិនិត្យមើលសាជាថ្មី៕
|
2013-12-28T17:45:00+07:00
|
rfa.org
|
https://www.rfa.org/khmer/news/health/villagers-complain-about-stone-dust-from-artisans-angkor-12282013053835.html
|
7e739179-5aaa-4b90-98e2-6ce2b29d3d16
|
មន្ទីរពេទ្យខេត្តកណ្ដាលវះកាត់ភ្នែកឥតគិតថ្លៃ
|
ក្រុមគ្រូពេទ្យនៃមន្ទីរពេទ្យជ័យជំនះ ឬមន្ទីរពេទ្យខេត្តកណ្ដាល បានអំពាវនាវឲ្យប្រជាពលរដ្ឋដែលមានជំងឺភ្នែក មកទទួលការព្យាបាលនៅមន្ទីរពេទ្យខេត្តកណ្ដាល ឲ្យបានរួសរាន់។ លោកវេជ្ជបណ្ឌិត លន់ ម៉ារ៉ា ប្រធានផ្នែកចក្ខុរោគនៃអគារភ្នែកមន្ទីរពេទ្យខេត្តកណ្ដាល មានប្រសាសន៍នៅថ្ងៃទី២៤ ធ្នូ ថា មន្ទីរពេទ្យខេត្តកណ្ដាល បើកយុទ្ធនាការវះកាត់ថង់ទឹកភ្នែក ជូនប្រជាពលរដ្ឋដោយឥតគិតថ្លៃ ចាប់តាំងពីថ្ងៃទី២៣ ដល់ថ្ងៃទី២៧ ធ្នូ ឆ្នាំ២០១៣ ដោយឥតគិតថ្លៃ៕
|
2013-12-24T17:34:00+07:00
|
rfa.org
|
https://www.rfa.org/khmer/news/health/kandal-provincial-hospital-launches-free-eyes-surgery-12242013053423.html
|
81bcd9d9-4609-44d0-817b-14e36e69e945
|
គ្រូពេទ្យអំពាវនាវឲ្យបាតុករសង្គ្រោះជាតិរក្សាអនាម័យ
|
ការអំពាវនាវនេះបានធ្វើឡើងនៅថ្ងៃ២៣ ខែធ្នូ ឆ្នាំ២០១៣ បន្ទាប់ពីបាតុករច្រើនពាន់នាក់ ភាគច្រើនជាអ្នកមានវ័យចំណាស់ បានស្នាក់នៅក្នុងទីលានប្រជាធិបតេយ្យ តាំងពីយប់ថ្ងៃសៅរ៍ ទី១៤ ខែធ្នូ មកបច្ចុប្បន្ន គឺជិត ១០ថ្ងៃហើយ ក្រែងសុខភាពទន់ខ្សោយ ទទួលទានទឹកមិនត្រឹមត្រូវជាដើម។ វេជ្ជបណ្ឌិត ចាន់ សាវ៉ន ថ្លែងថា ក្រុមពេទ្យស្ម័គ្រចិត្តមានគ្រូពេទ្យ និងនិស្សិតពេទ្យបានស្ម័គ្រចិត្តថែទាំសុខភាព បាតុករនៅទីលានប្រជាធិបតេយ្យទាំងយប់ទាំងថ្ងៃ ដើម្បីឲ្យពួកគេមានសុខភាពល្អ និងផ្ដល់ភាពកក់ក្ដៅដល់ពួកគាត់។ លោកថា ទោះជាយ៉ាងណា ក៏នៅតែមានអ្នកដែលមានជំងឺរាក គ្រុនក្ដៅ ឈឺក្បាល ផ្តាសាយ ដោយសារពួកគាត់ទទួលទានអាហារមិនត្រឹមត្រូវ សម្រាន្តមិនគ្រប់ម៉ោង ទន្ទឹមនោះខ្យល់អាកាសក៏ត្រជាក់ផង៖ ។ ក្រុមបាតុករកំពុងតែទទួលទានអាហារថ្ងៃត្រង់ ស្រាប់តែសំឡេងផ្ទុះមួយបានបន្លឺនៅប៉ែកខាងត្បូងទីលានប្រជាធិបតេយ្យ។ ក្រុមសន្តិសុខនិងគ្រូពេទ្យ បានទៅដល់កន្លែងកើតហេតុ មានបុរសម្នាក់ ដែលអង្គុយក្នុងរោងក្រោមកៅស៊ូតង់ ត្រូវរបួសប្រអប់ជើង ដោយសារកំប៉ុងហ្គាស៍ផ្ទុះត្រូវ។ គ្រូពេទ្យស្ម័គ្រចិត្តកំពុងជួយស្អំទឹកកក បង្ការសាច់ហើម៖ ។ បាតុករមកពីខេត្តកំពង់ស្ពឺ លោក លាង សេង ឲ្យដឹងថា គ្រូពេទ្យនៅក្នុងទីលានប្រជាធិបតេយ្យមកសួរសុខទុក្ខគាត់នៅពេលយប់។ លោកបន្តថា ចំពោះទឹកសុទ្ធមានសប្បុរសជនផ្ដល់ឲ្យផឹកមិនខ្វះទេ៖ ។ លោក ហ៊ុយ ហួន មកពីខេត្តប៉ៃលិន ឲ្យដឹងថា ក្រៅពីគ្រូពេទ្យប្រចាំទីលានប្រជាធិបតេយ្យ គាត់បានជួបក្រុមយុវជនប្រុសស្រីដើរចែកសំឡីអប់ប្រេងខ្យល់ និងចែកប្រេងកូឡា សម្រាប់រឹតជើងដែលឈឺ៖ ។ ជនជាតិចារ៉ាយ មកពីស្រុកអូរយ៉ាដាវ ឈ្មោះ ឆែត ឲ្យដឹងថា គាត់ស្នាក់នៅក្នុងទីលានប្រជាធិបតេយ្យ ងាយស្រួលរកថ្នាំពេទ្យលេបណាស់ ព្រោះបញ្ជរពេទ្យនៅក្បែរកន្លែងគាត់សម្រាន្ត៖ ។ ជំទប់ទី២ ឃុំម្លិច ស្រុកអណ្ដូងមាស ខេត្តរតនគិរី អ្នកស្រី ទួន សុខាន់ ឲ្យដឹងថា នៅពេលគាត់ឈឺ គាត់ទៅសុំថ្នាំពីបញ្ជរសញ្ញាខ្វែងជើងក្អែក ដែលមានអ្នកយាមប្រចាំការចាំឲ្យថ្នាំតាមប្រភេទជំងឺ៖ ។ ក្រៅពីការថែទាំសុខភាពជូនបាតុករ គណបក្សសង្គ្រោះជាតិ ក៏មានក្រុមអ្នកប្រមូលសំរាមនិងបោសសម្អាតទីលានប្រជាធិបតេយ្យដែរ។ ប៉ុន្តែអ្វីដែលនៅគគ្រិចក្បែរចិញ្ចើមទីលានមានបន្សល់សំណល់អាហារនៅក្នុងប្រអប់ស្នោ ថង់ប្លាស្ទិកតូចៗ ហើយមានទឹកដក់នៅជាមួយអាចបង្កឲ្យកើតដង្កូវ ប្រសិនបើមិនមានការសម្អាតបានរហ័សទេ។ ពាក់ព័ន្ធបញ្ហានេះ តំណាងរាស្ត្រជាប់ឆ្នោត លោក ជា ប៉ូច ថ្លែងថា ជាកំហុសសាលារាជធានីភ្នំពេញ ព្រោះការពិភាក្សាពីបរិស្ថានរវាងគណបក្សសង្គ្រោះជាតិ និងសាលារាជធានីភ្នំពេញ គឺសម្រេចថា ក្នុងទីលានប្រជាធិបតេយ្យ គឺគណបក្សសង្គ្រោះជាតិទទួលខុសត្រូវ តែខាងក្រៅទីលានប្រជាធិបតេយ្យ ជាភារកិច្ចក្រុមហ៊ុនប្រមូលសំរាម៖ ។ វិទ្យុអាស៊ីសេរី មិនអាចទាក់ទងតំណាងក្រុមហ៊ុនស៊ិនទ្រី ជម្រាបសួរព័ត៌មានពីការដឹកសំរាមចេញនៅពេលណាបានទេ នៅថ្ងៃច័ន្ទ ទី២៣ ខែធ្នូ។ ប៉ុន្តែអ្នកនាំពាក្យសាលារាជធានីភ្នំពេញ លោក ឡុង ឌីម៉ង់ ឲ្យដឹងថា ការចរចារវាងក្រុមហ៊ុនដឹកសំរាមជាមួយគណបក្សសង្គ្រោះជាតិ ក្រោមការសម្របសម្រួលរបស់សាលារាជធានីភ្នំពេញ សម្រេចឲ្យយកសំរាមទៅចោលនៅទីតាំងបណ្ដោះអាសន្ន និងម៉ោងពេលដែលរថយន្តដឹកសំរាមត្រូវយកចេញ៖ ។ បាតុករមកពីស្រុកមេមត់ ខេត្តកំពង់ចាម លោក សំអាត ថ្លែងថា គាត់ទើបមកស្នាក់នៅបាន ៣យប់ទេ ក្នុងទីលានប្រជាធិបតេយ្យ។ រាល់ព្រឹក គាត់ឃើញបាតុកររួមគ្នាបោសសំរាមសម្អាតក្នុងទីលាន។ នៅពេលទទួលទានអាហារពេលព្រឹក ថ្ងៃត្រង់ និងល្ងាចរួច គណបក្សសង្គ្រោះជាតិ យកថង់ធំៗមកឲ្យដាក់។ ចំណែកជនជាតិភាគតិចចារ៉ាយ ឈ្មោះ គិលាង ដែន មកពីខេត្តរតនគិរី ថ្លែងថា គាត់មិនខ្លាចឈឺនោះទេ ក្នុងការបន្តស្នាក់នៅក្នុងទីលានប្រជាធិបតេយ្យ។ អ្វីដែលគាត់បារម្ភ គឺដីចម្ការដូនតាត្រូវក្រុមហ៊ុនវៀតណាម និងក្រុមហ៊ុនចិន កំពុងចែកគ្នាកាន់កាប់។ លោកថា ក្រុមហ៊ុនវៀតណាម កាប់ព្រៃយកឈើធ្វើគ្រឿងសង្ហារិម និងគ្រប់គ្រងដីដល់ ៩៩ឆ្នាំ។ ឯក្រុមហ៊ុនចិន មកបោះតង់ កំពុងត្រៀមជីកយករ៉ែមាសក្នុងភូមិសាស្ត្រស្រុកអណ្ដូងមាស ហើយមូលហេតុនេះបានជាគាត់មកចូលរួមតវ៉ាជាមួយគណបក្សសង្គ្រោះជាតិ៖ «ឥឡូ ។ គ្រូពេទ្យប្រចាំការនៅទីលានប្រជាធិបតេយ្យ លោក ចាន់ សាវ៉ន និងប្រធានសមាគមគ្រូពេទ្យគុណធម៌កម្ពុជា លោក អ៊ូច វុទ្ធី អះអាងដូចគ្នាថា ថ្នាំពេទ្យព្យាបាលជំងឺបាតុករ គឺមានសប្បុរសជនក្នុងនិងក្រៅប្រទេសជួយឧបត្ថម្ភថ្នាំពេទ្យដែលមានគុណភាពល្អ ហើយមានប្រសិទ្ធភាពលើជំងឺ៖ ។ នៅទីលានប្រជាធិបតេយ្យដែរ គេឃើញមានបង្គន់អនាម័យត្រូវបានគេដាក់បន្ថែមចំនួន ១០បន្ទប់ទៀត នៅប៉ែកខាងជើង។ ឯនៅខាងត្បូងទីលានវិញ គឺមានបង្គន់របស់សាលារាជធានីភ្នំពេញ ១០បន្ទប់ដែរ សម្រាប់ឲ្យបាតុករប្រើប្រាស់៕
|
2013-12-24T11:35:00+07:00
|
rfa.org
|
https://www.rfa.org/khmer/news/health/cnrp-protesters-health-12232013232619.html
|
17cb4efa-a372-4479-82ab-627b2606125b
|
មន្ត្រីសុខាភិបាល៖ ជំងឺហង់សិនឬជំងឺឃ្លង់នៅតែមានឆ្លងថ្មី
|
នៅក្នុងសិក្ខាសាលាស្ដីពីការលើកកម្ពស់ផែនការលុបបំបាត់ជំងឺហង់សិន ឬឃ្លង់ នៅថ្ងៃទី៦ ធ្នូ នាយកមជ្ឈមណ្ឌលជាតិកម្ចាត់រោគរបេង និងជំងឺហង់សិន លោកវេជ្ជបណ្ឌិត ម៉ៅ តាន់អ៊ាង មានប្រសាសន៍ថា ការរកឃើញអ្នកឆ្លងជំងឺឃ្លង់ថ្មីនេះ គឺបន្ទាប់ពីមន្ត្រីកម្មវិធីជាតិចុះស្រាវជ្រាវនៅតាមបណ្ដាខេត្តមួយចំនួន ក្នុងរយៈពេលបួនប្រាំឆ្នាំចុងក្រោយនេះ។ លោកវេជ្ជបណ្ឌិត ម៉ៅ តាន់អ៊ាង៖ ។ ការកំណត់ថាមានករណីឆ្លងថ្មី គឺដោយសារតែអ្នកជំនាញរកឃើញជំងឺនេះកើតមានចំពោះកុមារ។ លោកវេជ្ជបណ្ឌិត ម៉ៅ តាន់អ៊ាង បញ្ជាក់ថា ជំងឺហង់សិន ឬឃ្លង់នេះ ធ្វើឱ្យអ្នកជំងឺពិការដៃជើង ប្រសិនបើអ្នកជំងឺមិនបានព្យាបាលទេ។ មន្ត្រីទទួលបន្ទុកកម្មវិធីហង់សិននៃមជ្ឈមណ្ឌលជាតិកម្ចាត់រោគរបេង និងហង់សិន លោកវេជ្ជបណ្ឌិត ឡាយ គី ពន្យល់ថា ជំងឺហង់សិន ឬឃ្លង់ មិនមែនជាជំងឺសួពូជទេ ប៉ុន្តែជាជំងឺឆ្លងតាមខ្យល់ចូលតាមផ្លូវដង្ហើម មានទឹកសំបោរអ្នកជំងឺដែលមិនបានព្យាបាល។ ចាប់ថ្ងៃទី៧ ដល់ ថ្ងៃទី១១ ធ្នូ មជ្ឈមណ្ឌលជាតិកម្ចាត់រោគរបេង និងជំងឺហង់សិន អង្គការ ណូវ៉ាទីស (NOVARTIS) និងស៊ីអូម៉ាល (CIOMAL) ធ្វើសិក្ខាសាលាមួយស្ដីពីការលើកកម្ពស់ផែនការកម្មវិធីលុបបំបាត់ជំងឺហង់សិន ឬឃ្លង់ ក្នុងគោលដៅឆ្ពោះទៅគ្មានជំងឺនេះនៅព្រះរាជាណាចក្រកម្ពុជា៕
|
2013-12-07T14:17:00+07:00
|
rfa.org
|
https://www.rfa.org/khmer/news/health/New-cases-of-Leprosy-12072013021611.html
|
ef33626d-6c8b-4b91-952c-a21143cf7349
|
គ្រូពេទ្យនៅមណ្ឌលគិរីរងការចោទថាមិនយកចិត្តទុកដាក់ចំពោះអ្នកជំងឺ
|
ប្រជាពលរដ្ឋឈ្មោះ ចេរ ទ្រី មានប្រសាសន៍បញ្ជាក់ថា ភរិយាគាត់ទទួលការវះកាត់ ៥ថ្ងៃហើយ ប៉ុន្តែគ្រូពេទ្យមិនបានផ្តល់ថ្នាំគ្រប់គ្រាន់ ហើយទាមទារឲ្យគាត់រកមាន់ជាសគុណថែមទៀត។ គាត់បន្តថា ស្ថានភាពភរិយារបស់គាត់កាន់តែចុះខ្សោយមិនដឹងខ្លួនច្រើនថ្ងៃ ហេតុនេះលោកបានព្យាយាមអញ្ជើញគ្រូពេទ្យមកពិនិត្យស្ថានភាពអ្នកជំងឺ ប៉ុន្តែគ្រូពេទ្យបង្ហាញភាពព្រងើយកន្តើយ៖ ។ វិទ្យុអាស៊ីសេរី មិនអាចទាក់ទងសុំការបញ្ជាក់ពីប្រធានមន្ទីរពេទ្យខេត្តមណ្ឌលគិរី ជុំវិញការអះអាងនេះបាននៅឡើយ។ យ៉ាងនេះក្តី ប្រធានមន្ទីរសុខាភិបាលខេត្ត លោក ប៊ុន សួរ បានសម្ដែងឆន្ទៈមិនគាំទ្រទង្វើណាដែលផ្ទុយក្រមសីលធម៌ និងវិជ្ជាជីវៈគ្រូពេទ្យ។ លោកអះអាងថា ថ្នាំពេទ្យមានគ្រប់គ្រាន់សម្រាប់សង្គ្រោះអ្នកជំងឺ ហេតុនេះលោកនឹងចាត់វិធានការ ប្រសិនបុគ្គលិក ឬគ្រូពេទ្យណារកឃើញថា បានទាមទារសគុណ ឬប្រាក់ក្រោមតុពីអ្នកជំងឺ៕
|
2013-12-03T20:00:00+07:00
|
rfa.org
|
https://www.rfa.org/khmer/news/health/Villager-complain-about-medical-staff-did-not-care-his-wife-in-Mondulkiri-12032013075859.html
|
70159104-4311-4915-9720-c794adf78bfb
|
ជំងឺគ្រុនឈាមនិងគ្រុនពោះវៀនរាតត្បាតកុមារនៅតំបន់ជាយដែនខ្មែរ-ថៃ
|
អាជ្ញាធរមូលដ្ឋានថ្លែងថា គិតរហូតមកដល់ពេលនេះ មានក្មេងតូចម្នាក់អាយុ ៣ឆ្នាំ បានស្លាប់ដោយសារជំងឺគ្រុនឈាម។ នៅមានក្មេងតូចៗជាច្រើននាក់ កំពុងប្រឈមទៅស្ថានភាពធ្ងន់ធ្ងរ។ ទន្ទឹមគ្នានេះ ទាំងអាជ្ញាធរមូលដ្ឋាននិងមន្ត្រីអង្គការសិទ្ធិមនុស្ស ស្នើសុំមន្ត្រីសុខាភិបាលចាត់វិធានការចុះទៅកាន់មូលដ្ឋាននោះដើម្បីជួយសង្គ្រោះអ្នកភូមិជាបន្ទាន់។ ក្មេងតូចចាប់ពីអាយុ ៥ឆ្នាំចុះជាច្រើននាក់ នៅតាមភូមិមួយចំនួនក្នុងឃុំគោករមៀត ស្រុកថ្មពួក ខេត្តបន្ទាយមានជ័យ កំពុងកើតជំងឺគ្រុនឈាម និងជំងឺគ្រុនពោះវៀន ជាបន្តបន្ទាប់ អស់រយៈពេលជិតមួយសប្ដាហ៍ហើយនៅចុងខែវិច្ឆិកា ឆ្នាំ២០១៣។ បញ្ហានេះ បានធ្វើអាជ្ញាធរមូលដ្ឋាន និងក្រុមអ្នកភូមិជាឪពុកម្ដាយ មានការបារម្ភថា ជំងឺនេះនឹងអាចរាតត្បាតថែមទៀតនៅក្នុងភូមិ។ អនុប្រធានភូមិគោកព្រិច ក្នុងឃុំគោករមៀត លោក សៀង ណាគ្រី បញ្ជាក់ថា ជំងឺគ្រុនឈាម និងជំងឺគ្រុនពោះវៀន កំពុងបង្កគ្រោះថ្នាក់ដល់ក្មេងៗនៅក្នុងភូមិ។ ជាក់ស្ដែង លោកថា កាលពីថ្ងៃទី៣០ ខែវិច្ឆិកា មានកូនក្មេងម្នាក់ស្លាប់ដោយសារជំងឺគ្រុនឈាមនៅពេលបញ្ជូនទៅដល់ស្រុកថៃ៖ ។ នៅក្នុងឃុំគោករមៀត មានមណ្ឌលសុខភាពចំនួនពីរ គឺមណ្ឌលសុខភាពបឹងត្រកួន និងមណ្ឌលសុខភាព គោករមៀត។ ក្រុមអាជ្ញាធរមូលដ្ឋានបញ្ជាក់ថា អាណាព្យាបាលក្មេងៗភាគច្រើនដែលកូនពួកគាត់កើតមានជំងឺគ្រុនឈាម និងជំងឺគ្រុនពោះវៀននោះ ពុំបានរត់ទៅមណ្ឌលសុខភាពនោះទេ។ មូលហេតុដោយសារ មណ្ឌលសុខភាពទាំងនោះមានសេវាព្យាបាលមិនគ្រប់គ្រាន់ ផ្លូវឆ្ងាយពិបាកធ្វើដំណើរ និងចំណុចសំខាន់មួយទៀត គឺអ្នកភូមិទាំងនោះពុំសូវបានយល់ដឹងពីការថែទាំសុខភាពអនាម័យនៅឡើយ។ សមាជិកក្រុមប្រឹក្សាឃុំគោករមៀត លោក អ៊ុង នូត បញ្ជាក់ថា ជំងឺគ្រុនឈាម និងជំងឺគ្រុនពោះវៀន កំពុងកើតមានលើក្មេងស្ទើរគ្រប់ភូមិនៅក្នុងឃុំគោករមៀត ស្រុកថ្មពួក ខេត្តបន្ទាយមានជ័យ។ អាជ្ញាធរមូលដ្ឋានឃុំកន្លងទៅនេះ បានចាត់វិធានការអប់រំប្រជាពលរដ្ឋតាមរយៈការកោះមេភូមិមកប្រជុំ ហើយចុះផ្សព្វផ្សាយបន្តនៅតាមភូមិនីមួយៗ ឲ្យអ្នកភូមិដែលជាអាណាព្យាបាលមានការប្រុងប្រយ័ត្នចំពោះគ្រោះថ្នាក់។ ប៉ុន្តែក្រុមអ្នកភូមិដែលជាអាណាព្យាបាលទាំងនោះ នៅពេលមានកូនកើតជំងឺ គឺពួកគាត់ពុំបានរត់ទៅរកសេវាព្យាបាលនៅមណ្ឌលសុខភាពនោះទេ។ ភាគច្រើនបានរត់ទៅរកសេវាព្យាបាលឯកជន។ លោក អ៊ុង នូត៖ ។ ប្រធានមណ្ឌលសុខភាពគោករមៀត លោក ហង្ស សារឿន កត់សម្គាល់ថា នៅពេលរូបលោក និងមន្ត្រីមណ្ឌលសុខភាពចុះទៅផ្ដល់វ៉ាក់សាំងនៅតាមភូមិនានា ក្នុងឃុំគោលរមៀតនោះ ឃើញមានក្មេងតូចៗជាច្រើនដាក់សេរ៉ូមព្យួរនៅតាមផ្ទះ។ អ្នកផ្ដល់សេរ៉ូមនោះ គឺជាគ្រូពេទ្យឯកជននៅតាមភូមិដែលពុំមានជំនាញច្បាស់លាស់។ អ្នកភូមិដែលកូនពួកគាត់កើតមានជំងឺនោះ ភាគច្រើនរត់ទៅរកគ្លីនិកឯកជន និងពេទ្យនៅតាមភូមិ។ លោកបន្តថា ទោះបីនៅតាមភូមិមានក្មេងកើតមានជំងឺគ្រុនឈាម និងគ្រុនពោះវៀនច្រើនក៏ដោយ ប៉ុន្តែនៅក្នុងមណ្ឌលសុខភាព ពុំមានរបាយការណ៍ពីក្មេងទាំងនោះទេ៖ ។ លោក ហង្ស សារឿន បន្តថា ការគ្រប់គ្រងសេវាព្យាបាលឯកជននៅក្នុងមូលដ្ឋានមានការលំបាក។ ពេទ្យឯកជនទាំងនោះពុំមានជំនាញច្បាស់លាស់ ហើយពួកគេបានព្យាបាលអ្នកជំងឺមិនស្មោះត្រង់ គឺចង់បានតែលុយពីអ្នកជំងឺ។ ទាក់ទិនបញ្ហានេះ ប្រធានមន្ទីរសុខាភិបាលខេត្តបន្ទាយមានជ័យ លោក កែវ សុភ័គត្រា ថ្លែងថា ព័ត៌មានជុំវិញ ករណីក្មេងតូចៗ ដែលថា កំពុងកើតមានជំងឺគ្រុនឈាមនិងគ្រុនពោះវៀននេះ ខាងមន្ទីរពុំទាន់ច្បាស់លាស់ទេ ដោយសារក្មេងជាអ្នកជំងឺទាំងនោះ ពុំទាន់បានយកមកមន្ទីរពិសោធន៍ពិនិត្យមើលឲ្យច្បាស់លាស់។ លោកបន្តថា អ្នកជំងឺទាំងនោះ ទាមទារឲ្យបញ្ជូនមកមន្ទីរពេទ្យបង្អែកទើបអាចបញ្ជាក់ពីលទ្ធផលជំងឺបានជាក់លាក់៖ ។ លោក កែវ សុភ័គត្រា អះអាងបញ្ជាក់ថា ក្រោយពីរដូវទឹកសម្រកនៅខេត្តបន្ទាយមានជ័យ ជួបប្រទះបញ្ហា តិចតួចប៉ុណ្ណោះ ទាក់ទិនទៅនឹងជំងឺរាក ជំងឺផ្លូវដង្ហើម និងជំងឺរមាស់ជាដើម។ បញ្ហាសុខភាពនេះលោកអះអាងថា ខាងមន្ទីរសុខាភិបាលគ្រប់គ្រងបានទាំងស្រុងនៅទូទាំងខេត្ត។ ផ្ទុយពីការអះអាងរបស់មន្ត្រីសុខាភិបាល អ្នកសម្របសម្រួលសមាគមអាដហុក ប្រចាំខេត្តបន្ទាយមានជ័យ លោក ស៊ុំ ច័ន្ទគារ បានជំរុញឲ្យមន្ត្រីសុខាភិបាលគួរតែចុះទៅពិនិត្យមើលស្ថានភាពជាក់ស្ដែងនៅតំបន់នោះ។ លោកថា ការជួបជំងឺដង្កាត់របស់អ្នកភូមិនេះ កំពុងធ្វើឲ្យជីវភាពរបស់អ្នកភូមិទាំងនោះកាន់តែធ្លាក់ចុះរកភាពក្រីក្រថែមទៀត៖ ។ លោក ស៊ុំ ច័ន្ទគារ សង្កត់ធ្ងន់ថា ការពិនិត្យជាក់ស្ដែងនៅតាមភូមិនានា នៅក្នុងឃុំគោករមៀត ស្រុកថ្មពួក ខេត្តបន្ទាយមានជ័យ នោះ លោកឃើញមានក្មេងតូចៗជាច្រើននាក់កំពុងធ្លាក់ខ្លួនឈឺ អ្នកខ្លះចាក់ថ្នាំព្យួរសេរ៉ូមនៅតាមផ្ទះជាច្រើននាក់។ នៅតាមដងផ្លូវដែលពិបាកធ្វើដំណើរ លោកឃើញមានឪពុកម្ដាយជាច្រើននាក់ បាននាំគ្នាបីកូនតូចឆ្លងកាត់ផ្លូវ ដើម្បីទៅរកគ្រូពេទ្យ។ បញ្ហានេះ លោកថា ខាងមន្ទីរពេទ្យ និងមន្ទីរសុខាភិបាលខេត្តគួរតែចាត់វិធានការបញ្ជូនក្រុមការងារចុះទៅពិនិត្យជួយសង្គ្រោះអ្នកភូមិជាបន្ទាន់៕
|
2013-12-02T12:10:00+07:00
|
rfa.org
|
https://www.rfa.org/khmer/news/health/children-get-sick-after-flooding-12012013232453.html
|
0aab6e74-bc25-45b1-ba6b-01fab6d1d03b
|
មនុស្សជាង៧ពាន់នាក់ចូលរួមរត់ប្រណាំងជាអន្តរជាតិនៅសៀមរាប
|
ទន្ទឹមនឹងនេះ ព្រឹត្តិការណ៍កីឡាមិនត្រឹមតែលើកកម្ពស់ផ្នែកសុខភាពប៉ុណ្ណោះទេ ក៏ប៉ុន្តែវាថែមទាំង ជួយលើកទឹកចិត្តដល់កិច្ចការពារបរិស្ថានក្នុងទីក្រុង ព្រមទាំងជាអំពើមនុស្សធម៌សម្រាប់ជួយ លើកទឹកចិត្តដល់ជនពិការផង។ ជនជាតិខ្មែរនិងបរទេសចម្រុះជាតិសាសន៍ប្រមាណជាង ៧.០០០នាក់ បាននាំគ្នារត់ប្រណាំងកីឡា ពាក់កណ្ដាលម៉ារ៉ាតុង (Marathon) អន្តរជាតិ នៅជុំវិញបរិវេណនៃប្រាសាទអង្គរវត្ត នៅព្រឹកថ្ងៃអាទិត្យ ទី១ ខែធ្នូ។ មន្ត្រីកីឡាអូឡាំពិកជាតិកម្ពុជា បានឱ្យដឹងថា ក្រៅពីជនជាតិខ្មែរដែលចូលរួមរត់ប្រណាំងពាក់កណ្ដាលម៉ារ៉ាតុងនេះ ក៏មានជនជាតិបរទេសរាប់ពាន់នាក់មកពីប្រទេសចំនួន ៧៥ នៅលើពិភពលោក បានមកចូលរួមរត់ប្រណាំង និងអបអរសាទរព្រឹត្តិការណ៍នោះដែរ។ រដ្ឋមន្ត្រីក្រសួងទេសចរណ៍ និងជាប្រធានកីឡាអូឡាំពិកជាតិកម្ពុជា គឺលោក ថោង ខុន។ លោកបានមានប្រសាសន៍កាលពីព្រឹកថ្ងៃអាទិត្យ ទី១ ខែធ្នូ ថា ការរត់ប្រណាំងពាក់កណ្ដាលម៉ារ៉ាតុងនេះ គឺជាព្រឹត្តិការណ៍កីឡាទេសចរណ៍ ក៏ប៉ុន្តែវាបានផ្សារភ្ជាប់ទៅនឹងគោលបំណងសំខាន់ៗមួយចំនួនទៀត ដូចជាអបអរសាទរចំពោះចំណងមិត្តភាព ៦០ឆ្នាំ រវាងកម្ពុជា-ជប៉ុន និងការបំផុសឱ្យមានការចាប់អារម្មណ៍ទៅលើបរិស្ថាននៃទីក្រុងពណ៌បៃតងជាដើម។ លោក ថោង ខុ៖ ។ ព្រឹត្តិការណ៍រត់ប្រណាំងពាក់កណ្ដាលម៉ារ៉ាតុងអន្តរជាតិ នៅជុំវិញបរិវេណប្រាសាទអង្គរវត្តកាលពីព្រឹកថ្ងៃអាទិត្យ មានភាពអធិកអធម ដោយក្រុមបរទេសដែលមកចូលរួមខ្លះបានយកស្គរធំៗ ជាច្រើន មកប្រគំជាតន្ត្រីនៅកន្លែងទីលាននៃពិធីដែលធ្វើឱ្យអ្នករត់ប្រណាំង និងអ្នកចូលរួមទស្សនា មានការសប្បាយរីករាយ។ រដ្ឋមន្ត្រីក្រសួងពាណិជ្ជកម្មនៃប្រទេសកម្ពុជា លោក ស៊ុន ចាន់ថុល គឺជាអ្នកចូលរួមរត់ប្រណាំងម្នាក់ក្នុងចំណោមអ្នករត់ប្រណាំងចម្រុះជាតិសាសន៍ច្រើនពាន់នាក់ទៀត បានមានប្រសាសន៍ថា ការរត់ប្រណាំងនេះ ក្រៅតែពីធ្វើឱ្យលោកសប្បាយចិត្ត វាក៏ជាកត្តាមួយដែលជំរុញឱ្យពលរដ្ឋកម្ពុជា ចាប់អារម្មណ៍ទៅលើកីឡាដើម្បីសុខភាពដែរ។ លោក ស៊ុន ចាន់ថុល៖ ។ លោក សៅ ឈុន ជាអ្នករត់ប្រណាំងម៉ារ៉ាតុង ម្នាក់ទៀត ក៏បានមានប្រសាសន៍ថា លោកមកចូលរួមរត់ប្រណាំងលើកនេះ មិនមែនដើម្បីចង់បានឈ្នះចាញ់ទេ គឺគោលបំណងតែមួយគត់ ដើម្បីសុខភាពទាំងអស់គ្នា។ នេះគឺជាឆ្នាំទី១៨ហើយ ដែលប្រទេសកម្ពុជា បានរៀបចំព្រឹត្តិការណ៍កីឡានៅតំបន់អង្គរវត្ត ដើម្បី ទាក់ទាញភ្ញៀវទេសចរបរទេស ឱ្យមកទស្សនាកាន់តែច្រើនឡើងៗថែមទៀត៕
|
2013-12-01T17:50:00+07:00
|
rfa.org
|
https://www.rfa.org/khmer/news/health/marathon-12012013054954.html
|
ed11c027-c709-4525-ba49-883473924ce2
|
កម្ពុជាប្រារព្ធទិវាពិភពលោកប្រយុទ្ធនឹងជំងឺអេដស៍ថ្ងៃ១ ធ្នូ
|
ក្នុងទិវាពិភពលោកប្រយុទ្ធជំងឺអេដស៍ឆ្នាំ២០១៣នេះ ប្រទេសកម្ពុជា ប្ដេជ្ញាកាត់បន្ថយការចម្លងមេរោគអេដស៍ដល់លេខសូន្យនៅរយៈពេល ៥ឆ្នាំ គឺចាប់ពីឆ្នាំ២០១៥ ដល់ឆ្នាំ២០២០ ខាងមុខ។ ការប្ដេជ្ញានោះរួមមាន ទី១ គ្មានការរើសអើង ទី២ គ្មានការឆ្លងថ្មី ទី៣ គ្មានការស្លាប់ពាក់ព័ន្ធនឹងមេរោគអេដស៍ ជំងឺអេដស៍។ នាយករងអង្គការខាណា (KHANA) លោក ជួប សុខចំរើន មានប្រសាសន៍ថា អត្រាឆ្លងមេរោគអេដស៍ អាចនឹងថយចុះជាបន្តបន្ទាប់ នៅឆ្នាំ២០១៥ ដែលជាឆ្នាំចុងក្រោយនៃទិសដៅអភិវឌ្ឍន៍សហស្សវត្សរ៍ អង្គការសហប្រជាជាតិ។ លោកថា ប្រទេសកម្ពុជា បានសម្រេចកាត់បន្ថយការចម្លងមេរោគអេដស៍មុនគេ នៅលើពិភពលោក ពីអត្រាចម្លង ១.៧% នៅឆ្នាំ១៩៩៨ មកនៅត្រឹម ០.៧% នៅឆ្នាំ២០១២ និងអត្រាចម្លងមេរោគអេដស៍ ធ្លាក់ចុះដល់ ០.៦% ក្នុងឆ្នាំ២០១៣។ ការប្ដេជ្ញាចុងក្រោយនឹងសម្រេចគោលដៅឲ្យបានដល់ទៅសូន្យ ៣ បែប គឺគ្មានការរើសអើង គ្មានការឆ្លងថ្មី គ្មានការស្លាប់ពាក់ព័ន្ធនឹងមេរោគអេដស៍ ជំងឺអេដស៍។ លោក ជួប សុខចំរើន៖ ។ នាយកប្រតិបត្តិនៃគណៈកម្មាធិការសម្របសម្រួលប្រយុទ្ធនឹងជំងឺអេដស៍ (HACC) លោក ទឹម វរ៉ា ឲ្យដឹងថា យុវជនស្រឡាញ់ភេទដូចគ្នា អ្នកសាកល្បងស្នេហា ពិសេសអនីតិជនជាសិស្សសាលា និងអ្នកប្រើប្រាស់គ្រឿងញៀនជាមុខសញ្ញាប្រឈមក្នុងការចម្លងមេរោគអេដស៍។ បច្ចុប្បន្នអ្នករស់នៅជាមួយមេរោគអេដស៍បានប្រើប្រាស់ថ្នាំប្រឆាំងមេរោគអេដស៍ ឬហៅថា ថ្នាំពន្យារអាយុ ក្រោមការជួយឧបត្ថម្ភពីបរទេស។ លោកថា ម្ចាស់ជំនួយដ៏ច្រើនបានកាត់បន្ថយថវិកា និងខ្លះទៀត កាត់ថវិកាទាំងស្រុងក្នុងការងារអេដស៍ ដោយសារប្រទេសកម្ពុជា កាត់បន្ថយអត្រាចម្លងមេរោគអេដស៍ពី ១.៧% មកនៅ ០.៦% ឆ្នាំ២០១៣។ ទន្ទឹមនោះ រាជរដ្ឋាភិបាលកម្ពុជា មិនអាចបង្កើនថវិកាជាតិសម្រាប់ជួយកម្មវិធីប្រយុទ្ធប្រឆាំងជំងឺអេដស៍ឲ្យបានលើសពី ១៣ ទៅ ១៤% ដែរ។ នេះជាក្តីបារម្ភអំពីការអប់រំមនុស្សឲ្យមានការយល់ដឹងពីការចម្លងមេរោគអេដស៍ ដើម្បីបន្ថយការចម្លងឲ្យដល់លេខសូន្យនៅឆ្នាំ២០១៥ ទៅឆ្នាំ២០២០ តាមការប្ដេជ្ញាក្នុងទិវាពិភពលោកប្រយុទ្ធនឹងជំងឺអេដស៍នេះ។ លោក ទឹម វរ៉ា៖ ។ របាយការណ៍ពីមជ្ឈមណ្ឌលជាតិប្រយុទ្ធនឹងជំងឺអេដស៍ សើស្បែក និងកាមរោគនៅឆ្នាំ២០១៣ គឺប្រទេសកម្ពុជា មានអ្នករស់នៅជាមួយមេរោគអេដស៍ជាង ៧ម៉ឺននាក់។ ក្នុងនោះមានស្ត្រីជាង ៣ម៉ឺននាក់។ កុមារពីចាប់កើតទៅដល់អាយុ ១៤ឆ្នាំ មានជាង ៦ពាន់នាក់ ក្នុងនោះកុមារីជាង ៣ពាន់នាក់។ ក្នុងចំណោមអ្នកកើតអេដស៍ និងផ្ទុកមេរោគអេដស៍ទាំងនោះមាន ៨០% បានទទួលឱសថព្យាបាលមេរោគអេដស៍ និងការថែទាំបន្ត។ ការចម្លងមេរោគអេដស៍ពីម្ដាយទៅកូននៅខ្ពស់ប្រមាណជា ១១% នៅឆ្នាំ២០១០។ ស្ត្រីមានផ្ទៃពោះមិនបានទទួលសេវាកាត់បន្ថយការចម្លងមេរោគអេដស៍ទៅកូននៅមានកម្រិត។ អង្គការសង្គមស៊ីវិលបំពេញការងារប្រយុទ្ធនឹងជំងឺអេដស៍ អំពាវនាវឲ្យស្ថាប័នពាក់ព័ន្ធប្រទេសកម្ពុជា ពិភាក្សាឲ្យបានខ្លាំងក្លា ដើម្បីបង្កើនយន្តការជាមួយបណ្ដាប្រទេសដែលមានអ្នកចំណាកស្រុកកម្ពុជា ដើម្បីឲ្យពួកគេទទួលបានសេវាថែទាំសុខភាព និងឱសថប្រឆាំងមេរោគអេដស៍។ អង្គការទាំងនោះ ក៏បានសុំឲ្យរាជរដ្ឋាភិបាលកម្ពុជា ផ្ដល់វិភាគទានថវិកាឲ្យបាន ២០% សម្រាប់ការងារអេដស៍ និងជំរុញឲ្យការងារប្រយុទ្ធនឹងជំងឺអេដស៍ ដាក់បញ្ចូលទៅក្នុងផែនការអភិវឌ្ឍភូមិ ឃុំ សង្កាត់៕
|
2013-12-01T16:00:00+07:00
|
rfa.org
|
https://www.rfa.org/khmer/news/health/world-aids-day-12012013040048.html
|
7e439750-7ad8-4767-85ef-e543299112a8
|
«ខ្ញុំឆ្លាត ខ្ញុំលាងដៃនឹងសាប៊ូ» ដើម្បីលើកកម្ពស់ការសិក្សាដល់កុមារ
|
ក្រសួងអប់រំ យុវជន និងកីឡា ចាប់ផ្ដើមផ្សព្វផ្សាយយុទ្ធនាការទិវាលាងសម្អាតដៃ និងទិវាអនាម័យលើកទី៦ ដើម្បីពង្រឹងការអនុវត្តន៍នៅតាមសាលារៀនទូទាំងប្រទេស និងលុបបំបាត់ការសាយភាយជំងឺអាចទប់ស្កាត់បាន និងដើម្បីលើកកម្ពស់ការសិក្សារបស់កុមារ។ ក្នុងសិក្ខាសាលាផ្សព្វផ្សាយយុទ្ធនាការនេះដល់អ្នកចូលរួមមកពីបណ្ដាខេត្តចំនួន ១៤០នាក់ នៅថ្ងៃទី២៧ វិច្ឆិកា រដ្ឋមន្ត្រីក្រសួងអប់រំ យុវជន និងកីឡា លោក ហង់ ជួនណារ៉ុន ថ្លែងថា ការស្រាវជ្រាវបានរកឃើញថា បញ្ហាខ្វះអនាម័យ ក៏ជាមូលហេតុរួមចំណែកមួយដែលធ្វើឱ្យកុមារនៅតាមបណ្ដាខេត្តក្រីក្រឈប់រៀន ព្រោះតែគេមានជំងឺ ហើយឪពុកម្ដាយត្រូវចំណាយថវិកាច្រើន។ លោកថា យុទ្ធនាការលាងសម្អាតដៃ និងអនាម័យ អាចជួយកាត់បន្ថយការបោះបង់សាលារបស់កុមារ។ លោក ហង់ ជួនណារ៉ុន៖ ។ ប័ណ្ណផ្សព្វផ្សាយមួយបានប្រៀបធៀបថា ស្តង់ដារអនាម័យនៅប្រទេសកម្ពុជា មានកម្រិតទាបជាងបណ្ដាប្រទេសទាំងអស់នៅក្នុងអាស៊ាន ហើយបានឱ្យខាតបង់សេដ្ឋកិច្ចប្រចាំឆ្នាំចំនួន ៤៥០លានដុល្លារ ហើយគិតក្នុងពលរដ្ឋកម្ពុជា ម្នាក់ៗ បាត់បង់ថវិកាជាង ៣២ដុល្លារក្នុងមួយឆ្នាំៗ។ ការព្យាបាលបញ្ហាកង្វះអាហារូបត្ថម្ភ ជំងឺរាក និងជំងឺផ្លូវដង្ហើម ទាក់ទងនឹងកង្វះអនាម័យ បានស្រូបយកចំណែកដ៏ច្រើនពីថវិកាសម្រាប់ផ្នែកសុខាភិបាល។ របាយការណ៍អង្គការ យូនីសេហ្វ បង្ហាញថា នៅប្រទេសកម្ពុជា មានកុមារប្រមាណ ២ពាន់នាក់ស្លាប់ដោយសារជំងឺរាកនេះជារៀងរាល់ឆ្នាំ ទាក់ទងនឹងកង្វះអនាម័យ។ លោក ហង់ ជួនណារ៉ុន ថ្លែងថា ក្នុងទិសដៅកែលំអប្រព័ន្ធអប់រំឱ្យបានសម្រេចតាមគោលដៅ «អប់រំសម្រាប់ទាំងអស់គ្នា» បញ្ហាអនាម័យត្រូវតែមានការពង្រឹង និងលើកកម្ពស់ទាំងនៅក្នុងអនាម័យសិក្សានៅតាមសាលារៀន និងគ្រួសារនៅតាមសហគមន៍។ លោកមានប្រសាសន៍ទៀតថា ទោះជាប្រទេសកម្ពុជា បានកាត់បន្ថយភាពក្រីក្រជាបណ្ដើរៗក្ដី ក៏ការខ្វះអាហារូបត្ថម្ភ ឬកង្វះចំណីអាហារ និងអនាម័យ នៅតែជាបញ្ហាចោទនៅឡើយ៖ ។ ទាំងមន្ត្រីក្រសួងអប់រំ យុវជន និងកីឡា និងអង្គការយូនីសេហ្វ វាយតម្លៃថា ការរក្សាអនាម័យ និងលាងសម្អាតដៃតាមពាក្យស្លោកថា «ខ្ញុំឆ្លាត ខ្ញុំលាងដៃនឹងសាប៊ូ» គឺជាដំណោះស្រាយងាយៗ និងចំណាយតិចក្នុងការបញ្ចៀសជំងឺលើកុមារ៕
|
2013-11-28T12:19:00+07:00
|
rfa.org
|
https://www.rfa.org/khmer/news/health/Cambodia-Celebrates-Global-Hand-Washing-and-Sanitation-Day-11282013001122.html
|
8986edaf-6604-40b9-906a-60692ce75cc4
|
ជំងឺស្ទះរន្ធបង្ហូរទឹកភ្នែក
|
ជំងឺស្ទះរន្ធបង្ហូរទឹកភ្នែក គឺជាជំងឺរលាកម្យ៉ាងកើតឡើងនៅបំពង់សម្រាប់បង្ហូរទឹកភ្នែកចុះមកច្រមុះ ដែលនៅគល់ភ្នែកយើងទាំងសងខាង។ គ្រូពេទ្យជំនាញខាងជំងឺភ្នែក ឱ្យដឹងថា ជំងឺស្ទះរន្ធបង្ហូរទឹកភ្នែកអាចកើតឡើងចំពោះមនុស្សគ្រប់វ័យ។ ក៏ប៉ុន្តែ ជាទូទៅ ជំងឺនេះច្រើនកើតមានលើកុមារតូចៗ ដែលកើតមកមានបញ្ហាស្ទះរន្ធទឹកភ្នែកនេះពីកំណើត ឬដោយសារតែកុមារទាំងនោះមានបំពង់បង្ហូរទឹកភ្នែកតូចចង្អៀត។ ទាក់ទងនឹងមូលហេតុនេះដែរ គ្រូពេទ្យជំនាញខាងជំងឺភ្នែកនៅមន្ទីរពេទ្យបង្អែកខេត្តកំពង់ស្ពឺ លោកវេជ្ជបណ្ឌិត កាក់ វឌ្ឈនៈ មានប្រសាសន៍បញ្ជាក់ថា កុមារដែលមានជំងឺស្ទះរន្ធបង្ហូរទឹកភ្នែកភាគច្រើន មិនមានអ្វីជាបញ្ហាធំដុំទេ ព្រោះអាចធូរស្បើយទៅវិញនៅពេលដែលគេចម្រើនវ័យ ហើយបំពង់បង្ហូរទឹកភ្នែកនោះលូតលាស់ធំបន្តិច៖ ។ ក្រៅពីនេះ មូលហេតុខ្លះទៀតដែលនាំឱ្យកើតជំងឺស្ទះរន្ធបង្ហូរទឹកភ្នែក ចំពោះមនុស្សចាស់ ជាធម្មតាដោយសារតែបំពង់បង្ហូរទឹកភ្នែករួមតូច បណ្ដាលមកពីឆ្អឹងដែលនៅជុំវិញនោះបន្តដុះខុសធម្មតា។ បំពង់បង្ហូរទឹកភ្នែកអាចស្ទះបណ្ដាលមកពីរបួស ឬការប៉ះទង្គិចភ្នែក ឬច្រមុះ ដូចជា ការបាក់ឆ្អឹងខ្ទង់ច្រមុះ ឬការដុះសាច់ក្នុងច្រមុះជាដើម។ ចំពោះរោគសញ្ញាសម្រាប់ជំងឺស្ទះរន្ធបង្ហូរទឹកភ្នែក លោកវេជ្ជបណ្ឌិត កាក់ វឌ្ឍនៈ ពន្យល់ថា មានជាសំខាន់ គឺឈឺឡើងក្រហម ហើមនៅដើមភ្នែកខាងក្រោម៖ ។ រីឯការព្យាបាលវិញ លោកវេជ្ជបណ្ឌិតថ្លែងថា នៅពេលណាបំពង់បង្ហូរទឹកភ្នែកស្ទះ ការព្យាបាលមានតែវិធីវះកាត់ទេដែលអាចជួយបើកឱ្យបំពង់ទឹកភ្នែកស្រឡះវិញបាន៖ ។ ក៏ប៉ុន្តែ គ្រូពេទ្យឱ្យដឹងថា នៅពេលណាជំងឺស្ទះបំពង់បង្ហូរទឹកភ្នែកបង្កឡើងដោយមេរោគ ហើយមិនបានព្យាបាលឱ្យទាន់ពេលវេលា ហើយរោគសញ្ញានោះចេះតែផ្ដុំច្រើនឡើងយូរៗទៅ ជំងឺនេះនឹងក្លាយទៅជាជំងឺស្ទះបំពង់ទឹកភ្នែករ៉ាំរ៉ៃ និងរឹតតែពិបាកព្យាបាលឱ្យជាណាស់។ លោកវេជ្ជបណ្ឌិត កាក់ វឌ្ឍនៈ បញ្ជាក់ថា ជំងឺស្ទះបំពង់ទឹកភ្នែកមិនមានផលវិបាកធ្វើឱ្យភ្នែកងងឹតទេ ក្រៅពីការរំខានខ្លះៗ៖ ។ លោកវេជ្ជបណ្ឌិតបញ្ជាក់ថា ដោយសារតែជំងឺស្ទះបំពង់ទឹកភ្នែកនេះកើតឡើងពីកំណើត គេមិនមានវិធីជាក់លាក់ណាមួយ ដើម្បីបង្ការទេចំពោះកុមារ៖ ។ លោកវេជ្ជបណ្ឌិត កាក់ វឌ្ឍនៈ ណែនាំថា ប្រសិនបើលោកអ្នកមានបញ្ហាចេះតែហៀរទឹកភ្នែក លោកអ្នកគប្បីទៅជួបពិគ្រោះជាមួយគ្រូពេទ្យជំនាញខាងភ្នែក ដើម្បីបានយល់ពីជំងឺអ្វីជាក់លាក់ និងវិធីព្យាបាល។ ជាពិសេស លោកអំពាវនាវឱ្យអ្នកមានបញ្ហានេះ ទៅជួបពិគ្រោះជាមួយលោកនៅមន្ទីរពេទ្យបង្អែកខេត្តកំពង់ស្ពឺ ដែលកំពុងផ្ដល់សេវាវះកាត់ជំងឺស្ទះរន្ធបំពង់ទឹកភ្នែក រហូតដល់ថ្ងៃទី២៩ វិច្ឆិកា៕
|
2013-11-26T13:05:00+07:00
|
rfa.org
|
https://www.rfa.org/khmer/program/health/Dacryocystitis-Tear-Duct-Inflammation-12052013035202.html
|
eab4d67c-44b8-4cb7-861f-e56d2485e756
|
មេរោគ HIV នៃជំងឺអេដស៍នៅតែជាបញ្ហាចោទនៅកម្ពុជា
|
របាយការណ៍ស្ដីពីជំងឺអេដស៍របស់អង្គការសហប្រជាជាតិ បានចាត់ថ្នាក់ប្រទេសកម្ពុជា ទៅក្នុងចំណោមប្រទេសក្នុងតំបន់អាស៊ីប៉ាស៊ីហ្វិក ចំនួន១២ ដែលប្រឈមនឹងបន្ទុកធ្ងន់ធ្ងរនៃការចម្លងថ្មី ក្នុងនោះគេបានរកឃើញថា ការប្រើប្រាស់មធ្យោបាយការពារទប់ទល់នឹងការចម្លងមេរោគនេះបានថយចុះ។ របាយការណ៍នោះបានរកឃើញទៀតថា ការប្រើប្រាស់ស្រោមអនាម័យទៀងទាត់ក្នុងការរួមភេទ នៅក្នុងចំណោមអ្នកប្រឈមនឹងការឆ្លងជំងឺនេះបានធ្លាក់ចុះ។ ស្របគ្នានេះដែរ ការចម្លងមេរោគតាមការចាក់គ្រឿងញៀនបានកើនឡើង។ ចំណែកច្បាប់ស្ដីពីការគ្រប់គ្រងគ្រឿងញៀន ក៏ជាឧបសគ្គមួយក្នុងការកាត់បន្ថយអត្រាឆ្លងក្នុងផ្នែកនេះ ព្រោះតែអ្នកប្រើប្រាស់គ្រឿងញៀនត្រូវទទួលទោសឧក្រិដ្ឋ។ បើទោះជាយ៉ាងណាក្ដី អត្រាចម្លងមេរោគអេដស៍នៅបន្តថយចុះជាបន្តបន្ទាប់។ មកដល់ពេលនេះ អង្គការសហប្រជាជាតិជំងឺអេដស៍ បានរកឃើញថា ពលរដ្ឋកម្ពុជា សរុបចំនួន ៧ម៉ឺន ៦ពាន់នាក់ កំពុងផ្ទុកមេរោគអេដស៍។ ជាមួយគ្នានេះ ក្នុងចំណោមអ្នកផ្ទុកមេរោគអេដស៍ប្រមាណ ៥ម៉ឺន ៤ពាន់នាក់ ដែលតម្រូវអោយប្រើប្រាស់ថ្នាំពន្យារជីវិត គឺមានជាង ៤ម៉ឺន ៤ពាន់នាក់ ទទួលបានថ្នាំ។ វិទ្យុអាស៊ីសេរី នៅពុំទាន់អាចសុំការអធិប្បាយពីមន្ត្រីមជ្ឈមណ្ឌលជាតិប្រយុទ្ធជំងឺអេដស៍ និងអាជ្ញាធរជាតិប្រយុទ្ធនឹងជំងឺអេដស៍បានទេ នៅល្ងាចថ្ងៃទី២០ ខែវិច្ឆិកា។ ចាប់តាំងពីឆ្នាំ២០០១ មក ភាគរយនៃការប្រើប្រាស់ស្រោមអនាម័យបានទៅដល់ជិត ៩០% ក្នុងចំណោមក្រុមអ្នកសកម្មក្នុងការរួមភេទ។ ប្រធានអង្គការខាណា (KHANA) ដែលធ្វើការទាក់ទងនឹងជំងឺអេដស៍នៅកម្ពុជា លោក អ៊ុំ សុភាព មានប្រសាសន៍ថា ស្ថានភាពនៃការប្រយុទ្ធប្រឆាំងមេរោគអេដស៍ ជំងឺអេដស៍នៅកម្ពុជា គឺមានការវិវឌ្ឍន៍ប្រសើរឡើងជានិច្ច ហើយកម្ពុជា គ្រោងថានឹងកាត់បន្ថយអត្រាឆ្លងអោយមកនៅសូន្យក្នុងឆ្នាំ២០២០ ខាងមុខ។ ទោះជាដូច្នេះក្ដី លោក អ៊ុំ សុភាព ទទួលស្គាល់ថា ពិតជានៅមានបញ្ហាដូចរបាយការណ៍របស់អង្គការសហប្រជាជាតិ បានរកឃើញមែន។ ប៉ុន្តែ ប្រសិនបើពិនិត្យតួលេខជាក់ស្ដែង គឺកម្ពុជា មានចំនួនតិចតួចបំផុត បើនិយាយពីការចម្លងមេរោគតាមការចាក់ថ្នាំញៀន។ តួលេខដែលផ្ដល់ដោយប្រធានអង្គការខាន់ណា បានអោយដឹងថា ក្នុងចំណោមអ្នកផ្ទុកមេរោគអេដស៍ជាង ៧ម៉ឺននាក់នៅកម្ពុជា នេះ មានប្រហែល ១ពាន់នាក់ ជាអ្នកប្រើប្រាស់គ្រឿងញៀន ហើយអត្រាឆ្លងក្នុងចំណោមនេះ គឺមានចំនួន ២៥%៕
|
2013-11-21T17:30:00+07:00
|
rfa.org
|
https://www.rfa.org/khmer/news/health/Fragile-gains-for-Asia-and-the-Pacific-AIDS-response-11212013053003.html
|
05747c7a-cd46-423e-8630-d7ba9e9cf6ce
|
គ្រូពេទ្យជំនាញនឹងផ្ដល់ការវះកាត់ជំងឺស្ទះរន្ធទឹកភ្នែកដោយឥតគិតថ្លៃ
|
គ្រូពេទ្យវះកាត់ជំងឺភ្នែកនៃមន្ទីរពេទ្យបង្អែកខេត្តកំពង់ស្ពឺ លោកវេជ្ជបណ្ឌិត កាក់ វឌ្ឍនា មានប្រសាសន៍ថា កម្មវិធីវះកាត់ស្ទះរន្ធទឹកភ្នែកនេះ នឹងប្រព្រឹត្តទៅនៅមន្ទីរពេទ្យបង្អែកខេត្តកំពង់ស្ពឺ ចាប់ពីថ្ងៃទី២៥ ដល់ថ្ងៃទី២៩ ខែវិច្ឆិកា នេះ៖ ។ ក្រៅពីកម្មវិធីវះកាត់ជំងឺស្ទះរន្ធទឹកភ្នែកនៅមន្ទីរពេទ្យបង្អែកខេត្តកំពង់ស្ពឺ ក៏នឹងមានកម្មវិធីវះកាត់ភ្នែកឡើងបាយ និងកន្ទុយថ្លែន នៅមន្ទីរពេទ្យ ៣ទៀត គឺមន្ទីរពេទ្យមិត្តភាពខ្មែរ-សូវៀត នៅរាជធានីភ្នំពេញ មន្ទីរពេទ្យបង្អែកមេសាង ខេត្តព្រៃវែង និងមន្ទីរពេទ្យបង្អែកបារាយ-សន្ទុក ខេត្តកំពង់ធំ ចាប់ពីថ្ងៃទី២៥ ដល់ថ្ងៃទី២៩ ខែវិច្ឆិកា។ ដោយឡែក នៅមន្ទីរពេទ្យមិត្តភាពខ្មែរ-សូវៀត រាជធានីភ្នំពេញ នឹងផ្ដល់ការវះកាត់បញ្ហាភ្នែកបន្ថែមមួយទៀត គឺភ្នែកស្រលៀង៕
|
2013-11-21T12:07:00+07:00
|
rfa.org
|
https://www.rfa.org/khmer/news/health/Eye-Doctors-to-provide-eye-surgery-in-four-provinces-11212013000520.html
|
63a882d8-6717-4808-aed1-651eaa06f52f
|
ក្រសួងសុខាភិបាលផ្តល់វ៉ាក់សាំងបង្ការជំងឺកញ្ជ្រឹលនិងស្អូចដល់កុមារ
|
ប៉ុន្មានសប្ដាហ៍កន្លងទៅនេះ មន្ត្រីសុខាភិបាលនៅតាមខណ្ឌ ឬមូលដ្ឋាននានាទូទាំងប្រទេស ពិសេសនៅរាជធានីភ្នំពេញ បានផ្សព្វផ្សាយ ឬជូនដំណឹងតាមមេក្រូ ឬតាមមធ្យោបាយផ្សេងៗ មានខិត្តប័ណ្ណជាដើម ដោយបានអំពាវនាវដល់ប្រជាពលរដ្ឋជាអាណាព្យាបាល ត្រូវនាំកុមារអាយុពី ៩ឆ្នាំ ដល់ ១៥ឆ្នាំ មកទទួលសេវាចាក់ថ្នាំការពារជំងឺកញ្ជ្រឹល និងស្អូច ឲ្យបានគ្រប់គ្នា។ មន្ត្រីសុខាភិបាល ចាត់ទុក និងព្រមានថា ជំងឺកញ្ជ្រឹល និងស្អូច ជាប្រភេទជំងឺមានគ្រោះថ្នាក់ខ្លាំងដល់កុមារ ពិសេសស្ត្រីមានផ្ទៃពោះ។ មន្ត្រីសុខាភិបាល មិនបញ្ចេញឈ្មោះបានឲ្យដឹងថា ជំងឺស្អូច បើសិនជាកើត ឬឈឺទៅលើស្ត្រីកំពុងមានផ្ទៃពោះ នឹងអាចបង្កបញ្ហាជាច្រើនដល់កូននៅក្នុងផ្ទៃ មានដូចជា ទារកកើតមកមានបញ្ហាថ្លង់ ងងឹតភ្នែក ឬឡើងបាយភ្នែក ជំងឺទឹកដក់ក្នុងភ្នែក ជំងឺប្រស្រីភ្នែក ជំងឺបេះដូងពីកំណើត ជំងឺរលាកខួរក្បាល និងស្រោមខួរ និងការចុះអន់ថយប្រាជ្ញាស្មារតីជាដើម។ ទាក់ទិនបញ្ហានេះ ស្ត្រីជាអាណាព្យាបាលរស់នៅខណ្ឌឫស្សីកែវ រាជធានីភ្នំពេញ លោកស្រី វិចិត្រ បានឲ្យដឹងថា កូនប្រុសស្រីចំនួន ២នាក់ របស់គាត់ បានទទួលវ៉ាក់សាំងការពារជំងឺកញ្ជ្រឹល និងស្អូច តាមសេចក្តីជូនដំណឹងរបស់ភ្នាក់ងារសុខាភិបាលរួចហើយ។ លោកស្រីបន្តថា ការចាក់ថ្នាំបង្ការនេះ គឺភ្នាក់ងារចាក់ថ្នាំបង្ការបានចុះផ្ទាល់ដល់មូលដ្ឋាន និងសាលារៀន ដែលកុមារកំពុងរៀនតែម្តង មិនឲ្យអាណាព្យាបាលពិបាកទេ៖ ។ ស្ត្រីមេផ្ទះរូបនេះក៏ស្នើដល់អាណាព្យាបាលដទៃទៀត ត្រូវនាំកូនប្រុសស្រីដែលមានអាយុពី ៩ឆ្នាំ ដល់ ១៥ឆ្នាំ ទៅទទួលថ្នាំបង្ការជំងឺកញ្ជ្រឹល និងស្អូច តាមមន្ត្រីសុខាភិបាលបានណែនាំឲ្យបានគ្រប់គ្នាពេលភ្នាក់ងារផ្តល់ថ្នាំបង្ការចុះទៅដល់មូលដ្ឋាន។ វិទ្យុអាស៊ីសេរី មិនអាចទាក់ទងលោកវេជ្ជបណ្ឌិត សុខ ទូច ប្រធាននាយកដ្ឋានប្រយុទ្ធប្រឆាំងជំងឺឆ្លងនៃក្រសួងសុខាភិបាល ដើម្បីបំភ្លឺបន្ថែមទៅលើសកម្មភាពរបស់ភ្នាក់ងារចុះផ្តល់ថ្នាំបង្ការជំងឺកញ្ជ្រឹល និងស្អូច បានទេ នៅថ្ងៃអង្គារ ទី១៩ ខែវិច្ឆិកា។ ប៉ុន្តែ យ៉ាងណាក៏ដោយ មន្ត្រីសុខាភិបាលបម្រើការនៅមន្ទីរពេទ្យសម្ដេចតា ឬមន្ទីរពេទ្យសម្ដេចឪ នៅខណ្ឌឫស្សីកែវ ដែលបានចុះផ្តល់ថ្នាំបង្ការ បានឲ្យដឹងថា ពេលអាណាព្យាបាលដែលនាំកូនមកទទួលវ៉ាក់សាំងការពារកញ្ជ្រឹល និងស្អូច ក៏នឹងទទួលបានថ្នាំផ្សេងៗទៀត មានដូចជា ថ្នាំគ្រាប់ជីវជាតិ អា (A) សម្រាប់កុមារអាយុពី ៦ខែ ដល់ ៥ឆ្នាំ។ ថ្នាំគ្រាប់ទម្លាក់ព្រូន សម្រាប់កុមារអាយុពី ១ឆ្នាំ ដល់ ៥ឆ្នាំ និងកន្លែងខ្លះមានផ្តល់ថ្នាំបន្តក់ការពារជំងឺគ្រុនស្វិតដៃជើង សម្រាប់កុមារទើបកើត ដល់អាយុ ៥ឆ្នាំថែមទៀត។ សម្រាប់ទីកន្លែងផ្តល់វ៉ាក់សាំងការពារជំងឺកញ្ជ្រឹល និងស្អូច មន្ត្រីសុខាភិបាល ឲ្យដឹងថា ការផ្តល់វ៉ាក់សាំងនេះ គឺភ្នាក់ងារផ្តល់ថ្នាំបង្ការ នឹងចុះទៅដល់មូលដ្ឋាននៅតាមភូមិ ឬឃុំ ដែលប្រជាពលរដ្ឋកំពុងរស់នៅតែម្តង។ បន្ថែមលើនេះ បើអាណាព្យាបាលមានចម្ងល់ជុំវិញការផ្តល់វ៉ាក់សាំងបង្ការជំងឺកញ្ជ្រឹល និងស្អូច គឺត្រូវសាកសួរព័ត៌មានបន្ថែមជាមួយអ្នកស្ម័គ្រចិត្តតាមភូមិ ឬតាមមណ្ឌលសុខភាពដែលនៅជិតផ្ទះលោកអ្នក។ ការផ្តល់វ៉ាក់សាំងនេះ សម្រាប់កុមារនៅសាលារៀន នឹងទទួលវ៉ាក់សាំងនៅតាមសាលារៀនពួកគេ ហើយកុមាររស់នៅតាមភូមិនីមួយៗ នឹងទទួលវ៉ាក់សាំងនៅតាមភូមិ ពេលភ្នាក់ងារសុខាភិបាលចុះដល់មូលដ្ឋានរៀងៗខ្លួន៕
|
2013-11-19T18:50:00+07:00
|
rfa.org
|
https://www.rfa.org/khmer/news/health/inject-protection-medicine-11192013064942.html
|
7b193da4-c9c7-4435-9bac-06e7bc0fe0ed
|
គ្រូពេទ្យមនុស្សធ៌មនឹងផ្តល់ការវះកាត់ព្យាបាលដោយឥតគិតថ្លៃជូនពលរដ្ឋនៅខែធ្នូ
|
ប្រធានអង្គការជួយសេវាពេទ្យកម្ពុជា លោក ហៅ មនោ មានប្រសាសន៍បញ្ជាក់ថា ប្រជាពលរដ្ឋត្រូវមកចុះឈ្មោះនៅតាមមន្ទីរពេទ្យបង្អែកខេត្តទាំងបីជាមុន ដើម្បីបានទទួលការវះកាត់តាមកាលវិភាគកម្មវីធីវះកាត់ ដូចតទៅ៖ នៅខេត្តក្រចេះ ការវះកាត់ ចាប់ពីថ្ងៃទី១ ដល់ថ្ងៃទី៣ ខែធ្នូ ឆ្នាំ២០១៣។ ខេត្តស្ទឹងត្រែង ចាប់ពីថ្ងៃទី៤ ដល់ថ្ងៃទី៥ ខែធ្នូ ឆ្នាំ២០១៣ និងខេត្តរតនគិរី ចាប់ពីថ្ងៃទី៦ ដល់ថ្ងៃទី៧ ខែធ្នូ ឆ្នាំ២០១៣។ លោកឱ្យដឹងបន្ថែមថា ការវះកាត់ជំងឺគ្រប់ប្រភេទ ដែលទាក់ទងការវះកាត់ គឺមិនយកថ្លៃចំណែកថ្នាំព្យាបាល និងការស្នាក់នៅជាបន្ទុករបស់គ្រូពេទ្យ៖ «... ...»។ ប្រធានអង្គការជួយសេវាពេទ្យកម្ពុជា លោក ហៅ មនោ មានប្រសាសន៍បញ្ជាក់ថា ព័ត៌មានលម្អិត សូមទាក់ទងប្រធានមន្ទីរពេទ្យក្រចេះតាមទូរស័ព្ទលេខ៖ ០១២ ៨២២ ៣៩១។ ប្រធានមន្ទីរពេទ្យស្ទឹងត្រែង ទូរស័ព្ទលេខ៖ ០១២ ៩០៨ ៥៩០ និងប្រធានមន្ទីរពេទ្យរតនគិរី ទូរស័ព្ទលេខ៖ ០១២ ៥២៨ ០០៨ ឬប្រធានអង្គការជួយសេវាពេទ្យកម្ពុជា ទូរស័ព្ទលេខ៖ ០១២ ៥៣២ ០៤៤ និង ០៩៧ ៧៥៣ ២០៤៤៕
|
2013-11-18T00:55:00+07:00
|
rfa.org
|
https://www.rfa.org/khmer/news/health/belgium-doctors-free-operations-11172013125701.html
|
Subsets and Splits
No community queries yet
The top public SQL queries from the community will appear here once available.